
CUVÂNT ÎNAINTE 


Petru Racolţa a publicat deja câteva cărţi, fiind un nume în 
literatura noastră. Revolta din ogradă e o carte fermecătoare pen- 
tru cei mici „de toate vârstele”. Povestirile unui maramureșean 
poate fi numită literatură regională, într-un moment în care 
cultura se descentralizează vădit, valorile scriitorilor din teri- 
toriu afirmându-se tot mai mult. Domnul Racolţa a publicat și 
proză science-fiction, am avut onoarea să-i prefațez volumul 
Planeta Paradis, apărut la Editura Excelsior Art, în 2016. Scriam 
pe atunci că autorul porneşte la drum cu toate mijloacele bele- 
tristicii, de la obișnuitele întâmplări cotidiene, în deschidere 
părând un roman realist. Mișcarea de translație pe o altă pla- 
netă nu abundă în descripţii tehniciste, se produce pur și sim- 
plu o aterizare într-o lume nouă. Și iată-l pe autor în această 
nouă scriere formată din mai multe nuvele, continuându-și de- 
mersul, pornind fără extravaganţe stilistice. 

În Tangential, un grup de turiști pleacă „...din cotidianul stre- 
sant, fără program rigid, fără prieteni sfătuitori, fără vecini bâr- 
fitori, fără rude agasante, fără ritmul sacadat al urbei, fără „be- 
neficiile” telefoanelor, a internetului sau a televizorului sau a 
altor facilități de comunicare cu lumea.” Și brusc — o apariţie 
din altă lume —, are loc o coliziune cu un corp ceresc, dar per- 
sonajele discută firesc, ca în lumea reală: 

„— Nenorocită planetă! răbufni Călin. După ce că ne-a răpit, 
ne aruncă în hăul cosmic, bătându-și joc de legile astronomiei.” 

Urmează o călătorie spre centrul noii planete, care e locuită 
de ființe mult mai inteligente decât cele terestre. Părea, de fapt, 
o uriaşă navă de transport proiectată în spaţiu de niște motoare 
puternice, care pot dezvolta o viteză mult mai mare decât a lu- 
minii. De fapt, personajele captive se află în sediul creatorului 
însuși, o „creatură” înconjurată de aparatură electronică. Acesta 
le face oamenilor un reproș: 

„— V-am dat apă, aer, lumină, o planetă cu condiţii optime 
și mii de ani în care să progresaţi. Dar voi ce aţi făcut cu toate 
aceste daruri?” 

Urmează acţiuni prezidate de calculatoare, în universul 
cărora se înfruntă principii religioase, creștine, islamice şi per- 
sonaje mitologice, într-o luptă între bine și rău. Creatorul e 
ucis, iar astronauții fără de voie ajung din nou pe Pământ, în 
urma accesării unor computere. Fantezia autorului descrie mo- 
mente fascinante, invitându-ne să nu întrerupem nicio clipă 
lectura. 

Nuvela Autobuzul pare o scriere polițistă extraordinar de 
reușită, cu un suspans surprinzător de bine realizat. În centrul 
ei stă un autobuz vechi, abandonat, care are mai multe isto- 
rioare dubioase la activ. A aparținut unui „justițiar pe cont pro- 
priu, după ce tatăl său a pierdut un proces dureros cu un se- 
nator.” Acum se află, dezafectat, într-o grădină și proprietarul 
acesteia refuză să îl înstrăineze, la cererea mai multor per- 
soane. Este un vehicul misterios, implicat, conform mai multor 
păreri, în trafic de droguri, magie neagră, crime în serie, feno- 
mene paranormale. Cel mai senzațional fapt, și aici începe 
ficţiunea, este teleportarea. „Și totuși, există minuni. Ele se 
întâmplă mereu în jurul nostru, dar de cele mai multe ori nu 

le observăm, poate fiindcă ne-am obișnuit cu ele (...). E vorba 
despre un proiect militar colosal, cu indicativul secret de Rain- 
bow, prin care se poate realiza dispariția unor lucruri masive 
și apariţia lor în altă parte. Experimentul Philadelphia...” 

Autobuzul face lucruri asemănătoare. Proprietarul lui de- 
clară: „Am reușit să fac invizibile anumite obiective militare şi 
chiar să le mut instantaneu dintr-un loc în altul (...). De aceea 
am ajuns să fac experienţe pe ţinte ieftine și persoane con- 
damnate la ani grei de pușcărie, cărora nu li se simțea lipsa în 
caz de dispariţie. Un autobuz vechi şi însemnat de gloanțe, 
având o istorie stranie până la confiscarea lui, a fost cel prin 
care am avut primele reușite.” Finalul nuvelei este surprin- 
zător. Nu-l voi deconspira, lăsându-i cititorului plăcerea unei 
lecturi chiar deosebite. 

La drept vorbind, următoarea nuvelă, Metamorfoza, mă duce 
cu gândul la altă metamorfoză, cu același titlu, a lui Franz Kafka. 
Dacă în cartea acestuia personajul se transformă în gândac, 
personajul lui Racolţa, în urma unor credibile aventuri la mare, 
se transformă în scoică. Doi tineri ardeleni, Doina şi Paul, se 
aventurează la mare, într-o tabără de corturi la Vama Veche. 
Deasupra evenimentelor plutește misterul Mişcării pentru In- 
tegrarea Spirituală în Absolut, binecunoscută de acum pentru 
isprăvile lui Bivolaru. Are loc o furtună, eșuarea unui yacht 
misterios, care s-a dovedit a fi făcut negoţ cu carne vie, trans- 
portând fete din România pentru a le vinde în străinătate. În 
rețeaua de prostituție sunt polițiști răi, corupți de afacerea 
transfrontalieră, și polițiști buni, care o anihilează, dar cu aju- 
torul celor două personaje principale, Doina și Paul, viitorul 
om-scoică. În paralel cu capturarea celei de a doua ambar- 
cațiuni încărcată cu „marfa vie”, se derulează drama metamor- 
fozei personajului principal. Cu o știință deosebită a suspan- 

sului, autorul închide această parte a întoarcerii în ape a celui 
care trebuie să renunţe la condiția de om. Partea fantastică a 
nuvelei are mereu un suport realist, care face o convingătoare 
osmoză între fantastic și lumea obișnuită, așa cum este ea. 

Partea a doua a povestirii ne rezervă surprize. Omul mării 
se întoarce, după ani de zile, timp în care a devenit un veritabil 
locuitor al adâncurilor și a construit o insulă mirabilă, dar și-a 
păstrat toate atributele umane. O tornadă scufundă un yacht. 
Pe insula artificială, personajul-scoică are în preajmă un copil 
al mării, orfan, salvat din valuri. Copilul acesta își face cunoș- 
tințe pe plajă. O fată, care-l întreabă, cu veșnica ei curiozitate 
feminină: „Unde locuiţi? Băiatul îi arătă largul mării, iar Lavi 
nu ştiu ce să înțeleagă. Pe o insulă mică, o lămuri el. Cu ceilalți 
prieteni. Vrei să-i cunoști? Fata aprobă încântată și, după ce 
băiatul dispăru sub apă pentru câteva secunde, în apropierea 
ei apărură doi peşti mari și o focă (...) Eşti un copil al mării, 
dar îţi trebuie şi un nume... sugestiv. Cum ar fi... Marin?” Auto- 
ritățile sesizează prezenţa copilului, iar aici lumea adâncurilor 
mării va intra în coliziune cu societatea nedreaptă și coruptă. 
„Un copil singur pe plajă e un semnal de alarmă. Eu o să-mi 
fac datoria și îl voi preda celor în drept. E spre binele lui și a 
societății,” decide un om al legii. Această curiozitate a naturii 
trebuie neapărat să fie dată pe mâna poliţiei și medicilor. Aici 
va interveni însă omul mării, căruia i se face o descriere care 
merită a fi citată: „Faţa, pe care căuta să și-o mascheze cu niște 
mâini la fel de oribile, îi era alcătuită din bucăţi sidefii, dintre 
care scăpărau două puncte albastre, ce te făceau să-ți îngheţe 
sângele în vene. Prin cămașa prea scurtă se vedea că tot corpul 
avea același înveliș, de robot ce ar trebui să fie mereu lubrifiat 
pentru a nu scârțâi la orice mișcare.” Paul, căci el este „mon- 
strul”, va fi pus la dispoziţia științei în spitalul unde era ca și 

arestat. Se pune în mișcare aparatul antiterorist. El ajunge pe 
mâna unui medic parvenit care face experiențe similare sinis- 
trului Dr. Mengele, urmărind să-și dobândească gloria prin 
fabuloasa descoperire. O piscină cu apă de mare va fi celula în 
care e arestat Paul. În spitalul groazei, din care încearcă să 
evadeze, medicul amintit ar vrea să realizeze mai multe ființe 
similare cu trupurile acoperite de cochilii. Prizonierul pare 
gata să coopereze. În acest timp, Doina, prima iubire a lui Paul, 
află de pericolul care-l paşte și intră în acţiune. Toată lumea se 
îndreaptă spre mare. În acest moment, nuvela lui Racolţa se 
încarcă de o acțiune palpitantă și excelent pusă în pagină, când 
o ambarcaţiune a medicului experimentalist porneşte în larg, 
atacată de furtună și de diverse animale marine. Cei doi în- 
drăgostiți, Doina și Paul, se regăsesc pe nava devenită locul de 
detenţie al omului-scoică, al copilului și-al Doinei. Doctorul 
malefic, pornit în căutarea insulei misterioase, îi are în cus- 
todie. Sentimentele reciproce ale celor doi nu s-au diminuat, 
chiar dacă ei fac acum parte din două lumi diferite. „El este iu- 
bitul meu și am venit să-i fiu alături.” Paul a reușit să scape 
din arest şi de dușmani, iar vasul izbutește să ajungă la insula 
artificială — un paradis al mării. Doctorul revine cu un elicopter 
și mitraliază yachtul cu care personajele încearcă să se întoarcă 
la Constanţa, dar cei de pe vas reușesc să-l doboare. Ambarca- 
țiunea se scufundă, iar Doina şi băiatul ajung cu bine la Ma- 
maia, pe o plută improvizată. Paul rămâne în mediul său 
acvatic, salvând oameni de la înec. Cele două lumi se despart 
în mod tragic, dar rămân apropiate. 

Trebuie spus că autorul are nu numai o fantezie prodigi- 
oasă, dar reușește să îmbine ceea ce ar putea deveni material 
pentru un roman realist, cu elementele fantasticului, fondate 
și ele pe lucruri care par a fi plauzibile. Cu adevărat o scriere 

de anticipație, pe fundalul bine descris al societății noastre con- 
temporane, aşa cum e ea. Acolo unde nu intervine fantazarea, 
rămâne background-ul acțiunii, dialogul, personajele sunt rea- 
lizate firesc, tipurile apar bine conturate, individualizate și 
ceea ce, în alte cărți science-fiction, pare artificial şi contrafăcut, 
în nuvelele lui Petru Racolța apare ca fiind firesc, iar asta da- 
torită unui veritabil și profesional talent scriitoricesc. 


LUCIAN BURERIU 

Regretau această experienţă, chiar dacă intenţiile amân- 
durora fuseseră lăudabile. O lună de evadare din cotidi- 
anul stresant, fără program rigid, fără prieteni sfătuitori, 
fără vecini bârfitori, fără rude agasante, fără ritmul saca- 
dat al urbei, fără „beneficiile” telefoanelor, a internetului 
sau a televizorului sau a altor facilități de comunicare cu 
lumea. Au crezut că astfel vor avea timpul necesar să se 
redescopere unul pe altul, să discute despre ce abia mai 
mocnea. | 

Titus a găsit locul perfect, printr-un prieten care con- 
ducea vasul de agrement de pe lacul Bicaz. Acesta avea o 
casă de vacanţă îndesată între arborii de la capătul celălalt 
al lacului, fără electricitate și apă curentă, făcută tocmai 
pentru întoarcerea omului la natură. Sabina s-a codit la 
început, dar apoi a cucerit-o ideea unui astfel de trai. Ce-i 
drept, erau dependenţi prea mult de gadgeturi, iar faptul 
de a renunţa o lună la toate, ar fi dovedit că nu sunt chiar 
atât de obsedați pe cât se acuzau reciproc. Dar dezamăgi- 
rile au început din primele zile. 

Iniţierea unor discuţii sincere și calme s-a dovedit un 
lucru prea dificil pentru amândoi. Ajungeau la reproșuri 

de la început, iar de acolo până la ceartă nu era decât un 
pas. Vorbele dure încetau doar când unul dintre ei aban- 
dona dialogul și se retrăgea într-o activitate menită să-i 
readucă liniștea. Sabina deschidea o carte, iar Titus își lua 
beţele și se ducea la pescuit. Ar fi întrerupt cu mult îna- 
inte acest calvar, doar că proprietarul avea să vină cu va- 
porașul după ei doar la finalul sejurului, condiţie cu care 
căzuseră de acord. Nici să se aventureze prin pădure nu 
era o soluție, necunoscând zona și fiind o pradă ușoară 
pentru urşii despre care auziseră că sălășluiesc pe acolo. 
Astfel că au strâns din dinți și au răbdat cu stoicism, nu- 
mărând zilele și orele până când vor fi eliberaţi din închi- 
soarea autoimpusă. 

Acum răsuflau ușurați pe podeţul unde trebuia să acos- 
teze vasul lui Săndel, pentru a-i duce înapoi în lumea după 
care tânjeau de 30 de zile. Din când în când, mai schim- 
bau câte o vorbă scurtă, cu ochii pe ceas și pe direcția de 
unde trebuia să le vină salvarea. Într-un târziu, zăriră un 
punct negru ce se concretiza în ceea ce sperau, fapt ce le 
aduse zâmbetul pe buze şi un freamăt în repartizarea 
bagajelor. Lumea se întrevedea tot mai aproape, pe mă- 
sură ce ambarcațiunea se apropia de ei. 

Săndel le făcu cu mâna să se grăbească, imediat când 
ajunse la locul de îmbarcare, de parcă mai era nevoie. 
Încărcaţi ca doi hamali, au urcat pe punte în pas vioi, cu 
puțin ajutor din partea unui pasager mai amabil și a prie- 
tenului lor. 

— Cam puţini clienți ai astăzi, remarcă Titus, după ce 
îi strânse mâna energic și îl îmbrățișă cu patos. 

— Nici n-aş fi pornit în cursă, dacă n-ar fi trebuit să vă 
iau, îi răspunse Săndel cu o voce gravă. De altfel, nu am 
decât patru, probabil sinucigași ca mine. 

— S-a întâmplat ceva? se interesă Sabina. Văd că e 
vreme frumoasă... 

— Se vede că aţi fost rupți de lume. Ia uitați-vă pe cer, 
nu vi se pare nimic deosebit? le arătă omul o direcție spre 
orizont. 

Abia atunci cei doi observară un astru, pe care îl con- 
fundaseră cu Luna. De fapt, Luna era într-altă parte, mai 
spre orizont, palidă și abia vizibilă. 

— Ce naiba mai e și asta? exclamă Titus, contrariat. 

— O planetă, primi răspuns. Una care se apropie cu 
mare viteză de Pământ. Unii astronomi spun că sunt mari 
șanse să ne lovească, alții susțin că o să treacă foarte 
aproape de noi. Oricum ar fi, seamănă a Apocalipsă. Oa- 
menii s-au închis în case, s-au baricadat în buncăre sau 
au intrat în panică şi prădează tot ce pot. E nebunie mare, 
Titus. Hai s-o ștergem cât mai repede, până nu ne prinde 
potopul pe lac. 

Nici nu termină Săndel bine de vorbit, că apa începu 
să se agite în jurul lor, iscând valuri bezmetice. Mergeau 
cu toată viteza, în timp ce ochii le erau fixați spre globul 
luminos ce se apropia, parcă la întrecere cu vaporașul. 
Valurile deveneau tot mai mari și mai greu de învins, iar 
vântul începu și el să-i legene. Frica s-a transformat în 
panică atunci când diametrul tot mai mare al noului corp 
ceresc a început să eclipseze soarele. Întunericul tot mai 
profund de pe lac, ajutat de furia crescătoare a vântului 

şi valurile care se ridicau ca nişte fusuri imense, nu mai 
făceau posibilă navigarea. Fiecare căuta să-și salveze 
viața, țipând și căutând să se prindă de ceva solid. Iar 
când noaptea ca de smoală se așternu și gravitația își 
schimbă regulile, simţiră că se desprind și sunt purtați de 
o forță nevăzută în sus, într-o parte, apoi în jos. Apa și 
vântul îi loveau din toate direcţiile, dar senzațiile se 
schimbau atât de des încât nu aveau timp să le analizeze. 
Se întrebau doar cât mai durează până vor muri. Apoi, 
totul se stinse în minţile lor. 


XAA 


„Ce s-a întâmplat cu mine? Am scăpat cu viață sau am 
ajuns pe lumea cealaltă? Bănuiesc că nu-s în Paradis, dată 
fiind căldura exagerată şi durerea de cap care mă zăpă- 
cește. la să văd ce alte traume mă așteaptă dacă mă mișc”. 
Cu aceste gânduri își reveni Titus din leșin, încercând 
să-și dea seama unde se află și ce daune a suferit. Deşi 
simțea dureri multiple, se bucură să constate că nu avea 
nimic rupt, cel puţin la braţe și picioare. Făcu un efort 
să-și deschidă ochii, cu teamă pentru ce ar fi putut să 
vadă. 

Soarele puternic îl obligă să-și întoarcă privirea spre 
plaja pe care era prăbușit, nu departe de lacul încă neli- 
niștit. Se uită împrejur și nu-i veni să-și creadă ochilor. 
Toată pădurea dispăruse fără urmă, solul fiind pustiu ca 
un deșert arid, format din roci și nisip. Se ciupi insistent, 
crezând că visează sau că a murit și a ajuns în Infern, dar 

corpul răspunse prompt la stimulii externi. Făcu un efort 
şi se ridică în picioare, pentru a privi mai bine priveliștea 
dezolantă. Hainele atârnau pe el ca niște cârpe, pe jumă- 
tate ude, impregnate cu nisip. Cercetă malul apei şi i se 
păru că vede ceva la vreo două sute de metri, așa că se 
grăbi într-acolo. Şi prietenul lui era la fel de uluit. Puteau 
face doar presupuneri. 

— A fost Armaghedonul și a ars toată pădurea? sugeră 
Titus la nimereală. 

— Fugi de-aici! Cum să ardă ditamai pădurea, iar noi 
să scăpăm cu viață?! răspunse Săndel, după ce se ridică 
și privi dezolat în jur. Nu se vede pic de urmă, măcar din 
scrum. E tare ciudat! 

— Parcă n-am mai fi pe lacul Bicaz, îl completă Titus. 
Nici nu seamănă cu el! 

— Parcă n-am mai fi pe Pământ, omule! Poate că nici 
nu mai suntem. 

— Ce vrei să spui? Unde să fim? 

— Uită-te întâi la soare: nu ţi se pare că e mai mare 
decât l-ai văzut vreodată? 

— O fi o iluzie, după șocul prin care am trecut, încercă 
Titus să găsească o explicație. 

— Cam prea multe „iluzii” ni se arată deodată. Dragul 
meu, cred că tocmai am schimbat... planeta! îi spuse grav 
Săndel, punându-i mâna pe umăr pentru a atenua efectul 
veștii. 

Titus înmărmuri, căutând dovezi mai plauzibile. 

— E imposibil, Săndel! În primul rând, planetele nu 
hoinăresc hai-hui prin Univers. Ele sunt supuse gravita- 

ției și fac parte dintr-un sistem solar. Nu știu ce s-a spus 
prin mass-media, dar cred că era vorba de o cometă sau 
un asteroid, fără atmosferă și apă, deci fără viață, spuse 
el, mândru de logica sa. 

— Universul ăsta poate fi adesea imprevizibil și nu ar 
fi pentru prima dată când dă peste cap legi sau reguli pe 
care le credeam de neîncălcat. Îţi spun la ce concluzii au 
ajuns astronomii, în timp ce tu erai rupt de lume. Planeta 
care venea spre noi cu o viteză foarte mare pare că a fost 
proiectată în spațiu de explozia unei Super-Nove. E cu 
puţin mai mare decât Terra și nu se știe cum de n-a putut 
fi detectată decât cu patru săptămâni înainte de presu- 
pusa coliziune. Se spera, totuși, că va trece tangențial pe 
lângă noi, fără să producă mari probleme. Părerea mea 
este că a trecut prin atmosfera Pământului, iar gravitațiile 
celor două planete s-au intersectat tocmai în locul unde 
ne aflam noi. În acest fel, am fost atrași de planeta străină, 
odată cu apa din lac și alte viețuitoare, cum ar fi rațele 
sălbatice pe care le vezi acum în văzduh. 

Titus privi curios spre cârdul de rațe, atât de obișnuite 
pe Pământ. Dar tot nu-i venea să creadă: 

— Cum poate o planetă să aibă condiții de viață, dacă 
străbate spaţii interstelare fără sori, deci fără căldură, 
atmosferă prielnică și apă? 

— E o întrebare bună. Cred că nu numai apă și viețui- 
toare a luat de pe Pământ, ci şi o parte din atmosferă. Nu 
știm câtă, dar mă tem că n-o să ţină mult, nici apa și nici 
aerul. O să ne vină de hac Soarele, de care ne apropiem, 
sau temperaturile scăzute, dacă ieșim din sistemul solar. 

Titus nu mai avea argumente și nici mari speranțe, iar 
celelalte întrebări pe care și le punea nu-i puteau aduce 
vreo mângâiere. 

— E mare minune că am scăpat cu viață, ba chiar nevă- 
tămaţi, continuă Săndel. Oare numai noi doi suntem no- 
rocoşii? Dacă nu mă înșeală privirea, mi se pare că văd 
ceva acolo, departe, între valuri. 

— Unde? se precipită Titus. Acolo? Poate e Sabina... 

— Poate fi oricare dintre pasageri. Chiar sunt mai mulți! 
Acum îi văd mai bine, sunt agățați de ceva și ne fac semne. 

Zicând asta, Săndel își aruncă rapid hainele de pe el și 
sări în apă. Titus îl urmă, uitând complet de durerea de 
cap și de perspectiva unui sfârșit iminent. 


kkk 


A nins cu nisip alb peste Bicaz, de ziceai că a venit 
iarna în plină vară. Drumurile, casele și pădurea din jurul 
oraşului erau toate albe, iar aerul era greu de respirat. Oa- 
menii care se adăpostiseră pe unde crezuseră că e mai 
bine, au început să iasă pe străzi, imediat după ce a trecut 
Întunecarea. Se salutau cu bucurie, se îmbrăţișau, neve- 
nindu-le să creadă că au scăpat teferi. Se uitau fascinați 
împrejur, luau câte o mână de nisip și îl analizau curioși, 
îi dădeau drumul să se scurgă ușor din pumn și făceau 
presupuneri despre proveniența lui. 

Maria avea un motiv în plus de îngrijorare, pentru că 
bărbatul ei nu se întorsese acasă, deși o asigurase că are 
tot timpul să revină înainte de momentul critic. Degeaba 

îl rugase să amâne cursa pe lac, în zadar îl strânsese Va- 
sile cu patos în brațe, vreme de câteva minute, de parcă 
presimţise ceva. Omul se desprinsese delicat, îl mângâiase 
pe creștetul capului și îi promisese că totul va fi bine. 
Băiatul de cincisprezece ani îl iubea tare mult și, dat fiind 
autismul de care suferea, nu ar fi rezistat psihic unei des- 
părţiri îndelungate. Dar Săndel plecase să-și respecte cu- 
vântul, iar Vasile o întreba acum mereu când vine tăticul. 
Ce să-i spună, când și ea era îngrozită la gândul unei ne- 
norociri? 

Seara a venit repede, după care noaptea a trecut cu 
greu, fără pic de somn pentru femeie. Mobilul nu putea 
fi folosit, iar la televizor se derulau vești îngrijorătoare: 
în zona lor se instituise stare de urgenţă. Din când în când 
își liniştea băiatul cu cuvinte optimiste, până reușea să-l 
adoarmă la loc. Mult-așteptata dimineaţă a prins-o pregă- 
tită de plecare, împreună cu fiul, pe care n-avea cu cine 
să-l lase. Doar că, de la început, i s-a tăiat tot avântul când 
a văzut trupele de soldaţi care patrulau pe străzi, şoseaua 
înţesată de camioane și blindate, iar văzduhul brăzdat de 
avioane și elicoptere. 

— Vă rog să mă lăsaţi să ajung la lac, se adresă ea unui 
militar care o invita să reintre în casă. Soțul meu lucrează 
acolo, nu a venit și nu mai am nicio veste de la el. Vă rog! 

— Nu se poate, doamnă. E periculos să ieșiţi, o să-l gă- 
sim noi pe soţ. 

— Domnule, băiatul mi-e bolnav psihic și vrea să-și 
vadă tatăl. Vă rog, măcar să-mi spuneţi ce s-a întâmplat. 
Pentru numele lui Dumnezeu, daţi-mi o veste! 

Unui militar i se făcu milă de biata femeie şi i se adresă 
celuilalt: 

— Hai să o ducem la dom’ colonel, că oricum se caută 
persoanele dispărute. Poate îi va fi de ajutor. 

Soldaţii căzură de acord, spre bucuria Mariei. Ea și 
Vasile au fost urcați într-un autovehicul militar, care i-a 
dus până la clădirea primăriei. Colonelul Andreicuţ era 
asaltat de informaţiile ce veneau continuu, dar, în pofida 
vârstei înaintate, trupul lui micuț și firav se mișca precum 
o albină pusă pe cules polen. A preluat-o rapid și pe Maria, 
cu întrebări și răspunsuri pragmatice, scurte. 

— Zici că soţul dumitale conducea vasul de croazieră 
de pe lacul Bicaz? 

— Da, domnule. Mi-a spus că are de adus nişte prie- 
teni, dar are timp să ajungă acasă. Doar că nu s-a mai în- 
tors și nu am nicio veste. Vă rog să-mi spuneți că e teafăr! 

— Vă înțeleg, doamnă, dar nu pot să vă mint. Lacul 
Bicaz a fost secat la trecerea planetei, iar vasul nu poate 
fi găsit. Trebuie să ne înțelegeţi că s-a produs un fenomen 
unic, la care e imposibil să găsim explicaţii în câteva ore. 
Reporteri și oameni de ştiinţă din întreaga lume se în- 
dreaptă încoace să filmeze și să cerceteze, iar dacă nu 
administrăm cum se cuvine situația, s-ar putea ca răul cel 
mare să vină de acum încolo. Deja s-au prăbușit două 
aparate de zbor, din cauza golurilor de aer care au apărut 
după trecerea razantă a corpului ceresc. Cine ştie cu ce 
ne-am mai pricopsit, pe lângă praful acesta! Lăsaţi-ne 
adresa și vă vom anunţa dacă aflăm ceva despre soțul... 
cum îl cheamă? 

— Pop Alexandru, dar mai sunt și prietenii lui. Poate 
și câţiva pasageri... 

— Staţi puţin, să mă uit..., o temperă colonelul, invi- 
tând-o într-un birou alăturat. 

Scoase câteva hârtii dintr-un dosar și le parcurse în 
fugă cu privirea. La ultima se opri și urmări cu degetul 
niște rânduri. 

— E greu, că nu mai merge nici internetul, dar am pri- 
mit prin stație câteva informații. Domnul Pop a luat patru 
pasageri de pe ponton, bănuiesc că și prietenii lui erau 
deja pe vas. Niciunul dintre ei nu a fost găsit deocamdată, 
viu sau mort. Dar încă se pot afla sub nisipul ăsta sau sub 
apa care a început să se adune. Cunoșteaţi vreun pasager? 

— Nu, domnule colonel. Nu aveam cum. Doar pe Sa- 
bina și pe Titus, care ne-au vizitat acasă. 

— Hmm..., bine. Veţi fi condusă acasă şi vă vom ţine 
la curent. 

Colonelul făcu semn celor care îi aduseseră pe cei doi, 
iar înainte de plecare le mai adresă câteva cuvinte de 
liniștire. În timp ce Vasile își privea mama și repeta zâm- 
bind: 

— Tati trăiește... tati zboară. 


AAA 


„O fi cu nervii la pământ”, se gândea Maria în timp ce 
o urmărea pe domnișoara de alături cum fuma țigară du- 
pă ţigară. Era tânără, frumoasă, cu o siluetă ca de mane- 
chin, pe care hainele cântăresc mai mult decât corpul. Pe 

chipul machiat cu dărnicie se putea citi tristețea și uneori 
o grimasă de nerăbdare, accentuată prin priviri dese 
aruncate ceasului prețios de pe mână. Amândouă fuse- 
seră invitate într-un birou improvizat, în așteptarea co- 
lonelului Andreicuţ. Trecuse o săptămână de la prima lor 
discuţie, timp în care femeia așteptase ca pe jar o cât de 
mică informaţie despre soţul ei. Acum, în sfârşit, se părea 
că cercetările ajunseseră în stadiul în care se puteau gene- 
ra câteva concluzii. 

— Tot pe domnul Andreicuţ îl așteptați? întrerupse 
Maria tăcerea apăsătoare. 

— Nu ştiu pe cine... mi s-a spus că aici voi primi infor- 
mații, răspunse tânăra, cu ochii pierduţi. 

— V-a dispărut și dumneavoastră cineva din familie? 
riscă femeia o întrebare mai concretă. 

— Da... da, da. Iubitul meu, Georgică... Ne-am certat, 
chiar înainte de ciocnirea asta cu planeta nenorocită. Mi-a 
spus că o să se sinucidă dacă nu ne împăcăm, dar eu nu 
l-am crezut. Acum îmi pare rău..., se pare că a făcut-o cu 
adevărat. 

— Eeee, n-aveţi de unde să știți, încercă Maria să o li- 
niștească. Soțul meu iubea viaţa, își adora familia, dar tot 
a dispărut. A fost... 

Colonelul intră cu sprinteneala-i caracteristică și le 
salută amabil. 

— Dumneavoastră sunteți... 

— Nedelcu Sânziana, completă tânăra strângând mâna 
bărbatului. 

— Așaaaa..., pe dumneavoastră vă știu prea bine, îi zise 
apoi Mariei, întinzându-i și ei mâna. Am făcut tot posibi- 
lul, ținând cont de situaţia excepţională în care ne aflăm. 
Să nu vă așteptați, însă, la multe răspunsuri, și cu atât mai 
puţin la minuni. Suntem oameni, iar fenomenul acesta a 
fost gigantic față de puterile şi cunoștințele noastre. Cum 
îl chema pe logodnicul dumneavoastră? 

— Georgică, de fapt Gheorghe Zetea, se grăbi domni- 
șoara să informeze. Nu suntem logodiţi încă, dar ar fi 
urmat... 

— Aveţi o poză cu el? 

Tânăra îşi deschise poșeta şi scoase mobilul, căutând 
printre fotografii și oprindu-se la una, pe care o arătă co- 
lonelului. 

— Avem o înregistrare cu toți cei care au urcat pe vasul 
condus de Pop Alexandru, soțul doamnei Maria. Se vede 
treaba că unul dintre ei era acest Georgică. Îmi pare rău 
pentru amândouă, dar nici măcar o parte din trupurile 
lor nu a fost găsită și nici nu mai cred că se va găsi. Condo- 
leanțele mele, doamnelor. 

Un oftat prelung și dureros se auzi din pieptul Mariei. 

— Eu nu pot să accept această dispariţie, răbufni tot ea. 
Trebuie să existe o explicație, doar nu s-au evaporat. 

— Vă înţeleg, doamnă, și am căutat cu toții să lămurim 
misterul. Mai ales că am găsit fragmente din ambarca- 
țiune, însă nici urmă de oameni. Părerea specialiștilor e 
că trupurile lor au fost aruncate în spațiu, odată cu apa 
din lac. Deci, nicio șansă să supraviețuiască fără oxigen, 
chiar dacă n-ar fi murit la impact. 

— Băiatul meu simte că tatăl lui trăiește, iar eu tind să-l 
cred. Poate că a fost prins de cealaltă planetă... 

Andreicuț zâmbi cu indulgență la fabulaţia Mariei. 

— Doamnă dragă, astronomii au constatat că planeta 
Major, cum a fost numită, nu are atmosferă, deci nu se 
poate trăi pe ea. Nu are rost să vă faceți speranţe deșarte, 
ci mai bine îi dedicați o piatră funerară în faţa căreia să 
vă rugați pentru sufletul lui. Se fac formele necesare ca 
să primiţi ajutor pentru ceremonie şi o indemnizație pe 
viață. 

— Și ceilalţi? se interesă Sânziana. 

— Doar rudele au dreptul la ajutor, domnişoară. Vă în- 
teleg durerea și îmi exprim compasiunea, la fel și pentru 
celelalte victime. Apropo de asta, acum dispun de pozele 
tuturor și vă rog să le priviţi, doamnă Maria. 

Femeia recunoscu doar fotografiile prietenilor Titus și 
Sabina, la care se adăugă acum cea a lui Georgică. Despre 
ceilalți trei, le dădu colonelul câteva informaţii. 

— Acesta e un cetățean român de origine siriană, pe 
nume Sibel. Regret că trebuie să vă spun, dar era sub su- 
pravegherea SRI, cu bănuiala că plănuiește un atentat. 

— Aoleu! exclamă Maria. Şi de ce a fost lăsat să umble 
liber prin ţară? 

— Se voia prinderea șefilor, prin intermediul lui. Ăsta 
e cel de-al treilea și al patrulea pasager, zise colonelul în 
timp ce le arăta ultima poză. 

— Păi, nu văd decât unul, se miră Sânziana, trăgând 
vârtos dintr-o nouă ţigară. 

— Nici nu e nevoie de mai mult. Sunt doi frați gemeni 
care seamănă perfect. Problema este că unul dintre ei și-a 
ucis părinții și vrea să scape și de fratele său. Totul de la 
nemulțumirea privind împărțirea averii. 

— Extraordinar, ce oameni! se cruci din nou Maria. 
Nici pe ăsta nu aţi fost în stare să-l arestaţi? 

— Au fost reținuți amândoi, dar fiecare își susținea 
nevinovăția, iar martorul principal nu era sigur care din- 
tre ei e vinovat. A trebuit să fie eliberați și cercetaţi în li- 
bertate. Pentru acești trei indivizi nu a venit nimeni să 
ceară informații și nici ajutoare. 


XAA 


Bucuria regăsirii celorlalți naufragiați a fost umbrită în 
curând de constatarea că unul dintre ei n-a reușit să se 
salveze. Era vorba de Albert, fratele geamăn al lui Călin. 
După spusele celui din urmă, confirmate de ceilalți mar- 
tori, Albert își pierduse cunoștința ca urmare a unei lovi- 
turi la cap, fapt pentru care n-a reușit să se prindă de plat- 
forma plutitoare. Călin s-a scufundat de mai multe ori în 
căutarea lui, dar trupul îi dispăruse în adâncuri, lăsând 
o durere profundă în inimă și pe chipul fratelui său. 
După ce au ajuns cu bine la mal, i-au transmis cu toții 
condoleanţe și cuvinte de îmbărbătare, exprimându-și 
speranţa într-un miracol prin care poate că omul nu s-a 
prăpădit, mai ales că nu exista un cadavru. Minune a fost, 
însă, și faptul că ei înșiși scăpaseră cu viață, după acea 
furtună năpraznică. 

Titus şi Sabina s-au îmbrățișat cu patimă, iar Săndel a 
făcut la fel cu fiecare dintre noii veniţi. Aveau nevoie de 
asta, înainte de a le aduce la cunoștință veștile rele. Pentru 
că, sub apăsarea emoțiilor firești, niciunul dintre cei patru 
nu observaseră încă faptul că peisajul nu semăna deloc 
cu cel de dinaintea cataclismului. Situaţia i-a făcut să-și 
piardă entuziasmul și puterea de a mai sta în picioare. 
Chiar și Sibel, un munte de om, care îl salvase pe firavul 
Georgică de la înec, cu toate împotrivirile acestuia, se lăsă 
deznădăjduit pe nisip, cuprinzându-și capul în mâini. 
Sabina privea împrejur, nevenindu-i să creadă, iar Călin 
repeta întruna aceeași expresie: „Asta-i imposibil! E im- 
posibil!” Doar Georgică părea la fel de impasibil și căuta 
cu meticulozitate prin buzunarele pantalonilor uzi. Când 
găsi pachetul de țigări, se întristă, observând că nu poate 
să-l folosească. 

— Și cât credeți că mai avem de trăit? întrebă Sabina 
cu privirea pierdută. 

— Dracu” ştie, răspunse Titus așezându-se lângă ea. 
Nu avem mâncare, iar apa din lac scade văzând cu ochii. 
În două ore, s-a retras mai bine de un metru. Nici nu-i de 
mirare la temperatura asta. Cred că sunt peste 45 de grade. 

— 44! îl corectă Săndel, uitându-se la ceasul performant 
de la mână. Mâncarea nu e cea mai gravă problemă, dar 
mă tem că soarele o să ne vină de hac. Parcă stă pe loc și 
crește continuu. În ritmul ăsta, o să ne prăjească de vii 
foarte curând. Ar trebui să ne adăpostim. 

— Unde? întrebă Călin cu necaz. Că nu găsim nici mă- 
car un fir de iarbă care să facă umbră. 

— În apă, veni tot Săndel cu ideea. Dezbrăcați-vă de 
haine și intrați cu toții în lac. 

Sfatul fu urmat fără reținere, chiar și de Sabina, care nu 
avea costum de baie, dar nici jenă, în această circumstanţă. 
Georgică era mai încet în mișcări, dar reuși să ajungă în 
grup, supravegheat îndeaproape de Sibel. Acolo, în apa 
salvatoare, au petrecut mai bine de opt ore. Sibel îl invoca 
pe Allah, Sabina se ruga lui Dumnezeu, Călin trăgea câte 
o înjurătură, Georgică tăcea ca peștele, iar Titus și Săndel 
mormăiau câte ceva, uitându-se cu coada ochiului spre 
mingea de foc de pe cer. 

— Mi se pare mie sau soarele s-a mișcat de la apogeu? 
întrebă Titus, cu speranţă în glas. 

— Hmmm, să ştii că ai dreptate, îi ținu Săndel isonul. 
Dacă merge tot așa, ziua de aici o să țină cât două pe Pă- 
mânt, dar măcar o să vină noaptea. Oameni buni, vedeți 
pata aceea de pe cer? Nu seamănă a nor? 

Ochii tuturor se aţintiră spre locul arătat de navigator. 

— E un norișor, ce poate fi altceva!? exclamă Călin. 
Oare o să vină ploaia? 

— La câtă apă s-a evaporat din lac, era normal să se for- 
meze nori, explică Titus. Cum vântul nu bate, sunt mari 
şanse să se strângă mai mulți şi să se descarce tot aici, iar 
lacul să se umple din nou. 

— Doar cu o parte din apa pierdută, îl corectă Săndel, 
cea mai multă fiind absorbită de deșertul din jur. Astfel 
că, în câteva zile, n-o să mai fie nici lac și nici ploaie. 

Norii s-au strâns cu spor și au creat o draperie benefică 
în faţa soarelui, după care, în câteva ore, ploaia mult aș- 

teptată a început să cadă în aversă. Acum puteau ieși pe 
plajă, să se îmbrace cu hainele ude, dar asta nu mai era o 
problemă, cum nu era nici foamea care începuse să-și 
arate colții. Se bucurau de răcoarea picăturilor grele și 
găseau puterea să zâmbească. Nu a ţinut mult, dar pe 
când norii s-au epuizat, soarele nu mai avea puterea de 
dinainte, dându-le ocazia să se usuce, în cele din urmă. 
Georgică a reușit să-și încropească o țigară și să o aprindă 
cu satisfacție. 

Asfinţitul i-a prins sporovăind despre mâncarea la care 
visau pentru a doua zi. Atunci s-a așternut din nou o li- 
niște lungă, fermecaţi de un spectacol nemaivăzut până 
atunci. Stelele erau atât de vii și de aproape de ei, încât le 
dădea impresia că le pot atinge cu mâna. Erau acolo toate, 
și altele în plus, iar printre ele, mic ca o boabă de piper, 
Pământul le transmitea cea mai emoţionantă strălucire. 
Dorul de planeta natală i-a copleșit, făcându-i să-și șteargă 
câte o lacrimă. 

Încetul cu încetul, în mult așteptata noapte se insinuau 
temeri și senzații la care ignoraseră să se gândească până 
atunci. Dacă ziua fusese atât de lungă, oare cât avea să du- 
reze noaptea? Dacă soarele se arătase atât de mare şi pu- 
ternic, cum o să se descurce în lipsa lui îndelungată? 
Simţeau fiori numai la aceste gânduri, darămite când au 
început să simtă răcoarea tot mai accentuată care le in- 
vada trupurile. E drept că, obosiţi fiind, au apucat să 

doarmă câteva ore, dar somnul le-a fost hăcuit de coșma- 
ruri nemaiîntâlnite, care-i trezeau adesea prin convulsii 
îngrijorătoare. 

Georgică și Sibel s-au apropiat treptat, până au ajuns 
să se încălzească unul de la celălalt. Sabina și Titus s-au 
culcat îmbrățișați chiar de la început, în timp ce Săndel și 
Călin, ceva mai jenați, și-au ascultat trupurile ce li s-au 
unit instinctiv împotriva frigului. Dar nu numai tempe- 
ratura era cea care i-a făcut să se trezească, ci și foamea 
care devenea tot mai acută. Uneori, de departe, se auzea 
câte un fâlfâit ușor de aripi, iar din apă răzbătea câte o zba- 
tere vie, ca o provocare greu de ignorat. Săndel a fost pri- 
mul care a întrerupt aceste chemări, adresându-se lui Călin: 

— Ai încercat să-ți pui urechea pe pământ și să asculți 
cu atenţie? 

Partenerul de somn se ridică și el în fund, străduindu-se 
să înţeleagă întrebarea: 

— Cum adică? Ce să ascult? 

— Uite, îi explică Săndel, caută un loc unde-i bătătorit 
nisipul şi pune-ți urechea lipită de el, în timp ce o astupi 
cu mâna pe cealaltă. 

Omul se conformă și ascultă un timp, fără să se lămu- 
rească despre ce-i vorba. 

— Nu mi se pare nimic deosebit. Ce ar trebui să aud? 

— Trebuie să-ți spun eu? Tu ce auzi? 

— Nu ştiu. Cred că-i sunetul înfundat al apei sau îmi 
vâjâie urechea, își dădu Călin cu părerea. 

— Haida-de! Apa nu huruie așa, iar urechile amându- 
rora sunt nealterate. Eu am dormit de mai multe ori în 

natură, pe solul de pe Pământ, dar n-am mai auzit așa ceva 
niciodată. Parcă ar fi un tren îndepărtat care nu se apropie 
și nici nu se oprește. 

Curiozitatea îl făcu pe Călin să asculte mai atent și mai 
îndelungat de data asta. 

— Să ştii că ai dreptate, răspunse el în cele din urmă. 
Oare ce poate fi? 

— Nu știu, că nu-s expert în consultarea planetelor. 
Dar mi se pare curios şi faptul că nisipul e la fel de cald 
și în adâncime, dacă nu chiar mai cald. De parcă planeta 
ar fi un imens calorifer. 

— Asta nu ne prea încălzeşte pe noi, se arătă înciudat 
Călin. Dacă n-o să înghețăm de frig, o să murim de foame. 
Sau o să... 

— Allah e mare! răsună vocea lui Sibel, care venea din- 
spre lac. la uitaţi ce ne-a dăruit, în mărinimia lui! 

Într-adevăr, sirianul venea agitând câte un peşte în fie- 
care mână, sclipind ca două bijuterii în lumina aștrilor. 

— Excelent, minunat, ce bine! îl întâmpinară gurile 
flămânzilor. 

— Dar nici Dumnezeu nu-i mai prejos, strigă Titus, pur- 
tând în braţe câteva lemne. 

Darurile, cerești sau pământești, după cum socotea fie- 
care, picau tocmai bine pentru a le mai ridica moralul și 
a le încălzi sufletele. 

— Cum ai reușit să pescuiești fără scule? își exprimă 
Săndel mirarea. 

— Nici n-a fost nevoie, îl lămuri matahala. Peștii plu- 
teau cu burta în sus, la mal. Sunt sigur că mai sunt. 

— Sigur nu-s alterați? se îngrijoră Titus. Cine știe când 
și de ce au murit. 

— Miros doar a peşte, poţi să te convingi, zise Sibel, 
băgându-i unul sub nas. 

Dar, la foamea care-i subjuga, nu era cazul ca vreunul 
să facă mofturi, ci mai degrabă să aprindă un foc pentru 
a-i prăji și a se încălzi, în același timp. 

— Am avut noroc cu lemnele aduse de valuri și apoi 
uscate în timp, explică Titus. Sunt crengi și câteva scân- 
duri ce ard ușor şi din care o să mai aduc. 

— Totuși, trebuie să fie o explicație pentru moartea în 
masă a peştilor, gândi cu voce tare Săndel, în timp ce-l 
privea pe sirian cum îşi scoate cuțitul și îi curăță cu abili- 
tate. Poate o fi fost șocul furtunii sau temperatura apei. 

— Apa e foarte caldă și acum, răspunse sirianul. Am 
putea intra în lac, dacă se termină lemnele. 

— Doar că a scăzut și mai mult, de parcă s-ar scurge 
în pământ, completă Titus. Ce bine ne-ar prinde un rezer- 
vor mai mare, pentru a stoca apa. 

Focul se iți repede și vioi, de la bricheta lui Georgică, 
omul profitând de ocazie ca să-și adune ultimele firișoare 
de tutun și să sărbătorească, aprinzând cea din urmă ti- 
gară. Conştient de asta, reinhala cu poftă fiecare fum ce-i 
ieșea pe nări, nevrând să piardă nimic din ultimele sen- 
zaţii euforice. A urmat plăcerea oferită de cei doi crapi, 
nu prea bine fripți, dar cu mult mai savuroși decât orice 
mâncare pe care o gustaseră vreodată. Nu s-au săturat 
niciunul, dar acum erau mai optimiști în privinţa speran- 
telor de viaţă. Și își împărțeau cu dărnicie zâmbete. 

Au avut nevoie de toate acele speranțe și zâmbete de 
încurajare, pentru că nici dimineața nu s-a grăbit să vină. 
Nimic nu era previzibil pe această planetă, iar posibili- 
tatea să nu mai prindă vii un nou răsărit nu era de negli- 
jat. Noroc că au mai găsit lemne și pești, iar Călin a reușit 
să prindă chiar și o rață de pe lac. Însă frigul se amplifica, 
în timp ce ei priveau cu ardoare locul de unde bănuiau 
că s-ar putea ivi primele raze de soare. Parcă nu le venea 
să creadă că, până nu demult, astrul ceresc era cel mai 
mare dușman al lor, parcă îi uitaseră fierbinţeala cu care 
îi alungase în apă. Acum îl așteptau ca pe un salvator. 

În cele din urmă, apariţia lui discretă a fost întâmpi- 
nată cu chiote și veselie generală, dacă nu ținem cont de 
apatia permanentă a lui Georgică. Dar parcă nu mai era 
același soare de care se despărţiseră la asfințit. Mult mai 
mic și lent în ascensiunea sa, căldura lui era o impresie a 
ceea ce ar fi trebuit să fie, iar lumina părea că e filtrată de 
o ceaţă invizibilă. Semne îngrijorătoare pentru grupul 
zgribulit, subiect de reflecţie și previziuni sumbre, expri- 
mate sau reprimate. 

— Ce s-a întâmplat cu soarele? izbucni Sabina, masân- 
du-și brațele reci. 

— Ele același, doar planeta s-a îndepărtat, veni Săndel 
cu o lămurire. La viteza cu care o face, s-ar putea ca data 
viitoare să ni se arate doar ca o simplă stea. 

— Ăsta ar fi şi sfârșitul nostru, concluzionă Titus. E clar 
că fără soare nu există viaţă, cel puţin nu din aceea pe 
care o cunoaștem noi. 

— Nenorocită planetă! răbufni Călin. După ce că ne-a 
răpit, ne aruncă în hăul cosmic, bătându-şși joc de legile 
astronomiei. Nu putea să-și găsească și ea un sistem solar 
unde să graviteze, ca toate celelalte planete?! Numai la 
un astfel de sfârșit nu m-aș fi gândit şi nu pot să-l accept 
cu mâna în sân. Chiar nu e nimic de făcut? 

— Hm..., întotdeauna se poate face ceva, replică Săndel, 
îngândurat, mai mult pentru a nu sta degeaba și nu că ar 
fi avut mari așteptări. 

— Spuneţi ce aș putea face, că nu mă dau în lături de 
la nimic. Cu riscul vieţii mele, interveni hotărât Sibel. 

— E nevoie de un înotător bun, specifică fostul căpitan 
de ambarcaţiune. Apa din lac a scăzut mult și tare mi-ar 
plăcea să știu cum se prezintă adâncul lui. Cu această 
ocazie, ai putea să-ți găseşti și fratele, se adresă lui Călin. 

— E o idee bună, acceptă acesta. Trupul lui nu a fost 
adus la mal, precum peștii și lemnele... 

— Şi nici nu pot să-mi închipui că s-o fi prins de ceva 
pe fund, doar nu există vegetație, completă Sabina. Sunt 
o bună înotătoare și cred că pot să ajung pe fundul lacu- 
lui. 

— Eşti sigură, draga mea? se îngrijoră Titus. Nu vezi ce 
frig e? Poate să te prindă un cârcel și să rămâi acolo. 

— Nu-ţi face probleme, că apa e mai caldă decât aerul 
dimineții, îl asigură tânăra. 

— Foarte bine! se bucură Săndel. Avem doi voluntari 
hotărâți pentru o treabă deloc ușoară, dar esențială. Ar fi 
bine să vă pregătiți trupește și sufletește. Până atunci, se 
va mai încălzi și atmosfera. 

Călin și Sabina s-au pus în mișcare în jurul lacului, dez- 
morțindu-și trupul și încercând periodic temperatura 
apei. 

— Nu am încredere în omul ăsta, îi șopti Titus lui Săndel. 
Are o privire rece şi înjură mult. 

— Omul e îndurerat de pierderea fratelui, nu poate fi 
călduros și calm în aceste momente, îl linişti prietenul. 
Nici noi nu suntem prea drăguți acum. 

— Spune-mi sincer, ce speri să găsești pe fundul lacu- 
lui? Un simplu cadavru nu ne-ar fi de ajutor. 

— Nici eu nu știu, sincer. Dar am o bănuială care sper 
să se adeverească. 

După vreo două ore, a sosit vremea acțiunii, tot grupul 
mutându-se în imediata apropiere a lacului. Părea un 
spectacol sportiv binevenit după atâta monotonie, de la 
care nu aveau alte așteptări. Amândoi înotătorii păreau 
în formă și bine dispuși când și-au împărțit zonele în care 
se vor scufunda fiecare. Spectatorii au putut constata că 
durata de imersiune a amândurora era destul de lungă și 
sensibil egală. Dar se așteptau ca, pe măsură ce timpul 
trecea și oboseala își spunea cuvântul, ieșirile la suprafață 
să fie tot mai dese. Norocul a făcut ca acel „nu știu ce” să 
fie descoperit de Sabina la doar a patra scufundare. Su- 
prafaţa lacului fiind mult redusă, cei de pe mal au putut 
vedea semnele de surprindere pe care le făcea tânăra, 
înainte de a porni spre ei. Şi Călin și-a dat seama că s-a 
găsit ceva şi a pornit, la rândul lui, spre mal. 

— Ce este? Ce s-a întâmplat? Ai găsit ceva? au fost în- 
trebările curioșilor nerăbdători. 

— Este ceva!!! răspunse Sabina, în timp ce își trăgea 
sufletul. Este ceva în mijlocul lacului. 

— Ce anume? Cum arată? întrebă Săndel, acoperind 
vocile celorlalți. 

— E ca un aspirator de vreo doi metri diametru, care 
trage apă. Parcă-i din metal și are mai multe orificii. Pre- 
cis că-i făcut de o fiinţă inteligentă, dar nu ştiu cu ce scop. 
Trebuie să-l mai văd o dată. 

Întuneric complet. Doar liniştea nu era totală. Pe fon- 
dul unui sunet îndepărtat și nedefinit se auzeau respirații 
sacadate, câte un oftat sau o tânguire involuntară. Era 
pentru a doua oară, într-un răstimp scurt, când își pierdea 
cunoștința, iar asta îi dădea lui Săndel noi dureri de cap. 
Ce se întâmplase şi unde erau acuma? Își amintea vag 
cum se hotărâseră să descopere neapărat și cât mai repede 
secretul dispozitivului de pe fundul lacului. O nouă 
noapte petrecută pe mal ar fi însemnat condamnarea la 
moarte prin îngheț, soarele micșorându-se tot mai mult 
în urma planetei migratoare. 

Călin s-a oferit să verifice îndeaproape aparatul cu pri- 
cina, exprimându-și bănuiala că ar fi fost un indiciu pen- 
tru găsirea fratelui dispărut. A coborât o dată, apoi a doua 
oară, după care n-a mai apărut la suprafaţă. Trecând peste 
fireasca îngrijorare, misiunea nu trebuia să înceteze, iar 
Sabina era cea care a urmat să se scufunde. De data asta 
au înotat cu toții până la locul în care se desfășura opera- 

țiunea, deși Georgică a trebuit să fie dus mai mult cu forța. 
Tânăra a zăbovit minute lungi în adânc, dar a revenit la 
suprafață cu o figură entuziasmată: găsise modalitatea 
prin care se deschidea o ușă în cutia misterioasă. 

Acum se punea întrebarea dacă merita ca toți să-și riște 
viața intrând într-o gaură necunoscută și plină cu apă. 
Erau slabe șanse să ajungă într-un loc mai bun, dar alter- 
nativa era moarte sigură. S-a supus la vot şi, precum era 
de așteptat, doar Georgică și-a exprimat dorinţa să fie 
lăsat pe mal. Prefera să moară de frig, decât înecat pe fun- 
dul întunecat al unui lac efemer. Oricum, nu avea nicio 
șansă, neputând să-și țină respirația mai mult de treizeci 
de secunde. Doar că niciunul dintre ceilalți nu voia să-l 
lase singur, iar Sibel și Sabina i-au promis că-l vor ajuta. 
De altfel, după ce tânăra a explicat tuturor felul în care se 
deschide ușa dispozitivului, ea și cu Georgică au coborât 
primii. 

Restul a fost un coşmar care s-a derulat rapid, în care 
viaţa nu avea un preț mai mare decât un pot la un joc de 
cărți sau zaruri. O decizie riscantă, precedată de un 
„Doamne ajută!”, după care totul depinde de soartă sau 
de factori pe care nu îi poți influenţa și la care poţi doar 
spera că-ți vor fi favorabili. Imersiunea și credința că poarta 
se va deschide la timp, intrarea în întunericul inundat, 
alunecarea în abis și expulzarea printr-un tobogan ce-i 
transporta spre necunoscut. Loviturile inevitabile și sen- 
zațiile de nedescris au făcut ca psihicul să cedeze și leși- 
nul să devină un anestezic. Atât își amintea Săndel, căpi- 
tanul neoficial al echipei. 

— Aţi ajuns cu toții aici? încercă el să facă un fel de pre- 
zențä. Sunteţi teferi? 

— Eu sunt bine, se auzi vocea lui Titus. 

— Aţi răzbit şi voi? exclamă o voce ce semăna cu a lui 
Călin. Mă gândeam eu c-o să vă descurcați. 

— Puteai să ne aștepți, cum a făcut Sabina, îi reproșă 
glasul lui Sibel. 

— Eu cred că mi-am rupt un picior, se tângui Georgică. 

— Sabina nu-i lângă tine? întrebă Titus. 

— Bănuiesc că ea e, dar nu mișcă. 

— Unde sunteți? Mă duc să văd ce i s-a întâmplat, rosti 
bărbatul Sabinei, îngrijorat. 

A durat ceva până s-au găsit și apoi s-au pipăit pentru 
a se asigura că sunt aproape unul de altul. Tânăra femeie 
și-a revenit curând după ce a ajuns în braţele lui Titus. 

— Oare unde suntem? întrebă ea după ce se mai liniști. 
Nu se poate face cumva lumină? 

— Probabil că am ajuns în adâncul planetei, după cât 
am coborât, îşi dădu cu părerea Călin. 

— Măcar n-am murit niciunul, găsi Săndel o consolare. 

— În schimb, s-ar putea s-o facem curând aici, de sete 
și foame, completă Călin. 

— Să nu ne pierdem speranţa, îi încurajă Săndel. Tre- 
buie să existe cineva care știe de prezența noastră. Cineva 
care a construit aparatul de afară și tot sistemul ăla de in- 
trare. Bănuiesc că nici zumzetul ăsta nu vine de la natură, 
l-am sesizat de când eram pe malul lacului. 

Au urmat alte frânturi de dialog, mai mult pentru ate- 
nuarea tăcerii și colorarea întunericului. Hainele de pe ei 

începeau să se usuce, iar temperatura din jur era accep- 
tabilă, la aceasta contribuind pardoseala călduță, dintr-un 
material ce părea plastic dur. Așteptarea le-a fost răsplă- 
tită după un timp îndelungat, când parcă a început să se 
lumineze de ziuă. O lumină albă ce creştea în intensitate 
şi a cărei sursă nu putea fi ghicită oricât se străduiau. După 
ce intensitatea ei a atins doza normală, în fața lor a apărut 
deodată un bărbat, ieșind parcă din peretele din faţă. Ui- 
mirea grupului a atins cota maximă când şi-au dat seama 
că semăna perfect cu Călin, doar că avea o vânătaie în 
frunte. Au dedus că era fratele lui geamăn, Albert, presu- 
pus înecat și dispărut. Era un motiv de mare bucurie să 
știe că au fost salvaţi de unul de-al lor și nu de nişte ființe 
ciudate, pentru cine ştie ce scopuri obscure. 

— Frate drag, trăieşti! se arătă foarte surprins Călin, 
ridicându-se să-l îmbrățişeze. Te-am căutat peste tot, dar 
tu erai aici. Ce bine! 

Albert primi îmbräțişarea cu un entuziasm mai rezer- 
vat, dar cu un zâmbet larg pe chip. La fel de însuflețitor 
şi-au exprimat bucuria și ceilalți membri ai echipei, asal- 
tându-l cu exclamații şi întrebări. Doar Georgică rămase 
în continuare pe podea, cercetându-și glezna piciorului 
accidentat şi afișând un chip schimonosit. 

— Cum ai ajuns aici? Tu ne-ai deschis? Eşti singur aici? 
Cine mai e cu tine? erau doar câteva din curiozitățile celor 
care l-au înconjurat. 

— Și eu mă bucur să vă văd pe toți, reuși să se facă 
auzit bărbatul. Puteţi fi liniștiți, sunteţi într-un loc sigur 
și pe mâini bune. O să vă povestesc mai multe pe parcurs. 
Acum, cred că sunteți obosiţi și vă e foame. 

— E drept că n-am mâncat de mult și nici apă nu avem, 
vorbi Săndel în numele tuturor. 

— Se rezolvă. L-aş ruga pe fratele meu să mă urmeze, 
pentru a aduce împreună tot ce-i de trebuinţă, le propuse 
Albert, punându-și mâna pe umărul lui Călin. 

— Desigur, dacă așa crezi că-i mai bine, răspunse Titus, | 
cu oarecare părere de rău. Aș fi vrut să vedem cu ochii 
noștri unde suntem. Plus că avem un rănit cu o posibilă 
fractură. 

— Toate la timpul lor, însă rănitul are prioritate, așa că 
îl ducem cu noi. Hai, sus și prinde-te de noi, îl îndemnă 
Albert pe Georgică. 

Aşa au ieșit cei trei, pe aceeași ușă invizibilă pentru 
ochii proaspeților musafiri. Îi aştepta un culoar cu lumi- 
nițe intermitente și sensibile la mișcare, în culori şi in- 
tensităţi diferite, a căror semnificaţie nu era cunoscută de 
noii veniți. Un astfel de beculeț semnaliză ușa unui as- 
censor, care i-a coborât și mai mult spre centrul planetei. 
A urmat un alt hol lung, dar parcă greutatea rănitului era 
mai mică, iar Călin se simţea și el mai uşor. În tot acest 
timp, nu au schimbat o vorbă, de parcă lumina difuză și 
teritoriul necunoscut îi îndemna la liniște și precauție. 
Doar câteva gemete înăbușite au scăpat din pieptul lui 
Georgică, însă au ajuns cu bine într-o încăpere mai gene- 
ros luminată. Asta și datorită zecilor ori chiar sutelor de 

monitoare care țineau loc de pereți, a meselor și apara- 
telor cu becuri proprii rânduite în mijloc, dar şi a altor 
surse ce rămâneau ascunse. Pe o astfel de masă l-au așezat 
pe rănit, iar Albert a început să lucreze cu un aparat so- 
fisticat, de partă ar fi fost un doctor cu multă vechime în 
câmpul muncii. 

— Din fericire, nu e fractură, ci doar o entorsă dure- 
roasă, spuse acesta după câteva minute. Ţine piciorul sub 
raza asta de lumină, până revenim noi de la bucătărie. 

Georgică acceptă bucuros prognosticul şi tratamentul 
atât de simplu, iar cei doi fraţi l-au lăsat singur. „Bucătă- 
ria” despre care vorbise gazda nu semăna nicidecum cu 
una la care s-ar fi gândit un om, oricâtă imaginaţie ar fi 
avut. Ce-i drept, avea ceva asemănător scaunelor și mesei, 
dar în rest părea tot un centru de calcul sau divertisment 
electronic. „Unde sunt alimentele și vasele?”, se întrebă 
în gând Călin, evitând să-și arate pe faţă ignoranța. 

— Te întrebi unde sunt bucătarii și mâncarea? îl dădu 
de gol fratele său. 

— Cam așa ceva, dar nimic nu mă mai miră. Probabil 
că ești și singurul bucătar, la cât de multe ai învăţat în 
numai câteva zile. 

— Nici nu știi câtă dreptate ai, îi răspunse Albert, bă- 
tându-l din nou pe umăr. Ia spune-mi, ce mâncare ați 
prefera, tu și prietenii tăi? 

— Sunt și prietenii tăi, bănuiesc. Doar venim din același 
loc și avem aceleași probleme. Cred că ne-ar prinde bine 
câte o friptură cu garnitură de cartofi și salată verde. Și 
un vin bun, dacă se poate. N-ar strica nici o prăjitură cu 

mere, își expuse Călin poftele, salivând deja la gândul 
mesei mult așteptate. 

— Doar atât? Precis nu mai vrei ceva? îl iscodi Albert, 
zâmbind afectat. 

— Ar mai fi... o ciorbă de burtă cu ardei iute. Dacă nu-i 
prea mult. 

— Nicidecum, fratele meu. Se rezolvă în câteva clipe, 
îl asigură Albert, în timp ce apăsa câteva taste. 

O bandă rulantă se puse în mișcare și aduse pe masă 
un vas de plastic mare, plin cu o substanţă aburindă. Părea 
o pastă vâscoasă, cenușie și urât mirositoare, pe care nu 
ar fi mâncat-o nici porcii. 

— Asta-i tot ce vă pot da, dar mi-a făcut plăcere să aflu 
la ce îți stă gândul, rosti sarcastic Albert. 

— Fii serios, frate! Sper că e doar o glumă, se arătă Călin 
derutat. 

— Nu e nicio glumă. Dar, pentru că suntem totuși frați, 
uite, fac o excepţie și-ți ofer o băutură pe placul tău. 

Urmă o altă comandă, după care banda rulă aducând 
un pahar din sticlă, cu o băutură viu colorată în albastru. 
Arăta ca un cocktail frumos dichisit cu umbreluță și măs- 
lină verde. 

— Te rog să-l bei în cinstea revederii noastre, îl îndemnă 
gazda. lartă-mă dacă nu ciocnesc cu tine, dar eu nu beau 
alcool. 

Călin ezită la început, dar prea era atractivă oferta, iar 
setea îi dădea ghes. Luă paharul, îl mirosi încântat şi bău 
puțin din el. Avea un gust plăcut și răcoritor, astfel că îl 
goli dintr-o sorbire. 

— O astfel de băutură le-ar prinde bine și celorlalți, se 
pronunță Călin, privind paharul gol. Măcar de sete să nu 
rabde, dacă tot nu poți să ne oferi ceva comestibil de mân- 
care. Ia fă o comandă consistentă, într-un vas pe măsură, 
să nu-i ținem prea mult în așteptare. 

— Stai liniștit pe scaunul ăla, îl invită cu amabilitate 
Albert, că avem multe de discutat înainte de a ne ocupa 
de prietenii tăi. S-au întâmplat o mulțime de lucruri de 
când nu ne-am văzut și sunt sigur că ai multe întrebări, 
iar eu abia aștept să te luminez. 

— Desigur că am, dar credeam că le vom lămuri în fața 
tuturor, fiecare dintre noi fiind curios să știe unde ne aflăm 
și ce ne așteaptă, rosti Călin, urmând sfatul fratelui său. 

— Să-i lăsăm deocamdată pe ei și să discutăm ca între 
fraţi buni ce suntem. Familia e mai presus de orice, iar 
noi avem acum ocazia să fim puternici cum nici nu-ți ima- 
ginezi, se entuziasmă Albert, în timp ce gesticula larg, 
vrând să sugereze un univers întreg pe care l-ar conduce. 

— Mă înspăimânți, frățioare. Acum chiar că trebuie 
să-mi dai niște explicaţii în ce te priveşte și locul în care 
ne aflăm. Deși te știam cu mari ambiţii, tot nu-mi vine să 
cred că-ţi găsești idealul într-o planetă fantomă, care stră- 
bate aiurea Universul, în timp ce noi trebuie să ne ascun- 
dem ca șobolanii prin canale lipsite de soare şi mâncare 
decentă. E cineva care te-a acaparat? Pentru că eu nu te 
mai recunosc. Prea multe ai învățat în doar câteva zile și 
prea lauzi un loc din care aș fi nespus de bucuros să scap. 

— Cei care au construit acest loc sunt ființe extrem de 
puternice și inteligente. Ei mi-au salvat viața și mi-au îm- 
bunătăţit considerabil capacitatea mintală. La fel cum vreau 
să fac şi eu cu tine. 

— Ce tot vorbești acolo?! se arătă intrigat Călin. Pe mine 
să mă laşi așa cum sunt, că sunt foarte mulțumit. Îți mul- 
țumesc pentru găzduire, dar cred că sunt în asentimentul 
colegilor dacă mai sper încă într-o viață normală, poate 
chiar la o întoarcere pe planeta noastră. 

— Ce gândire primitivă ai! răbufni fratele său. Îți pun 
la picioare o planetă cum nu există alta, o armă cu care 
putem supune oricare altă civilizaţie, iar tu tânjești după 
viaţa ta anostă, fără vreo șansă de afirmare. De aceea am 
vrut să te scap de ea la întâlnirea de pe lacul Bicaz. La fel 
cum i-am scăpat și pe bătrâni, niște oameni limitați care 
nu m-au apreciat la adevărata valoare. Însă destinul a in- 
tervenit și mi-a oferit ceea ce meritam, dar eu sunt gene- 
ros și vreau să-mi devii partener. Numai un cretin ar rata 
o astfel de ocazie, iar eu refuz să cred că am un astfel de 
frate. Așa că te voi înzestra cu darul meu chiar dacă nu 
îţi dai încă seama ce primeşti. O să-mi mulțumești după 
ce vei vedea cât de multe beneficii îţi va aduce. E vorba 
doar de implantarea unui cip în creier, care nu-ți afec- 
tează amintirile, ci îți adaugă performanţe inimaginabile 
și o personalitate de învingător. 

— Mai bine mor decât să te atingi de creierul meu, îl 
asigură Călin, încercând să se ridice în picioare. 

— Din fericire, nu mai depinde de tine. Băutura care 
ai sorbit-o cu nesaţ conținea o doză de anestezic, care a 

început să-și facă efectul. Totul va decurge rapid și fără 
traume, ai încredere în mult iubitul tău frate. Când te vei 
trezi, vei fi un alt om, gata să-și sacrifice jalnicii prieteni 
și să-i cunoască pe creatorii unei lumi invincibile, să le 
mulțumească pentru o viaţă eternă. 

— Cum adică? apucă să se mai revolte Călin, încercând 
să-și păstreze luciditatea. Ce vrei să faci cu ceilalți? Am 
crezut că-ți pasă de ei, doar l-ai dus pe Georgică la trata- 
ment. 

— Îmi pasă dacă vreunul dintre ei are probleme fizice. 
De cele psihice o să ne ocupăm la momentul potrivit. Să 
nu crezi că omul e mai presus decât celelalte specii pe 
care le avem în găzduire. Dimpotrivă, sunt exemplare de 
o inteligență mult superioară și calități fizice supranatu- 
rale, ai zice. Ți-am spus că ai ajuns în slujba celor mai avân- 
sate fiinţe, cu miliarde de ani de evoluţie. Omul e ca un 
copil în scutece pentru ei, dar știința are mereu nevoie de 
cobai... 

Călin simţea cum ochii nu-l mai ascultau, iar în urechi 
îi răsunau cuvintele ca un ecou. Mintea se lupta să-i ră- 
mână trează, în timp ce o mie de mâini tandre o legănau 
și îi șopteau cântece care-i aminteau de o voce caldă, din 
vremea prunciei. Toate se învârteau și se amestecau în 
capul lui, inclusiv luminile blânde din încăpere, ce-şi spo- 
riră intensitatea şi-l pătrunseră, la rândul lor. Acesta tre- 
buia să fie sfârșitul lui ca persoană umană? Era mai în- 
grozitor decât o moarte cu trup şi suflet, era un viol al 
creierului și un furt al trupului. Va ajunge un zombi fără 
conștiință și sentimente, un robot din carne şi oase, gata 

să execute orice ordine, la fel ca fratele său? Neputinta îl 
făcu să plângă în sinea lui, în timp ce întunericul îl în- 
văluia grăbit. 


xx 


Timpul trecea tot mai greu pentru oamenii rămași în 
așteptarea celor doi frați. Se scurseseră câteva ore și înce- 
peau să se simtă abandonați în acea cameră fără ieșire. 
Zadarnic au încercat să depisteze ușa prin care intrase Al- 
bert și dispăruse, apoi, împreună cu fratele său și cu răni- 
tul; peretele, din același material ca podeaua, părea fără 
nicio fisură în partea dreaptă, pe unde văzuseră ei că ar 
fi trebuit să fie. În schimb, au găsit deschizătura prin care 
veniseră pe toboganul lung și abrupt, un alt coșmar din 
care rețineau frânturi dureroase. Situaţia devenea tot mai 
tragică, mai ales că aveau nevoi fiziologice pe care nu și 
le puteau satisface în încăperea imaculată în care respirau. 

— Mă tem că s-a întâmplat ceva rău, altfel nu-mi explic 
lipsa lor atât de îndelungată, se plânse Sabina. Simt că nu 
mai rezist mult și explodez... sau fac pe mine. 

— La fel suntem și noi, dar, în ultimă instanţă, lăsăm orice 
jenă la o parte, se alătură Titus. După cum am mai spus, 
n-am încredere în Călin, cum nu am nici în frate-său. 

— Pentru că nu putem urca pe unde am venit, măcar 
să căutăm vreo cotitură ori alte opțiuni, îşi împărtăși Săn- 
del gândurile. 

— Nici vorbă, răbufni Sibel. Eu pe canalul ăla n-aş mai 
intra pentru nimic în lume. 


44 


METAMORFOZA Petru Racolta 


Ceilalţi avură puterea să zâmbească la remarca siria- 
nului, după care se aşternu tăcerea o vreme. Momente în- 
trerupte de o surpriză extraordinară: pe ușa fantomă își 
făcu apariția Georgică, persoana la care se așteptau cel 
mai puţin. Asta nu însemna că bucuria revederii era mai 
mică, și au dovedit-o sărind spre el și îmbrățișându-l. 

— Ia te uite ce bine arăţi, Gicule! îl lăudă Săndel, cu chi- 
pul numai zâmbet. Nici nu se mai vede că ai fost acciden- 
tat. 

— Ce s-a întâmplat? Unde sunt Călin și Albert? Cum 
ne-ai regăsit de unul singur? veniră întrebările celorlalți. 

— Am să vă spun ce-i mai important, dar n-avem prea 
mult timp, se precipită micuțul. Cred că sunt urmărit și 
ar trebui să plecăm de aici. 

— Urmărit? De cine? întrebă Săndel. 

— Nu știu precis, dar s-ar putea să fie chiar Albert. 

— Ei, uite c-am avut dreptate, rosti Titus triumfător. 
La fel o fi și Călin, doar sunt gemeni identici și gândesc 
la fel. 

— Dar tu de unde ştii toate astea? reveni Săndel cu în- 
trebările. Și cum te-ai despărţit de ei? 

— Ooo, e o poveste lungă, însă trebuie să v-o spun, 
măcar pe scurt, răspunse Georgică, încercând să reziste 
unui discurs prea lung pentru felul lui de a fi. Pe mine 
m-au lăsat într-o cameră separată şi mi s-a arătat cum să 
folosesc aparatul cu raze, pentru tratament. Nu știu dacă 
v-am spus, dar eu sunt pasionat de calculatoare și mă pri- 
cep bine la IT. Am fost hacker un timp, până m-au prins 
şi mi-au cerut să fac programe antivirus în schimbul li- 

bertății. De aceea am fost foarte curios să văd ce fel de 
programe au ființele de pe această planetă, dacă pot să 
intru în ele și să aflu cât mai multe informații. În timp ce 
piciorul își primea porția de tămăduire, mâinile îmi dan- 
sau peste niște taste misterioase la început. Am reușit, re- 
lativ repede, să transform semnele lor în litere de-ale 
noastre și să intru apoi în baza de date. E uluitor ce am 
descoperit! 

— E de rău? se auzi vocea tremurătoare a Sabinei. 

— Mă tem că da, răspunse Georgică, cu o figură ce ex- 
prima tristeţea și entuziasmul deodată. Dar e și nemaipo- 
menit de interesant. De exemplu, planeta asta nu e ceea 
ce pare. E mai degrabă o uriașă navă de transport proiec- 
tată în spaţiu de niște motoare puternice, care pot dez- 
volta o viteză mult mai mare decât cea a luminii. De la 
ele se simte căldura asta și se aude zgomotul misterios. 

— Navă de transport? Ce transportă și care-i e destina- 
tia? întrebă Titus. 

— Nu știu sigur. E nevoie să intru și în alte fișiere, dar 
m-am grăbit să vă avertizez. Trebuie să plecăm de aici, să 
ne adăpostim într-un loc mai sigur şi să găsim ceva ali- 
mente. 

— Noi am încercat, dar nu am găsit ușa. Tu cum ai reu- 
şit? se interesă Săndel. 

— E nevoie de cipul acesta și ușa se deschide când 
ajungi în dreptul ei, îi arătă micuțul. Mă tem că Albert 
nu-l poartă în buzunar, ca mine. 

— Vrei să spui că..., se îngrozi Sabina, arătând spre 
cap. 

— Bănuiesc, cel puțin, aprobă Georgică. 

— Precis știi unde să ne duci? întrebă iarăși Săndel. 

— Am luat cu mine o hartă, le arătă micuțul o foaie 
dintr-un material transparent, marcat cu niște puncte și 
linii. Dacă v-am găsit cu ajutorul ei, sigur vom ajunge mă- 
car de unde am venit eu. Vă rog doar... 

Cuvintele îi rămasseră pe buze când în încăpere și-au 
făcut apariția cei doi frați, trăgând după ei un cărucior cu 
vase de bucătărie. Venise mâncarea mult așteptată, doar 
că de pe chipurile ofertanţilor nu răzbătea bucuria și ge- 
nerozitatea unui astfel de gest. Dimpotrivă, regăsirea lui 
Georgică în mijlocul prietenilor săi le-a produs o încrun- 
tare severă și niște priviri tăioase identice, de parcă erau 
copiate la indigo. 


kkk 


— Regret că trebuie să vă spun, dar unul dintre voi a 
încălcat protocolul și a subtilizat ceva din tehnologia 
noastră, se exprimă Albert, privindu-l insistent pe Geor- 
gică. Suntem gata să trecem peste acest incident, dar 
aştept să-mi înapoiaţi imediat componenta furată. 

Amândoi frații erau acum îmbrăcați la fel, într-o haină 
lungă până la podea și neagră, ce părea din piele sau un 
material nedefinit. Braţele le țineau încrucișate la piept, 
iar expresia glacială și rarele grimase li se afișau simultan 
pe chip. Doar vânătaia mai persista pe fruntea lui Albert, 
singurul reper care-i dădea personalitate. 

— Protocol? interveni Săndel, făcând un pas în față. Eu 
credeam că suntem o echipă, iar tu ne-ai promis că ne vei 
ajuta cu tot ce îţi stă în putință. În schimb, ne-ai abando- 
nat aici, închiși ca într-o celulă, fără apă, mâncare și un 
loc unde să ne facem nevoile. Singurul care ne-a căutat a 
fost cel pe care îl acuzi de furt. De fapt, ce se întâmplă aici 
și ce ai făcut cu Călin? Parcă nu mai e același om pe care-l 
cunoșteam? 

De data asta fu rândul lui Albert să facă doi pași în 
față, pentru a-l privi de aproape pe cel care cuteza să-l în- 
frunte. 

— Nu suntem o echipă, ființe inferioare și nerecunos- 
cătoare. Doar eu și fratele meu am fost selectați să-i slujim 
pe Creatori, iar voi trebuie să fiți bucuroși că ați ajuns în 
apropierea Lor. Habar nu aveţi unde sunteți și ce noroc a 
căzut pe capul vostru. Cred că e momentul să vă lămu- 
resc, pentru a şti ce vă aşteaptă şi a aprecia rolul pe care-l 
aveţi. Timp de mii de ani v-aţi rugat unor zei, i-ați venerat 
sub diverse nume și aţi tot sperat să revină pe Pământ 
pentru a vă prelua sufletul. Unii îi spun Dumnezeu, alții 
i-au dat numele de Allah, înainte îi ziceați Zeus, Zamolxe 
sau alte nume, în funcție de popoare și culturi. Ei bine, 
religia are un sâmbure de adevăr, iar Creatorul chiar a exis- 
tat. A însămânțat Pământul și a plecat mai departe, să dea 
viaţă și altor planete. Acum a venit vremea să verifice ce 
a ieșit din sămânța lui și să analizeze dacă recolta poate 
fi culeasă. Adică sufletele cu care-i sunteți datori. 

— Eşti nebun! explodă Sibel. Allah nu are alți fii decât 
pe cei de pe Pământ, și numai aceia care-l slăvesc vor fi 

primiți în apropierea lui. Allah e mare și nu are nevoie de 
altă planetă pentru a călători. 

— Să-l vedem și noi pe acel Creator, dacă tot a avut 
bunăvoința să ne ia în raiul lui, îl ironiză Săndel pe Al- 
bert. Deși pare mai degrabă un iad, având în vedere că e 
situat în adâncuri și emană atâta căldură. 

— Aş putea să jur că asta-i o blasfemie, deşi nu am fost 
un om religios până acum, răspunse Albert apăsat. V-am 
spus că e doar un sâmbure de adevăr în credința voastră. 
Mai credeţi că raiul e în ceruri, acum, când știți că acesta 
e doar o iluzie, o poartă largă spre Univers? O să-l vedeți 
cu siguranţă pe Creator, când va fi cazul. Deocamdată, am 
nevoie de piesa despre care vorbeam, apoi vă las să mân- 
cați. Ba vă voi deschide și ușa potrivită pentru a vă ușura. 

— Mă tem că nu putem avea încredere în tine, se auzi 
vocea lui Georgică. Riscăm să ajungem precum Călin, 
care n-a scos un cuvânt de când ați intrat. l-ai implantat 
cumva un cip ca ăsta? 

Ochii lui Albert scăpărară la vederea piesei din mâna 
micului om. Se mișcă rapid către el, dar între ei se postă 
sirianul Sibel. Masivitatea și hotărârea lui nu fu, însă, o 
piedică pentru omul în negru, care-l ridică fără efort și-l 
aruncă la câțiva metri distanță. Ceilalţi se feriră îngroziți, 
lăsându-l pe Georgică singur. 

— Stai pe loc, altfel îl distrug și nu cred c-o să-ţi placă, 
îl amenință omulețul, punând cipul sub călcâiul picioru- 
lui drept. 

— Crezi că are vreo importanță, atâta vreme cât n-o 
să-l mai puteţi folosi? întrebă impasibil Albert. 

— Cred că are, pentru că l-am ACTIVAT, viteazule! 
Altfel cum crezi că am intrat pe ușă? Văd că de prostie tot 
nu te-ai vindecat, chiar dacă ai un calculator în cap. 

— Nu face asta! îşi schimbă tonul omul în negru. Îţi 
dai seama că sunteţi morți fără ajutorul nostru? 

— Suntem morți și cu ajutorul tău, interveni Titus. Nu 
știu ce se întâmplă, dar dacă poți să-l oprești, fă-o, Georgică! 

— Da, oprește-l pe nenorocit! se auzi și vocea Sabinei. 

— Nuuuuu! strigă Albert, când piciorul lui Georgică 
se ridică şi apoi se propti de podea cu toată puterea. 

Cipul se zdrobi cu un sunet abia perceptibil, dar gea- 
mătul celor doi frați fu puternic și de lungă durată. Amân- 
doi căzură la pământ, cu capul între mâini și feţele schi- 
monosite de durere. Albert îşi pierdu primul cunoştinţa, 
în timp ce Sabina căuta să-l aline pe Călin, luându-i capul 
în poală și adresându-i cuvinte de mângâiere. 


Ax 


— Ce s-a întâmplat cu ei? întrebă femeia, bulversată 
de întorsătura pe care o luaseră lucrurile. Ce le-ai făcut? 

— Am presupus că cipurile interacționează între ele, 
dar nu eram sigur, răspunse Georgică, uimit şi el de efec- 
tul spectaculos. Mai ales că fiecare din ele are și o compo- 
nentă organică, ce realizează o simbioză cu creierul primi- 
torului și contribuie la transformarea acestuia. Nu spe- 
ram, însă, la o reacție atât de puternică. 

— S-ar putea să moară amândoi, iar noi să rămânem 
închiși aici. 

Constatarea lui Săndel sună ca un reproș, după ce 
examină mai atent victimele. 

— Cel puțin ăsta parcă nu mai are puls, arătă el către 
Albert. La fel se poate întâmpla și cu frate-său. Oare cipu- 
rile lor mai funcţionează? 

— Trebuie să încercăm, până nu e prea târziu, se preci- 
pită Georgică. Goliţi căruciorul cu mâncare și așezaţi-l pe 
Călin pe el. 

Sibel se conformă primul, dar nu înainte de a-şi satis- 
face curiozitatea în privinţa conținutului bolului. Făcu o 
grimasă de dezgust și scuipă instinctiv substanţa pe care 
o băgase în gură. 

— Asta-i otravă, nu-i mâncare! strigă el, debarasând 
dintr-un singur gest tot ce era pe cărucior, pentru ca ime- 
diat să ajute la așezarea cu grijă a lui Călin. 

Acesta era tot inconştient, dar încă mai respira, iar asta 
le dădea speranţe prietenilor lui, mai ales când micuțul 
IT-ist i-a încurajat, spunându-le că, probabil, timpul mai 
mic ce se scursese de la implantarea cipului nu îi oferise 
posibilitatea de a prelua controlul total asupra persoanei 
lui. Presupunerea s-a dovedit corectă, iar semnalul cipu- 
lui din creierul victimei a fost perceput de senzorul ușii, 
care le-a deschis calea mult așteptată. Dar, chiar și cu aju- 
torul hărții, le-a trebuit ceva vreme până să găsească o 
încăpere în care să-și facă nevoile, mai ales pentru că toa- 
letele erau atât de sofisticate încât cu greu şi-au dat seama 
când au nimerit una. În acest timp, Călin părea că se stinge 
încet, iar Sabina își exprimă preocuparea în privința 
salvării lui. 

— Trebuie să se poată face ceva! zise ea pe drumul spre 
„Cabinetul medical” unde se tratase Georgică. 

— Îmi pare rău, dar nu putem face nimic, îi răspunse 
acesta. E nevoie de o operație pe creier foarte complicată, 
pentru a-i îndepărta cipul, iar asta nu e ceva de nivelul 
nostru. Singura şansă e să mai găsim un component iden- 
tic, ca un pașaport cu care să avem acces în toate cotloa- 
nele acestui labirint. 

— Dar nu-l poţi opera tu, ghidat de un program? se 
interesă Titus. Doar sunt calculatoare peste tot, cu pro- 
grame de tot felul. 

— Nu-i suficient să știi cum se face, e nevoie și de o mână 
sigură, de curajul de a lucra pe creierul unui om. Eu leșin 
numai când văd sânge, dar dacă se oferă cineva, promit 
să găsesc îndrumările potrivite. 

Tăcerea se lăsă printre ei. Nimeni nu-și asuma răspun- 
derea de a contribui cu mâna lui la moartea lui Călin. Din 
păcate, speranţa de a mai găsi un component identic nu 
s-a împlinit, deși au căutat în mai multe încăperi. În această 
situație, au fost nevoiţi să care peste tot după ei trupul 
muribund al prietenului lor, o treabă deloc plăcută și tot 
mai depresivă. 

— Du-ne într-un cabinet dotat cu tot ce-i nevoie pentru 
incizie, se hotărî deodată Săndel. Am să fac operaţia și o 
să scot cipul înainte de a se degrada. Măcar îl scutesc de 
suferință pe bietul om. 

Vestea păru să le mai aducă inima la loc, deşi semăna 
cu un măcel ce voia el să facă, nicidecum cu o intervenţie 
chirurgicală. 

— Dar înainte de asta cred că ne-ar prinde bine ceva 
comestibil, completă Săndel. Dacă poţi să rezolvi asta, te 
pup de nu te vezi, Georgică! Şi ceva de băut, firește. 

— Putem încerca, dar nu știu ce-o să găsim, se învioră 
micuțul IT-ist. 

Intrară în încăperea unde avusese loc discuţia dintre 
cei doi gemeni, iar Georgică începu imediat să navigheze 
printre programe. A durat o vreme până a găsit ceva pro- 
mițător, însă tot nu s-a declarat mulțumit. 

— Se pare că gazdele consumă aproape mereu același 
tip de amestec, neplăcut la gust pentru noi, dar foarte hră- 
nitor și ușor de digerat. Mai ales dacă se află, ca acum, 
într-o stare de stază prelungită, în care sunt asistați de 
computerul central, la care eu nu am acces. Dar și această 
pastă are la bază câteva ingrediente cunoscute și apreci- 
ate de noi, oamenii, cum ar fi peştii. 

— Excelent! Vrem peşte, se auziră mai multe strigăte. 

— Peştii ăștia provin din lacul nostru și se pot servi doar 
fierţi, îi lămuri Georgică. 

— Buni și fierţi, ba chiar și cruzi, dacă găsești şi ceva 
băuturică înainte, îl provocă iar Săndel. 

Pentru această misiune nu trebui multă așteptare. Pe 
banda din faţa lor își făcu apariţia un pahar cu o băutură 
incoloră, pe care comandantul o gustă primul. 

— Nu ştiu ce este, dar are un efect al dracului de bun! 
decretă Săndel cu zâmbetul pe buze. De băut și de mân- 
cat la toată lumea, apoi vedem noi ce-o să mai fie. 

Însă ceea ce a urmat — chiar înainte de a se bucura de 
sfârşitul mesei — nu a a fost ceva la care să se gândească 
vreunul dintre ei. Lumina s-a stins complet în încăpere, 
lăsându-i într-un întuneric la fel de negru ca cela din ca- 
mera în care ajunseseră prima dată. 

— Ce poate fi asta, Georgică? se auzi vocea lui Săndel. 

— Habar n-am, răspunse micuțul, iritat. Nu pot să le 
știu pe toate, că nu-s Dumnezeu, iar locul ăsta e nou și 
pentru mine, ca și pentru voi. 

— Nu poți să faci ceva sau măcar să încerci? întrebă şi 
Titus. 

— Pe bezna asta mi-e frică și să mă mișc. Nu se vede 
nimic, iar fără energie nimic nu funcţionează. O fi vreo 
pană de curent! 

— Grozav! Pană de curent într-o tehnologie atât de avan- 
sată, mi-e cam greu să cred, zise comandantul. Mă tem că 
gazdelor nu le-a prea plăcut de noi şi au luat măsuri. Hei, 
voi de-acolo, arătaţi-vă chipurile! 

Invitaţia părea să rămână fără ecou, în timp ce fiecare 
dintre pământeni aștepta, cu inima strânsă, un semn cât 
de mic. Doar respiraţiile lor şi același huruit înfundat îi 
făceau să simtă că sunt împreună, în acelaşi loc imprevi- 
zibil. Peste un timp nedefinit, răspunsul a venit sub forma 
unei voci line, curgătoare, a cărei sursă părea foarte 
aproape de ei: 

— La început a fost întunericul total și liniștea nevieții. 
Dar am venit EU, născocind cuvântul ce a spart liniștea, 
şi lumina care a alungat întunericul. Fiecărui cuvânt i-am 
dat un sens, iar din lumină am zămislit ființe de tot felul, 


54 


METAMORFOZA Petru Racolța 


cu roluri bine definite. Cineva trebuia să le stăpânească 
în lipsa mea, iar asta nu mi-a reușit de la început. Multe 
specii din acestea am eliminat până am ajuns să te fac pe 
tine, după chipul meu. Am crezut că vei fi cel mai potrivit, 
deşi mi-ai înşelat de mai multe ori aşteptările. Pedepsele 
date de-a lungul timpului — când treceam să-mi văd lucra- 
rea și eram dezamăgit — au avut efect temporar și sub aş- 
teptări. Voi uitaţi repede sau dați alte înțelesuri lucrurilor 
atât de evidente, dacă nu vă convine adevărul. Acum, 
m-am convins încă o dată că speranțele mele nu mai au 
temei pe această planetă și mă gândesc să opresc experi- 
mentul. Sunt alte locuri de care trebuie să mă ocup, în 
care Raiul mult râvnit de voi există cu adevărat, întreținut 
de ființe mult mai reușite. 

Liniște din nou sau poate doar o pauză. Grupul a profi- 
tat de ea pentru a-și exprima nelămuririle: 

— Cine ești și de ce nu te arăţi? 

— Cred că e o înregistrare standard. 

— Vrei să spui că eşti Dumnezeu? 

— Allah e mare și nu vorbește ca tine! 

— Ce vrei de la noi? 

După ce spiritele se mai domoliră, întrebările încetând 
în cele din urmă, un monitor mare se lumină, lăsând să 
se distingă un prim-plan cu doi ochi obosiţi, de o culoare 
nedefinită: 

— Cu adevărat vă spun că Eu sunt EI, dar nu singurul. 
Sunt unul dintre Cei care v-au dat formă și viață, v-au 
păzit de catastrofe cosmice şi de specii agresive, de feno- 
mene naturale distrugătoare și de voi înşivă. Mi-aţi dat 

nume diferite, m-ați multiplicat în diferite forme și mi-ați 
pus în gură vorbe care nu-mi fac cinste. Nu sunteți doar 
voi de vină, din moment ce eu v-am creat. Sufletele voas- 
tre, bune sau mai puţin bune, îmi aparţin și am nevoie de 
ele pentru alte proiecte. Să nu credeți că-i doar o figură 
de stil, pentru că ele chiar există și sunt vitale pentru cre- 
ierele în care le implantăm. Altfel cum explicați că viețile 
noastre măsoară milioane de ani, după unitatea voastră 
de timp? Credeam că totul va fi simplu: vă extragem de 
pe planetă, controlăm calitatea sufletului și, în funcţie de 
rezultate, ne mulțumim cu voi sau trecem la extragerea 
în masă din toată specia voastră. Analizele au arătat că 
recolta poate fi culeasă, deci ne vom întoarce pentru a o 
ridica. Voi sunteți norocoșii care veţi oferi esența vieții în 
mod direct, prin transfer instantaneu. Pentru asta am să 
vă iert, fiindcă m-ați trezit a doua oară din starea de repaos 
total, dar și pentru că ați pus în pericol viețile a două exem- 
plare proaspăt recrutate. După cum vă place să credeți, 
Creatorul e iertător și foarte generos, dar poate deveni 
nemilos atunci când nu-i respectați poruncile și vă întoar- 
ceți împotriva lui... 

— Dovedește-ne că ești Dumnezeu! se grăbi Sabina să 
intervină, înainte de a se întrerupe legătura. Dă-ne lu- 
mină și lasă-ne să te vedem. În spatele unui ecran, oricine 
poate să se dea puternic și să-și atribuie roluri divine. 
Măcar să ne dăm sufletul împăcați. 

— Femeieeee... Ai rămas la fel de suspicioasă și curi- 
oasă precum Eva. Nu vezi că sunteți în mâinile mele, în 
casa mea, în puterile mele? Doar un buton să apăs și ador- 

miți pe vecie, fără să știți ce se întâmplă cu voi. Ce dovadă 
mai mare vreți? 

— Și noi avem monitoare și calculatoare pe Pământ. 
Dar avem și şarlatani care-i mint pe oameni, dându-se 
cine nu sunt. Dacă vrei să ne oferim sufletele cu bucurie, 
trebuie să ne convingi că i le donăm celor care merită, 
celor care ne-au făcut. Altfel, aceste suflete se vor zvârcoli 
în voi și vă vor face mai mult rău decât bine. 

Pauza de comunicare care urmă nu-i mai miră, deși era 
mai lungă decât cele anterioare. Ochii de pe monitor dis- 
părură, lăsând iarăși loc întunericului. Probabil că gazda 
se gândea la propunerea lor sau chiar era în curs de a o 
îndeplini. 

— Hei, cel care-ţi zici Creator, unde ești? izbucni tot 
Sabina. Nu ai curajul să te arăţi creaţiilor tale? 

— Sunt printre voi, dar nu mă simţiţi, se auzi iar vocea 
lină. Sunt în fața voastră, dar nu mă vedeţi. Așa cum vă 
vorbesc, dar nu auziți ce vă spun, ci numai ce vreți. 

— lartă-ne dacă nu vedem pe întuneric, continuă tot 
femeia. Fă lumină și ajută-ne să te cunoaștem, dacă tot îţi 
aparținem. Fii mai explicit, dacă tot suntem ignoranți. 

După câteva clipe, în fața lor apăru un con de lumină 
ce avea în centru un personaj bizar. Un bărbat gol pușcă, 
fără pic de păr pe corp și pe cap, dar cu o burtă imensă, 
o față butucănoasă dintre ai căror obraji imenși de-abia 
se vedeau ochii pasivi ce trădau bătrânețea și tristețea. 
Stătea într-un fotoliu de care se ținea cu brațele sale scurte 
și groase, al căror diametru era întrecut doar de picioarele 
acoperite și ele din plin de grăsime. Arăta precum oa- 

menii care sufereau de obezitate morbidă. Era firesc ca 
toți cei cinci pământeni să rămână fără grai o bună bucată” 
de vreme. Cuvintele veniră din partea celui „admirat”. 

— Bănuiesc că nu sunteți mulțumiți de imaginea pe 
care o vedeţi. Poate vă așteptați la un bătrânel cu barbă, 
îmbrăcat în haine lungi și albe. Sau la un tânăr subţire! și 
cu ochi blânzi, care să vă spele cu smerenie picioarele şi 
să vă dea speranţe într-o viață eternă și edenică. Așa vă 
place vouă să credeţi, dar uite că realitatea e alta. Nici 
omenirea n-ar arăta mai bine dacă v-aş lăsa încă o mie de 
ani. Aţi ajuns deja să folosiți tehnologie tot mai avansată 
și ați devenit, la rândul vostru, comozi și supraponderali. 
Voi sunteţi nişte excepţii, dacă nu-l luăm în seamă pe băr- 
batul masiv care-mi zice Allah. Dar eu văd lumea voastră 
în ansamblu și nu îmi place deloc viitorul spre care tin- 
deți. ÎI aveţi în faţa voastră și nu cred că vă convine cum 
arată. 

Bărbatul își deschise braţele, lăsând să i se vadă hălcile 
de grăsime. Sabina nu mai avu puterea să privească și-și 
cobori privirea. 

— Să nu credeți că sunt pe moarte, copiii mei, continuă 
supraponderalul. Tehnologia ne-a adus în situaţia asta și 
tot ea ne menţine în viață. Dormim mii de ani, mâncăm 
foarte puţin și ne întărim cu sufletele semănate și culese 
din tot Universul. Prin ele, cei care au norocul să-l ofere, 
îşi ating țelul de a avea viața veșnică la care au visat mereu. 
Noi suntem Raiul în care veți păși și veţi găsi un colţișor 
pentru Eternitate. O să vă dau chiar acum un exemplu de 
transfer, înainte de a se pierde sufletul colegului vostru. 

Personajul se agăță iarăși de mânerul fotoliului-tron, 
după care un furtun se desprinse, precum un șarpe viu, 
de pe un aparat aflat în încăpere. La capăt era atașată o 
mască transparentă, care se așeză uşor pe gura și nasul 
lui Călin. Imediat după aceea, pieptul omului se încordă 
o dată, apoi se contractă definitiv, în timp ce chipul i se 
destinse și mâinile i se înmuiară pe lângă corp. Se putea 
spune că își dăduse sufletul. Furtunul cu mască se detașă 
ca la o comandă și porni lin spre fața bărbatului nud, 
unde se atașă la fel de simplu. De data aceasta, trupul 
celui în cauză fremătă cu putere, de parcă ar fi fost cu- 
prins de un orgasm devastator. Ochii i se dilatară, corpul 
îi fremătă plin de vibrații, degetele mâinilor i se strânseră 
ca pe o halteră ce trebuia ridicată, iar la urmă, după ce 
masca se desprinse, scoase un geamăt prelung, care-i cu- 
tremură pe martorii stupefiați. 

— Oooo, daaaa! se auzi apoi exclamația bărbatului, de- 
venit mai vioi la trup și căutătură. A avut un suflet bun și 
a ajuns acolo unde îi era locul. După cum vedeţi, e foarte 
simplu și promiţător. Sufletele se pot păstra în recipiente 
speciale și sunt administrate celor care se trezesc periodic. 
Mai aveţi ceva nelămuriri sau trecem la preluare? 

— Nelămuriri avem destule, mai ales după ce s-a în- 
tâmplat, sări Titus primul. Tocmai am văzut cum ai luat 
sufletul unui prieten de-al nostru, iar acum vrei să faci la 
fel și cu noi? Totul pentru a întreține niște ființe obeze, 
care nu fac nimic altceva decât să doarmă și să prăduiască 
alte planete şi civilizaţii. Noi am crezut întotdeauna că 
sufletele ne aparțin și ne-am rugat ca ele să fie iertate și 

primite într-un loc frumos, în care să se bucure de liber- 
tate și iubire. Ori, după cum vedem prea bine, numai fru- 
mos şi liber nu e locul unde vrei să ne închizi sufletele. Şi 
tot așa vrei să faci cu toată specia noastră, de pe Pământ. 
Nu crezi că aţi ajuns la stadiul de paraziți? 

Faţa gazdei se schimonosi de furie, iar fotoliul în care 
stătea începu să leviteze, permițându-i să-și privească in- 
terlocutorii de la înălțime. 

— Tu!! tună el. Îţi permiţi să mă etichetezi pe mine?! 
Creatură rebelă și neștiutoare! Eu te-am făcut și tot eu te 
omor. Întâi pe tine şi pe colegii tăi, apoi toată seminţia ta. 
V-am dat apă, aer, lumină, o planetă cu condiții optime și 
mii de ani în care să progresați. Iar voi ce-ați făcut cu toate 
aceste daruri? Mai de folos e un gândac pământului decât 
voi, niște egoiști irecuperabili. Gata! Destul am pierdut 
vremea cu explicații, e timpul să trec la preluare! 

— lartă-l, Doamne, că nu știe ce vorbește! se auzi atunci 
glasul Sabinei, care se prosternă cu capul până la pământ. 
E soţul meu și nu a crezut niciodată în tine, iar aceasta a 
contribuit la ruptura dintre noi. În schimb, eu m-am rugat 
zi de zi să mă mântuiești și să mă primeşti alături de tine, 
pentru eternitate. Ştiu că nu mi-a venit să cred când te-am 
întâlnit în carne şi oase, altfel mi te închipuiam, dar cre- 
dința mi-e mai presus decât orice prejudecată, iar acum 
mă căiesc pentru îndoielile mele. Ba mă ofer să fiu prima 
care-și dă sufletul nevrednic pentru a sălășlui în Crea- 
torul Înţelept, cel fără de început și fără de sfârșit. Doar o 
dovadă de milostivire și iertare îţi cer, înainte de a-mi 
închide ochii: lasă-mă să-ți sărut mâna dreaptă, ca unui 

tată iubit și iubitor. Ar fi supremul dar la care poate visa 
un muritor credincios. 

Cel care-și spunea Creator se arătă impresionat de cu- 
vintele pline de adulațţie ale femeii, precum și de plecă- 
ciunea care reflecta deplina umilință. Chipul i se mai 
destinse, iar fotoliul reveni în locul de unde se înălțase. 
Zise: 

— Se pare că m-am înșelat în privinţa ta, Evă. Eu sunt 
milostiv, dar pot la fel de bine să fiu gelos și răzbunător. 
Ca un tată, așa cum bine ai spus-o, care își pedepseşte sau 
răsplătește copiii în funcţie de faptele și meritele lor. Nu 
mi-a plăcut niciodată să mă arăt oamenilor și cu atât mai 
puțin să fiu atins de vreunul. Dar voi face o excepţie de 
această dată, pentru a le arăta necredincioșilor din preaj- 
ma ta cât sunt de bun și iertător cu cei care merită. Vino 
să-ți binecuvântez sufletul și să-ți ofer plăcerea de a mă 
atinge! 

Titus încercă să o prindă de mână, dar Sabina se smuci 
din strânsoarea lui. Nici împotrivirea verbală a celorlalți 
nu o convinse, astfel că se apropie cu pași lenți și ochi 
aplecaţi spre conul de lumină unde trona gazda. Ajunsă 
în dreptul bărbatului, se înclină la fel de spășită și primi 
cu smerenie mâna care îi atinse întâi creștetul capului. 

— Doamne, am fost învățată să apreciez mai mult dreap- 
ta, dar văd că îţi foloseşti mâna stângă. Fii bun și lasă-mă 
să-ți sărut dreapta, pentru că de-a dreapta ta stau cele mai 
merituoase suflete, după cum ne-a învăţat Scriptura. 

Creatorul dădu binevoitor din cap și își desprinse mâna 
dreaptă de pe mânerul fotoliului, întinzând-o spre buzele 

în aşteptare ale Sabinei. Aceasta o sărută prelung, dar în 
același timp o prinse strâns cu ambele mâini, trăgând cu 
putere. 

— Ce faci, femeie?! urlă bărbatul, încercând să-și recu- 
pereze brațul. 

Dar forţa nu îi era suficient de mare încât să scape ușor 
din strânsoarea neașteptată. Bărbaţii realizară planul fe- 
meii şi se repeziră să-și ajute prietena. Individul se zbătea 
cu disperare, însă fu imobilizat în câteva clipe şi rostogolit 
din fotoliul său plutitor. 

— Daţi-mi drumul, sălbaticilor! strigă. Veţi fi pedepsiți 
cum nici nu vă puteți închipui, iar sufletele voastre nu vor 
avea niciodată odihnă. Nu știți cu cine vă puneţi! Daţi-mi 
drumul! 

Se zbătea pe podea, încercând fără succes să se ridice 
în picioare. Dar oamenii nu-l băgau în seamă, preocupați 
de altceva. 

— Deșteaptă fată! exclamă admirativ Georgică. De unde 
ai știut că are comenzile încorporate în brațul drept al fo- 
toliului? 

— Am observat cum îl mișca, în timp ce gesticula doar 
din mâna stângă, răspunse femeia răsuflând ușurată. E 
drept că am riscat... Exista și posibilitatea unor comenzi 
mentale. 

— Ai o intuiție bună! o lăudă şi Titus, îmbrăţișând-o. 

— Şi acum, ce facem cu el? întrebă Săndel. Cine știe 
câți mai sunt și când o să ne trezim cu ei pe cap? 

— Să-l interogăm! interveni Sibel. lar dacă nu ne spune, 
îl torturăm. Precis că nu-i obișnuit cu durerea. 

— Vrei să-ţi torturezi Creatorul?! se arătă uimit Săndel. 

— Ăsta-i Allah?! Sau Dumnezeul vostru? Voi nu vedeți 
că nu-i în stare nici să se deplaseze fără tehnologie? 

— Cine știe? Poate că tehnologia a ajuns să facă totul 
și pentru Dumnezeu. Ea te ajută, dar poate la fel de bine 
să te și distrugă, atunci când abuzezi de ea. 

— Eu nu suport violenţa, interveni Sabina. Oricine sau 
orice-ar fi, trebuie să-i arătăm că suntem civilizaţi și umani, 
nu niște răzbunători fără judecată și milă. 

— Judecată vrei, judecată o să-i facem! se irită Sibel. ÎI 
acuz de blasfemie și îi cer condamnarea la moarte prin 
tortură. Vrea cineva să-l apere și să-l scape, n-are decât, 
dar cu mine nu-i merge. Trebuie să scăpăm de ființa asta 
oribilă și de ceilalți asemeni lui, chiar dacă ar fi să ne dăm 
viața pentru asta. Uitaţi-vă cât de despuiat ni s-a arătat. 
Spre asta tinde şi civilizația așa-zis creştină de pe planeta 
noastră. Femeile umblă tot mai goale, în loc să poarte 
burka sau măcar un văl islamic, ispitindu-i pe bărbați și 
comițând astfel păcate de neiertat. Dacă nu luăm măsuri, 
vom ajunge toţi un butoi de grăsime fără pic de rușine 
sau credință. Allah ne-a avertizat și numai ascultându-i 
poruncile putem evita un viitor atât de jalnic. 

Femeia, Titus și Georgică săriră cu obiecţii, ceea ce 
generă o polemică gălăgioasă. Săndel se impuse, cu un 
ton mai ridicat. 

— Hoooo! Hoooo!... De acord cu Sibel, într-o anumită 
măsură. Dacă planeta asta și cei care o conduc vor să ne 
stârpească de pe Pământ, e de datoria noastră să-i împie- 
dicăm, prin orice mijloace. Însă, înainte de toate, avem 

nevoie de informații precise. Poate reuşim să ne întoar- 
cem acasă, eliminând și amenințarea despre care ni s-a vor- 
bit. Sperăm ca Georgică să intre în fișierele secrete și să 
găsim, astfel, o cale prin care să ducem la îndeplinire am- 
bele misiuni. Treci la treabă, micuţule, și arată-ne ce poţi! 

Apoi, comandantul îl luă la o parte pe Sibel, apropiin- 
du-se amândoi de ființa de pe podea. Aceasta încetase 
să-i mai amenințe și îi asculta cu ceva interes. 

— Şi cum zici că ai să-l faci să vorbească? îl întrebă Săn- 
del pe sirian, având grijă să fie auzit și de cel vizat. 

— Războiul m-a învăţat multe, iar tortura e una dintre 
aceste învățături. Pot să-l fac să sufere cum nici nu gân- 
deşte, să-și dorească cu ardoare să moară, dar să nu poată 
nici măcar să urle cum ar vrea. Nu am nevoie de instru- 
mente anume, braţele şi dinţii îmi sunt de cel mai mare 
ajutor. Îi voi suci picioarele și mâinile, îi voi smulge or- 
ganele genitale și îi voi scoate ochii din orbite, cu răbdare 
și plăcere. 

Gazda obeză nu părea prea intimidată de amenințările 
lui Sibel și continua să-i sfideze din priviri. Săndel se 
aplecă spre urechea lui și îi spuse cu voce tare: 

— Vrei să ne demonstrezi că ești nemuritor? Acum ai 
ocazia: tipul acesta n-are milă și credinţă în tine, te poate 
chinui mai rău decât a fost chinuit lisus pe cruce. Dacă îți 
tranșează corpul în zeci de părți, iar inima ta continuă să 
mai bată și călcată în picioare, poate că pe mine mă vei con- 
vinge, dar nu și pe el. Te sfătuiesc să te gândești mai bine 
și să ne spui câteva lucruri, scutindu-ne pe toți de o expe- 
riență neplăcută și salvându-te pe tine. 

„Creatorul” îi fulgeră pe rând cu privirea, la început 
în tăcere, după care continuă, cu aceeași voce amenință- 
toare: 

— Credeţi că mi-e frică de moarte, oameni slabi și fără 
minte? Eu am murit și am înviat de mii de ori, precum 
voi dormiți și vă treziţi în fiecare dimineaţă. Vreţi să mă 
răstigniți și să-mi batjocoriţi trupul? Acesta nu-i decât o 
carcasă pe care o voi schimba la fel de ușor cum vă schim- 
baţi voi de haine. Eu sunt mai presus de înțelegerea voas- 
tră, iar dacă-mi provocaţi mie chinuri, în chinuri o să 
sfârşiți, în timp ce eu mă voi înălța din nou. 

— Cine ești tu cu adevărat? întrebă Săndel. 

— Tocmai ţi-am spus, dar nu ai priceput. Încă nu-i târziu 
să reparați ce ați stricat, încă mai pot ierta ce mi-ați făcut. 
Daţi-mi scaunul înapoi și vă voi păstra în slujba de admi- 
nistratori ai planetei, pe termen nelimitat. 

— Așa cum ai făcut cu cei doi fraţi? Să devenim roboți 
care te hrănesc şi curăță după tine? Să ne pierdem con- 
știința, iar tu să ne elimini rudele și prietenii de acasă? 
Nu cred că-i o situaţie mai bună decât moartea. 

— Pot să anulez recoltarea sufletelor de pe planeta 
voastră, rosti gazda cu o voce mai împăciuitoare. Sunt 
multe alte planete care așteaptă să fie valorificate. 

— Nu cred nimic din ce spui, păcătosule! răcni sirianul. 
Te-ai dat drept Allah, iar asta nu se iartă. Allah cel Mare 
îmi cere să-l răzbun, iar eu o voi face. 

Privirea celui căzut deveni din nou sfidătoare, iar gura 
nu-i mai scoase niciun sunet. Săndel se ridică și îi șopti 
lui Sibel: 

— Faci ce vrei, dar nu de față cu noi. Nu suportăm să 
vedem torturi, mai ales că avem și o femeie printre noi. Îi 
găsești o încăpere și încerci să scoţi cât mai multe de la 
el. Eu mă spăl pe mâini și nu mai ştiu nimic despre asta. 

Satisfăcut de ofertă, Sibel își arătă puterile când reuși 
să-și ridice prizonierul și să-l arunce pe un umăr, cu toată 
greutatea de aproape două sute de kilograme și împotri- 
virea prea slabă ca să-l deranjeze. Degeaba striga victima, 
trecând de la ameninţări la blesteme și apoi la cuvinte de 
reconciliere, cei vizați își întorceau privirea și își astupau 
urechile, așteptând să scape de priveliștea dezolantă. Au 
răsuflat ușuraţi când cei doi au părăsit încăperea, iar ei 
puteau să-și concentreze atenţia asupra lui Georgică. 

— Ei? Ai reușit să intri în centrul de comandă? îl în- 
trebă Săndel. 

— Nu mă stresaţi, dacă vreți să lucrez la capacitate ma- 
ximă, răspunse omulețul, iritat. Fișierul acela are o parolă 
pe care n-am spart-o încă. Am încercat tot felul de metode, 
dar am nevoie de un indiciu, cât de mic. Un nume sau un 
șir de cifre pe care să le combin, o punte prin care să ajung 
la cheie. Dar așa... pare o misiune mai dificilă decât a 
sparge orice sistem de protecţie de pe Pământ. 

— Fii calm și caută în continuare, îl linişti comandan- 
tul. Am vrut să ştiu cum stăm, iar tu să afli că nu avem mult 
timp la dispoziție. O cafea tare ne-ar prinde bine acum, 
nu credeți? 

Ideea părea foarte bună, doar că, ori nu ştiau ei să co- 
mande ce doreau, ori nu exista așa ceva pe acea planetă. 
Astfel că s-au mulțumit cu licorile pe care le-au nimerit, 

gustând pe rând și încercând să facă un clasament al celor 
mai acceptabile. Toiul disputelor a fost întrerupt de un 
geamăt puternic, cutremurător, după care lumina se stinse 
complet. Energia reveni după circa un minut de derută, 
însă lumina era intermitentă și geamătul se transformă 
într-un cutremur continuu, de mică intensitate. Toţi au 
crezut că Georgică generase aceste probleme și s-au adu- 
nat imediat în jurul lui. 

— N-am făcut nimic! îi asigură acesta. Nu ştiu ce se 
întâmplă. 

Atunci își făcu apariția Sibel, plin de sânge pe haine și 
pe mâini, cu un chip răvășit şi mers greoi. În ochii lui se 
citea dezamăgirea, neputinţa și teama. 

— A murit! bolborosi el, ca pentru sine. A murit și nu 
a spus nimic din ce l-am întrebat. lertați-mă! 

A fost nevoie să se apropie de ei, ca să-i înțeleagă cu- 
vintele. Nu știau, însă, cui îi cerea iertare și de ce. 

— Acum a murit? întrebă Sabina, cutremurată. De 
aceea se întâmplă toate astea? 

— Chiar n-a mai scos niciun cuvânt de când a ieșit de 
aici? se interesă Titus. 

Sirianul dădu din cap a negaţie. 

— Doar când şi-a dat duhul... ca o izbăvire... 

— Ce anume? sări Georgică. Ce cuvinte? 

— Ceva cu... Ze... şi nu știu ce, bâigui Sibel. 

— Zeus? Zemelo? Ze și mai cum? 

— Nu, nu, că era și un x... 

— Să fie Zamolxis? continuă Gică. 

— Ăsta e!!! se lumină faţa sirianului. E important? 

— A fost zeul tracilor și s-ar putea să fie, într-adevăr, 
important, se bucură IT-stul, revenind în forță în fața 
monitorului. 

Sibel se prăbuși epuizat pe fotoliul folosit înainte de 
victima sa. Avea nevoie de timp ca să uite și să-și revină 
după o experienţă atât de cumplită. Cutremurul se simțea 
tot mai puțin, iar lumina dădea semne să se liniștească. 

— Asta e! exclamă victorios Georgică. ZAMOLXIS, 
plus semnul infinit și cele zece cifre cunoscute de ome- 
nire. Am intrat! 

— Bravo, micuţule! îl felicitară cu toţii, adunându-se 
în jurul lui. 

— la vezi unde ne aflăm și încotro mergem? veni Săndel 
cu întrebări concrete. 

— Numai puțin..., așaaa..., acum, așaaa... şi... să fiu al... 

— Ce-i? se auzi pe mai multe voci. 

— Păi, avem o viteză incredibilă, cu mult peste cea a 
luminii... Destinația este... Pământul. 

— Deci nu ne-a mințit, ne întoarcem după sufletele oa- 
menilor, deduse Săndel. Poţi să faci ceva? 

— Nu ştiu încă. Ce aţi vrea să fac? Deocamdată avem 
probleme mari aici. 

— Ce probleme? se interesară Titus și Sabina. 

— Sunetul acela prelung, urmat de cutremur, a trezit 
cel puţin unul dintre semenii zeității ăsteia moarte. Ui- 
tați-vă şi voi... 

Pe monitor se puteau observa câteva șiruri de sarco- 
fage transparente, din care unuia tocmai i se ridicase ca- 
pacul. Din el se ițeau aburi, iar după o vreme putură 

distinge un trup identic celui de care tocmai se dispensa- 
seră. 

— În curând o să vină peste noi, rosti Săndel. Putem 
să-l oprim cumva? 

— Nu ştiu ce dotări are, dar caut. Poate găsim un spri- 
jin, spuse Georgică, în timp ce degetele îi dansau pe 
tastele invizibile. Uite, aici sunt niște „celule” la care nu 
am avut vedere până acum. Cred că sunt alte ființe din 
Univers, care sunt ținute în captivitate și despre care am 
auzit de la cei doi frați că au puteri nebănuit de mari. 
N-ar strica să ne căutăm niște aliați. Ce ziceți? 

— Bine, bine... Încearcă tot ce se poate, îl îndemnară 
coechipierii. 

— Ăsta mi se pare interesant, gândi micuțul cu glas 
tare. Nu-i disting ochii, dar știu sigur că mă vede, are în 
schimb urechi mari, deci percepe bine sunetele. Nu-și 
mișcă buzele, dar îl aud în minte cum îmi spune: „Elibe- 
rează-mă și te voi scăpa de ei. Te voi servi fără să-ți cer 
mare lucru în schimb. Sunt cel mai potrivit pentru asta”. 

De la click-ul eliberator și până la apariţia viitorului 
aliat nu a durat mult. Doar cât să-și exprime Săndel îndo- 
iala cu privire la această decizie: 

— Cine știe ce ființă periculoasă ai ales să ne stea alături. 
Bănuiesc că nu degeaba a fost izolată într-un spațiu închis 
și n-a fost eliminată. 

— Şi noi am fost izolaţi, răspunse Georgică. Situaţiile 
disperate cer decizii pe măsură. 

— lar tu ai ales cea mai bună soluţie! se auzi o voce piţi- 
găiată din spatele lor. 

Personajul, o făptură mică și subțire în talie, intrase în 
încăpere pe nesimţite. Semăna la statură cu Gică, dar se 
mișca mai vioi și avea un zâmbet permanent în colțul 
buzelor subțiri şi lungi, aproape de la o ureche la alta, ast- 
fel că puteai să-i admiri dinții mari, îngălbeniți. Ochii mici 
și insistenți îi observai doar când erai aproape, dar apoi 
nu mai scăpai de vraja lor. Trupul lui emana o energie 
debordantă, în ciuda faptului că ieşise dintr-un loc im- 
propriu exerciţiilor fizice. Era desculț şi avea câte patru 
degete lungi la picioare, la fel ca la mâini. Se opri detașat 
în faţa benzii de comandă și execută o cerere elaborată. 
Imediat, în fața lui ajunseră mai multe pahare cu o bău- 
tură misterioasă. 

— Luaţi şi beţi ceva deosebit, cea mai bună licoare care 
se poate comanda aici! îi pofti el, cu un gest mărinimos. 
Sunt sigur că gazdele n-au fost prea politicoase cu voi. 

Şi după ce goli pe nerăsuflate un pahar, plescăind de 
plăcere, luă un altul și îi făcu semn lui Sibel să elibereze 
fotoliul. Se așeză apoi tacticos în poziţie semi-culcată și 
își încrucișă satisfăcut picioarele ridicate, sprijinite parcă 
de un suport invizibil. Timizi și curioși, totodată, oamenii 
pășiră pentru a-și lua în primire doza de băutură. Cu ex- 
cepția sirianului, gustară cu toții cu precauție, constatând 
că licoarea merita toate laudele. Un gust răcoros, o aromă 
nemaiîntâlnită și un efect călduros asupra stomacului şi, 
mai apoi, a creierului. 

— Excelentă, nu-i așa? îi sondă personajul, privindu-i 
cu insistență. Se cheamă „Focul Infernului” și e o rețetă 
proprie. 

Încurajați de efectul licorii, dar și intrigați de compor- 
tamentul impertinent al ființei oaspete, pământenii își 
dezlegară limbile. 

— Cine ești, de fapt, dumneata? De unde vii și cum 
crezi că ne poți ajuta? Suntem ameninţaţi de niște creaturi 
puternice și nu prea avem timp de petreceri, comentară 
pe rând Săndel, Titus și Sabina. 

— Relaxați-vă, că sunteți pe mâini bune, dădu din mână 
a lehamite personajul. Îi trebuie ceva vreme „creaturii“ 
până inhalează un suflet şi ceva mizerie de hrană la regim. 
Până atunci, aţi face bine să-i tăiați din aripi. 

— Cum adică? se interesă Georgică. 

— Simplu, Gicule! Schimbă parola de intrare în siste- 
mul central. Am văzut că te pricepi. 

— Ahaaa... Zamolxis... Şi ce parolă ar fi impenetrabilă 
pentru ei? 

— Bună întrebare! Numele meu nu le place deloc, de 
aceea îl vor ocoli mereu. Parola va fi: „ELSATANEL689”. 
Garantez pentru ea. 

Georgică se supuse imediat, mânat parcă de o putere 
nevăzută. 

— Bun băiat, îl lăudă necunoscutul. Doar noi vom fi la 
comandă, iar eu am încredere în voi, așa cum vă cer să 
aveți și voi în mine. E timpul să vă întreb ce planuri aveţi? 

Întrebarea îi era adresată, de data asta, lui Săndel, 
răspunsul venind automat, fără timp de respiro: 

— Vrem să ne înapoiem pe Pământ. 

— Excelent! Am avut și mai am mulți prieteni pe pla- 
neta voastră minunată. Oamenii de acolo sunt calzi și 

primitori cu noi. Mențineți cursul și mă chemați când 
suntem aproape. Între timp, eu o să-i dau de furcă acestui 
zeu încrezut. 

Ființa se ridică în picioare, își goli complet paharul, 
după care i-l puse în mână Sabinei, făcându-i cu ochiul. 
Apoi ieşi vioaie și bine dispusă, de parcă o aștepta un joc 
de divertisment. Oamenii se frecară la ochi, trezindu-se 
parcă dintr-un vis. 

— Ce-a fost asta? întrebă iritat sirianul. Încă un necre- 
dincios băutor și îngâmfat? 

— E ceva foarte ciudat cu el, murmură Georgică. Parcă 
mă hipnotiza şi-mi anihila orice urmă de voinţă. 

— Ne-a ignorat complet și nici nu s-a prezentat măcar, 
răbufni și Sabina, trântind paharul pe bandă. 

— Nici nu era nevoie, interveni Titus. Uitaţi-vă la pa- 
rolă: Elsatanel! Adică Satanel, îngerul care s-a răzvrătit și 
a pierdut la nume ultimele două litere, devenind Satan. 
Probabil că, în mândria lui, nu recunoaște ciuntarea nu- 
melui, ba și-a mai adăugat în față încă un „el”. 

— Oooo, Doamne! O fi chiar Satana?! exclamă Sabina. 

— Sau cel puțin unul ca el, din moment ce susține că-s 
mai mulți și pe Pământ. Nu numai oamenii s-au înmulțit 
de la Adam și Eva, completă bărbatul. 

— Chiar că ai făcut o alegere inspirată, Georgică! îl 
certă Săndel. Am căzut din lac în puț şi, acum, oricine ar 
câștiga din confruntarea ăstora, noi tot victime vom 
ajunge. 

— Ne facem frate cu dracul până trecem puntea, găsi 
micuțul o expresie justificatoare. 

— Doar că dracul ăsta ne citește şi gândurile, micuțule. 
Nu cred că mai putem scăpa de el, se plânse comandan- 
tul. 


XX x 


Lupta dintre creaturi începu curând, fiecare lovitură 
dată de o parte şi primită de cealaltă fiind resimțită de 
grupul pământenilor prin vuiete prelungi, cutremure de 
diferite intensităţi, zgomote stranii și întreruperi tempo- 
rare de energie. Era o înfruntare între titani, în care oa- 
menii mărunți ca ei erau neglijați deocamdată, deși ei des- 
chiseseră Cutia Pandorei. Săndel era conștient că trebuie 
să profite de această situaţie şi-l pistona mereu pe Geor- 
gică să le dea raportul privind timpul care-l mai aveau 
până la întâlnirea cu Pământul, precum și planul de a se 
transfera la momentul oportun. 

— Nu mai pot, fraţilor! se arătă deznădăjduit micuțul 
om. Cred că Satan mi-a anticipat intenţia și nu mai am 
acces la comenzile importante. 

— Continuă să încerci, altfel suntem la cheremul câști- 
gătorului, insistă comandantul. Și nu va fi deloc bine, ori- 
care ar fi acesta. 

— Am încercat și cu prima parolă și cu a doua, dar nimic. 
Nici nu pot vedea ce se petrece, toate camerele sunt bru- 
iate. Gata, au și nervii mei o limită! Nu pot să lucrez în 
stresul ăsta! se revoltă Gicu, aruncându-se pe fotoliu. 

Speranţele păreau moarte în sufletele lor, odată cu 
abandonul celui în care și le puseseră. Oricât ar fi durat 

lupta, soarta lor era pecetluită, iar planeta mamă părea o 
himeră pe lângă care puteau trece fără să știe. Nici de 
mâncare nu le ardea, deși nu mai îmbucaseră demult și 
se păstrase accesul la acest serviciu. Rareori comandau 
câte o băutură, pe care o sorbeau mai mult în tăcere. Așa 
a trecut o bună bucată de timp, până când Sibel se hotărî 
să vorbească. 

— Am fost interogat de multe ori, fiind bănuit că-s te- 
rorist. Așa le ziceți voi celor care luptă în numele lui Allah, 
pentru a-și apăra religia și tradițiile. Am învăţat să rabd, 
să fiu puternic și să-mi ascund gândurile. Nici măcar la 
testul poligraf nu au reușit să detecteze când spun ade- 
vărul sau le dau informaţii false. Războiul te învață multe, 
dacă ştii să te adaptezi. Eu am știut și de data asta, chiar 
dacă nu-i războiul cu care m-am obişnuit. 

Ceilalți patru îl priveau aproape impasibili, neștiind 
ce-i veni să le povestească tocmai acum din amintirile lui 
depresive. Doar Sabina se deranjă cu o întrebare aproape 
retorică: 

— Ce vrei să spui cu asta? 

— Vreau să spun că am preluat comanda misiunii pe 
care o avem, rosti sirianul triumfător. 

— Ce comandă? Ce misiune? se auziră vocile lui Săndel 
și a lui Titus. 

— Nu înţelegeţi? se arătă Sibel dispus să-i lumineze. 
Allah a vrut să ajungem aici şi să-i scăpăm pe oameni de 
aceste ființe blasfemiatoare. Mai au doar câteva ore și îi 
voi trimite în Iad. 

Acestea fură cuvintele care îi trezi din apatie: 

— Ştii ceva ce noi nu știm, omule? se răsti Săndel. 

— Nu trebuie să știți mai mult decât v-am spus, conti- 
nuă sirianul. Dar nu vreau să murim înainte de a vă lă- 
muri cum am ajuns să-l înșel pe Satan. Aţi crezut că eu 
nu mă pricep la calculatoare? Nu sunt un geniu, dar am 
reușit să schimb parola într-un moment de neatenție. De 
aceea nu mai puteți intra în sistem, dar, credeți-mă că nu 
mai e nevoie. Am modificat puțin traseul, în așa fel încât 
totul se va termina printr-un foc divin şi neiertător. 

— Adică...? îl provocă Georgică. 

— Planeta asta diabolică va fi înghițită de flăcările pu- 
rificatoare ale Soarelui, iar sufletele voastre vor ajunge 
într-o lume perfectă, cu palate de aur și fecioare neprihă- 
nite care să vă slujească. 

— Eşti nebun? strigă Săndel. E nebun? se adresă apoi 
celorlalți. A putut face asta? îl întrebă pe Georgică. 

— Nu știu ce să zic, teoretic se poate, răspunse acesta. 
Dar atunci se schimbă datele problemei și pot încerca să-i 
sparg parola. 

— Nu te-aș sfătui, zise sirianul, arătându-și corpul mă- 
tăhălos și brațele groase. Nimeni nu se apropie de tasta- 
tură, dacă vrea să rămână în viață până la final. 

Firește că nu se așteptau la o astfel de întorsătură, iar 
situația părea fără ieșire. N-aveau șanse să treacă de si- 
rian, mai ales că sprijinul Sabinei și al lui Georgică în 
luptă era nesemnificativ. Nici Săndel cu Titus nu arătau 
a fi combativi fizic, deci această cale trebuia exclusă din 
start. Mai rămânea munca de convingere în faţa unei 
credințe obsedante. Săndel consideră că merita să încerce: 

— Am tot respectul pentru Allah al tău şi o mare admi- 
rație pentru credința ta, Sibel. Ştiu că voi nu puneţi mare 
preț pe viața asta, dar unii dintre noi considerăm că e tot 
ce avem. Aceasta e credinţa noastră și nimeni nu ne-o 
poate schimba cu forţa, așa cum nimeni nu ar trebui să 
v-o schimbe pe a voastră. Nu vrem să-ţi împiedicăm actul 
de sacrificiu, dar am putea face o mică modificare prin 
care să încercăm să ne salvăm viaţa, ajungând din nou 
acasă. Am un copil bolnav și o nevastă care mă așteaptă. 
Georgică are o iubită, iar acești doi tineri, Titus și Sabina, 
vor să-și regăsească iubirea. Lasă-ne să coborâm și vom 
transmite pământenilor ce ai făcut tu pentru ei. 


Akk 


Se vedea că pledoaria pentru viață a lui Săndel îl afec- 
tase pe sirian — mai ales când veni vorba de posibila sa re- 
cunoaştere ca erou al islamului —, dar nu suficient încât 
să renunțe la planul lui. De aceea își exprimă îndoielile: 

— Nu e bine să ne complicăm acum, când suntem în 
criză de timp și totul pare atât de simplu. Vă dați seama 
că-i o fantezie ceea ce vreţi voi? Cum aveţi de gând să ie- 
șiți de aici când afară vă așteaptă un război cu arme necu- 
noscute de noi? Să presupunem că ajungeţi în deșertul de 
care am fugit; cum credeţi că o să vă transportați pe Pă- 
mânt? Sunt prea multe piedici și riscăm să ne punem în 
pericol planeta. Mai bine ne sacrificăm cu toţii și scăpăm 
omenirea de creaturile astea egocentrice. 

— Avem și noi planul nostru, interveni Georgică. 

— Avem?! se arătară uimiţi Sabina și Titus. 

— Sigur că avem, repetă și Săndel, ca și cum ar fi știut 
de el. la explică-i tu, micuțule, despre ce-i vorba. 

— E simplu şi îți promit că nu vom întârzia semnifica- 
tiv ce ţi-ai propus, dacă asta vrei neapărat, continuă micul 
hacker. Trebuie doar ca, în drumul ei spre Soare, planeta 
asta să treacă foarte aproape de a noastră, la fel cum a fă- 
cut atunci când ne-a aspirat. Nu-i nevoie de multe alte 
calcule, ci doar de reprogramarea unor date din trecut. 
Ai încredere că nu voi modifica destinaţia dată de tine, ci 
o voi ajusta puţin. Poţi să fii alături de mine când fac asta. 

Sibel se mai înmuie la rugămințţile care urmară şi, după 
câteva minute, fu de acord să coopereze. Monitoarele 
prinseră din nou viață sub mâinile abile ale lui Georgică, 
camerele de supraveghere veneau cu imagini esenţiale, 
iar rețeaua subterană își dezvăluia secretele prin planșele 
și schițele accesate. Nu toți știau ce caută, dar îşi lipeau 
ochii de fiecare document, sperând că el va aduce lămu- 
riri și soluţii, măcar pentru cei în măsură să le descifreze. 
După un timp ce păru prea lung, Gică se arătă lămurit 
atunci când li se adresă: 

— În trei ore şi douăzeci și patru de minute vom trece 
razant pe lângă Pământ. Până atunci trebuie să ajungem 
lå suprafaţă orice ar fi. 

— Da’ nu e periculos pe holuri? întrebă Sabina. 

— Este, dar trebuie să ne asumăm acest risc, răspunse 
Săndel. Și mai e o problemă importantă: cum ne transfe- 
răm pe planeta noastră. Cred că data trecută am fost la 
locul nepotrivit, în momentul nepotrivit. Acum, însă, tre- 

buie să luăm în calcul fiecare amănunt, altfel rămânem 
aici sau suntem striviți în impact. Un fapt deloc încuraja- 
tor este că planeta asta are o forță de gravitație mai mare 
decât cea la care vrem să ajungem, așa că desprinderea 
devine dificilă. 

— Păi vedeți? se implică Sibel din nou. Exact ce v-am 
spus și eu. Mai bine renunțați. 

— Ar fi o soluție, le dădu speranțe Georgică. Dispozi- 
tivul prin care am intrat e făcut în principal pentru a as- 
pira apa necesară vieții de aici. Apa asta e depozitată 
într-un bazin din interior, ce se umple periodic. Din da- 
tele accesate de mine, se pare că procesul poate fi inver- 
sat, iar lichidul eliminat cu presiune în afară. Lacul e secat 
acum şi capacul dispozitivului poate fi îndepărtat. Astfel 
că jetul puternic de apă vă poate ridica la o înălțime sufi- 
cient de mare pentru a intra în câmpul gravitațional al 
Pământului. E nevoie doar de o sincronizare perfectă, ce 
poate fi planificată anticipat. 

— Totuși, e foarte periculos, concluzionă sirianul. 

— Nimeni nu e obligat să încerce, decise comandantul. 
Eu vreau s-o fac, cine mai vine cu mine? 

Gestul lui Săndel îi încurajă și pe ceilalți, drept pentru 
care ridicară mâna Sabina, Titus și Georgică, spre mâh- 
nirea lui Sibel. Hotărârea fiind luată, mai urma să fie con- 
ceput și introdus programul. Un pas important, făcut sub 
presiunea timpului și emoţiile dinaintea unor încercări 
cu multe necunoscute. 

— Avem încredere în tine, Georgică, îl bătu comandan- 
tul pe umăr. Du-ne acasă și nu te-om uita câte zile-om avea. 

— Îmi dau toată silința, dar trebuie să vă avertizez că 
nu se știe în ce zonă a planetei vom ajunge. Sunt prea 
multe variabile care contează, iar noi trebuie să luăm în 
calcul mișcarea de rotaţie a Pământului, ce ne poate duce 
spre o zonă cu relief diferit și cu o altă distanţă la întâl- 
nire. E greu al naibii, se descărcă micuțul. 

— Știu că e greu, iar pentru foarte mulți chiar imposi- 
bil. Dar tu nu ești un om oarecare și avem noroc să fii 
printre noi. Dă tot ce poți și nu uita, băiete: tangenţial! 
Ca şi cum ţi-ai mângâia iubita însărcinată pe burtică, cu 
grijă și sensibilitate, de parcă n-ai atinge-o decât cu inima. 
Tangenţial! 

— Așa va fi mângâierea noastră pentru mama Pământ, 
zâmbi romantic Georgică. Tangenţială şi sensibilă. Doamne 
ajută! Mergeţi înainte, până termin de încărcat datele. Pro- 
mit că voi încerca să vă ajung din urmă în timpul potrivit, 
dar nu mă așteptați dacă intervine ceva neprevăzut. Ori- 
cum, mă bucur și eu că v-am cunoscut. 


Xe x x 


Teoria părea simplă, dar când cei trei temerari au ajuns 
pe hol și-au dat seama că fiecare pas înainte era un act de 
curaj. Știau că drumul până la ascensor nu e lung, îl aveau 
încă proaspăt în minte, însă nu luaseră în calcul fenome- 
nele ciudate care se petreceau pe traseu, începând de la 
luminile fantomatice, continuând cu sunetele înfricoșă- 
toare și culminând cu trepidațiile de diferite intensități. 
Toate se aliau într-un concert macabru, ce nu putea fi fil- 

trat de pleoape, de mâinile care acopereau urechile sau 
de gândul încurajator că, dincolo de ele, vor găsi elibe- 
rarea şi drumul spre casă. Dar piedicile erau la început și 
și-au dat seama de asta când în faţa lor a apărut figura lui 
Satanel, cu un rânjet răutăcios: 

— Unde credeţi că plecaţi fără mine? se răsti el autori- 
tar. Parcă eram o echipă în care eu trebuia să vă salvez, 
iar apoi să fim împreună pe vecie. Vreți să mă trădați în 
timp ce mă lupt pentru voi? 

Ce răspuns puteau să-i dea? Nu aveau unul mulțumi- 
tor. Un fulger scurt spintecă holograma care dispăru în 
întuneric, în locul ei apărând cea a unui bătrân blajin, 
cunoscut din unele icoane creștine. De îndată se auzi și o 
voce, la fel de blândă: 

— Poate că așa mă veți recunoaște ca fiind unicul vostru 
Dumnezeu. Voi, oamenii, v-aţi schimbat gândirea, iar eu 
m-am arătat vouă într-o goliciune pe care nu o agreați încă. 
L-aţi eliberat pe cel mai mare dușman al meu și al vostru, 
însă vă iert, ca un bun părinte. Așteptaţi-mă. 

Şi această imagine dispăru brusc, lăsându-i pradă efec- 
telor sinistre și temerilor interioare. 

— Nu vă opriţi pentru nimic în lume! se auzi îndemnul 
comandantului. Timpul e măsurat. 

Prinzând puțin curaj, au reușit să mai înainteze câțiva 
metri, ținându-se de mână. Un strigăt al Sabinei îi opri 
din nou. 

— Ce este?! o întrebă Titus, strângând-o în braţe. 

— Nu vedeţi? arătă ea în faţă. E un câine mare și fioros, 
iar mie mi-e tare frică de câini. 

Ochii celor doi bărbaţi încercară să deslușească ceva. 
După câteva momente, Titus fu cel care răspunse, tot cu 
vocea îngrozită: 

— Nu e câine! Eu un șarpe uriaș în stare să ne înghită 
de vii. Niciodată nu mi-au plăcut aceste târâtoare. 

— Ce tot vedeți voi acolo? se irită Săndel. Nu-i nimic în 
fața noastră, doar străfulgerări intermitente cu lumini în- 
șelătoare. Cineva vă face feste, redându-vă imagini de 
care ştie că sunteţi îngroziți. Nu vă lăsați amăgiți şi pășiți 
mai departe. Mai avem puțin și ajungem. 

Încă o încurajare care îi făcu să strângă din dinți și să 
treacă peste încercările minţii. Ascensorul îi aștepta ca o 
salvare, dar și cu temerile pe care le generează un astfel 
de aparat. Dacă se bloca între nivele sau nu se mai des- 
chidea acolo unde voiau să ajungă? Întrebări la care nu 
aveau timp să găsească un răspuns, în graba lor de a se 
desprinde de prima parte a traseului. Urcau, iar asta le 
dădea un sentiment de libertate, binevenit după atâta 
nesiguranţă. 

— Oare cum o să se descurce Georgică? gândi cu voce 
tare Sabina. 

Își dădu seama de asta și completă ca o scuză: 

— Ştiu că e mai temător, iar el va fi singur de data asta. 

"— Niciodată omul nu-i singur, e cu Dumnezeu, rosti 
Titus. La privirea scandalizată a celorlalţi, se corectă: Mă 
rog, nu cu Dumnezeul acesta, ci cu cel bun, pe care-l știm 
noi. 

Aparatul se opri în cele din urmă, iar ușa se retrase as- 
cultătoare. Se grăbiră să părăsească acea gaură ce clipea 

arar din câte un ochi somnoros, ultimul ieșind Săndel, 
dar rămânând apoi blocat lângă intrare. În locul de unde 
era, îşi vedea acum băiatul zâmbind și întinzând mâinile 
pentru o îmbrăţișare. 

— Tati, mi-a fost dor de tine. Hai și mă îmbrățișează, 
rosti copilul cu ton înduioșător. 

— Vasilică?! se cutremură omul. Tu nu poți să fii aici! 

— Cum să nu pot? Nu mă vezi? Haide, tati... 

— Ce s-a întâmplat, Săndel? îl întrebă Titus cu mirare. 

— Cred că am și eu vedenii. Așa-i că nu-i nimic în lift? 

— Fireşte că-i gol, doar am ieșit toți din el. 

— Mi se pare că-mi văd copilul. 

— Tati drag, de ce mă lași aici, în întuneric? Vino și mă 
ia..., se tânguia Vasile. 

— Piei, Satană! se răsti comandantul scuturându-și capul 
să alunge năluca. 

— Te încearcă și pe tine, îl asigură Sabina. Trebuie să ne 
grăbim pentru a ajunge la lansare. 

Săndel se desprinse de ispită şi scoase harta. Printre 
sclipiri, reușiră să găsească marcajul spre aspiratorul de 
apă şi apoi să ajungă cu curaj la baza lui. Georgică avu- 
sese dreptate și condiţiile unei propulsii păreau ideale. 
Jetul de apă trebuia să vină printr-o conductă largă, ce 
avea la capăt un suport pe care se puteau înghesui toți patru. 
După eliminarea capacului din exterior și așezarea lor pe 
acel suport, era indicat să se ţină unul de altul, atât cât 
puteau, pentru a se ajuta și regăsi ușor, oriunde ar fi ajuns. 
Curând, au terminat toate pregătirile și acum îl așteptau 
cu emoții pe micuțul-mare component al echipei. 

„Georgicăăă, opreşte-te! Georgicăăă... nu-ți trimite la 
moarte prietenii”, răsuna în mintea micuțului o voce de 
care nu putea să scape, oricât își scutura capul și încerca 
să o neglijeze. Era sigur că ambele forțe care se războiau 
acum, încercau să-i controleze voința, deci oricare dintre 
ele îi erau ostile. Oare se putea, totuși, ca soluția găsită de 
el să fie letală? Îi scăpa ceva? 

„Georgicăăă, cheamă-ţi prietenii înapoi. Nu-ţi dai seama 
că vor sfârși înecați?” Înecați? Prin minte îi trecu episodul 
în care fuseseră capturați de planeta migratoare, amintin- 
du-și cum pierduseră un om și era cât pe ce să se înece 
un al doilea. Jetul de apă care-i ejecta sub mare presiune 
ar fi putut să ducă la pierderea cunoștinței și apoi la înec? 
Era un șoc prea mare pentru ei? O simulare rapidă îl făcu 
să-și dea seama că nu putea să meargă pe această cale. lar 
acum era în criză de timp, cu oamenii care-l așteptau 
acolo sus. 

„Georgicăăă, du-te după ei. Mai ai timp să-i salvezi și 
să-i aduci aici, unde le e locul”. Da, trebuia să meargă 
după ei și să le spună că planul nu e bun. Să-și ia adio de 
la Pământ și de la viață. Sibel îl pândea cu atenţie, mor- 
măind tot mai nerăbdător, în timp ce el se simțea strivit 
de timpul nemilos. Degetele îi fugeau iraționale pe tastele 
invizibile, în timp ce mintea prindea crâmpeie de fişiere, 
date, aplicaţii misterioase... Gravitaţie?! La ce o fi bun 
programul ăsta? Așaaa... interesant, foarte interesant! 
Chipul i se lumină, iar mâinile începură să trepideze din 

nou cu voioşie, sub impulsul unei noi speranțe ivite parcă 
din senin. 

„Georgică, nu pierde vremea făcând o prostie. Mergi 
repede să-ți salvezi prietenii!” „Mă duc acum!” răspunse 
în gând Gicu, apăsând pe Enter. „Am zburat ca vântul”, 
continuă el, mai mult pentru a-și ascunde astfel gândul 
întemnițat adânc în mintea lui. Repetă la nesfârșit această 
propoziție, în timp ce-și lua rămas bun de la sirian și, 
apoi, pe tot parcursul traseului. Nicidecum nu erau vorbe 
în vânt, pentru că trupu-i zbura efectiv pe holuri, iar as- 
censorul prinse o viteză care era cât pe ce să-l ducă la 
leșin. Își găsi echipa îngrijorată, iar cuvintele lui îi derută 
complet: 

— Coborâţi imediat de-acolo! Se schimbă planul. Tre- 
buie să ieșim afară și să fugim cât putem de repede spre 
cea mai înaltă colină. 

Întrebările erau inevitabile, dar n-aveau timp de expli- 
cații, ci doar de îndemnuri și de încrederea în el. Cuvin- 
tele curgeau, totuși, doar că acompaniau efortul făcut de 
fiecare pentru a ieși în aerul rarefiat de afară. Corpurile 
le deveniseră ușoare ca fulgul, iar asta îi făcea să se miște 
hilar, după fiecare impuls, cât de mic. 

— Am găsit o modalitate de a reduce gravitația plane- 
tei aproape de zero, îi lămuri Georgică. Efectul se mani- 
festă doar în această zonă și ne va ajuta să ne desprindem 
uşor de planetă, fiind atrași cu ușurință de planeta-mamă. 

Atenţia celor patru oameni era captivată de imaginea 
albastră a Pământului, care creștea văzând cu ochii. Parcă 
nu le venea să creadă că revin acasă, după ce-și pierdu- 

seră de atâtea ori speranţa că vor mai vedea planeta lor 
minunată. Respirau greu, dar priveliștea le făcea inimile 
să bată cu putere și plămânii să nu simtă efortul depus 
ca să inspire. Săndel le întrerupse visarea, îmboldindu-i 
la fugă: 

— Nu staţi ca hipnotizați, dacă nu vreți să pierdeţi oca- 
zia de a păși pe ea. Hai, fuga spre dealul ăla! 

Întinse mâna înainte, după care făcu salturi acrobatice 
care stârniră uimirea coechipierilor. Îi urmară exemplul 
și nu dură mult până când ajunseră la locul dorit. O adiere 
nepotrivită le dădu de furcă şi, curând, deveni un vânt 
prea puternic pentru i se putea opune. I-a luat pe sus, îm- 
brățișați cum erau, și i-a ridicat în aer ca pe o frunză în 
mijlocul unei tornade. Cu ochii închiși și inimile cât un 
purice, au sperat, în sinea lor, să le ajungă măcar trupurile 
pe planeta pe care se născuseră. Doar așa mai puteau nă- 
dăjdui într-o renaştere a sufletului. Dansul acesta zbură- 
tor a durat parcă o veșnicie, schimbându-se mereu dintr-un 
coșmar într-un vis liniștitor și invers. 

Impactul cu apa rece i-a trezit la realitate, obligându-i 
să deschidă ochii. Valuri uriașe îi aruncau de colo-colo, 
încercând să-i despartă. Dar palmele le erau înțepenite 
una într-alta ca într-un lanţ fără de vreo slăbiciune. Când 
o za părea că obosește, celelalte trei îi transmiteau putere 
și o întăreau. Altă încercare peste care trecură cu dârzenie 
și răbdare, până când apa începu să se liniștească. Acum 
erau pe Pământ, iar asta îi făcea fericiți, încrezători, puter- 
nici. Privirile lor erau îndreptate acum către Soare, din 
mijlocul căruia se extindea o pată închisă la culoare. 

— Cred că tocmai asistăm la atentatul lui Sibel asupra 
planetei cu zei, se auzi, printre valuri, vocea lui Sändel. 

— Să fie impactul atât de mare? răspunse Titus. Nu 
cred că e normal. 

— Uitaţi-vă! strigă Sabina. Se întunecă tot Soarele, iar 
Pământul se scufundă în noapte. Devine frig și... mi-e 
frică. 

— Ce s-a întâmplat, nea Săndel? întrebă Georgică, cu 
vocea gâtuită. 

— Mă tem că... tocmai l-am ucis pe Dumnezeu! 

Coasele se mișcau în tandem, ghidate de mâini hotă- 
râte și experimentate. lerburile gemeau tăcut și cădeau 
îmbrăţișate, ca într-un ultim dans al vieții lor efemere. 
Roua dimineții le anestezia durerea despărțirii de pămân- 
tul hrănitor, iar primele raze ale soarelui erau pentru ele 
lumina care le promitea o nouă renaștere. Rutina se între- 
rupea doar când cei doi bărbaţi se opreau să ascută tăișul 
lamelor din dotare și să mai schimbe vreo două vorbe. 

— Frumoasă și dimineaţa asta, remarcă mulțumit Mar- 
cel, un om pirpiriu şi plin de energie, în ciuda celor șai- 
zeci de ani cu care se lăuda. 

— Mda, răspunse scurt Grigor, un vlăjgan cu părul și 
mustața căruntă, arătând aceeași vârstă ca partenerul său. 

Era mai tăcut din fire, dar vorba îi era domoală și plină 
de miez, atunci când binevoia să se exprime. 

— Iarba e plină de buruieni și cam bătrână, dar curată 
și hrănitoare pentru vacile mele, continuă primul. Îţi multu- 
mesc încă o dată că mi-o dai, ba chiar mă ajuţi și la coasă. 
În schimb, promit că-ţi port lapte din cel mai bun, după 
cum ţi-e nevoia. Doar suntem vecini de-acum și tare mă 
bucur că locul ăsta n-a mai fi pustiu. 

Grigor doar dădu din cap şi înfipse iarăși coasa între 
gleznele firelor ce fremătau precum niște fecioare virgine. 
Probabil că era nerăbdător să termine înainte ca soarele 
să-i apese pe creștetul capului sau, pur și simplu, nu soco- 
tea de cuviință că se impunea un răspuns. Marcel se grăbi 
să-i urmeze exemplul și apoi să țină pasul. Până ajunseră 
în fața unei tufe imense, compusă din verdețuri mai înalte 
și mai sălbatice, între care erau încâlcite crengi uscate, 
aruncate de-a valma. 

— Acu-i acu! exclamă cu înțeles vecinul pirpiriu. Se 
vede că au trecut patru ani, timp în care natura și omul 
au reușit să-și desăvârșească aproape perfect camuflajul. 
Bănuiesc că-i timpul să-l scoatem la iveală, nu? 

Vlăjganul dădu din cap și de această dată, după care 
se avântă cu hotărâre spre amalgamul misterios și provo- 
cator care le stătea în cale. Şi nu era deloc uşor să scoată 
cu mâinile goale tot ce acaparaseră ierburile dese, ca 
într-o îmbrățișare strânsă și de lungă durată, pe care doar 
iarna o mai putea slăbi. Determinarea lui Grigor îl mobi- 
liză și pe Marcel, iar efortul lor fu răsplătit după ce cosiră 
și ultimele fire de iarbă ale tufei. Din mijlocul ei răsări un 
autobuz ruginit, lovit în câteva locuri, cu parbrizul spart, 
cu urme de gloanţe și zgârieturi persistente. Părea un 
monstru preistoric adormit, gata oricând să deschidă 
ochii și să te mai atace o dată, înainte de a-și da ultima 
suflare. 

— Ăsta e autobuzul lui Dani-Haiducul, tinu să se lä- 
murească pirpiriul, zâmbind satisfăcut. Sau... mă rog, a 
fost. 

— Dani-Haiducul!? se miră vlăjganul, în timp ce îşi 
aprinse tacticos o pipă. 

— Aşa-i zicea lumea, cu simpatie. la să ne așezăm și 
să-ți povestesc pe îndelete cum a ajuns podoaba asta aici, 
își invită Marcel vecinul. Lui Dani îi plăcea mult să șo- 
feze, să călătorească în locuri dintre cele mai faine. De-aia 
și-a luat autobuzul ăsta, dotat cu tot ce-i trebuie omului, 
ca o rulotă. Şi-a dat toţi banii pe el, de nu i-a mai rămas și 
de benzină ori de trai. Mintea lui mai libertină l-a îndem- 
nat la o soluție mai puțin ortodoxă: să spargă bănci, ală- 
turi de amantă și de un prieten de peste Gutâi. Oricum, 
zicea el, băncile fură de la oameni sub oblăduirea legilor, 
măcar să dea ceva înapoi din preaplinul lor. Și cum nu dau 
de bunăvoie, i-a obligat el s-o facă. O dată, de două ori, 
de trei ori... în Cluj-Napoca, Baia Mare, Oradea. Planurile 
erau foarte bune, ei lucrau la secundă și apoi se întâlneau 
în acest autobuz, luând uneori călători pe traseul spre 
casă, ca o acoperire suplimentară. Jumătate din sumă o 
împărțeau între ei, iar cealaltă jumătate o donau anonim 
unor oameni nevoiași. Probabil că prietenul lui a ciripit 
ceva, iar poliţia a început să-l fileze discret, în timp ce unii 
dintre cei ajutați cu bani aveau bănuiala că el e bunul 
samaritean. De aici i-a venit numele de Haiducul, deși el 
n-a recunoscut niciodată că ar fi ajutat pe cineva în acest 
fel. Ultimul jaf a fost în Cluj-Napoca, de unde a venit cu 
o coadă lungă de mașini pline de poliţişti după el. A tre- 
cut de toate barajele de pe traseu, a rezistat și unei ploi 
de gloanţe, iar la urmă a intrat cu viteză prin poarta aces- 
tei case, pe care de curând ai cumpărat-o. A doborât și 

gardul care ducea în grădină și nu s-a oprit decât aici, 
unde s-a împotmolit definitiv. Zecile de polițiști l-au în- 
cercuit imediat și a început un aprig schimb de focuri, 
care le-a fost fatal. Nu am fost de faţă, dar am auzit că i-a 
scos în saci pe toți trei. Autobuzul a fost sigilat, dar nu 
l-au mai ridicat de aici, fiind o treabă prea costisitoare 
pentru autorități. Proprietarii terenului sunt plecaţi de 
mulţi ani în străinătate și nu au dat niciun semn, astfel că 
nimeni nu a fost deranjat de acest abandon, iar natura l-a 
înfiat, după cum ai văzut. Doar unii vecini mai supersti- 
țioși își fac cruce și zic că Dani n-a murit cu adevărat, că 
spiritul lui sălășluiește în autobuz și se plimbă noaptea 
prin grădini. Matale ce zici de toată tărășenia asta? 


x Ax 


Expresia de pe chipul fetei nu era de natură să-l încu- 
rajeze deloc pe tânărul atât de încrezător în el. De unde 
se așteptase la încântare şi cuvinte de uimire, vedea acum 
niște ochi temători și expresii de dezaprobare. Degeaba 
încerca să o înveselească și să o atragă pe canapeaua ce i 
se părea atât de îmbietoare, Felicia se desprindea mereu 
din braţele lui și își retrăgea gâtul de sub sărutările sale 
insistente. 

— Zău așa, măi Simi, da’ ce-ai crezut când m-ai invitat 
în autobuzul ăsta înfiorător? îi reproşa tânăra, în timp ce-i 
tempera asaltul drăgăstos. 

— Păi nu-ţi dai seama? Aici ne putem face de cap fără 
să ne vadă nimeni. E o noapte ploioasă și toată lumea stă 

în case luminate, în timp ce noi suntem împreună, avem 
un culcuș și un acoperiş deasupra capului, ba chiar și o 
lanternă cu care să-ți admir frumuseţea ochilor, râse bă- 
iatul, orbind-o cu fasciculul puternic. 

— Nu vreau să-mi fac de cap într-un loc ca ăsta, rosti 
înciudată Felicia. Aici au murit oameni și nici nu se cuve- 
nea să intrăm. 

— Aaaa, vorbești despre Dani-Haiducul, răspunse cu 
lehamite Simi. Morţii cu morții, viii cu viii. S-a dus dintre 
noi, dar autobuzul a rămas și nici măcar nu era încuiat ca 
lumea. Precis ne aştepta pe noi, mai glumi tânărul, încer- 
când zadarnic să o înlănţuie pe fata de lângă el. 

— Nu-i chiar așa, îi replică ea, în timp ce-i luă lanterna 
din mână şi apoi proiectă lumina pe obiectele din jur. O 
fi murit el, dar se spune că iubita lui, Letiţia, bântuie prin 
aceste locuri și apără autobuzul. 

— Du-te, că glumești! se burzului tânărul, aruncân- 
du-se pe canapea. Doar nu crezi în stafii!? 

— Tu n-ai crede, după cele întâmplate? Cum a murit 
nea Marcel, zilele trecute? 

— O fi avut vreun infarct sau i-a plesnit o venă la cap, 
de unde să știu eu? 

— Ei bine, eu ştiu, că i-am văzut capul lovit, imediat 
după ce l-au găsit mort pe vasul de la WC. Iar scaunul fu- 
sese furat din autobuzul ăsta, după ce l-a scos din buru- 
ieni, împreună cu nea Grigor. Marcel tocmai își ridicase 
camera de baie și i-a făcut cu ochiul acel vas sofisticat, dar 
Grigor nu a vrut să descompleteze dotările autobuzului. 
Vecinul a venit, tot așa, noaptea, l-a desfăcut de aici și apoi 

l-a montat în baia lui. Poliția crede că s-a lovit, a doua zi, 
în cădere, dar mulți spun că cineva l-a lovit cu un obiect 
dur în cap. Şi se gândesc la Letiţia. 

— Povești de babe speriate, o luă peste picior Simi. Fe- 
meia aia e moartă și îngropată. 

— Așa zici tu și cei care vor să mușamalizeze cazul. Dar 
iubirea arzătoare nu moare niciodată și se răzbună pe cei 
care îi pun capăt sau o persiflează. Dani a fost un fel de 
Casanova, până a întâlnit-o pe Letiţia. Călătorea prin țară 
cu acest autobuz și făcea cuceriri în fiecare oraș, până a 
ajuns în Sighet. Acolo s-a întâlnit cu iubirea vieții lui, doar 
că tatăl Letiţiei era șeful poliției municipale și nici nu voia 
să audă de această relaţie. De aceea s-au hotărât să fugă, 
să se căsătorească pe ascuns și să-și trăiască viaţa într-o 
continuă călătorie prin lume. Îţi dai seama cât de tare s-a 
înfuriat tatăl polițist, după care a pus pe urmele lor zeci 
de echipaje din judeţ, cu recomandarea neoficială de a-l 
împușca pe obraznicul june. Aici l-au încolțit și l-au somat 
să se predea, iar Letiţia l-a sfătuit să lase pistolul și să iasă 
afară cu mâinile sus. S-au sărutat îndelung și ea a promis 
să-și îmbuneze tatăl și să-l scoată din pușcărie. Numai că, 
la ieșirea pe ușa autobuzului, zeci de gloanţe s-au abătut 
asupra lui, ciuruindu-l fără milă. Letiţia a ieșit ca o nebună 
să-l îmbrăţișeze și să-i simtă încă o dată buzele fierbinți, 
după care și-a dus pistolul la tâmplă și s-a împușcat sub 
ochii îngroziți ai polițiștilor. A fost o scenă terifiantă, des- 
pre care nu se vorbește deloc în raportul oamenilor legii. 
Doar şoaptele celor care au văzut și auzit adevărul au 
lăsat posterităţii povestea reală. 

Tăcerea şi-a dat mâna cu întunericul o bună bucată de 
vreme. Tânărul Simi părea afectat de povestea fetei și își 
căuta cuvintele potrivite pentru a întrerupe fiorii ce-i în- 
cercau pe amândoi. Zise, într-un târziu, după ce se ridică 
în picioare și deschise sertarele unei noptiere: 

— Varianta asta nu am auzit-o, însă pare mai impresio- 
nantă decât cea pe care o știam eu... Dar ia uite ce-mi văd 
ochii aici!... 

Băiatul, curios și plin de iniţiativă, desprinsese cu inge- 
niozitate fundul unui sertar, de unde căzu o fotografie. 
La lumina lanternei se putea vedea chipul unei tinere 
foarte frumoase, cu ochi de zeiță și păr de zână. Felicia se 
grăbi să o admire și ea, după care exclamă: 

— Asta trebuie să fie Letiţia! Pune-o la loc şi hai să mer- 
gem! 

— Nici nu mă gândesc, eu am găsit-o, a mea va rămâne. 
O să-i fac o ramă şi o pun la capul patului, să visez fru- 
mos nopțile. 


x Ax 


Grigor își stăpâni cu greu un zâmbet când dădu mâna 
cu oaspetele său. Noroc că avea brațele lungi, ca să-i poată 
strânge cu temeinicie toată palma mică și transpirată pe 
care acesta i-o întinsese cu emfază. Omuleţul nu atingea 
un metru și jumătate, dar compensa mult printr-o pălărie 
cu calotă înaltă și un baston mai lung ca el, din lemn nobil 
și frumos lucrat, ce se termina cu un mâner alb, probabil 
din fildeș. Se putea spune că toate accesoriile făceau notă 

discordantă cu mogâldeața care se căznea să pară altceva 
decât era. Lanţul gros de aur, pe care îl purta la gât, ghiu- 
lul enorm de la deget, ba chiar și numele pe care îl pro- 
nunță când se prezentă: 

— Piţi-Barosanul! Porecla e o recunoaștere a realiză- 
rilor mele măreţe. Sunt sigur că ai auzit de mine, doar 
suntem vecini de când te-ai mutat aici. E drept că n-am 
avut vreme să te vizitez, bade Grigor, fiind un om ocupat 
și mereu pe drumuri. Dar acu' mi-am zis: ia să ne cunoaş- 
tem mai bine și să ne ajutăm, dacă e cazul, că așa se cade. 

Grigor îl invită în casă și-i făcu semn să ia loc. Piticul 
acceptă bucuros scaunul mai înalt, deși făcu un efort vizi- 
bil să se caţere pe el. Părea că gazda nu observase asta, 
ocupată cu umplerea pipei și aprinderea tutunului. Piţi 
îi privea mișcările cu un aer superior, în timp ce-și spri- 
jinea ambele mâini de bastonul impozant. 

— Am auzit că ai descoperit o vechitură de autobuz în 
grădină, vecine! trecu „Barosanul” la subiect. Ce ai de 
gând cu el? 

Bătrânul își termină ritualul pipei, trase cu sete un fum 
adânc, după care răspunse cu greutate: 

— Apă.i... eu știu? 

— Că bine zici, bade Grigor! Ce poți să faci cu o grămadă 
de fier vechi care împiedică iarba să crească? Doar să-l 
dai la topit și să iei câteva sute de lei pentru deranj. Ei 
bine, în calitate de vecin, eu te pot scăpa de deranj și să-ți 
ofer chiar mai mult decât ai primi în mod normal. 

Alte câteva fumuri se înălțară din pipa și gura fumăto- 
rului, înainte de a-și face cunoscută părerea: 

— Lasă-l acolo, că nu cere de mâncare, răspunse el mol- 
com. 

— Cum poți să spui asta, vecine!? se arătă uimit Piţi. 
Ți-ar strica niște bani? Ca să nu vorbesc de șobolanii și 
şerpii care se adăpostesc în ruginitura aia, copiii și tinerii 
mânaţi de curiozitate care s-ar putea accidenta. Plus re- 
putația proastă care se răsfrânge și asupra dumitale. 

— Ce reputaţie? veni iarăși cu greu întrebarea bătrâ- 
nului. 

— Păi, nu se poate să nu ştii! Autobuzul ăsta a aparți- 
nut lui Dani, un criminal în serie care ademenea copii cu 
dulciuri și promisiuni, după care dispărea cu ei. Nici- 
unul nu a mai fost găsit în viață, dar se știe că își bătea 
joc de ei şi apoi îi ucidea cu cruzime. A durat ani de zile 
până când oamenii de aici au pus cap la cap faptele și au 
descoperit ce învârtea tânărul cu autovehiculul misterios. 
Aici a fost încolțit de părinţii îndureraţi, adunaţi cu furci, 
coase și arme de vânătoare. Se spune că a fost linșat îna- 
inte ca poliția să poată interveni. Asta s-a întâmplat cu 
vreo trei-patru ani în urmă, când noi doi nu eram încă 
mutaţi aici, dar eu am auzit povestea asta din surse si- 
gure. Crede-mă, mașina asta criminală chiar nu e o pri- 
veliște prea plăcută într-o grădină ce se vrea frumoasă, 
ca a dumitale. 

Bătrânul nu schiță niciun gest și nu lăsă să se vadă vreo 
emotie pe chip. De parcă singura grijă îi erau cercurile de 
fum pe care le făcea cu măiestrie, la fiecare expirație. 

— Îţi dau bani frumoși pe vechitură, omule! insistă cu 
o oarecare iritare piticul. 

— De ce? se auzi întrebarea scurtă şi prea generală. 

— Cum de ce? Eu sunt om de afaceri, fac bijuterii din- 
tr-o nimica toată. O să-l vopsesc, o să-i aduc modificări, 
o să-i fac publicitate printr-o istorie interesantă și îl voi 
transforma într-un punct de atracţie. 

— Un circ..., completă amar badea Grigor. 

— Spune-i circ, muzeu sau orice vrei, se exaltă Piţi-Ba- 
rosanul. Măcar nu va rămâne un morman de rugină, ci 
va deveni un obiectiv turistic ce va aduce bani și va satis- 
face curiozități. Zi-mi la ce sumă te-ai gândit şi hai să facem 
târgul! 

Se pare că tutunul din pipă arsese complet, din moment 
ce bătrânul începu operațiunea de curățire. Un ritual exe- 
cutat la fel de temeinic ca la umplere, numai că acum 
avea o altă semnificație. Un înțeles pe care badea Grigor 
tinu să-l sublinieze şi printr-o concluzie ceva mai lungă: 

— Lasă autobuzul acolo unde îi acum, până aflăm pre- 
cis care-i adevărata lui poveste. 

După care se ridică în picioare, semn că discuţia nu-și 
mai avea rostul. Piticul sări şi el nervos de pe scaun, se 
întoarse spre ieșire, fără să dea mâna, de astă dată, dar 
nu plecă înainte de a adresa gazdei o avertizare: 

— Bagă de seamă că te joci cu focul, vecine! Gândeş- 
te-te bine, până mai poți scăpa de lucrul dracului. Eu te 
mai aștept, dar nu-mi pune prea mult răbdarea la încer- 
care. 

Și a ieșit pe ușă, ținându-se țanțoș de mânerul alb-stră- 
lucitor. 

Ionică, tânărul agent de poliție, examina contemplativ 
fiecare porțiune exterioară a masivei arătări din tablă 
groasă, ce contrasta izbitor cu cadrul natural atât de blând 
al grădinii. Dădu înconjur epavei, atingând cu degetele 
fiecare gaură sau punct de rugină, pipăind cauciucurile 
distorsionate de pe jenți, mângâind cu fineţe farurile și 
stopurile care încă nu erau sparte. Grigor stătea așezat pe 
o buturugă din apropiere și era ocupat, ca de obicei, cu 
ritualul obișnuit al umplerii pipei. Intr-un târziu, când 
gospodarul reuși să scoată primele rotocoale de fum, po- 
lițistul se apropie de el, agitând ușor un dosar pe care-l 
ținuse la subsuoară. 

— Bade, trebuie să recunosc că-i un caz cu totul deose- 
bit să ţii un ditamai mastodontul în fundul ogrăzii. Nu-i 
de mirare că am primit numeroase plângeri prin care ni 
se cere să punem capăt acestei situații. Sunt trimis să te 
informez că trebuie să scapi de autobuzul acesta, pentru 
binele dumitale și liniștea vecinilor. 

Bătrânul părea pierdut în gândurile lui. 

— Uite, aici, continuă acesta scoțând o foaie dintre do- 
cumente. Îți dau o somaţie pe care trebuie să o semnezi 
pentru luare la cunoștință. 

Dar mâna îi obosi stând întinsă degeaba, așa că o retrase 
încet, lăsând-o să atârne pe lângă trup. Ca o compensație, 
Grigor își opri pentru câteva clipe privirea asupra lui și 
îl blagoslovi cu o întrebare: 

— Ce plângeri? 

Mulţumit și cu această reacție, Ionică se grăbi să-l lämu- 
rească: 

— Sunt scrisori anonime În care oamenii sesizează că 
autovehiculul acesta abandonat e o sursă de infectare cu 
șobolani, șerpi şi alte vietăți periculoase. De asemenea, se 
spune că noaptea e folosit de tineri, pentru dezmăţ, iar 
uneori, indivizi dubioși se ascund în el pentru a-și plani- 
fica fărădelegile. Alții afirmă că se pot vedea lumini ciu- 
date în interiorul său, ba chiar și umbre care te înfioară, 
la lăsarea întunericului. Și toate acestea într-o locaţie ce 
trebuia păstrată închisă și sigilată până la încheierea an- 
chetei, după grozăvia care s-a petrecut aici. 

— Ce grozăvie? se auzi o altă întrebare, după un minut 
de tăcere. 

— Ce grozăvie?! Dumneata ar trebui să știi mai bine, că 
eu eram plecat încă la școală. Însă am auzit de curând toată 
povestea, după ce m-am angajat la secţie. Se știe că Dani 
ăsta era un justițiar pe cont propriu, după ce tatăl său a 
pierdut un proces dureros cu un senator. Ani de zile s-a 
judecat pentru pământul care-i aparținea de drept, dar 
politicianul avea pile și bani de dat mită, aşa că l-a scos 
pe om din casă și l-a lăsat pe drumuri. S-a spânzurat la 
câteva zile, din cauza supărării, dar fiul său a venit din 
străinătate și a jurat pe mormântul tatălui său că-l va răz- 
buna. Degeaba a încercat pe cale legală, peste tot dădea 
numai de avocaţi profitori și de judecători mituiți. Astfel 
că și-a cumpărat acest autobuz, l-a dotat cu toate cele de 
trebuinţă și apoi l-a răpit pe senatorul cu pricina. Trei zile 
și trei nopţi l-a torturat înăuntru, ca un călău ce-și pier- 

duse mințile, până când i-a dat poliția de urmă și a înce- 
put o urmărire de pomină. Aici s-a împotmolit și au fost 
nevoiți să-l împuște mortal, pentru felul în care a reacţio- 
nat. Pe senator l-au găsit într-o stare înfiorătoare: fără 
unghii, fără dinți, fără urechi, fără păr pe cap, dar și fără 
minţi. Murmura întruna: „Sunt ales al poporului, voi 
sunteți un rahat de doi bani”. De altfel, a și murit în spital, 
la câteva zile. 

Tânărul agent își întrerupse relatarea, încercând să ghi- 
cească ce efect avusese asupra celui vizat. Nefiind mulțu- 
mit de rezultat, adăugă o confesiune care părea potrivită 
în fața unui om atât de zgârcit la vorbă: 

— Mărturisesc că-l admir pe acest Dani! Și eu am avut 
o surioară care a murit într-un accident de mașină, pe tre- 
cerea de pietoni, la volan fiind un politician cu multă pu- 
tere și relații. Firește că a scăpat fără pedeapsă, iar familia 
mea trăiește cu un doliu permanent în suflet. Ce n-aș da 
să am și eu curajul și puterea să mă răzbun pe cel care 
mi-a furat cea mai scumpă dintre ființe! Ba să fie cât mai 
mulți justiţiari, poate așa n-am mai fi consideraţi niște 
„rahaţi de doi bani”, ușor de manevrat și de înlăturat. Mă 
înţelegi, bade Grigor? 

Tutunul își isprăvise treaba, iar cenușa din pipă se cerea 
degrabă curățată, lucru la fel de meticulos ca şi cele prece- 
dente. Bătrânul dădu din cap cu îngăduinţă, în timpul 
acestei îndeletniciri, după care îl privi pentru a doua oară 
pe lonică. 

— Autobuzul rămâne aici, rosti el rar și apăsat, în timp 
ce se ridica încet în picioare. 

Polițistul dădu din umeri a neputinţă, dar ţinu să se 
justifice: 

— Eu am ordinele mele, fie că-s plăcute sau nu. Tre- 
buie să vă avertizez că, dacă nu scăpaţi de el în scurt timp, 
o să vi-l ridice primăria, cu un utilaj închiriat și scump, 
după care o să vă pună la plată. Cu amendă cu tot, s-ar 
putea să vă coste mai mult decât toată proprietatea. Eu 
v-am adus la cunoștință, deși n-aţi vrut să semnaţi so- 
mația. 

Badea Grigor nu-l mai auzea. Pornise deja pe cărarea 
care ducea spre casă. 


pd d. 


Bătrâna poștăriță se lumină la față când îl văzu la poar- 
tă pe badea Grigor. Îi făcu semn din mână, de departe, să 
o aștepte și grăbi pasul, în timp ce căuta cu fervoare ceva 
în geanta burdușită. Scoase victorioasă un plic subțire, 
chiar înainte de a ajunge în fața omului care o aștepta 
liniștit. 

— Ai o scrisoare din străinătate, domn” Grigor, spuse 
ea, cu respiraţia accelerată de efortul depus. Trebuie să 
semnezi aici, adăugă, oferindu-i un pix și un document, 
extrase din geantă cu aceeași dexteritate. 

Bătrânul luă mai întâi scrisoarea și o întoarse cu grijă 
pe ambele părţi, de parcă s-ar fi temut să n-o strice. Dădu 
din cap, mulțumit, cu un surâs abia perceptibil, după care 
onoră cererea, semnând încet și apăsat în spațiul indicat 
cu degetul de femeie. 

— Bine că te-am prins la poartă, că tare-s grăbită și n-aş 
mai fi pierdut vremea intrând în casă, zise ea pe nerăsu- 
flate. De la cine-i scrisoarea și ce vești poate să aducă? 

Badea Grigor strecură plicul într-unul din buzunarele 
largi ale hainei și cu cealaltă mână își scoase pipa și tutu- 
nul. Abia apoi catadicsi să răspundă: 

— Om vedea, mormăi, în timp ce-și îndesa cu conștiin- 
ciozitate duhanul în lăcașul destinat. 

— Poate are legătură cu autobuzul din grădină, speculă 
poștărița, încercând să-l tragă de limbă. 

Văzând că intenţia ei rămâne fără reacție, femeia își 
schimbă abordarea: 

— Tare mi-ar plăcea să mă lași odată în vizită acolo, 
domn’ Grigor. 

Bătrânul își aprinse pipa și o privi visător, învăluit în 
fumul alb și aromat. 

— Unde acolo? o întrebă cu vorbă molcomă. 

— Păi, în autobuzul acela. Doar știi că a fost un lăcaș 
de rugăciune, răspunse poștărița contrariată. 

Dar omul ridică din umeri, facilitând astfel derularea 
unei noi istorisiri despre autovehiculul legendar: 

— Tocmai dumneata să nu fii la curent cu cea mai mare 
minune, despre care vorbeşte toată lumea!? E drept că 
unii au deformat adevărul, ba chiar l-au schimbat com- 
plet, dar cei mai mulți nu-l vom uita niciodată pe Dani, 
Omul Sfânt care a primit puterea de la Dumnezeu să ne 
lumineze şi să ne vindece. Se zice că era călugăr, iar darul 
lui s-a simţit de când era copil. Atunci s-a retras dintre 
oameni și s-a apropiat de Dumnezeu în singurătate, învă- 

țând și meditând la cele spirituale, purificându-și trupul 
și gândurile lumești. Când a revenit printre noi, după 
mulți ani de sihăstrie, şi-a închinat viața semenilor, fä- 
când din autobuzul acesta un altar ambulant, la care oa- 
menii veneau să se închine, să se roage și să se vindece. 
Chiar și nepoata mea a fost tămăduită de o boală la ficat, 
după doar o singură vizită la Sfântul Dani. 

Grigor asculta cu ochii mijiți, sprijinit de stâlpul porții, 
aspirând la intervale regulate din aroma tutunului. Ileana 
aşteptă zadarnic vreun cuvânt de stimulare sau măcar de 
aprobare, dar, văzând că n-are şanse, respiră adânc de 
câteva ori și își continuă istorisirea: 

— Oamenii sunt răi şi necredincioși, așa cum au fost și 
pe vremea lui lisus. Dacă Fiul Domnului s-ar mai naște 
acum, l-ar condamna la moarte chiar mai repede decât 
au făcut-o atunci. Așa s-a întâmplat şi cu bietul Dani, pe 
care unii îl considerau slujitor al Satanei, vrăjitor sau șar- 
latan. Zvonurile erau întețite mai ales de un milionar par- 
venit, care își bătea rău nevasta, iar ea, sărmana, și-a găsit 
refugiul în autobuzul Omului lui Dumnezeu. El i-a oblojit 
rănile și sufletul, oferindu-i adăpost și alinare, în mai 
multe rânduri. Milionarul a aflat despre asta și a tocmit 
oameni pentru a-l elimina pe Dani. Totul s-a petrecut în 
perioada când eu eram plecată la tratament, dar știu din 
surse sigure că mercenarii nu au avut curajul să intre în 
autobuz, ci l-au ademenit noaptea afară. Doar când i-au 
văzut silueta au început cu toții să tragă, iar din potopul 
de gloanţe nu a scăpat nici nevasta milionarului. Sunt 
fapte pe care le știu autorităţile, dar bogătașul a plătit 

unde trebuie pentru a se opri cercetările și a se mușama- 
liza totul. 

Poştărița termină cu patos relatarea și își recăpătă ener- 
gia după câteva exerciții de respiraţie. Bătrânul era la fel 
de impasibil, ba acum își manifesta interesul în golirea și 
curățarea meticuloasă a pipei. 

— Ce zici, pot veni să mă rog în ce a mai rămas din alta- 
rul lui Dani? se interesă femeia. 

— Om vedea, se auzi același răspuns succint și puțin pro- 
mițător al omului, fapt care o înciudă și mai mult pe poştă- 
rita Ileana. 

— Trebuie să se poată, domnule Grigor. Că și eu îți aduc 
numaidecât orice corespondenţă, după cum ai văzut. lar 
dumneata trebuie să fii om credincios, cu frica lui Dum- 
nezeu, drept pentru care știu că nu vei împiedica un alt 
credincios să se roage într-un lăcaş ce s-a nimerit să fie în 
grădina dumitale. 

Grigor dădu ușor din cap, semn care putea însemna 
orice, dar poștăriţa consideră că nu mai avea rost să zăbo- 
vească. Oricum, o așteptau alți consăteni, cărora avea ceva 
nou să le povestească. 


XX 


Curtea școlii începea să se golească de copii, de adulți, 
de flori și de culoare. Unii plecau cu zâmbete pe chip, alții 
cu ochii înlăcrimați sau încercând să-și ascundă slăbi- 
ciunile de om sentimental. Deschiderea anului şcolar fu- 
sese parcă mai intensă și mai emoţionantă ca niciodată, 

deşi nu durase decât trei ore, timp în care fiecare elev își 
vizitase clasa și schimbase câteva cuvinte cu cel care avea 
să îi fie dascăl. Prichindeii din clasa întâi fuseseră vede- 
tele sărbătorii, alături de părinții lor și de noua învăţă- 
toare. De fapt, nu era nouă, dacă ne raportăm la vârsta ei 
și la deceniile de experienţă în această școală, înainte de 
pensionare. Probabil că tocmai de aceea fusese primită cu 
atâta căldură de mamele care-i încredințau copiii, felici- 
tată pentru revenire și blagoslovită cu urări de sănătate 
și putere de muncă. Printre acestea se găsea și Nadia Fage, 
fostă elevă a doamnei Pricop, cu care devenise prietenă 
de-a lungul vremii. 

— Să tot fie vreo patru ani de când n-ai mai predat, îi 
spuse tânăra mamă, în timp ce micuța ei, Luminiţa, in- 
specta curioasă curtea școlii și mesele încărcate cu flori. 

— lar ţi-ai făcut corect temele, draga mea. Exact patru 
ani au trecut de când am plecat în Rona de Sus, să am 
grijă de mama și de pământul lăsat de izbeliște. Dar mă- 
muca s-a stins anul acesta, iar averea a devenit motiv de 
judecată prin tribunale. Ăsta a fost motivul pentru care 
am acceptat să revin, dar şi rugămintea directoarei, care 
îmi spunea că nu găsește învățător pentru clasa întâi. 

— Îmi pare rău pentru pierderea ta, draga mea, dar, în 
același timp, mă bucur că ești iar printre noi și că o să-mi 
educi fata, aşa cum ai făcut și cu mine. Și mă mir cum ai 
putut să trăieşti departe de lumea trepidantă, izolată 
într-un sat de munte. Eu am fost plecată cu soțul în Aus- 
tria, pentru doi ani, dar tot cu gândul la locul acesta 
adormeam și mă trezeam în fiecare zi. Am revenit de 

curând, în special pentru ca Luminiţa să înveţe la o școală 
românească. 

— Uite că n-am știut, se miră învăţătoarea. Înseamnă 
că nici tu n-ai fost aici când s-au întâlnit yoghinii lui Bivo- 
laru. 

— Habar n-am, răspunse Nadia și mai mirată. 

— Ce păcat că am ratat amândouă această spirală, zise 
cu dezamăgire doamna Pricop. Se zice că un discipol al 
lui Gregorian Bivolaru a promis că-l va aduce pe maestru 
în ţară, pentru a medita cu adepții și a se încărca de ener- 
gie cosmică. Pe tânăr îl chema Dani... şi nu mai știu cum, 
dar avea un autobuz personal, cu care străbătea tot conti- 
nentul. În ziua mult așteptată, pe terenul ales erau strânși 
foarte mulți adepţi din localităţile apropiate, dar și din 
zone mai îndepărtate. Ar fi venit cu zecile de mii, însă, de 
frica autorităților, care voiau să pună mâna pe mentor, nu 
s-a făcut publicitate. Astfel că vestea a circulat din gură 
în gură și în mare taină. Autobuzul a sosit înainte de înse- 
rare și a fost imediat înconjurat de oameni, așezați în cer- 
curi concentrice. Cu toții îi simțeau prezenţa, chiar dacă 
el întârzia să-şi facă apariţia; poate se ruga sau se pregă- 
tea sufletește să dea ochii cu cei care-l divinizau. Luminile 
difuze din interiorul autovehiculului lăsau să se între- 
vadă cel puțin două umbre care se mișcau într-un anume 
ritm, în timp ce întunericul se lăsa tot mai mult peste oa- 
meni. Apoi s-a produs minunea: un grup de stele s-a des- 
prins din bolta cerească și a coborât deasupra autobuzului, 
formând o coroană care a început să se rotească lent, lan- 
sând praf sclipitor peste întreaga adunare. Atunci au fost 

siguri că Guru e într-adevăr în autobuz, iar spiritul lor a 
ajuns la un nivel superior, nemaiîntâlnit până la acea 
adunare... Chiar n-ai auzit nimic despre acest fenomen 
unic? 

— Nu, dar nici n-am prea avut timp, recunoscu spășită 
tânăra. În schimb, știu unde e autobuzul lui Dani. 

— Excelent! se bucură bătrâna învățătoare. Poate mer- 
gem să-l vedem împreună. 

— Nu cred că-i o idee bună. E „parcat” în grădina unui 
bătrân ciudat şi deloc bucuros de oaspeţi. S-a mutat de 
curând printre noi, fumează ca un turc dintr-o pipă şi nu 
umblă pe la biserică. E ceva dubios cu omul ăsta. Dar ce 
s-a întâmplat, până la urmă? L-au văzut pe Bivolaru? 

— Poate că ar fi ieșit la vedere, dar au apărut mașinile 
de poliţie cu sirene și somații strigate prin portavoce. Co- 
roana de stele a dispărut, oamenii au început să se agite, 
focuri de avertisment au fost trase în aer şi s-a iscat o con- 
fuzie despre care mulți au crezut că-i sfârșitul lumii. Pică- 
tura care a umplut paharul a fost implicarea localnicilor, 
porniţi împotriva necredincioşilor care invocau, după 
părerea lor, puteri misterioase și păgâne. Astfel s-a iscat 
o încăierare generală, cu bâte, cuțite, pumni și focuri de 
armă necontrolate. A fost nevoie de câteva dube de mas- 
caţi pentru a dispersa mulțimea și a-i aresta pe scanda- 
lagii. Ciudat e că în autobuz nu s-a găsit nicio persoană. 

— Ca să vezi ce se poate întâmpla în lipsa noastră! 
gândi cu voce tare Nadia. 


kkk 

Coșarul îşi terminase treaba, dar stătea încă în fața ușii, 
privindu-l pe Grigor cum îşi îndesa tutunul în cavitatea 
încăpătoare a pipei. Acesta îl cercetă, în cele din urmă, cu 
o mină întrebătoare, pe omul între două vârste, pirpiriu 
și murdar pe faţă de funingine. Mai mult ca sigur, de la 
mâinile negre, cu dosul cărora își ştergea din când în când 
nasul ce-i curgea din abundență. Era rece afară, iar omul 
nu se îmbrăcase în consecință, probabil pentru a se mișca 
mai uşor și pentru a se strecura fără probleme prin locu- 
rile strâmte, cunoscute de el din anii anteriori. 

— Cu cât ţi-s dator? întrebă gazda, în timp ce se căuta 
prin buzunarul de la piept. 

— Aaa, nu! Nu trebuie să dați nimic, că-s plătit de pri- 
mărie, zise omul, cu puțintică jenă în voce. Dar unii, mai 
omenoși, mă mai servesc cu câte un pahar de țuiculiță, 
un vinișor, o cafeluță... ca să zic așa. 

Bătrânul Grigor zâmbi discret, încât hornarul cu greu 
ar fi putut observa prin barba albă și mustaţa bogată. Se 
ridică cu ușurință de pe scaunul la fel de solid ca el și 
căută cu atenţie un pahar potrivit personajului căruia îi 
era destinat. Din același dulap cu vitrină, scoase o sticlă 
de un litru și umplu paharul cu o licoare ce-i înconjura 
marginile cu mărgele mari și persistente. Apoi adăugă un 
alt pahar, în care-și turnă și el, cam o jumătate de măsură. 
În tot acest timp, pipa îi juca uşor în colțul gurii, iar fu- 
muri-fumuri îi acopereau fața, precum un văl subțire și 
misterios. Operaţiunea nu dură mult și coșarul se lumină 
dintr-odată la față, când fu invitat să ia loc şi să ridice pa- 
harul. 

— Numele meu e Sclipici... și mă ocup de hornuri de 
când mă știu, ca să zic așa, zise el după ce sorbi jumătate 
de pahar și se șterse la gură tot cu dosul mâinii. Strașnică 
pălincă! completă imediat, cercetând îndeaproape restul 
rămas în pahar. Se vede că al dumitale n-a fost curățat de 
mult, dar acum nu trebuie să aveți grijă, puteţi face foc 
de tabără în sobă. E curat ca lacrima, ca să zic așa. Da' eu 
mă pricep și la alte lucruri: curăț și vopsesc orice, până 
sclipește de curățenie și frumuseţe. Bunăoară..., să nu 
mi-o luați în nume de rău, aş putea să vă fac ca nou auto- 
buzul din fundul grădinii. Pe bani puțini și înainte să vină 
iarna. 

Grigor gustă și el din pahar, mai stârni câteva fumuri 
și zăbovi cu privirea pe vorbărețul din fața lui. 

— De ce? se auzi întrebarea către Sclipici. 

— Păi, se poate să-l lăsaţi așa ruginit și plin de găuri? 
După toate binefacerile pe care le-a adus oamenilor şi lo- 
calității? Toată lumea vrea să-şi amintească de vremurile 
bune, în care Dani-Coaforul şi nevasta lui au schimbat 
destinele multor locuitori și ne-au dat speranţe în viitor. 
Păi cine eram noi, înainte de a poposi el cu autobuzul în 
acest colţ îndepărtat de lume? Nimeni! Cine s-ar fi gândit 
că mergând la Coafor te poţi schimba total? Nimeni! De 
aceea, primele lucrări au fost gratuite, iar femeile au fost 
cele care s-au arătat curioase. În autobuz erau întâmpi- 
nate cu zâmbete atrăgătoare, aparatură și scule lucioase, 
cum nu le-a mai fost dat să vadă. După două ore de cură- 
tare și cosmetizare, din autovehicul ieșeau cu totul altfel 
de oameni, și nu mă refer doar la aspectul fizic. Pielea 

doamnelor le era ca mătasea, părul le înnobila, ochii le 
sclipeau ca nişte faruri, iar vorbele lor aveau o convingere 
nemaiauzită, ca să zic așa. 

Coșarul simţi nevoia să golească paharul, pe care-l aşe- 
ză înapoi cu regret. Badea Grigor îi sesiză pofta neîmpli- 
nită și îi mai turnă un deget de tărie. Ochii omului sclipiră 
de plăcere și limba i se dezlegă din nou. 

— Bunăoară, Catinca lu’ Oșanu! continuă el cu vigoa- 
re. Doar după o şedinţă la coafura lui Dani, nu a mai ac- 
ceptat să fie bătută de bărbat. I-a spus clar că, dacă mai 
dă o dată în ea, ori îl lasă singur, ori îl otrăvește și merge 
la pușcărie cu sufletul împăcat. La fel și văduva Rozalia: 
și-a avertizat băiatul să-şi caute de lucru și să se mute la 
casa lui, că ea s-a săturat să mai ţină un trântor cu diplo- 
mă din salariul ei. Tincuţa lui Popicu, de la croitorie, și-a 
înfruntat patronul şi a organizat o grevă până le-a mărit 
salariile și le-a plătit orele suplimentare. Nu știu ce le fä- 
cea Dani sau ce proprietăți aveau aparatele în care-și bă- 
gau ele capul, dar toți clienţii se deșteptau parcă și deve- 
neau mai combativi, nu mai acceptau să fie călcaţi în pi- 
cioare. Și nu era vorba doar de femei, pentru că au început 
şi bărbaţii să apeleze la aceste servicii minune. Mare parte 
din locuitori s-a schimbat în bine, printre care și primarul, 
unii consilieri şi alți oameni de vază. A fost eliminat şo- 
majul și au încetat furturile, copiii n-au mai lipsit de la 
școală, iar crâșmele au cam rămas fără clienţi, ca să zic 
așa. 

Sclipici socoti că-i cazul să-și golească a doua oară pa- 
harul, în timp ce badea Grigor făcu același lucru. Chiar 

şi pipa dădea semne de epuizare, semn că discuția tre- 
buia să ajungă la final. 

— În caz că nu ai auzit, poate te întrebi de ce s-a stricat 
toată treaba, ținu să-l lămurească hornarul. În timpul ori- 
cărui progres, există oameni care acționează ca o frână. 
Indivizi care nu vor să schimbe nimic şi se comportă în 
consecință. Că or fi fost niște bărbați nemulțumiți de eman- 
ciparea femeilor, vreun patron nervos pentru revendică- 
rile salariaților sau niște frustraţi ce tânjeau după viața 
comodă și fără probleme, nu se știe. Sigur e că, într-o noap- 
te nefericită, câteva persoane necunoscute au atacat auto- 
buzul şi i-au împușcat pe coaforii magici. Se spune că 
poliția nici nu a fost interesată să-i găsească pe vinovați, 
fiind implicate personalități influente, ca să zic așa... 

Bătrânul se ridică iar de pe scaun, semn că nu mai era 
timp de vorbe și, cu atât mai puțin, de încă un rând de bău- 
tură. Coșarul pricepu aluzia și se puse, la rândul lui pe 
picioare, întinzând mâna și zicând: 

— Mi-a părut bine, bade Grigor. Şi nu uita: dacă vrei 
să faci din autobuz o bijuterie, ca să zic aşa, cheamă-mă. 

După o strângere de mână puternică, omul ieși pe ușă, 
având pe chip o veselie de înţeles. 


kkk 


Bătrânul Grigor nu putea concepe să piardă câteva ore 
pentru o consultație la doctor, din moment ce nu simțea 
nicio durere. Fandoseli de oameni care n-au ce face și se 
plâng de fiecare junghi și tuse, își zicea el. Doar că asis- 

tenta tânără şi drăguță l-a căutat acasă și nu a plecat până 
nu i-a smuls promisiunea că se va prezenta a doua zi la 
dispensar. Cuvântul trebuia respectat, așa că badea și-a 
făcut apariţia de dimineaţă bună în micul salon de aștep- 
tare. Lume multă, după părerea lui, iar de aprins pipa nu 
putea fi vorba, că așa scria în anunţul de pe perete. Nici 
să ia loc nu-l trăgea inima, de frică să nu se strice cumva 
scaunele acelea din plastic, mici, subțiri și parcă neîndes- 
tulătoare. Nu a cedat insistenţei celorlalți pacienți, dar s-a 
așezat cuminte și cu grijă doar la invitația aceleiași asis- 
tente drăguțe. Tot Milica, pentru că aşa-i zicea lumea, l-a 
poftit peste un ceas în cabinetul medicului. 

— Bade, bade, bade..., îl întâmpină omul în alb, ținân- 
du-și ochelarii atârnaţi într-o mână și privindu-l ca pe o 
curiozitate. Dumneata n-ai dat deloc pe la cabinet, iar eu 
am aici un dosar aproape gol, de parcă ai fi picat din cer. 

Cu mâna liberă, doctorul flutură o copertă fără conți- 
nut și îl invită să ia loc pe patul din colțul încăperii. Milica 
se învârtea ca un titirez pe lângă bătrân, pregătindu-l 
pentru măsurarea tensiunii, în timp ce acesta era asaltat 
de întrebări. 

— Unde sunt datele adunate de medicul precedent? Din 
ce localitate te-ai mutat la noi? Ce boli ai avut până acum? 
Cum te simţi? Te doare ceva?... 

Grigor răspundea pe sărite și cât mai scurt, iar medicul 
nota câte ceva fără să insiste, de parcă întrebările lui erau 
retorice. 

— Văd că ai o tensiune normală, constată doctorul după 
ce Milica îşi termină misiunea. Dar la vârsta dumitale tre- 

buie să fii atent cum trăiești. Ia spune-mi, ce viață duci? 
Bei alcool? 

— Mai beau... 

— Hmmm... Fumezi? 

— Mai trag câte-o pipă... 

— Nţţţ... Mănânci carne de porc? 

— Mănânc și de porc. 

— Astea-s năravuri la care ar trebui să renunţi, dacă 
vrei să n-ai probleme de sănătate. O să-ţi facem și niște 
analize, un film la plămâni, dar nici dacă ies bine nu pu- 
tem să ne bucurăm. Bolile pândesc la orice pas, prin orice 
mâncare nepotrivită, băutură sau alte droguri de la care 
nu ne putem abține. Apropo de droguri, ești sigur că nu 
te delectezi şi cu altfel de ierburi, în afară de tutun? 

— 222 

— Bade, bade, bade... Ştii matale la ce mă refer...., auto- 
buzul din grădină..., etnobotanice... 

Bătrânul se uită mirat la omul cu părul scurt și creţ, iar 
gestul lui din reflex îl făcu să-și caute pipa din buzunar. 
Se opri la timp, amintindu-și unde se află, dar se amuză ci- 
tind numele de pe ecusonul doctorului: Dr. Crețu Mihai. 
Apoi ridică din umeri și așteptă explicaţii. 

— Moșule, eu sunt aici de câțiva ani buni şi ştiu tot ce 
se întâmplă în localitate. Dumneata ai picat mai recent și 
te-ai pricopsit cu un autovehicul care a adus cu el multe 
necazuri, pe vremea aia. Îmi amintesc cum veneau la 
mine pacienţi în stare de șoc, despre care se presupunea 
că au băut prea mult, deși erau abstinenţi. Întâlneai pe 
străzi oameni veseli, de parcă ieșiseră de la un chef, iar 

alții deveneau violenți și se ajungea la bătăi și răniți. Ti- 
neri, bătrâni, femei și copii se comportau anormal, de 
ziceai că a înnebunit lumea. Mult timp a durat până când 
poliția a reușit să-și dea seama care-i cauza acestor devi- 
aţii, mai ales că la analizele făcute subiecților nu ieșea ni- 
mic concret. S-a primit sprijin de la judeţ, au fost trimise 
persoane la consultație în București, s-au făcut ședințe de 
psihiatrie cu unele, dar misterul a fost dezlegat tot pe plan 
local, cu ajutorul meu. Era clar că oamenii se drogau cu o 
substanță nouă, nedetectabilă de instrumentele actuale. 
M-am gândit zile întregi, nopți la rând, am analizat fiecare 
caz în parte și am făcut legătura. Totul a început odată cu 
apariția misteriosului autobuz, proprietatea unui individ 
dubios, pe numele mic Dani. Lumea zicea că vinde ceaiuri 
și seminţe pentru răsaduri. Oamenii cumpărau la un preţ 
bun, ba gustau ceaiul îmbietor și la faţa locului. De acolo 
veneau veseli, îşi preparau acasă şi semănau roșii, ardei, 
pătrunjel și salată. S-a dovedit că toată recolta era conta- 
minată cu un drog puternic, care s-a răspândit prin toate 
grădinile. Poliţia a intervenit, la sugestia mea, și a fost în- 
tâmpinată cu focuri de armă. Au răspuns cu aceeași mo- 
nedă, omorându-l pe Dani și pe partenerul lui. înăuntru 
s-au găsit dovezile incriminatoare, iar autobuzul a fost 
sigilat. Tare mă tem, însă, că în anumite ascunzișuri, ne- 
descoperite încă, se mai găsește marfă halucinogenă și 
seminţe pentru o altă recoltă. Dumneata, fiind proprieta- 
rul conjunctural, mă tem că ai rupt sigiliul și ai găsit ceva, 
de aceea și refuzul de a scăpa de el. Ce zici, bade, așa e că 
am dreptate? 

Bătrânul se ridică scoțând un oftat prelung, strânse 
mâna medicului și îi zise hotărât: 

— N-ai dreptate, domnule doctor! 

După care ieși, gândind să nu mai calce vreodată pe 
acolo. 


AAA 


Frizeria avea un spaţiu restrâns, cu două scaune și două 
persoane în aşteptarea clienţilor, probabil soț şi soție. Ba- 
dea Grigor păşi cu stânjeneală înăuntru, nefiind convins 
că firma de la intrare îl îndrumă pe bune sau e cumva 
uitată din alte vremuri. Noroc că fu întâmpinat de îndată 
cu un zâmbet și o urare de bun-venit din partea bărba- 
tului amabil și a femeii voluptuoase, amândoi îmbrăcaţi 
în halate albe, imaculate. Fiecare îl poftea pe scaunul lui, 
iar bătrânul se simţi în încurcătură, nevrând să-l supere 
pe cel refuzat. Din fericire, bărbatul era mai aproape de 
ușă și îl acapară, punându-i prieteneşte mâna pe umăr: 

— Ce dorește domnu'? Tacâmul complet sau doar tuns? 
îl întrebă jovial, în timp ce-l conducea spre scaunul aferent. 

Femeia nu se arătă supărată de această abordare, ceea 
ce-i alungă orice mustrare de conștiință lui nea Grigor. 

— Doar tuns, răspunse el, așezându-se încet pe scaun. 

— Excelent! îi lăudă frizerul alegerea. Scurt sau mode- 
rat? 

— Potrivit, se hotări bătrânul, după câteva clipe. 

Se vedea pe el că nu-i un client obișnuit al frizeriilor, 
postură care-l făcea să se simtă ca un om aruncat în apă 

fără să ştie să înoate. Frizerul îi sesiză imediat starea de 
spirit şi tocmai de aceea îi permise să-și umple și apoi 
să-și aprindă pipa pe care Grigor o scosese întrebător. Se 
mai liniști după primele fumuri, deci se putea începe tun- 
soarea. Însă, odată cu dansul foarfecelor și al pieptenului 
de pe creștetul alb al clientului, se înfiripă și discuția ine- 
vitabilă: 

— Pipa asta, a dumitale, mă face să-mi amintesc de Dani 
Profetul. Sunt sigur că știți despre cine vorbesc, îl inves- 
tigă subtil omul în halat alb. 

— Nu prea, mormăi bătrânul între două fumuri. 

— Daniii..., cel cu autobuzul din grădina dumitale. 
V-am recunoscut imediat, chiar dacă sunteţi nou-venit 
printre noi și nu ne-ați mai călcat pragul. Nu se poate să 
nu fi auzit povestea lui, că toată lumea numai de asta vor- 
beşte. 

Badea Grigor oftă îndelung și își privi în oglindă chi- 
pul învăluit în perdeaua de fum. Într-un târziu, recu- 
noscu, cu glas abia șoptit: 

— Doar nişte zvonuri... 

— Aaaa, atunci ați ajuns la cine trebuie. De la mine o 
să auziți numai adevărul, cu tot ce s-a întâmplat în acele 
zile istorice pentru localitatea noastră. Autobuzul ăla a 
picat parcă din cer, chiar acolo unde e și acum. Nimeni 
nu știe cum și când, dar lumea a început să se întrebe și 
să-i dea ocol. Astfel au văzut că în el își duce traiul un 
bărbat de vârstă medie, fără pic de păr pe cap și îmbrăcat 
într-o sutană albă și lungă, de ziceai că arată precum călu- 
gării tibetani din filme. Gospodinele mai miloase și cu- 

rioase i-au dus câte ceva de mâncare, și așa au aflat că 
omul acela putea să ghicească viitorul. În schimbul ali- 
mentelor, dar niciodată bani sau alte valori, străinul răs- 
pundea la o singură întrebare pusă de persoana în cauză. 
Unele fete voiau să ştie când se vor mărita, alte femei dacă 
vor avea o căsnicie trainică sau dacă vor câştiga la loterie. 
Profetul asculta întrebarea și se retrăgea pentru câteva 
minute într-un spațiu acoperit de o draperie. Răspunsul 
îl aducea tipărit pe o foaie de hârtie, pe care solicitantul 
o citea acasă. O spun cu mâna pe inimă că toate prezice- 
rile s-au adeverit. Croitoreasa Veta a aflat că e însărcinată 
mai întâi de la el, Voichiţa lu’ Boitor și-a găsit copilul pier- 
dut cu ajutorul informaţiilor primite tot de la el, Mihai 
Săcălean a știut că va primi o mare moștenire tot prin el, 
prima dată. 

Frizerul se opri puțin pentru a-și cerceta lucrarea, ră- 
suci contemplativ capul bătrânului și, după ce se înarmă 
cu o lamă, continuă: 

— Doar că profeţiile nu erau întotdeauna îmbucură- 
toare, iar veştile rele i-au făcut dușmani, de parcă el ar fi 
fost de vină pentru destinul fiecăruia. Primarul a aflat că 
nu va mai câștiga alegerile, iar când s-a adeverit, a dat vina 
pe Profet, că i-a făcut campanie negativă. Anca lui Gavrilă 
a vrut să știe când va muri, dar după ce a aflat că va muri 
în două săptămâni, viața i-a devenit un iad până s-a spân- 
zurat, chiar în ziua fatidică. Mioarei de la poștă i s-a spus 
că va trăi până la nouăzeci de ani, însă asta a făcut-o să-și 
lase bărbatul, serviciul, doar pentru a sărbători zilnic prin 
chefuri. De la astfel de profeţii i s-a tras sfârșitul, despre 

care nu s-a ferit să le vorbească oaspeţilor: „Peste trei zile, 
exact la miezul nopții, voi fi împușcat de unul dintre cei 
nemulțumiți de soartă. Vă spun acum, ca să nu-și mai 
planifice nimeni vizite la mine. Profeţiile sunt cu două 
tăișuri, dar e mai bine să nu știm ce ne așteaptă. Voi ați 
vrut să sfidaţi legile vieţii, dar destinul se răzbună pe 
trișori. Eu voi plăti cu viaţa, însă sper că voi aţi învățat 
ceva din asta.” Atunci nu le-a venit să creadă și au aștep- 
tat noaptea cu pricina, ascunși prin apropierea autobuzu- 
lui. Dani făcuse un foc mare afară, în care aruncase tot 
felul de obiecte ciudate, printre care și perdeaua după 
care dispărea mereu. S-a așezat alături, rezemat de auto- 
vehicul și luminat de flăcările roșiatice. Trăgea calm 
dintr-o pipă ca a dumitale și privea senin la cerul înstelat. 
Împușcăturile s-au auzit fix la trecerea dintre zile, venind 
dintre pomii grădinii vecine. Au fost multe, dar una l-a 
nimerit chiar în frunte, producându-i o moarte fulgeră- 
toare. Oamenii s-au speriat și nu s-au apropiat de cada- 
vru o bună bucată de vreme, dar, în cele din urmă, s-au 
strâns buluc în jurul lui. Printre dârele de sânge ce-i brăz- 
dau chipul, se putea vedea zâmbetul unui om mulțumit 
de efectul ghidușiei sale. 

Frizerul termină povestirea tocmai când desfăcu cear- 
ceaful de la gâtul bătrânului, iar acesta constată că tutu- 
nul nu mai avea resurse pentru alte fumuri. 

— Mai poftiți pe la noi, zise omul, primindu-și plata. 

Badea Grigor strânse mâna întinsă și îi răsplăti pe 
amândoi cu un surâs discret, apoi ieși cu bucurie, să res- 
pire aerul de afară. 

Ax 


Cele două personaje dădură buzna peste badea Grigor, 
tocmai când omul se pregătea să iasă la culesul nucilor 
de sub pomul falnic și mereu încărcat. Primul fu primarul 
Roateș, un om dolofan, care transpira abundent indife- 
rent de anotimp. Îl urmă imediat Ionică, polițistul cel 
tânăr și bun la toate treburile neplăcute. 

— Bună dimineaţa, domnule Grigor! îl salută rotofeiul 
întinzând fără vlagă o mână fină și grăsuţă. 

O retrase însă, înainte ca vlăjganul din fața lui să o 
prindă sănătos, probabil fiindu-i frică să nu i-o frângă. În 
schimb, lonică salută mai energic și se supuse cu stoicism 
strânsorii cu care mai avusese de-a face. 

— Ne poţi acorda câteva minute din timpul dumitale 
prețios? întrebă ironic primarul, uitându-se după un sca- 
un potrivit pentru greutatea sa. 

Bătrânul se grăbi să-l ajute, poftindu-i pe amândoi să 
ia loc şi să se simtă ca acasă. Polițistul refuză să se așeze, 
preferând să rămână în spatele şefului, cu privirea în pă- 
mânt şi o mapă de piele la subsuoară. Roateș își ocupă 
ușurat locul și imediat primi de la Ionică un șervețel cu 
care se șterse meticulos pe față și pe gât. Grigor bănui că 
această vizită nu-i a bună şi o să dureze multă vreme, din 
moment ce însuși alesul local se deranjase să vină în umila 
lui casă. Așa că nu se sfii, își scoase pipa și tutunul, pre- 
gătind încărcătura unui fumat de lungă durată. 

— Am înţeles că dumneata ai în grădină un autobuz 
care nu-ți aparține, începu primarul, după ce pasă ghemo- 

tocul de hârtie udă subordonatului. Nu știu cum a ajuns 
acolo şi nici nu mă interesează, dar trebuie să dau curs 
reclamațiilor care s-au adunat. Crede-mă că nu mi-a făcut 
plăcere să adun o echipă numeroasă, cu utilajul potrivit 
și sculele necesare, cu care să scoatem autovehiculul și 
să-l predăm la fierul vechi. Buldozerul și oamenii sunt la 
poartă și așteaptă să-și facă treaba, după ce-ţi vei da acor- 
dul. 

Dolofanul făcu semn lui lonică, iar acesta scoase din 
mapă o coală de hârtie pe care i-o înmână șefului. Acesta 
aruncă o privire și apoi o întinse lui Grigor. Bătrânul ză- 
bovi mai mult asupra textului, își aprinse domol pipa, 
trase cu nesaţ două fumuri și, ridicând privirea aprigă, 
întrebă: 

— Şi dacă nu semnez? 

— Asta nu se poate! izbucni rotofeiul, scandalizat. Poţi 
fi acuzat de furt sau, cel puţin, de deținerea unui bun 
furat. Plus alte învinuiri ce derivă din pericolele pe care 
îl reprezintă acest autobuz pentru natură și pentru toți 
locuitorii care vin în contact cu el. Domnul poliţist, aici 
de față, poate să te încătușeze și să te ducă la secție. Bagă 
de seamă că sunt vecini la poartă și nu cred că vrei să te 
vadă arestat. Ia de aici un pix şi hai să rezolvăm pașnic 
problema. 

Primarul scoase o unealtă de scris și o întinse omului 
îngândurat. Badea nu reacționă imediat, astfel că pixul 
poposi pe masă, în așteptare. După un timp îndelung de 
reflecţie și alte câteva fumuri dense în care se refugie, veni 
şi semnătura mult așteptată de oaspeți. 

— Bună treabă, moșule! rosti mulțumit primarul. Ar 
mai fi un mic inconvenient, dar se rezolvă cu puțină în- 
țelegere. Buldozerul nu încape pe poartă decât dacă dărâ- 
măm un stâlp de beton. Dar nu-ți face griji, vei face o 
cerere, se va deplasa o comisie la fața locului şi va evalua 
paguba, iar dumneata vei fi despăgubit. Ionică, du-te și 
condu echipa la autobuz! Eu rămân cu gazda noastră 
până terminați treaba. Poate mă serveşte cu un pahar de 
apă rece şi proaspătă. 

Polițistul ieși val-vârtej, în timp ce badea Grigor umplu 
un pahar de apă din găleata aflată la îndemână. De afară 
se auzeau deja comenzi și zgomotul utilajului ce trecea 
ca un tanc peste tot ce-i stătea în cale. Bătrânul ar fi vrut 
să iasă și să preîntâmpine unele stricăciuni, dar rotofeiul 
îl bombarda cu întrebări și îl asigura că totul va fi bine. 
După câteva minute, lonică reveni să primească alte 
instrucțiuni: | 

— Dom” primar, nu putem intra de nuc, iar apoi de alți 
pomi. 

— Tăiaţi-i cu drujba sau doborâţi-i cu cupa, decise ime- 
diat mai marele localității. 

— Asta nu vă pot permite! se răzvrăti bătrânul. Nucul 
acela mi-e cel mai drag pom și are o vârstă respectabilă. 

— Nu mai poți să faci nimic, moșule. Ai semnat de pre- 
dare, iar noi facem tot posibilul să ne atingem obiectivul. 
Ba stau și mă întreb cum de a reușit autobuzul acela să 
intre acolo, fără să dărâme stâlpul de beton și apoi să se 
strecoare printre pomi. Nu cumva ai barat intenționat 
drumul, ca să nu poată fi extras? Eu nu te acuz, dacă mă 
lași să-mi fac treaba. 

A durat ceva timp până s-a făcut cărarea necesară, 
după care au urmat problemele de tractare. Cârligul de 
agăţat bara, cu care era dotat autobuzul, s-a rupt, așa că 
s-a apelat la lanţuri groase și legate de tot ce era mai solid. 
Autobuzul s-a urnit cu greu din loc, timp în care șenilele 
utilajului de tractare au răvășit adânc pământul din gră- 
dină. Doar după-amiază s-a ajuns la drum, unde erau 
așteptați de o mulțime nerăbdătoare și curioasă. Corte- 
giul a pornit în urma autobuzului, ca la o înmormântare 
în care unii erau trişti, iar alții zâmbeau mulțumiți. Au- 
toturismul primarului încheia alaiul, lăsându-l pe badea 
Grigor singur, să-și socotească pagubele și să-și mai aprindă 
o pipă... de necaz. 

A doua zi, uluirea oamenilor a atins cote maxime când 
au constatat că autobuzul a dispărut din incinta centrului 
de preluare a fierului vechi și a apărut exact în același loc 
de unde fusese ridicat. 


kkk 


— Cred că știi de ce ai fost adus aici, domnule... Gri-gor... 
Vasile. 

Bătrânul se așezase pe scaunul indicat și cerceta cu pri- 
viri fugare tot ce cuprindea încăperea aceea strâmtă și 
rece. Un bărbat de statură medie, cu o figură acrită de 
viață, stând pe partea cealaltă a mesei micuţe din plastic, 
pe care se înghesuiau o scrumieră plină de chiștoace, două 
pahare de unică folosință, un flacon cu apă minerală, o 
ceașcă cu un lichid negru - probabil cafea —, un dosar 

firav, ce se zbătea între mâinile nerăbdătoare ale comisa- 
rului, toate luminate de un bec zgârcit la lumină, care se 
reflecta timid în oglinda de pe perete. 

— Bănuiesc că da, răspunse Grigor, cercetând buzu- 
narul cu pipă. 

Era limpede că tutunul va ocupa un rol important în 
dialogul lung și complex ce se prefigura, iar omul legii 
apelă, de asemenea, la prima țigară din noul pachet. 

— Doar bănuiești?! se miră comisarul, trăgând adânc 
în piept prima șarjă de fum. Localitatea dumitale fierbe, 
presa judeţeană vuiește, iar canalele de televiziune au 
preluat ecoul ca pe o minune interpretată în fel și chip. Și 
toate acestea din cauza unui autobuz ruginit care apare 
și dispare în grădina pe care o deţii, în timp ce dai din 
umeri şi îţi aprinzi liniștit pipa. Calmul acesta îmi dă cer- 
titudinea că ascunzi ceva şi sunt hotărât să nu te las până 
nu-mi spui despre ce e vorba. Mai întâi, vreau să știu cum 
a ajuns din nou autovehiculul pe proprietatea dumitale, 
după ce a fost ridicat de primărie. 

Badea slobozea fumuri scurte și dese, ţinând pipa în 
căușul palmei drepte și încercând să-i simtă căldura in- 
cipientă. Se opri un moment pentru a răspunde: 

— Domnule comisar... Să-lă-jan Dumitru... 

— Comisar-șef, dacă tot vrei să fii complet, îl corectă 
omul în glumă sau poate chiar în serios. 

— Domnule comisar-șef, pot să vă spun doar că nu am 
niciun amestec. 

— E un răspuns evaziv, ce demonstrează că ştii despre 
ce-i vorba, iar asta te face vinovat de ascunderea adevă- 

rului într-un caz de furt... și de alte posibile încălcări ale 
legii. la să vedem despre ce-i vorba... 

Sălăjan deschise dosarul, găsi imediat fila pe care o 
căuta și din care se inspiră în argumentele lui: 

— Apariţia autobuzului în cauză are zeci de versiuni, 
care de care mai spectaculoasă și mai diferită. Nici nu 
vreau să intru în amănunte, pentru că ar părea ridicol, 
din moment ce nu s-au găsit dovezi palpabile sau mai 
mulți martori care să confirme aceeași variantă. Însă, 
există câteva fapte care nu pot fi contestate și pe care am 
datoria să le lămuresc, cât or fi ele de ciudate. Se știe că 
vecinul Marcel și-a însușit scaunul de la toaletă, dar a 
doua zi a fost găsit mort, iar scaunul a apărut la locul lui, 
de parcă n-ar fi fost mișcat de-acolo. De asemenea, doi 
țigani din localitate au furat jantele autovehiculului, 
într-o noapte, cu intenţia să le valorifice la fierul vechi. 
Dar ce să vezi: jantele au dispărut până dimineaţă. Încă- 
pățânați, au repetat operațiunea, crezând că le-a făcut 
cineva o farsă. De data asta au ascuns piesele sub pat, ca 
să fie siguri că le vor putea valorifica a doua zi. Amândoi 
au fost găsiţi cu răni grave, apoi internaţi și tratați la trup, 
dar din punct de vedere psihic nu-și vor mai reveni nicio- 
dată. Un tânăr din vecini a găsit o fotografie cu o femeie 
tânără, pe care a dus-o acasă. Firește că poza a dispărut, 
iar băiatul a găsit-o în locul din care a luat-o. De atunci, a 
devenit obsedat de ea, o duce în fiecare zi acasă, însă 
dimineața ştie că trebuie s-o ia de la capăt. Și astea sunt 
doar câteva dintre ciudățenii, însă am să trec la ultima: 
cârligul de tracţiune care s-a rupt când primăria a tractat 

autobuzul. Nu mică a fost mirarea celor care au cercetat 
fenomenul reapariției în ograda de unde fusese ridicat 
când au descoperit că acel cârlig era la locul lui, de parcă 
nu fusese rupt niciodată. Toate aceste fenomene au ne- 
voie de o explicaţie, pentru că eu nu cred în minuni. 

Badea Grigor părea visător, învăluit în perdeaua lui 
preferată, din fum alb și misterios. Răspunse cu un glas 
ce părea să vină de departe, ca o poezie recitată din me- 
morie: 

— Și totuși, există minuni. Ele se întâmplă mereu în 
jurul nostru, dar de cele mai multe ori nu le observăm, 
poate fiindcă ne-am obișnuit cu ele. Tot ce nu înțelegem, 
ce nu poate fi lămurit de mintea noastră, îi spunem mi- 
nune de-a lui Dumnezeu sau de-a naturii, care ne sur- 
prinde întotdeauna cu câte ceva nou. După ce-i pătrun- 
dem înţelesul, devine ceva banal și ne mirăm că alţii nu 
o percep ca atare. 

Comisarul îl privi curios, încercând să-l înțeleagă: 

— Ştii matale ce mai poate fi o minune? Te-ai mutat 
dintr-un cătun de munte, în care erai singurul locuitor, și 
ai apărut tocmai lângă autobuzul pe care l-ai scos dintre 
ierburi. Imediat, au început și necazurile, ca și plângerile 
vecinilor. Cine ești dumneata, domnule Grigor? 


XA x 


Grigor își terminase prima încărcătură din pipă, dar la 
provocarea lui Sălăjan avea neapărat nevoie de un nou 
sprijin moral. De aceea întârzie cu răspunsul, punând la 

încercare răbdarea comisarului, până își curăță alene in- 
strumentul, îl umplu cu o nouă porție de tutun şi apoi îl 
aprinse cu un chibrit din dotare. Noroc că şi polițistul mai 
avea încă ţigări suficiente, la care se adăugă și respectul 
pe care-l simţea față de acest bătrân blajin și pipa lui an- 
tică. Un oftat prelung, venit din pieptul acestuia, părea 
semnul că era dispus să răspundă prin mai multe cuvinte 
decât de obicei. 

— Nu cred că-i interesant cine sunt eu. Un pion banal 
care a ajuns să fie inclus în această combinaţie de anver- 
gură, printr-o conjunctură a unui destin cinic. Vedeţi 
dumneavoastră... eu am fost orfan de tată de când m-am 
născut, în toamna anului 1944. Părintele meu a asistat la 
naștere, dar după câteva zile a fost luat de valul soldați- 
lor, pornit să-l pedepsească pe Hitler. Mama mi-a povestit 
că era un tânăr frumos, ambițios și foarte inteligent. Îi 
plăcea să studieze până noaptea târziu, cu convingerea 
că o să inventeze lucruri extraordinare, care vor schimba 
total lumea. Din păcate, nu s-a mai întors după termina- 
rea războiului, dar a scris câteva scrisori pe care mama 
le-a păstrat cu sfințenie și din care citea atunci când dorul 
de el o copleşea. Îmi pare rău că nu le-am adus cu mine, 
m-ar fi scutit de atâta vorbărie și aţi fi văzut cu ochii dum- 
neavoastră de unde a pornit totul. 

Emoţia se simţea în vocea lui badea Grigor, dar o po- 
toli cu un fum mai adânc și o pauză de două minute. 

— Părinţii mei s-au iubit foarte mult, iar rodul binecu- 
vântat al dragostei lor am fost eu. Așa mi s-a spus şi nu o 
să mă îndoiesc niciodată de asta, chiar dacă tata a ales să 

se afirme în străinătate. A fost internat într-un spital din 
Germania, iar apoi transferat într-unul din Londra, din 
cauza unei răni grave, ce-i pusese viața în pericol. Acolo 
a cunoscut pe cineva cu aceleași înclinații spre știință și 
invenţii, cu care s-a împrietenit și pe care l-a urmat apoi 
în SUA. Scrisorile veneau din ce în ce mai rar de acolo, 
prin tot felul de intermediari, și însoțite de bani pentru 
mama şi educaţia mea. Prin anii '50, i-a scris mamei cu ce 
se ocupă și a rugat-o să ardă apoi scrisorile despre acest 
subiect. Spunea că-i vorba despre un proiect militar colo- 
sal, cu indicativul secret „Rainbow“, prin care se poate 
realiza dispariția unor lucruri masive și apariția lor în altă 
parte. E drept că primele încercări nu reușiseră și le-au 
sistat în 1943, dar el și cu prietenul lui au intrat în posesia 
documentelor și au reușit să le îmbunătățească. Cred că 
ați auzit și dumneavoastră de experimentul Philadelphia... 

O mică stratagemă prin care bătrânul pasă mingea în 
terenul comisarului, preț de câteva noi fumuri. 

— Îmi amintesc că am văzut un film pe acest subiect 
fantezist, remarcă Sălăjan, cu o umbră de surâs în colțul 
gurii. 

— Firește că nici noi n-am crezut în această fantezie, 
dar speram că tata, într-un fel sau altul, va ajunge la final 
și se va întoarce printre noi. Se pare că aceasta era şi in- 
tenția lui, doar că a fost prins și închis pentru însușirea 
documentelor strict secrete, de interes național. Am aflat 
asta după mai bine de zece ani, timp în care nu ne-a par- 
venit nicio veste de la el. A fost eliberat în 1966 şi extrădat 
în România, unde a ajuns tot în închisoare. Acolo ni s-a 

permis să-l vedem o singură dată, cu condiţia ca el să 
coopereze cu regimul Ceaușescu și să pună la dispoziţie 
tot ce știa despre experimentul Philadephia. Atunci am 
văzut că mama avea motive să-l iubească, după cum arăta 
-în ciuda detenţiei îndelungate — și optimismul care răz- 
bătea din el, prin fiecare vorbă și expresie a feţei. Ne-a 
dat speranţe și energie cât pentru toată viața de până 
atunci și cea care avea să urmeze. Am înțeles că era în 
posesia documentelor dispărute şi avea de gând să-și 
pună planul în aplicare în țara noastră. Ne-am întors fe- 
riciți acasă și am tot așteptat semnul promis de el. Vre- 
murile s-au schimbat, deținuții au fost eliberaţi, dar tata 
n-a mai venit acasă și nici veşti n-am mai primit de la el. 
Anii au trecut tot mai greu și mama a murit cu dorul în 
inimă și cu fotografia lui la piept. Așa s-au stins mulți din- 
tre consătenii mei în vârstă, în timp ce tinerii s-au răsfirat 
înspre locuri pline de viaţă și oportunităţi. Părea că-mi 
voi face singur cruce și voi adormi în somnul de veci, spri- 
jinit de ea, până am primit o scrisoare scurtă. Era de la 
tata și îmi transmitea să cumpăr terenul pe care se afla 
acest autobuz, iar apoi să aștept. Anul expedierii cores- 
punde, dar scrisul și hârtia par de câteva decenii. Această 
dovadă o am la mine, gândindu-mă că-mi va fi de folos. 
Pe tatăl meu îl cheamă tot Grigor..., Dan Grigor. 

Bătrânul scoase plicul din buzunar și îl întinse comisa- 
rului Sălăjan. 

Comisarul parcurse cu interes cele câteva rânduri, 
după care cercetă cu atenţie hârtia și plicul, pipăind, miro- 
sind și expunându-le la o lumină mai puternică. Se vedea 

pe chipul lui că ceva îl deranja, iar cuvintele rostite în- 
tr-un târziu confirmară neîncrederea: 

— Scrisoarea asta nu dovedește nimic. Chiar dacă nu-i 
o farsă, cum tind să cred, nu lămureşte ce-i cu autobuzul 
discordiei, de unde a apărut, al cui e și de ce s-a creat 
această legendă în jurul lui. În ce mă priveşte, tot dum- 
neata rămâi suspectul principal, iar dacă nu găsești o 
explicație pertinentă, riști să plătești cu libertatea. 

Bătrânul Grigor îşi terminase de fumat cea de-a doua 
porţie de tutun şi acum ținea pipa strâns în palma stângă, 
beneficiind încă de căldura ce o transmitea. Observațiile 
polițistului îl treziră din apatie și-l făcură să scoată din 
buzunar o altă hârtie. O întinse și pe aceasta, glăsuind cu 
o voce obosită: 

— Această scrisoare am primit-o acum vreo trei săptă- 
mâni, din străinătate. E mai consistentă și cred că o să 
aducă mai multe răspunsuri la întrebările dumneavoastră. 
Vă rog să o citiți singur, pentru că pe mine mă înăbușă 
emoțiile de fiecare dată când o parcurg. 

Comisarul Sălăjan preluă noul plic cu aceeași neîncre- 
dere, îl examină cu meticulozitate, scoase cu grijă filele 
scrise cu o caligrafie frumoasă și, după ce le evaluă în 
mare, începu să lectureze cu glas tare: 

— „Dragul meu Vasilică, sper că ai reușit să te muţi la noua 
adresă și să ai grijă de autobuzul din grădină. Eu am încercat 
să-ți scriu de mai multe ori, dar condiţiile şi locurile din care 
am făcut-o sunt mereu schimbătoare și imprevizibile, astfel că 
mesajele s-au pierdut, probabil, în timp și spațiu. Îți amintești 
când ti-am promis că voi face tot posibilul să vă întâlnesc, pe 

tine şi pe mama ta? Fii sigur că nu am uitat această promisiune 
şi am lucrat la ea în toți anii care au trecut de atunci. Era clar 
că nu voi fi eliberat niciodată din detenție, singura cale fiind o 
evadare miraculoasă, posibilă datorită cercetărilor făcute și a 
rezultatelor încurajatoare. Securitatea a aflat câte ceva despre 
ele şi mi-a pus la dispoziție fonduri nelimitate pentru a realiza 
ceva ce nu au reuşit nici americanii: să fac invizibile anumite 
obiective militare și chiar să le mut instantaneu dintr-un loc 
în altul. Fireşte că primele încercări nu au fost multumitoare, 
am înregistrat unele incidente și chiar victime din partea volun- 
tarilor inocenți. De aceea am ajuns să fac experiențe pe ținte 
ieftine şi persoane condamnate la ani grei de pușcărie, cărora 
nu li se simțea lipsa în caz de dispariție. Un autobuz vechi şi 
însemnat de gloanțe, având o istorie stranie până la confiscarea 
lui, a fost cel prin care am avut primele reuşite. L-am făcut să 
dispară și apoi să apară de mai multe ori, doar că nu știam dacă 
și unde e trimis, în timp ce nu-l vedeam. Am aprofundat studiul 
şi, după unele îmbunătățiri, mi-am propus să călătoresc odată 
cu el. Programul cel nou îmi dădea posibilitatea să-i planific 
locul și timpul unde să ajungă, cu o oarecare marjă de eroare, 
pe care n-am avut timp să o elimin. Nimeni nu trebuia să ştie 
de intenția mea, iar pentru a o pune în practică m-am folosit 
de multe tertipuri, mai ales pentru a construi o dublură pentru 
pupitrul de comandă, bine camuflată în interiorul autobuzului. 
Astfel am reușit să evadez şi să-i las cu buzele umflate pe supra- 
veghetori. Nu ştiu ce s-a întâmplat la centru în continuare, dar 
nu cred că experimentele au mai putut continua fără mine și 
datele care le lipseau. În ce mă priveşte, am ajuns cu micul labo- 
rator în grădina despre care ţi-am vorbit în scrisoarea prece- 

dentă, deși setasem corect coordonatele. Bănuiam, totuși, că nu 
eram departe de voi, urmând să vă caut mergând pe jos. Doar 
că, de fiecare dată când mă îndepărtam de autobuz, simțeam o 
moleșeală și o durere cumplită de cap. Toate aceste simptome se 
atenuau când reveneam în apropierea autovehiculului și dis- 
păreau complet când intram în el. M-am gândit o vreme la asta 
și mi-a venit răspunsul: autobuzul, în întregime, și ce a venit 
cu el, constituie un tot ce nu poate fi separat în această dimen- 
siune. Chiar dacă cineva din afară ar lua un șurub, acesta ar 
reveni în curând la locul lui. Mai mult, apropierea şi atingerea 
autobuzului de către o ființă poate provoca halucinații și vizi- 
uni transmise din trecutul lui şi exacerbate de câmpul magnetic 
care-l protejează și prin care s-a făcut teleportarea. Îti spun asta 
pentru a avea grijă ca nimeni să nu-i stea prin preajmă, până 
găsesc o soluție. Unde sunt acum? Am reușit să mă teleportez 
într-un alt timp, împreună cu aparatura necesară. Poate voi 
găsi calea prin care să corectez erorile și să găsesc soluţia pentru 
ca evadarea mea să fie încununată de succes, în cele din urmă. 

P.S. — Când am auzit că mama ta s-a stins, am murit pe ju- 
mătate. Doar prin tine mai am dorința de a trăi şi sper ca în 
viitorul apropiat să te strâng măcar o dată în brațe.” 


kkk 


De data asta, pe chipul lui Sălăjan era evidentă iritarea, 
sentiment confirmat și din izbucnirea care urmă lecturii: 
— Ce sunt balivernele astea de tipul poveștilor lui Jules 
Verne?! Te văd om bătrân și serios, dar se pare că ai dat 
în mintea copiilor și crezi că mă poți vrăji cu călătorii în 

timp, scrisori ticluite şi fantasmagorii cu un autobuz ce 
dispare și apare. Bagă de seamă, că nu scapi nici dacă faci 
pe nebunul. Vei fi evaluat de medici și tot după gratii 
ajungi, fie că-i un azil cu țicniți sau o celulă cu infractori 
violenți... 

Tocmai atunci, un alt comisar se strecură în încăpere, 
se apropie de superior și îi șopti îndelung la ureche. Se 
vedea treaba că era vorba despre Grigor, cele două perechi 
de ochi ţintindu-l insistent şi deloc prietenos. Comisa- 
rul-șef părea și mai enervat, ridicându-se brusc în picioare 
și exclamând către subaltern: 

— Asta-i prea de tot! Eşti sigur? 

— Chiar acum ni s-a comunicat și confirmat din mai 
multe surse, răspunse acesta cu convingere. 

— Trebuie să văd cu ochii mei. Dumneata vii cu noi, se 
adresă Sălăjan bătrânului, care încerca să ghicească des- 
pre ce ar putea fi vorba. 

Badea Grigor se ridică de pe scaun, în timp ce-şi stre- 
cura pipa în buzunarul dedicat. Au coborât toți trei la 
mașina care demară în viteză, cu semnalele de urgență 
pornite. Astfel că drumul n-a durat mult, fiind totuși pre- 
sărat de accesele de nerăbdare ale șefului și întrebări la 
care nimeni nu avea vreun răspuns. În fața casei lui Grigor 
se adunaseră iarăși o mulțime de oameni curioși şi dor- 
nici de senzații tari, după cum erau obișnuiți de la o 
vreme. Polițistul Ionică, ajutat de câţiva colegi, se străduia 
să-i țină în frâu, interzicându-le accesul pe proprietate, 
deschizând calea comisarilor de la oraș şi oferindu-se să-i 
conducă. 


131 


METAMORFOZA Petru Racolța 


— Stai aici și păstrează ordinea, îi comandă Sălăjan. 
Lasă că ne arată bătrânul drumul spre locul faptei, nu-i 
așa, bade? 

Grigor nu comentă nimic, lăsând să se înțeleagă din 
gesturi că trebuie doar să-l urmeze. Cu pași mari și priviri 
nerăbdătoare, cei trei bărbați au ajuns repede la capătul 
grădinii, unde ar fi trebuit să se găsească autobuzul. Sur- 
priza a fost la fel de mare şi pentru gazdă, când a văzut 
că locul era liber, de parcă autovehiculul nici n-ar fi existat. 

— Ai vreo idee despre ce s-ar fi putut întâmpla? îl în- 
trebă apăsat comisarul-șef pe Grigor. Fie ea și una din 
alea fanteziste, cu care mi-ai împuiat capul până acum. 

Bătrânul ridică din umeri, evitând cu inocenţă privirea 
aspră a polițistului. 

— Tare mi-ar fi plăcut să te pot bănui, dar, din păcate, 
erai la sediul nostru când s-a întâmplat dispariţia, spuse 
cu regret Sălăjan. Deocamdată ai scăpat, dar să nu crezi 
că te uit, domnule Grigor. O să fiu cu ochii pe dumneata, 
până descâlcesc ițele acestei scamatorii. 

Apoi se adresă subalternului: 

— Faceţi nişte poze cu urmele roților și apoi mergem 
acasă, că m-am săturat de povestea asta. 

O jumătate de oră mai târziu, badea Grigor își aprindea 
o nouă încărcătură de pipă, stând singur și îngândurat pe 
buturuga din apropierea locului unde fusese parcat mis- 
teriosul autobuz. Doar amprenta confuză a cauciucurilor 
zdrenţuite mai era vizibilă, fără pic de urmă din praful 
ruginiu al vopselei sau altă rămășiță a mastodontului 
metalic. O adiere de vânt rebelă îi răsfiră firele cărunte de 

pe cap și îi mângâie barba deasă. Un suflu cu miresme ce 
păreau să vină din alt timp, cu amintiri nemuritoare și 
nostalgii persistente. Un sunet abia perceptibil de cren- 
gută strivită se auzi în spatele bătrânului, de parcă ar fi 
vrut să confirme greutatea sentimentelor ce-l năvăliseră. 
Nu se întoarse, ci trase un fum adânc în piept, un mod de 
a stăvili emoţiile ce-l puneau la încercare. Doar când simți 
că-l atinge o mână pe umăr, ridică privirea. În dreapta lui, 
cu un zâmbet radios pe chip, se afla un bătrân ale cărui 
trăsături îi păreau foarte familiare. 

— Tu ești, Vasilică? îl întrebă o voce blândă care-l în- 
fioră atât de plăcut. 

— Tată!? rosti Grigor, cu vocea înecată. 

Omul îi întinse mâna și-l ajută să se ridice. 

— Ți-am promis că nu mă las până nu te mai strâng o 
dată în braţe, îi șopti bărbatul, în timp ce-l cuprinse cu 
mâinile. lată că, în sfârșit, te-am regăsit. 

Bărbile amândurora se umeziră de lacrimi fierbinţi, 
acompaniate de exclamaţii și cuvinte ce nu căutau vreo 
logică. Îmbrăţişarea ținu multă vreme, în timp ce trupu- 
rile li se legănau unite, ca într-un dans fără nume, acom- 
paniat doar de ramurile fremătătoare ale copacilor din 
jur. Într-un târziu, s-au desprins ușor şi s-au privit cu 
amănuntul, descoperindu-se cu uimire şi bucurie. 

— Parcă am fi frați gemeni, nu tată şi fiu, reuși Vasilică 
să lege prima propoziţie. 

— Așa-i la bătrânețe. Zece-douăzeci de ani pot să fie 
ascunși în spatele bărbii, iar trăsăturile feţei ne apropie și 
mai mult. Până și pipa din care fumezi e la fel ca a mea. 

— De fapt, chiar e cea lăsată de tine acasă, pe care am 
păstrat-o cu sfințenie. Dar spune-mi, tată: ai venit pentru 
totdeauna sau trebuie să pleci iar? 

— Hai să stăm jos, fiule, îl invită Dan, după care îşi 
scoase și el pipa din buzunarul de la piept. La vârsta mea, 
mă bucur că te-am găsit și pot să-mi trăiesc ultimii ani 
lângă tine, răspunse el, în timp ce-și pregătea tutunul. Am 
obosit să te caut pe tine şi pe mama ta și sunt conştient că 
am pierdut acel tren. 

— Dar, în schimb, ai luat autobuzul... 

— Şi am plătit un bilet prea scump, Vasilică. Îmi pare 
rău pentru absenţa din viața voastră, singura mea scuză 
e ambiția tinerească de a demonstra că pot reuși acolo 
unde alții au eșuat. Acum, după ce am rătăcit prin atâtea 
lumi, îmi dau seama că nu merită. 

— Ne-ai căutat și în timp? Ne-ai găsit? Putem să o vizi- 
tăm pe mama împreună? se entuziasmă fiul. 

— Putem, dar, după cum ţi-am spus, nu e bine. Aparți- 
nem unui univers și unui timp care ne-a creat și ne hră- 
nește cu energia lui. Părăsirea lui ne transformă într-un 
orfan căruia îi lipsește sânul dătător de hrană și putere. 
Am simtit-o pe pielea mea și cred că ai sesizat și tu că nu-i 
în regulă. O să îngrop dispozitivul de teleportare pentru 
totdeauna și vom trăi o viață normală. Cu fericirea de a 
fi unul lângă celălalt. 

Bătrânii se priviră zâmbind, scoțând amândoi fuioare 
de fum dens, în timp ce ochii le sclipeau de o adâncă mul- 
țumire. 

Vara a fost foarte călduroasă în acel an, aşa cum e bine 
să fie pentru a-ți da speranţe într-o iarnă adevărată. Era 
septembrie şi temperaturile încă erau estivale, spre bucu- 
ria lui Paul şi a Doinei, care-şi planificaseră concediul pe 
la începutul primei luni de toamnă. De fapt, concediu 
avea doar ea, după primele 11 luni de la angajare ca jur- 
nalistă la ziarul „Graiul Maramureşului”. 

S-au cunoscut din studenţie şi au absolvit cu brio in- 
stitutul din Baia Mare, el cu un an mai repede ca ea, dar 
nu a găsit un post disponibil. După anul 2000, tot mai 
multe publicații îşi încetau activitatea neavând vânzari, 
cei mai mulți cititori apelând la internet pentru a se in- 
forma. A intrat în şomaj şi-l mai ajuta mama lui, Veronica, 
din micul ei salariu de profesoară de limba română. Chiar 
înainte de a lua diploma, s-a stins din viață tatăl lui, pro- 
fesor de chimie, dar care abuzase foarte mult de chimia 
alcoolului şi a țigaretelor, care i-au provocat un cancer 
fatal. Tocmai acest viciu al părintelui său l-a făcut să stea 
departe de băutură, țigări şi chiar cafea. Singurul tonic pe 
care-l accepta era ceaiul tare, asiatic. 

Având atâta timp liber, între două slujbe sezoniere, ca 
vânzător de publicaţii la câte un chioşc, s-a apucat de scris, 

în speranța că-şi va concretiza ideile într-o carte. Poate că 
a fost invidios când Doina, după absolvire, şi-a găsit re- 
lativ repede un post de redactor, dar s-a şi bucurat pentru 
ea. Se iubeau din primul an şi se potriveau, deşi aveau 
firi diferite. Ea era prea temperamentală, el mai reţinut şi 
precaut. Astfel se crea un echilibru în relaţia lor. Ea prove- 
nea dintr-o familie de medici care lucrau acum în Spania 
şi care-i trimiteau lunar bani de întreținere, ba chiar mai 
mult de-atât. El era la limita sărăciei. Ea şi-a cumpărat un 
autoturism străin nou şi stătea singură, la câteva blocuri 
distanță, în apartamentul cu trei camere al părinţilor ei, 
el locuia cu mama lui, în doar două camere. Cu toate astea, 
Doina era cea care căuta mereu compania lui Paul, tocmai 
pentru că el nu-şi dădea aere de mascul feroce şi de bani 
gata, precum erau mulți dintre cei care încercaseră s-o cu- 
cerească. Se înțelegea foarte bine şi cu Veronica, iar în 
weekend se întâlneau la o partidă de canastă cu vecinii şi 
prietenii de familie. 

După cum spuneam, febra pregătirilor de plecare era 
în toi când a picat şi nenorocirea: Doina a avut un acci- 
dent de circulaţie, din cauza vitezei mari cu care, de obi- 
cei, conducea. Partea bună e că a scăpat doar cu câteva 
zgârieturi şi nu au fost victime, cea proastă, că maşina era 
tamponată rău, iar ea a rămas fără permis pentru trei 
luni. În aceste condiţii, au hotărât amândoi să meargă cu 
trenul. Era mai interesant şi aveau ocazia să socializeze 
cu alți tineri studenți. Ținta era Vama Veche, unde voiau 
să se instaleze pentru două săptămâni. Paul s-a înhămat 
la cortul de două persoane, o saltea dublă şi alte accesorii 

necesare, iar Doina a împachetat nişte afumături de porc, 
caş de oaie, două termosuri: unul cu cafea şi celălalt cu 
ceai, şi tot ce a crezut că e strict necesar, dar în limita po- 
sibilităţii de transport. 

În vinerea de 13 septembrie au luat acceleratul Baia Mare 
- Bucureşti Nord. Nu erau mulţi călători, sezonul se termi- 
nase, dar din capitală s-au urcat mai mulți tineri întârziați, 
fiindcă majoritatea plecase cu o zi înainte. Aproape toți 
mergeau la Vama Veche şi au intrat imediat în dialog cu 
ei. Doina chiar a încercat o ţigară din ierburi mai neobiş- 
nuite şi a băut o sticlă de bere. Era veselie mare şi se cânta 
de parcă ar fi fost deja la spectacolul formației Holograf, 
care trebuia să dea un concert duminică seara. Au ajuns 
fără incidente în Constanţa, dar când au coborât, în urma 
lor au rămas o mulțime de sticle şi doze goale de bere. Se 
părea că nimănui nu-i păsa, doar Paul se uita cu jale în 
urmă. 

Îi aşteptau câteva autobuze, care îi duse până aproape 
de plajă. Era amiază, soarele ardea necruţător şi nisipul 
era aproape plin de corturi şi de grupuri vesele. Cu greu 
au găsit un loc convenabil, între plajă şi scenă, iar Paul a 
ridicat rapid cortul, în timp ce Doina pregăti ceva frugal 
de mâncare. Apoi, sătui, s-au aruncat în apa mării, caldă 
şi răcoroasă în acelaşi timp. Le era dor de acest moment 
şi s-au bălăcit până târziu. Obosiţi, s-au aşezat pe pătură, 
tânjind după puţin bronz. Vântul a început să adie, cu 
sfială la început, şi cu îndrăzneală din ce în ce mai mare 
după aceea. Priveau îngrijoraţi cerul serii, pe care se adu- 
nau nori amenințători și tot mai mulți. Spre marele lor re- 


137 


METAMORFOZA Petru Racolța 


gret, devenea evident că se cocea de-o furtună. Vântul era 
acum nervos şi porniră să cadă primele picături de ploaie, 
care se transformară rapid în gheaţă. Fură nevoiţi să se 
retragă în cort, la fel ca ceilalți, iar interpreţii de pe scenă 
fură obligați să își abandoneze intențiile artistice. Valurile 
mării crescură, aidoma și zgomotul lor. Era o schimbare 
bruscă şi majoră a vremii, dar sperau să rămână cu cortu- 
rile întregi până dimineață. După ce au cinat repede, au 
adormit, obosiţi, unul în braţele celuilalt. 


. 


Ahr 


Paul era întotdeauna matinal, iar când s-a trezit, a ob- 
servat cum lumina pătrundea difuz prin pânza cortului. 
Afară era linişte, doar câteva voci răzlețe se insinuau in- 
termitent. Se uită la chipul adolescentin al iubitei şi-i 
mângâie lin conturul părului de abanos, tuns scurt. Era 
fermecătoare chiar şi când dormea, dar ochii căprui erau 
cei care te subjugau. Degetele lui, care ajunseră la gâtul 
prelung şi subțire, o făcură să tresalte şi să-l privească 
zâmbind. 

— Ce faci? şopti. 

— Te admir. Ai ochi frumoşi. 

— Mie-mi plac mai mult ochii albaştri ca cerul, aşa 
cum sunt ai tăi. Se spune că simbolizează sinceritatea. Şi 
părul tău şaten îţi vine bine. Îmi plac, de asemenea, brațele 
tale puternice şi corpul atletic. Ce zici de un tatuaj mare 
şi frumos? 

El se ridică în şezut, iritat: 

— N-am să-mi mâzgălesc niciodată ceva pe corp, ori- 
cât ar părea de interesant. În plus, urăsc acele şi nu-mi 
place să iau nici măcar medicamente. 

— Am glumit, dragule! râse Doina, cu vocea-i cristalină. 
Nici eu nu admir tablourile ambulante. Dar să lăsăm astea 
şi să vedem cum e pe afară. 

Furtuna făcuse ceva ravagii şi unii-şi reinstalau cor- 
turile luate de vânt. Era răcoare încă, dar soarele promitea 
să reîncălzească plaja umedă. După ce au consumat micul 
dejun din conserve, s-au apropiat încrezători de malul 
mării, cu o pătură. Departe, în larg, la o privire atentă şi 
ageră, se putea observa o ambarcaţiune, într-o poziție ciu- 
dată. Părea că are probleme, fiindcă nu se mişca. Paul şi 
Doina erau buni înotători, amândoi participaseră la semi- 
finalele campionatului național de nataţie, cu șanse reale 
de a se califica în finală. Posibilul naufragiu era o nouă 
provocare pentru ea şi îi împărtăşi fără reținere iubitului 
intenţia de a înota până la vas. 

— Eşti nebună?! exclamă Paul. E prea rece şi distanța 
e mare. 

— Aerul e rece, dar apa e caldă, replică ea. Hai să vezi. 
Poate că acolo sunt oameni care au nevoie de ajutor. 

Paul nu se lăsă convins: 

— Ţi-ai găsit! Tocmai noi să-i ajutăm! Există Paza de 
Coastă, sunt salvamari. Ce putem face noi pentru ei? 
Poate că sunt cu toții pe mal deja. 

— Chiar şi aşa, merită să vedem ce s-a întâmplat. Eu 
una, mor de curiozitate. Hai odată, nu fi copil! Ne între- 
cem până acolo! 

Ca de obicei, Doina reuşea să-l convingă şi să-l atragă 
în tot felul de aventuri trăsnite. E adevărat că apa era 
călduţă şi ajunseră fără probleme până la vas. Câţiva 
gură-cască de pe uscat îi observară din priviri, fără să 
îndrăznească să-i urmeze. Ajunși la fața locului, consta- 
tară că era vorba de un iaht de dimensiune mare, ce purta 
numele Comunion. Se părea că vântul îl împinsese cu 
putere spre mal şi se izbise cu pupa de o stâncă de pe fun- 
dul apei. Astfel că partea din spate era sub apă, iar prora 
înclinată în sus. Era un dezastru provocat, probabil, de 
încăpățânarea de a ieşi din port pe furtună. 

Urcară pe puntea rămasă deasupra apei şi deduseră 
rapid că echipajul părăsise vasul în grabă, probabil cu 
barca de salvare. Pe jos erau căni şi sticle cu băutură, pre- 
cum şi alte obiecte personale. 

Doina îi făcu semn că o să coboare sub apă, la pupa. 
Acolo erau câteva cabine inundate, de asemenea, aban- 
donate în fugă. Cea din capăt era mai afectată şi au intrat 
în ea să vadă îndeaproape stricăciunile. Un perete era com- 
plet distrus de impact şi o bârnă grea căzuse pe podea. 
Sub ea descoperiră cu stupoare corpul unei fetițe, de circa 
12 ani, ale cărei picioare fuseseră prinse sub greutatea 
lemnului. Sărmana se zbătuse cu disperare să iasă, dar 
murise înecată. Chipul ei exprima groaza de moarte, iar 
părul lung şi blond îi era răsfirat împrejurul capului. Era 
îmbrăcată într-o cămăşuță de noapte şi purta nişte cercei 
mari, reprezentând câte o stea aurie. Precis că naufragiul 
o prinsese în pat şi ceilalți o abandonaseră. Paul şi Doina 
au ieşit la aer, oripilați: 

— E groaznic! Biata fată! Eu zic c-am văzut destul. Să 
plecăm şi s-anunțăm autorităţile. 

Iubita lui nu fu de acord: 

— Aşteaptă-mă puţin. Revin imediat. Ştiu că imaginea 
e şocantă, dar vreau să mai cobor două minute. 

Fără să accepte răspunsul, se scufundă de una singură. 
Paul nu suporta să vadă cadavrul a doua oară, aşa că îna- 
intă spre prora. Păşea prin apa care acoperea marginea 
punţii, când simți că s-a tăiat în ceva. Ajuns sus, își privi 
talpa piciorului drept şi văzu cum sângele îi curge dintr-o 
rană adâncă. Nu-i plăcea să vadă aşa ceva şi simţea că i 
se face rău. S-a aşezat, să-şi revină, până când a venit Doi- 
na. Avea asupra ei o mapă roşie, pe care o găsise într-un 
sertar. Curiozitatea de reporter nu-i dăduse pace nici în 
concediu. 

Ajunseră cu bine la mal, dar de acolo întâmpinară o 
problemă. Paul nu putea să calce pe piciorul rănit şi fu 
ajutat să ajungă la cort. Tânăra îi examină rana şi îi pro- 
puse să meargă la medic, dar el nici nu vru să audă, aşa 
că îl pansă ea, cu ce aveau în mica trusă de prim-ajutor. 
După aceea plecară să anunţe poliţia. 


x x x 


Doina se întoarse spre seară, fiindcă fusese nevoită să 
meargă în Constanţa şi să aştepte până îşi făcuse timp un 
polițist s-o asculte. Era comisarul Virgil Stănescu, care îi 
promise că, la prima oră a dimineţii, va veni pe plajă să 
vadă despre ce e vorba. Ştia că vasul Comunion părăsise 

portul seara târziu, împotriva averizării comandamentu- 
lui, şi că fusese prins de furtună, dar auzise că toți cei care 
se aflaseră pe iaht ajunseseră cu bine la mal. De aceea fu- 
sese neîncrezător, în timp ce o ascultase pe fată. Oricum, 
aveau să se întâlnească pe la 8:00, în fața scenei. 

Îi relatase toate acestea lui Paul, care nu prea se simțea 
bine. Avea febră. Îi făcu un ceai şi, curioasă, deschise mapa 
descoperită pe vas. Înăuntru se afla un dosar în limba 
spaniolă şi două DVD-uri. Din fericire, apa nu se infil- 
trase la ele şi documentele erau în stare bună. Pe coperta 
dosarului erau scrise, cu inițiale mari, MISA, iar pe două 
file erau mai multe nume şi cifre. 

— MISA, MISA, îngână Doina. Să fie secta aceea dubi- 
oasă a lui Gregorian Bivolaru? 

— Mişcarea de intergare spirituală în absolut, o com- 
pletă Paul. Ar trebui să predai mapa comisarului. Sunt 
treburi care nu ne privesc şi ar putea să ne facă probleme. 

Fata nu fu de acord: 

— Nu-ţi dai seama ce subiect interesant am putea găsi 
aici? Nu spunem nimic, deocamdată. Mergem acasă şi ne 
uităm ce e pe DVD-uri. Apoi mai vedem noi. De ce crezi 
că s-au grăbit să iasă în larg, în ciuda furtunii? Sunt sigură 
că e ceva ilegal la mijloc. Din spaniola pe care am reuşit 
s-o deprind până acum, cred că e vorba de o livrare. Pe 
bani mulți! În dolari. 

Paul nu avea niciun chef s-o contrazică şi lăsă totul la 
latitudinea ei. 

A doua zi, simţi că e mai bine şi merseră amândoi la 
întâlnire. Aşteptarea dură mai bine de o oră şi, în cele din 

urmă, văzură o şalupă trăgând la mal. În ea erau două 
persoane: comisarul şi un scafandru. După prezentările 
de rigoare, porniră spre iaht. Virgil era un zdrahon de 
bărbat, între două vârste, îmbrăcat impecabil şi cu ochelari 
de soare de firmă. Pe scafandru îl chema Dinu şi era mic 
de statură. El conducea şi ambarcaţiunea. Când ajunseră 
la epavă, Paul, Doina şi Dinu se scufundară împreună. 
Virgil rămase pe şalupă, având grijă să nu-şi ude costu- 
mul. 

Apa era încă destul de caldă şi cei trei ajunseră repede 
la cabina în care se aşteptau să găsească trupul neînsu- 
fleţit al fetiţei. Spre mirarea tinerilor, acesta dispăruse fără 
să lase vreo urmă. Totuşi, își dădură seama că cineva cău- 
tase mapa roşie, fiindcă toate sertarele erau scoase şi îm- 
prăştiate în jur. Dinu scotoci toate ungherele, fără să gă- 
sească ceva care să le susțină declaraţia. leşiră la supra- 
față, dezamăgiți. Comisarul fuma un trabuc şi dădea con- 
cludent din cap: 

— Precis nu vi s-a părut că vedeți un cadavru? Poate 
că imaginaţia v-a jucat feste sau ați tras ceva droguri, aşa 
cum faceți voi de obicei când veniţi la Vama Veche. 

— Domnu’ comisar Stănescu, noi nu ne drogăm şi sun- 
tem siguri de ceea ce am văzut, răspunse Paul, în timp ce 
se urca în şalupă, urmat de ceilalți doi. 

— Atunci unde e? zâmbi comisarul. S-a desprins sin- 
gur? Nimeni nu a reclamat vreo dispariţie. 

Doina răspunse iritată: 

— Poate că l-a luat cineva, poate fi opera unor traficanţi 
de carne vie. Ar trebui să deschideţi o anchetă. 

De data asta, Virgil izbucni în râs: 

— Haida-de! Se pare că vă uitaţi la prea multe filme. 
Auzi la ei: traficanţi de carne vie! Din câte-mi amintesc, 
eşti jurnalistă. Voi sunteți în stare să faceți din orice în- 
tâmplare banală un subiect de senzaţie. Ascultaţi-mă pe 
mine, că sunt de 25 de ani în poliție şi am un al şaselea 
simț. Aici nu e cazul, fiindcă nu s-a întâmplat decât un 
naufragiu, din care au scăpat cu toții nevătămați. Am să 
le iau tuturor declarații şi lucrurile se vor lămuri. Voi 
mergeţi şi vedeți-vă de vacanță. Aş putea să vă sancțio- 
nez, fiindcă nu aveaţi dreptul să vă băgaţi nasul pe vas. 
Aţi luat ceva de la bord? 

Paul se uită instinctiv la iubita lui, dar aceasta răspunse 
imperturbabilă: 

— Ce puteam să luăm? Când am văzut fetița, ne-am spe- 
riat şi am ieşit imediat din apă. 

— Bine, bine... lerminați cu poveştile! se oțări comisa- 
rul. Dacă ați găsit ceva, vă sfătuiesc să-mi spuneți, altfel 
riscați dosar penal. 

Cei doi tineri îl asigurară că nu luaseră nimic de pe vas, 
iar între timp ajunseră la mal. Virgil le ceru adresa de 
domiciliu, pentru orice eventualitate, apoi se despărțiră. 
Câţiva gură-cască se învârteau în jurul lor, curioşi, dar îi 
neglijară şi se retraseră în cort, să mănânce. În timpul 
mesei, Doina îşi exprimă neîncrederea în comisar: 

— Cred că ştia de documente. Altfel, de ce a insistat să 
ne întrebe dacă n-am luat ceva de acolo? 

— Eşti prea suspicioasă. Asta e procedura şi omul îşi 
face datoria. Totuşi, mă întreb unde e cadavrul? 

— L-au ridicat azi-noapte. Dacă Stănescu venea aseară 
cu mine, îl găseam încă acolo. 

— Vrei să zici că e şi el implicat? Ce să aibă el cu MISA? 
Doar e un om al legii. 

— Nu ştiu, dar o să încerc să aflu, răspunse Doina, cu 
hotărâre în glas. 


kkk 


În a patra zi de vacanță, deciseră să stea pe plajă și să 
prindă ceva culoare. Căldura părea să revină pe malul 
mării şi, pe la ora 10:00, erau întinşi pe pătură. În jurul 
lor, o mulțime de alți tineri leneveau pe nisip, iar unii, 
mai îndrăzneți sau încurajați de vreun stimulent, făceau 
scurte incursiuni în apă. Pe la amiază, intrară şi ei la o 
bălăceală şi un meci de volei acvatic, cu vecinii de cort. 
Erau o pereche de olteni din Gorj, care veniseră de două 
săptămâni. Bronzul lor îi făceau invidioşi pe mulţi. Când 
se retraseră, la prânz, Doina și Paul îi urmară. Hotărâră 
să mănânce nişte mici, de la restaurantul din apropiere. 
Apoi se întinseră din nou la soare. I-au trezit oltenii, che- 
mându-i în apă: 

— Haideţi, că o să vă ardă soarele! le spuse Marin. Nu 
e bine să vă expuneți, așa, dintr-odată. 

— Mergeţi voi cu Doina, a răspuns Paul. Rana de la pi- 
cior mă supără încă şi mă tem să nu mai calc pe vreo pia- 
tră ascuțită. Cred că asta s-a întâmplat... 

Deşi începuse să se cicatrizeze, rana din talpă încă îl 
mai durea când călca. Olteanul insistă: 

— Măcar chemaţi-vă rudele, să fim mai mulți. 

Doina întrebă mirată: 

— Despre ce rude vorbeşti? Suntem singuri. 

— Cei care sunt în cort la voi. Ne-au spus că ştiţi de ei. 

La auzul veştii, au sărit amândoi în sus, grăbindu-se 
spre locul de campare. Cortul era închis, dar dinăuntru 
se auzeau zgomote. Paul a tras fermoarul şi a văzut cum 
doi tineri, în costume de baie, cotrobăiau prin lucrurile 
lor. La apariţia lui s-au năpustit să iasă, dar Paul i-a îm- 
brâncit şi au căzut toți trei în interior. Tânărul băimărean 
era mai solid ca ei şi a încercat să-l imobilizeze pe cel mai 
apropiat. A intervenit celălalt şi a fost nevoie să le aplice 
câteva lovituri de pumn. În cădere, unul a nimerit cu mâna 
pe o furculiță de inox. A apucat-o strâns și a înfipt-o, 
dintr-o mișcare, în spatele lui Paul, chiar lângă umăr. 
Acesta s-a schimonosit de durere, suficient cât cei doi, 
printr-un efort conjugat, să-l proiecteze afară, pe nisip. 
Apoi şi-au luat tălpăşița, sub privirile perplexe ale Doinei, 
care a sărit, buimacă încă, să-şi ridice iubitul. Acesta a 
asigurat-o că e bine, că rana e superficială, dar fata a in- 
sistat să intre imediat în cort, pentru a-l îngriji. Căzuse pe 
locul împunsăturii, trebuia curățat de nisip şi pansat. 
Bineînţeles că Paul a refuzat să meargă la un cabinet me- 
dical şi sarcina aceasta i-a revenit din nou Doinei, care l-a 
atenționat: 

— Se pare că nu-ți prieşte marea. Suntem aici de nu- 
mai câteva zile şi te-ai rănit de două ori. Ce mă fac eu cu 
tine, băiețaş? 

Tânărul a privit-o în ochi şi a zâmbit spăşit: 

— N-am luat în socoteală că vom fi martorii unui nau- 
fragiu şi, mai apoi, al unui jaf. Cred că ştiu ce căutau şi 
sper că n-au apucat să găsească. 

Fata îşi aminti de mapă şi se grăbi să verifice. Spre 
uşurarea ei, o găsi în buzunarul ascuns al valijoarei. Era 
evident că cineva voia neapărat s-o recupereze, iar ei erau 
o țintă expusă. Nu degeaba avea ea îndoieli în privința 
comisarului Stănescu. 

S-au sfătuit şi, într-un final, au ajuns la concluzia că e 
mai bine să se întoarcă acasă, a doua zi. Poate că la capă- 
tul țării n-aveau să mai fie hărțuiți şi puteau să apeleze la 
autorități necompromise. Părerea de rău că-şi vor între- 
rupe concediul mult visat le-a fost atenuată de vremea 
care, către seară, s-a stricat. Vântul a reînceput să bată şi 
a pornit să plouă în averse. Dimineaţă s-au trezit devreme, 
au luat micul dejun, au împachetat şi, după ce i-au trezit 
pe olteni pentru a-şi lua rămas-bun, au pornit spre gară. 
Trenurile nu mai erau aglomerate şi au avut o călătorie 
lejeră şi odihnitoare. 

În Baia Mare au găsit o vreme însorită şi călduroasă, 
iar mama lui Paul i-a întâmpinat cu încântare şi cu o masă 
îmbelşugată. Își luase o zi liberă pentru a le găti o mân- 
care de care nu avuseseră parte la cort: supă de găină, sar- 
male şi cartofi natur cu carne de pasăre. În timpul mesei, 
au povestit impresii de la mare, fără să pomenească de 
problemele avute. După aceea, s-au retras în apartamen- 
tul Doinei, pentru a urmări DVD-urile găsite. 

Pe primul era o paradă de tinere nud, filmate din toate 
poziţiile şi cu comentarii în limba spaniolă. Printre ele au 

recunoscut-o pe fetița decedată pe iaht. Avea aceiaşi cer- 
cei cu stea; părea un îngeraş inocent şi speriat, iar în co- 
mentariu se specifica vârsta de 12 ani. Numele ei era 
Laura... şi atât. Alte date nu se dădeau, însă din actele 
găsite în mapă, în dreptul numelui ei, era scrisă suma de 
12.000 $. Al doilea DVD conţinea scene de sex şi perver- 
siuni cu diferite fete, dar fără ca micuța Laura să se regă- 
sească printre ele. 

La final, Paul a revenit cu propunerea de a le preda 
poliției. Doina s-a arătat de acord, dar a insistat să facă o 
copie după toate. Pentru orice eventualitate. 


XAK 


Spre dimineață, Paul ardea, într-atât era de fierbinte. 
Doina a reuşit cu greu să-l trezească şi să-i pună termo- 
metrul. Avea peste 40° şi a trebuit să ducă muncă de lămu- 
rire pentru a-l convinge să meargă la spital. S-au dus pe 
jos, căci până la Spitalul Judeţean nu erau decât câteva 
sute de metri. Chirurgul loan Chiriguţ — nea Nelu, cum 
îi zicea Doina —, fusese coleg de echipă cu tatăl ei şi i-a în- 
tâmpinat cu amabilitate, examinând bolnavul imediat. Fu 
intrigat de rana de la picior şi cea de la umăr. Prima se 
vindecase complet, dar în locul cicatricei, pielea se întă- 
rise ca o carapace. Şi cea de-a doua se închisese repede, 
însă în locul pielii se prefigura o pojghiţă solidă. Să fi fost 
o infecție? Trebuia să-i recolteze sânge pentru analize. 

Până la aflarea rezultatelor i-a administrat nişte pastile 
pentru scăderea febrei şi l-a internat într-un salon cu un 

pat. Doina era îngrijorată şi ar fi vrut să stea cu el, dar nea 
Nelu i-a spus să-l lase să se odihnească și să revină după- 
amiază. Fata l-a sărutat îndelung pe fruntea încinsă şi a 
plecat s-o anunţe pe Veronica. Aceasta preda la o şcoală 
din apropiere. A trebuit s-o liniştească şi să-i spună că nu 
era decât o gripă minoră. Aveau să meargă împreună să-l 
viziteze. 

După despărțirea de mama lui Paul, Doina s-a gândit 
că avea timp suficient să ducă mapa cu documente la 
poliţie. Trebuia să se țină de promisiunea făcută iubitului 
ei. La sediul Poliției Judeţene a fost primită de comisarul 
Nicolae Bud, un bărbat de vreo 45 de ani, înalt şi deşirat, 
care-şi dădea silința să fie amabil, însă căruia i-ar fi stat 
mai bine cu coasa în mână şi un câmp de lucernă în față. 
Doina nu intenționa să-i dea toate detaliile şi a abordat 
un aer de inocentă. I-a spus despre dispariţia cadavrului 
fetei şi găsirea mapei roşii purtată de valuri, după întâl- 
nirea cu comisarul Virgil. Domnul Bud a ascultat atent şi 
apoi a întrebat dacă s-a uitat la DVD-uri. 

— Da, le-am vizionat, neştiind despre ce e vorba, şi 
mi-am dat seama că e de competenţa poliției. Cred că e 
ceva necurat la mijloc şi ar fi bine să deschideţi o anchetă. 

Comisarul zâmbi cu un aer superior, în timp ce-şi aprin- 
dea o țigară. 

— Am înțeles că sunteţi jurnalistă. Deci, ar trebui să 
ştiţi că e atribuţia poliției din Constanţa să se ocupe de 
acest caz, dacă există aşa ceva. Lor trebuia să le predați 
aceste documente, înainte de a vă urca în tren. 

Doina răspunse fără să clipească: 

— N-am crezut că e ceva important decât după ce am 
văzut filmările şi, mai ales, pe Laura. Asta a fost aseară 
şi, după cum vedeți, m-am prezentat imediat. 

Polițistul dădu neîncrezător din cap: 

— Nu pot să vă promit nimic până nu mă uit şi eu peste 
ele. Daţi-mi adresa dumneavoastră şi numărul de telefon. 
Am să vă contactez după ce văd despre ce e vorba. Ori- 
cum, dacă e ceva interesant, trebuie să trimit materialul 
poliției din Constanţa. Ceea ce vreau eu să vă rog e să nu 
faceți pe detectiva sau să publicaţi articole doar de dragul 
senzaţionalului. Aveţi răbdare ca poliția să-şi încheie an- 
cheta, dacă va exista vreuna. 

Fata zâmbi şi-l asigură că nu are de gând să se implice 
în vreun fel. I-a lăsat datele cerute şi s-au despărțit cu pro- 
misiunea comisarului că va cerceta cu atenție documen- 
tele. De acolo, s-a dus la service. Mercedesul ei era gata 
şi o aştepta să-l ridice. A completat formularul de plată şi 
s-a urcat la volan. Simţea nevoia să conducă, iar faptul că 
nu avea carnet nu era suficient ca s-o oprească. 

A zburat, pur şi simplu, până la Barajul Firiza, unde 
şi-a clătit privirea în apa răcoroasă şi a luat o porție zdra- 
vănă de aer nealterat. După o cafea tare, a coborât în oraş 
şi a parcat în garaj. Din fericire, n-a văzut picior de polițist 
pe şosea. Veronica era acasă şi o aştepta cu masa de prânz. 
Au ciugulit puţin şi au vorbit mult, apoi au plecat la spi- 
tal. Paul dormea adânc şi febra îi mai scăzuse. Probabil 
că îi dăduseră un somnifer, aşa că s-au aşezat lângă el. 
Nea Nelu a venit pe la 4:00, cu rezultatele analizelor. Era 
uluit şi încercă să le explice de ce: 

— În viaţa mea n-am văzut aşa ceva! Din fişa lui reiese 
că are grupa sangvină A2, însă grupa lui de sânge, din 
care am recoltat astăzi, nu există! Trebuie să fie o greşeală. 
O să repetăm analizele mâine şi am să vin cu doctorul 
Popescu. Dar mai e un lucru care mă îngrijorează. l-am 
făcut două radiografii, la ambele răni... 

Aici, doctorul se opri. Veronica avea lacrimi în ochi, iar 
Doina întrebă, speriată: 

— E vreo infecție? Spuneţi-ne adevărul şi nu ne ţineţi 
pe jar. 

— Cred că va trebui operat. Am găsit câte un corp străin 
în ambele zone... 

— Ce corp străin? se miră fata. Doar am curăţat bine 
rănile. 

— Nu pot încă să-mi dau seama, dar uitați-vă şi voi. 

Şi le întinse radiografiile. La umăr se distingea o pată 
mică, rotundă, iar la laba piciorului, una lunguiață, ca o 
agrafă. Doctorul le linişti: 

— Mâine vom face, în plus, o radioscopie amănunțită 
şi ne vom lămuri. Până atunci, lăsaţi-l să se odihnească. 
Se pare că organismul lui duce o luptă grea, dar nu ştim 
cine sau ce îi e duşmanul. Reveniţi dimineață. 

Doctorul le-a îmbrățişat şi le-a invitat afară. Paul încă 
dormea. 


Xe x 


L-au trezit razele soarelui, care se insinuau printre dra- 
periile geamului întredeschis. Se uită buimăcit în jur şi le 

văzu pe cele două ființe iubite cum discutau în şoaptă. 
Încercă să-şi amintească ce se întâmplase şi unde se află, 
dar memoria îi revenea lent şi cu sincope. În cele din 
urmă, realiză că e în spital şi căută să se ridice. Atunci 
observară femeile că s-a deșteptat şi îl întâmpinară cu o 
exclamaţie de bucurie: 

— Servus, dragul mamei! 

Veronica se apropie şi-l pupă tandru pe frunte, apoi 
veni Doina să-i dea o sărutare pătimaşă. 

— Văd că ţi-a dispărut febra, observă ea, mângâindu-l. 
Ai nevoie de ceva? Ieri n-ai mâncat nimic. 

— Ţi-am adus pâine cu unt şi un ceai cald, aşa cum îţi 
place ţie, zise Veronica şi se grăbi să le scoată din sacoşă. 

Paul refuză şi ceru un pahar cu apă, apoi se uită la ceas 
şi întrebă îngrijorat: 

— Putem merge acasă? 

Doina îi aduse apa şi îi explică, pe un ton liniștitor, că 
trebuie să vină doctorul, care o să decidă dacă mai trebuie 
să rămână internat. Paul gustă din apa de la robinet şi se 
strâmbă: 

— Ce rea e! Nu aveţi puţină sare? 

Femeile îl priviră mirate. Apoi se uitară una la alta. 

— Sare!? Pentru ce? Doar n-o s-o pui în apă? exclamă 
fata. 

— Simt nevoia să beau ceva sărat. Poţi să-mi faci rost? 

Mama lui se oferi să meargă în alt salon şi să-i aducă 
sare. Uimirea lor crescu când văzură cum pune toată 
sarea adusă în pahar şi apoi îl dă pe gât, cu satisfacție. 
Tocmai atunci intră nea Nelu, însoţit de un medic bătrân 

şi de o asistentă voluminoasă. Era doctorul universitar 
Silviu Popescu şi asistenta de salon, Maricica. După ce au 
făcut cunoștință, doctorul Popescu a examinat cu mare 
atenție cele două zone suspecte de pe corpul lui Paul şi 
radiografiile din dosar. Într-un târziu, a dat din cap a 
încuviințare: 

— Se impune repetarea analizelor şi o inspectare amă- 
nunţită a tumorilor. E prematur să intervenim până nu 
ştim despre ce e vorba. 

Paul s-a revoltat: 

— Intervenţie chirurgicală!? Nici nu vreau să aud! 

Nea Nelu a încercat să-l potolească: 

— Nu e nimic sigur, dar s-ar putea să fim nevoiți să 
apelăm la această măsură pentru a preveni o infecție ge- 
nerală. Deocamdată, ar fi bine să te întremezi. Ai să mă- 
nânci imediat după ce ți se va recolta sânge. Spune-mi, 
totuşi, când ai făcut ultimele analize. 

— Anul trecut. De ce? 

— Nimic grav. O să vorbim luni dimineață, după ce o 
să ne parvină rezultatele, îl asigură doctorul Chiriguţ, cu 
o figură jovială. 

Paul insistă să fie lăsat acasă în weekend, din moment 
ce nu mai avea febră. Nea Nelu, ținând cont şi de rugămin- 
tile celor două femei, acceptă: 

— Bine, dar o să stai la pat şi o să-ți prescriu nişte anti- 
biotice. 

Cei doi doctori ieşiră, iar asistenta îi recoltă sânge, îi 
luă temperatura şi îl conduse la tomograf. Acolo era o 
echipă numeroasă de medici, asistente şi studenți. Cu 

toții voiau să vadă infecția aceea ciudată şi să-şi facă o 
idee despre diagnostic. Paul era din ce în ce mai iritat şi 
simţea că e tratat ca o ciudățenie. Răsuflă uşurat doar pe 
la amiază, când reuşiră, în sfârşit, să plece acasă. Avea o 
poftă nestăpânită să mănânce peşte şi a înfulecat cât trei. 
Apoi a băut câteva pahare cu apă sărată. Veronica şi Doina 
îl priviră cu gurile căscate. 

— Vezi că n-am nimic? Aşa mănâncă un om bolnav? 
Niciodată nu m-am simțit mai bine! Acum, am poftă să 
înot. Mergem la ştrand? 

Vorbea într-una şi sorbea, la răstimpuri, din paharul 
cu apă sărată. Femeile încercară să-l domolească, amintin- 
du-i ce îi promisese doctorul. Erau hotărâte să-l țină în 
casă, mai ales că se comporta cu totul anormal. 

Până luni dimineață au stat amândouă pe lângă el şi 
au văzut că îngrijorarea lor era întemeiată. Mânca foarte 
mult, avea poftă numai de peşte sau fructe de mare, nu 
mai voia să audă de ceai, dar bea multă apă sărată. Nu 
mai făcea febră, ci dimpotrivă, avea o temperatură de 36°! 
În aceste circumstanţe, au aşteptat cu nerăbdare să se în- 
tâlnească cu nea Nelu. 

Acesta era la fel de nedumerit. Avea în mână radiogra- 
fiile, rezultatul analizelor şi încerca să găsească o explica- 
ție: 

— Tot n-am putut să aflăm ce grupă de sânge ai. Se 
pare că organismul tău trece printr-o metamorfoză inexpli- 
cabilă şi nemaipomenită! Totul a început când ai călcat 
pe o scoică marină dintr-o specie necunoscută. Din ima- 
ginile tomografice s-ar părea că acest organism s-a încor- 

porat în talpa piciorului tău şi trăieşte încă. Ba chiar, mai 
mult, a realizat o simbioză cu organismul tău, producând 
schimbări ireversibile. 

— Ce vreţi să spuneţi? Trebuie să mă operați? întrebă 
Paul cu o jumătate de gură. 

Doctorul dădu din cap: 

— Mă tem că nu e aşa simplu. M-am consultat cu doc- 
torul Popescu şi cu alți specialişti, prin intermediul inter- 
netului, iar unul dintre ei va sosi aici săptămâna aceasta. 
Dacă extirpăm corpul străin, riscăm să-ți punem viața în 
pericol. E ca şi cum ţi-am scoate un organ vital. De fapt, 
nu mai e un corp străin, e a doua ta inimă! De aceea pielea 
ta se întăreşte precum a unei scoici. Încet, încet, te trans- 
formi într-o... scoică umană! 


kkk 


Se lăsă o tăcere rece. Li se părea că nimic nu e aievea. 
Nu înțelegeau prea bine ce se întâmplă şi căutau o între- 
bare potrivită. Lacrimile începură să curgă pe nesimţite, 
umezind obrazul mamei îndurerate, care găsi totuşi pu- 
terea să întrebe: 

— Ce se poate face, domnu’ Chiriguţ? Doar e singurul 
meu fiu şi dacă l-aş pierde, n-ar mai avea rost să trăiesc. 
Trebuie să fie... 

Paul o luă de mână şi încercă să-i dea speranţe: 

— Lasă, mamă, că nu este ceva fatal. Nu-i aşa, dom- 
nule doctor? 

Nea Nelu schiță un zâmbet şi continuă: 

— E adevărat că nu ne-am mai confruntat cu aşa ceva, 
dar o să ne consultăm cu mai mulți medici şi sunt sigur 
că vom găsi o soluţie. Deocamdată este obligatoriu să te 
internăm şi să te monitorizăm permanent. Apoi, trebuie 
să-ți extragem corpul străin de la umăr — şi aceasta chiar 
mâine. Vă rog să mergeţi în acelaşi salon, unde puteți sta 
cu el o oră, până vine comisia. 

La insistența medicului, ieşiră cu toții şi, după inter- 
nare, femeile îşi luară rămas-bun, cu inima îndoită, dar 
cu promisiunea că vor reveni după-amiază. 

Pe când cobora scările spitalului, Doinei îi sună tele- 
fonul. Era comisarul Bud, care o chema la secţie. Plecă di- 
rect într-acolo. 

Polițistul o aştepta în biroul lui plin de fum de țigară, 
cu o expresie sarcastică pe chip: 

— Ce aventuri mai are în plan jurnalista noastră? 

Tânăra răspunse cu o figură nedumerită: 

— Nu înţeleg. Numai de aventuri n-am eu chef acum. 

— Comisarul Stănescu e de altă părere, completă Bud. 
Tocmai ce-am avut o convorbire cu el. Îmi povestea că 
v-aţi drogat pe acolo, chiar aţi şi bătut doi tineri. De ase- 
menea, ați pus poliția pe drumuri, născocind tot felul de 
poveşti. 

Fata se uită bine la el, ca să vadă cum stă la capitolul 
credibilitate, şi-l sondă cu o întrebare: 

— Credeţi c-am mințit? Bineînţeles că da, doar el e co- 
misar de poliție! Dar ce ziceţi de filme? Le-aţi văzut? 

— Da, le-am văzut, acceptă îngândurat comisarul. Stă- 
nescu presupune că le-aţi procurat pe alte căi şi chiar mi-a 

sugerat să iau măsuri severe în ceea ce vă priveşte. Totuşi, 
le-a cerut și el, ca să vadă despre ce e vorba. 

— Şi i le trimiteţi? sări Doina. 

— Le-am şi expediat. E vreo problemă? 

Tânăra înghiţi în sec şi nu răspunse. Putea să-şi mani- 
feste neîncrederea într-un coleg de breaslă de-al inter- 
locutorului ei? Fireşte că nu. Bud o lămuri: 

— Te-am chemat să-ți spun că, în ceea ce mă priveşte, 
totul s-a lămurit şi dacă e de făcut o anchetă, ea revine 
celor din Constanţa. Să fii mulțumită că nu vă acuz de 
nicio infracțiune, deși aş avea motive întemeiate. Ne-am 
înțeles? 

Comisarul se ridică de pe scaunul care oftă uşurat şi 
se uită adânc în ochii ei. Fata nu putu decât să accepte. 
Au dat mâna şi s-au despărțit, fiecare cu convingerea lui. 
De aici, Doina s-a dus la redacţia ziarului „Graiul Mara- 
mureşului”, să-şi vadă colegii. Cu toţii erau bucuroşi s-o 
reîntâlnească şi să afle cum a fost în scurta vacanță. Le-a 
promis că o să revină mai repede la lucru şi a intrat în 
biroul lui Popa, redactorul-şef. Era un bătrânel simpatic, 
cărunt şi cu o pipă mereu neaprinsă în colțul gurii. A în- 
tâmpinat-o cu un zâmbet şi o privire iscoditoare pe dea- 
supra ochelarilor mici. | 

— Ia te uite ce ne-a adus pisica? glumi el, ca de obicei. 
Nu-ţi place în concediu sau ţi-e dor de noi? 

Tânăra îl pupă pe obraz şi se aşeză pe scaunul din fața 
lui, mărturisind: 

— Mi-e dor de tine, nea Ghiţă! Dar şi de lucru. Cred 
că aş avea ceva material de un articol fierbinte. 

Popa se uită dacă vorbeşte serios şi, văzând că nu e de 
râs, o întrebă: 

— Nu poți aştepta până după concediu? E ceva urgent? 

— E vorba de MISA. Am dovezi că fac trafic de carne 
vie. 

Bătrânul se scărpină în cap a nehotărâre: 

— Draga mea, ăsta e un subiect prea delicat şi nici nu 
mai e de actualitate. S-au scris atâtea articole, s-a dat la 
televiziune, pe internet... Lumea şi-a pierdut interesul, iar 
mulți chiar îi simpatizează. Ce se mai poate spune? Ce 
dovezi poţi să ai? Vrei să ne dea în judecată? Mulţi dintre 
ei sunt avocaţi buni, intelectuali cu funcţii. Nu e bine să 
ne legăm la cap, dacă nu ne doare, crede-mă. 

— Nea Ghiţă, e ceva serios şi de actualitate. Mai e vorba 
şi de omucidere. Trebuie să mă laşi să investighez! 

Popa se arătă mirat: 

— Crimă!? Asta e treaba poliţiei. 

— Ştiu, dar cea de aici zice că nu-i treaba ei, iar cea din 
Constanţa vrea să muşamalizeze totul. 

Şi Doina îi povesti toată tărăşenia. Redactorul-şef se 
ridică în picioare şi se plimbă îngândurat prin birou, 
trăgând cu sete din pipa neaprinsă. Se uita la fată şi dădea 
din cap a primejdie. La urmă, întrebă: 

— Cu ce vrei să te ajut eu? 

— Să mă trimiţi oficial la Constanţa şi să-mi dai mână 
liberă la acest subiect. 

— Vrei să mergi singură acolo? Poate fi periculos. 

— Sper să mai merg, cu cineva, dar o să dureze câteva 
zile până mă pregătesc. Am vrut să te anunţ din timp. 

Popa clătină iar din cap: 

— Totdeauna ai fost încăpățânată. Să-mi spui când eşti 
gata de plecare. Acum şterge-o, că am de lucru. 

Doina îl pupă iar pe obraz şi ieşi mulțumită. Trebuia 
să meargă acasă, să se schimbe, şi apoi avea întâlnire cu 
Veronica. 

Ajunsă la uşă, stupoare: cineva îi spărsese yala! Alergă 
direct la locul unde pusese copiile de pe acte şi DVD-uri. 
Nu mai erau acolo. 


kik 


Primii vizitatori ai zilei în care era programată operația 
lui Paul au fost Doina şi Veronica. Pacientul era pregătit 
pentru anestezie generală, fiind deja în stare de somno- 
lență. Pe la ora 9:00 a venit un brancardier înalt şi roşcat, 
care, Împreună cu asistenta Maricica, l-au urcat pe căru- 
cior, ducându-l apoi în sala de operații, unde aştepta o 
echipă numeroasă de medici, români şi străini. Mama şi 
iubita l-au însoţit până la intrare, încurajându-l mereu. 
După cum le-a spus nea Nelu, era o intervenţie în premi- 
eră, deoarece nu se cunoştea natura corpului străin, a 
pojghiţei solide care-l proteja şi îngreuna accesul la in- 
fecţie, precum şi felul cum va reacționa organismul. În 
aşteptarea unor veşti bune, femeile se aşezară pe cana- 
peaua de la intrare. 

A durat mai bine de două ore până când uşa ce dădea 
spre sala de operații s-a deschis şi a apărut nea Nelu, ca 
să le liniştească: 


159 


METAMORFOZA Petru Racolța 


— Dragele mele, operația a reuşit fără să fie nevoie de 
transfuzie, aşa cum ne temeam. Nu am fi ştiut ce grupă 
de sânge să-i administrăm... 

Doina nu s-a putut abține să nu-l îimbrătişeze, fericită, 
la fel şi Veronica. 

— Şi o să fie bine? 

Doctorul le făcu semn să aibă răbdare şi le explică: 

— Acum îl coase şi vom urmări evoluţia lui ulterioară. 
Am eliminat pojghiţa osoasă ce a substituit pielea şi am 
extras obiectul care ne intriga. Priviţi-l! 

Scoase din buzunar o biluţă lucioasă, cu diametrul de 
vreo cinci centimetri; 

— Ce este asta? întrebă Doina. Cum a ajuns acolo? 

— S-a format în corpul lui! Este o... perlă! Cea mai 
mare perlă din lume! Am verificat-o cu microscopul şi e 
sută la sută naturală. Când ai curățat rana, ai omis un fir 
de nisip. Suficient ca organismul lui contaminat de scoică 
să reacționeze şi să-l înfăşoare într-un strat de carbon pro- 
tector. La o scoică ar fi durat cel puţin doi ani, dar la el 
totul e amplificat de mărimea corpului. 

Nea Nelu vorbea extaziat şi se vedea pe chipul lui satis- 
facţia de a fi întâlnit un caz extraordinar de metamorfoză 
a organismului uman. Femeile însă erau îngrozite: 

— Vreți să spuneţi că fiul meu a devenit un mutant, o 
ciudățenie? întrebă printre lacrimi Veronica. 

Doctorul reveni la o voce mai temperată: 

— Nu trebuie să vă faceți griji! Atâta timp cât nu va fi 
rănit şi infectat, nu e în pericol. Doar că trebuie să-l ținem 
sub observaţie o vreme. E spre binele lui. 

Chiar atunci s-au deschis uşile ce au lăsat să iasă targa 
mobilă pe care era adormit Paul. În faţă era Maricica, din 
spate o împingea Mircea, brancardierul roşcat, iar în 
urma lor veneau o droaie de medici şi asistenți. S-au oprit 
în salonul lui, unde l-au aşezat în pat. Mircea le-a asigurat 
că el va fi mereu pe aproape şi că are sarcina să-l ajute la 
orice oră din zi sau din noapte. 

Veronica îşi luase câteva zile de concediu şi voia să stea 
acolo până când fiul ei avea să se trezească, dar Maricica 
le sugeră să meargă acasă şi să se odihnească. Avea să mai 
dureze până la trezire. Astfel că plecară amândouă şi se 
vorbiră să revină spre seară. 

Doina trebuia să meargă până la administratorul blocu- 
lui, pentru a vedea caseta camerei video de la intrarea în 
casa scării. Acesta, pensionar fiind, era aproape mereu 
acasă şi se oferi bucuros s-o ajute. Își arătă indignarea că 
în blocul lui se produsese o spargere şi, în timp ce o ser- 
vea cu o cafea, se interesă de fiecare amănunt, mirându-se 
cum de nu anunţase poliția. Blocul avea patru scări şi a 
durat ceva vreme până au găsit imaginile care îi interesa 
pe ei. Au putut vedea cum un individ a aşteptat o bună 
bucată de timp în fața ușii, până a ieşit cineva de pe scară, 
şi s-a strecurat înăuntru pe lângă el. Unde îl mai văzuse 
ea pe individul cu părul acoperit de un fes, dar care lăsa 
să se vadă câteva şuvițe roşcate? Dintr-odată făcu legă- 
tura: era Mircea, îngrijitorul lui Paul! Mulțumi în pripă 
administratorului şi plecă val-vârtej la spital. 

Pe la patru după-amiază, Paul s-a trezit şi a simțit o 
sete cumplită. Pe noptieră era un compot de piersici şi o 

lămâie. S-a ridicat cu dificultate, căci capul îi era greu, iar 
trupul nu-l prea mai asculta. A luat lămâia şi a sfâşiat-o 
cu dinţii. Acreala ei l-a mai înviorat şi l-a făcut să se dea 
jos din pat. Setea persista şi voia să ajungă la robinet. Nu 
avea poftă de compotul dulce, ci căută în sertare şi găsi 
un pliculeţ cu sare. Încet-încet, pas cu pas, ajunse în baie 
şi umplu un pahar cu apă, în care deşertă sarea. O bău cu 
satisfacție şi simți cum prinde puteri. Ar mai fi băut unul, 
dar nu mai avea sare, aşa că se gândi să se întoarcă la pat 
şi să cheme pe cineva. Tocmai atunci intră un bărbat în 
halat albastru, cu un furtun în mână. 

— O, ce bine! exclamă Paul. Puteţi să-mi aduceți nişte 
sare, vă rog? 

— Bineînțeles, zise acesta zâmbind amabil. Dar mai 
întâi dați-mi voie să vă conduc la pat. Nu aveți încă voie 
să vă ridicați. 

Se apropie de el ca să-l ajute şi îşi trecu mâna dreaptă 
pe după gâtul lui, prin spate, iar cu cealaltă îi aplică fur- 
tunul în jurul gâtului. Apoi strânse cu toată puterea! 

Victima nu mai avea aer şi la început nu opuse nicio 
rezistență. Ai fi zis că-şi acceptă sfârşitul cu resemnare. 
După câteva secunde, însă, îşi dădu seama ce se petrece 
şi zvâcni puternic. Se avântă cu toată forța în spate, împin- 
gându-se cu palmele în peretele ce sprijinea chiuveta. 
Agresorul, care nu se mai aşteptase la ripostă, îşi pierdu 
echilibrul şi căzu peste geamul securizat al duşului, cu 
Paul peste el. Geamul se sfărâmă în mii de particule mi- 
nuscule ce se revărsară pe pieptul lui Paul, pătrunzându-i 
prin piele. 

Chiar în acel moment a intrat Doina, gâfâind speriată. 
Se repezi să-l ridice şi să-l îmbrăţişeze. Brancardierul cel 
roşcat, Mircea, zăcea fără să mai mişte, o dâră de sânge 
prelingându-i-se de la ceafă, pe marginea inferioară a 
duşului. Lovitura îi fusese fatală. 

Primul gând al Doinei, după ce îl duse pe Paul în pat, 
fu să percheziționeze cadavrul. Găsi un telefon mobil, pe 
care îl subtiliză imediat. Apoi o alertă pe Maricica, ea 
fiind de gardă, şi imediat începu vânzoleala. Asistenta se 
sperie foarte tare când dădu cu ochii de trupul neînsufle- 
tit al brancardierului. ÎI sună, precipitată, pe nea Nelu. La 
rândul lui, acesta sesiză poliția şi se grăbi spre spital. 

Doina o sună pe Veronica şi aceasta veni într-un suflet. 
Oricum era pe drum şi firește că plângea când intră în 
salon, deodată cu medicul. 

Până la sosirea poliției, doctorul îl examină pe Paul şi 
îşi exprimă îngrijorarea. Se întâmplase exact ce dorise să 
împiedice, ba chiar la o scară pe care nici nu şi-o putea 
închipui. Din expresia feţei lui, cele două femei îşi dădură 
seama că e vorba de un accident grav şi îi cerură preci- 
pitat lămuriri. 

— Trebuie să recunosc că e un lucru care mă depăşeşte, 
le şopti acesta, după ce le luă deoparte. Particulele din 
geamul spart i-au intrat pe sub piele şi e imposibil să le 
scot chirurgical. Sunt sute, poate mii, şi ar trebui să-i cio- 
pârţesc toată partea din față a corpului. 

— Ce e de făcut? întrebă mama îndurerată. Ajutați-mi 
băiatul! 

— Doamnă Veronica, vă rog să mă credeți că am face 
orice pentru a-l trata, dar organismul lui nu mai e ca al 
unui om. Trebuie să vă avertizez din timp că vor interveni 
schimbări esenţiale în felul cum va arăta şi cum se va 
comporta fiul dumneavoastră. Încercați să fiți tari amân- 
două şi să-i fiți alături. Pieptul şi fața lui vor fi invadate 
de cochilii de scoică şi pielea va fi eliminată în mare parte. 
Apoi, temperatura lui a scăzut foarte mult, ajungând la 
35 de grade şi cred că va cobori și mai mult. Totuşi, lui îi 
e foarte cald şi cred că ar trebui să micşorăm temperatura 
camerei. O să îi rog pe colegii mei să dea drumul la mini- 
mum la aerul condiționat. 

Veronica asculta înmărmurită şi suspina în tăcere, iar 
Doina avea ochii împăienjeniți. Ceea ce auzea era de ne- 
imaginat şi dacă, totuşi, era adevărat, însemna că avea 
să-și piardă pentru totdeauna iubitul. Un sfârşit atât de 
dureros, însă era hotărâtă să-l ajute cu tot ce-i stătea ei în 
puteri. 

Atunci intră în salon comisarul Bud, însoţit de un fo- 
tograf de la IML. La început, cercetă cadavrul din baie şi, 
după ce îi arătă colegului unghiurile din care dorește 
poze, se aşeză pe patul lui Paul, făcând semn spre Doina: 

— Voi doi vă cunoaşteţi? Presupun că aţi fost împre- 
ună la mare şi de acolo au început problemele. Cine e 
tipul de colo şi de ce l-ați omorât? 

Tânărul semiconștient respira anevoie şi transpira din 
abundență, dar se strădui să răspundă coerent: 

— Domnule comisar, am fost în legitimă apărare. Nu-l 
cunosc pe individ, dar a încercat să mă sugrume. Vedeţi 
că are un furtun în mână. 

Polițistul dădu din cap, neîncrezător.: 

— Te crezi în America!? Aici nu există legitimă apărare. 
Chiar dacă eşti atacat, nu ai voie să iei viața atacatorului. 
Dacă ai făcut-o, devii chiar tu un criminal şi, în cel mai 
bun caz, eşti acuzat de ucidere din culpă şi o condamnare 
de până la şapte ani de detenție. 

Aici interveni şi Doina, cu o voce iritată: 

— Nu vedeți ce urmă are la gât de la strangulare? Încă 
puțin şi era mort el. Uitaţi-vă cum arată! 

Doctorul se apropie şi el, rugându-l pe comisar să lase 
bolnavul să-şi revină după şocul avut şi să se întoarcă a 
doua zi. Acesta se conformă nemulțumit, dar continuă să 
le chestioneze pe jurnalistă şi pe asistentă. În acest timp, 
corpul neînsuflețit fu scos pe o targă, iar cu Paul rămase 
doar maică-sa. Tânărul îi ceru să-i umple cada cu apă rece 
şi să-i pregătească un pahar cu apă sărată. Odată intrat 
în cadă, se simți mult mai bine şi putu chiar să zâmbească, 
liniştitor. 

După ce scăpă de întrebările comisarului, Doina o rugă 
pe Maricica să-i arate dosarul de angajare al lui Mircea. 
Coincidenţă sau nu, acesta se angajase a doua zi după in- 
ternarea iubitului ei. Locuia singur într-o garsonieră de 
pe strada Luminişului. 

Fata nu pierdu vremea şi porni imediat spre adresa 
respectivă, înainte de a interveni poliția. Casa scării era 
deschisă şi yala de la uşa locuinţei nu fu o mare piedică 


165 


METAMORFOZA Petru Racolța 


pentru fată. Nu ştia ce caută, dar spera să afle ceva util. 
Nu se miră când găsi câteva cărți de yoga şi două poze 
cu spirala bianuală pe care o făceau adepții Mişcării pen- 
tru Integrarea Spirituală în Absolut. În două din ele era 
el, alături de o blondă drăguță, şi se vedea că se cunoşteau 
bine, iar pozele aveau trecute pe spate „Constanța” şi 
două date diferite. Le-a luat cu ea şi s-a grăbit să pără- 
sească locuința cât mai discret cu putinţă. Din fericire, 
yala se închidea automat şi speră să nu fi lăsat vreo urmă. 
Se înserase şi socoti că e mai bine să ia un taxi până la spi- 
tal, mai ales că se lăsase o ceață umedă şi rece. 

Ajunse la spital. În rezervă era linişte şi întuneric. Paul 
adormise în cadă, iar Veronica pe scaun. A trezit-o şi l-au 
scos pe tânăr din apă, căci se temeau să nu răcească. Nu 
s-a trezit, ci doar a bâiguit ceva, în drumul către pat. Era 
rece şi pielea i se înroşise ca a unui rac. După ce l-au în- 
velit cu un cearşaf, au părăsit în tăcere încăperea, pentru 
a avea şi ele parte de un loc în care să poată să se întindă. 

La Veronica acasă era tocmai bine, căci durerea sufle- 
tească e mai uşor de suportat în doi. 

Înainte de culcare, Doina încercă toate numerele de pe 
telefonul mobil luat din buzunarul lui Mircea. La unul 
din ele răspunse robotul: 

— Aţi sunat la sediul MISA, filiala Constanţa. Momen- 
tan nu suntem disponibili, dar puteţi lăsa un mesaj după 
semnal sau puteți reveni. 

Totul începea să se lege şi intuia că va trebui să facă 
foarte curând un drum către oraşul de la malul mării. 

Noaptea i se păru nesfârşit de lungă şi nu dormi aproa- 
pe deloc. De fapt, aceeaşi problemă o avu şi Veronica. 
Intră peste ea înainte de a se lumina de ziuă. Băură o 
cafea prelungită pe parcursul unei ore şi apoi se precipi- 
tară spre spital. 

Paul era în cada cu apă rece, perfect lucid. Transfor- 
marea trupului său era galopantă şi chipul nu-i mai era 
de recunoscut. Pielea fusese înlocuită de o crustă vânătă 
şi din ce în ce mai solidă, iar pulsul era tot mai scăzut, 
ajungând la 40 de bătăi pe minut. Temperatura corpului 
nu-i depăşea 32 de grade Celsius şi se plângea mereu din 
cauza căldurii, deşi în salon era rece. Lacrimile mamei 
erau şi ele fierbinţi, atunci când se scurseră pe trupul fiu- 
lui său, pe care-l ținu strâns în braţe. 

Totuşi, tânărul găsi puterea să zâmbească şi să le asi- 
gure pe amândouă că totul va fi bine în cele din urmă. 
După ce reuşi s-o mai liniştească pe Veronica, pe care 
Doina o conduse la pat, Paul ceru să afle ultimele noutăți 
în cazul tentativei de omor. 

Iubita îi povesti tot şi îi mărturisi că trebuie să plece pe 
urma firului, altfel se vor afla mereu în pericol. Vorbea cu 
el evitând să-l privească şi tânărul observă asta, cu un 
surâs amar. Ştia că devenea un monstru pentru oamenii 
din jurul lui şi trebuia să facă ceva în acest sens. 

— Când pleci la Constanţa? întrebă direct. 

— O să iau acceleratul de seară. Păcat că n-am permis, 
îmi era utilă maşina. 

— Trebuie să merg cu tine! 

Fata îl privi drept în ochi, de astă dată, uimită: 

— Tu!? În situaţia asta? Imposibil, ai muri pe drum. 

Paul o apucă strâns de mână şi spuse hotărât: 

— Dacă rămân aici, mor! N-am nicio şansă. Sunt o 
creatură în jurul căreia se adună tot mai mulți medici şi 
în curând voi apărea în mass-media. N-aş putea suporta, 
aşa cum nu mai pot suporta mediul acesta. Plus că sunt 
cercetat de poliție ca și când eu aș fi criminalul. În numele 
iubirii pe care mi-ai purtat-o, te rog să mă ajuţi să scap de 
aici! 

O privea cu aceiaşi ochi albaştri şi o implora cu aceeaşi 
voce inconfundabilă, calități care nu se schimbaseră deloc. 
Doina nu putu să-şi oprească o lacrimă şi un sărut pe 
fruntea lui răcoroasă. 

— Nu fi prostuţ! Eu te iubesc în continuare şi o voi face 
mereu, oricum vei arăta. Sufletul tău e cel care m-a cucerit 
şi asta nu se va schimba niciodată. Am să vin diseară şi o 
să încercăm să te scoatem. Să fii pregătit. 

Se aplecă să-l sărute din nou, în timp ce uşa se deschise, 
lăsându-i să intre pe nea Nelu și pe asistenta Maricica. 
Doctorul arăta o veselie care se voia a fi molipsitoare: 

— Aaa! Deja sunteţi aici? Ce mai face pacientul meu 
favorit? Iar eşti în „piscină”? Hai, că imediat vine micul 
dejun cu peştele tău preferat! Apoi avem de făcut nişte 
investigații. 

Se apropie de Paul, cu intenţia de a-l ajuta să iasă din 
apă, dar acesta se ridică singur. Fără să se şteargă, se 
aşeză lângă mama lui, care suspina înfundat, şi o cu- 

prinse din nou în brațe. Nea Nelu îşi coborî privirea preț 
de câteva minute, dar apoi le spuse femeilor: 

— Vă rog să-l lăsaţi acum în grija noastră. În curând 
soseşte comisia şi trebuie să-l pregătim pentru recoltarea 
de sânge. 

— Iarăşi? interveni Veronica. Nu vedeţi ce mâini are? 
Unde mai puteți băga acul? 

— Mai sunt câteva locuri moi, mai ales în partea dor- 
sală. O să ne descurcăm şi o să-i dăm de capăt. Fiţi liniş- 
tite şi reveniți după-amiază. Vă rog! 

— Ce s-a întâmplat cu perla pe care aţi extras-o din 
mine? întrebă Paul. 

Doctorul zâmbi din nou şi se aşeză lângă el, bătându-l 
pe umăr: 

— Am trimis-o la Bucureşti pentru o analiză completă. 
Nu-ţi face griji, o să ţi-o dăm după aceea, pentru a o pune 
în vitrină. Oricum, cred că e foarte valoroasă. 

Şi izbucni iar în râsu-i caracteristic, după care le pofti 
din nou pe vizitatoare să evacueze salonul. Doina, cu 
tăria-i caracteristică, o alină pe Veronica până acasă, unde 
îi dădu un calmant şi o rugă să doarmă puţin. Apoi plecă 
la sediul redacţiei, să vorbească cu şeful ei, Popa. Acesta 
o ascultă şi îi dădu adresa unui bun prieten de-al lui, Gheor- 
ghe Costeniuc, ziarist din Constanţa. 

— Caută-l şi o să te ajute. Îl cunosc din tinerețe şi ştiu 
că e un băiat bun. Până ajungi tu, am să-l sun şi am să-l 
pun în temă. Totuşi, notează-ți numărul lui de telefon şi 
nu uita: noi avem prioritate în publicarea articolelor, câte 
vor fi ele. 

A Îîmbrățişat-o părinteşte şi i-a urat succes. Acasă avea 
de pregătit aparatele foto şi bagajul pentru drum, inclusiv 
un bidon de cinci litri cu apă sărată. Bine că maşina se pu- 
tea decapota, altfel temperatura ar fi fost infernală pentru 
Paul. Ea avea să se echipeze cât mai gros. 

Înainte de lăsarea întunericului, a luat-o pe Veronica 
şi s-au dus din nou la spital. Trebuiau să acționeze în echipă. 
Paul era pregătit, îmbrăcat în pijama, iar Doina i-a dat o 
cămaşă şi o pereche de pantaloni scurți, precum şi nişte 
ochelari de soare mari, pentru a-i acoperi, pe cât posibil, 
fața tumefiată. Despărțirea dintre mamă şi fiu a fost dure- 
roasă şi umezită cu lacrimi din partea tuturor. 

— Te voi mai revedea vreodată? întrebă Veronica prin- 
tre suspine, strângându-şi cu putere băiatul la piept. 

— Nu te necăji, mamă. Îți promit că o să-mi fie bine şi 
o să ne mai vedem. Te rog să ai încredere în mine, numai 
aşa se poate. Hai, linişteşte-te! Trebuie să plecăm cât mai 
repede, că s-a întunecat. Nu uita că te iubesc! 

Cu greu a putut femeia să-şi oprească lacrimile şi să se 
desprindă din îmbrăţişare. Rolul ei era să meargă şi să-i 
distragă atenţia asistentei de gardă. În timp ce o ținea 
ocupată, tinerii s-au furişat pe scări. Pe portar l-a derutat 
Doina şi astfel, Paul a reuşit să iasă neobservat din spital 
şi să ajungă la maşina parcată în apropiere. Imediat a 
sosit şi partenera lui, care a demarat în stilu-i caracteristic. 
Spera să nu aibă parte de o întâlnire cu poliția, că ar fi fost 
o catastrofă. 


L-a 

Era aproape ora zece, iar comisarul Bud se pregătea de 
culcare, când a sunat telefonul. A început să tipe în recep- 
tor şi a continuat să vorbească de unul singur, în timp ce 
se echipa. Nici n-a băgat-o în seamă pe nevastă, o moro- 
şeancă bună de gură, care insista să ştie ce se petrece. A 
ieşit val-vârtej pe uşă şi în câteva minute era la Spitalul 
Judeţean. Acolo îl aşteptau nea Nelu, Maricica şi asistenta 
de gardă, care plângea pe înfundate. În jurul orei opt, ob- 
servase că pacientul din rezerva doctorului Chiriguţ nu 
era de găsit şi, speriată, l-a sunat imediat. Acesta a sosit 
într-un suflet, iar după căutări amănunțite şi întrebări 
puse, şi-a dat seama că Paul a evadat cu complicitatea 
mamei şi iubitei sale. Polițistul avea motive să se răs- 
tească la medic: 

— Eşti direct răspunzător pentru asta! Când ţi-am pro- 
pus să-mi laşi un om la uşa lui pentru a preveni orice sur- 
priză, mi-ai spus că nu e cazul, fiindcă e prea slăbit ca să 
încerce ceva, că o cunoşti bine pe jurnalista aia şi nu ar 
face nimic fără să te consulte. Ei, poftim! Acum trebuie 
să-i caut, iar şeful meu o să dea vina pe mine! Ai idee unde 
ar putea fi? 

Nea Nelu se scărpină în vârful capului şi răspunse eva- 
ziv: 

— Am sunat la el acasă şi la Doina. Nu a răspuns nimeni. 

— Ai sunat, ai sunat... Haide, să mergem acolo! 

S-au urcat în maşina comisarului, pornind spre locu- 
ința profesoarei. Aceasta le-a deschis speriată și nu au 
putut scoate nimic de la ea, cu toate amenințările polițis- 
tului şi rugăminţile lui nea Nelu. Au încercat şi la uşa 

Doinei, pe care au trebuit să o forțeze, însă nu au gäsit 
nicio pistă. 

— Spune-mi, doctore, unde ar putea fi dus în starea 
lui. Gândeşte-te mai bine... 

Nea Nelu se scărpină din nou instinctiv în creştet şi 
mărturisi polițistului: 

— Avea permanentă nevoie de apă rece şi sărată. Unde 
ar putea găsi? Doar nu s-or fi dus la mare!? E cale lungă 
şi nu cred că ar rezista... 

— La mare, zici? se lumină la față comisarul. Poate că 
e adevărat! Se întorc la locul faptei! Cu ce crezi că ar putea 
ajunge acolo? 

— Fata are o maşină, dar permisul îi e suspendat... 

— Nu mai spune!? Crezi că pentru ea ar fi un impedi- 
ment? Să mergem la garaj! 

Au găsit garajul, i-au forțat încuietoarea şi bănuiala lor 
s-a adeverit. În acest stadiu, Bud l-a sunat pe comisa- 
rul-şef. Trebuiau să acționeze rapid şi ferm. 


KRA 


Acul vitezometrului cobora rareori sub 100 km/h şi 
Doina se simțea în mediul ei, plină de adrenalină. Maşina 
zbura pe şoseaua aproape pustie şi vântul îi amorțise fața. 
Alături de ea, Paul, îmbrăcat doar într-o cămaşă, era în 
stare de somnolență. Din când în când deschidea ochii şi 
căuta bidonul cu apă sărată. Înghiţea cu poftă, întreba pe 
unde au ajuns şi se culca la loc. Se vedea că nu-i e bine şi 
că organismul lui tânjea după umezeală. De aceea, timpul 

era crucial şi viteza mare îl putea reduce. După calcuiele 
fetei, dacă nu intervenea neprevăzutul, trebuiau să vadă 
marea pe la ora şase, când se lumina de ziuă. Au ajuns cu 
bine la Bucureşti şi l-au ocolit pe şoseaua de centură. De 
acum erau pe autostradă şi Mercedesul înghiţea kilometrii 
cu nesaț. Au trecut Dunărea şi se apropiau de Constanţa. 
Paul se simţea din ce mai rău, iar apa din bidon se ispră- 
vise, căci o folosise şi la umezirea pielii uscate de vânt. 

O frână puternică îl readuse la realitate: în fața lor 
apăruse un baraj al poliției. Doina opri maşina şi căută în 
minte, cu febrilitate, decizia potrivită. Dacă s-ar fi supus 
controlului, viața iubitului ei ar fi fost în mare pericol, 
căci n-ar mai fi putut ajunge la apă. Poate chiar ei erau 
ținta acestui filtru! Trebuia să rişte! Se uită la Paul, iar 
acesta dădu uşor din cap, cu un zâmbet abia perceptibil. 
Era prima dată când avea dezlegarea lui pentru o ilegali- 
tate. Maşina demară cu forță, lăsând în urma ei fum şi 
miros de cauciuc ars. O maşină a poliției bloca sensul lor 
de mers şi pe partea stângă erau doi poliţişti înarmați, 
care le făceau semne să tragă pe dreapta. Şi-au dat seama 
că nu aveau de gând să oprească şi au avut timp să se fe- 
rească din calea lor. Din maşină a ieşit un altul, care a tras 
două focuri de pistol. Probabil că ţinta erau cauciucurile, 
care au scăpat, totuşi, neatinse. 

De acum, fiecare secundă conta, fiindcă se aflau în coli- 
matorul poliției. Doina alese să intre prin Mamaia, evi- 
tând oraşul aglomerat, unde erau mai uşor de blocat. A 
găsit un drum printre hoteluri şi nu s-a oprit până pe 
plajă, unde a sărit din maşină, să-l ajute pe Paul. Tânărul 

era slăbit şi păşea cu greu. Fața îi era despuiată de piele, 
vânătă şi uscată, doar ochii mai erau omeneşti. Cu o pu- 
tere zămislită de importanța momentului, fata reuşi să-l 
ducă până la primele valuri ce se rostogoleau către mal. 
Pentru el fu ca o gură mare de oxigen care îi dădu vitali- 
tatea şi puterea de a o strânge în braţe. Şoaptele lui îi 
mângâliară urechea: 

— Mulţumesc, Doiniţă! Eşti cea mai bună fată! Din 
păcate, aici trebuie să ne despărțim. 

Doina îl mângâie pe cap şi îl privi în ochi. 

— Ne despărțim acum, dar ne vom revedea curând, 
zise ea, tot în şoaptă. Nu uita că ne-am jurat iubire până 
la moarte şi, chiar dacă nu suntem căsătoriţi, jurămintele 
se respectă. Eu te voi iubi mereu şi te voi aştepta pe malul 
mării. Acum grăbeşte-te, căci se aud sirenele poliției. Ne 
vedem la Vama Veche, diseară. Hai, du-te! 

L-a sărutat pe buzele reci şi umede care se întrezăreau 
de sub cochiliile în formare. Apoi l-a împins uşor şi a pri- 
vit cu tristeţe cum se scufundă în apa rece a mării. Nu a 
mai revenit la suprafață. 

Pe mal ajunseseră trei maşini, cu sirenele pornite. Mai 
mulți poliţişti ieşiră în trombă, cu armele îndreptate către 
ea. Cu mâinile ridicate, s-a apropiat de ei şi a acceptat 
cătuşele fără să scoată vreun cuvânt. 


kkk 


Comisarul Stănescu era preocupat de tastele calcula- 
torului, când Doina fu introdusă în biroul lui. În timp ce 

agentul o elibera de „brățări”, tânăra l-a salutat, dar nu a 
primit niciun răspuns, aşa că s-a aşezat fără mofturi pe 
scaunul din apropiere. După vreo cinci minute, polițistul 
abandonă computerul şi, deschizând un dosar, o privi pe 
deasupra ochelarilor. Într-un târziu, dădu din cap, excla- 
mând: 

— De data asta ai întrecut măsura! Avem multe cazuri 
de tineri din toată țara care vin aici şi ne fac probleme, 
dar tu ai vrut să te afirmi printre cei mai mari delicvenți. 
Nici nu ştiu cu ce să încep. Am aflat că de data asta ai 
venit cu autoturismul. Ai permis de conducere? 

— Am, dar e suspendat, răspunse cu calm fata. 

— Deci nu ai!? Plus că nu te-ai oprit la semnalele orga- 
nelor de control, ba chiar ai comis o tentativă de omor... 

— Nu am oprit fiindcă aveam o urgenţă medicală, dar 
nu a fost nimeni rănit. 

— Urgenţă medicală!? Dumneata ai răpit un bolnav 
din spital, conform informaţiilor primite de la IGP Mara- 
mureş! Nu în spital trebuie tratate urgentele? 

— Nu am răpit pe nimeni, domnule Stănescu. A fost 
dorinţa pacientului să părăsească spitalul şi eu doar l-am 
ajutat. 

— Aşa spui dumneata! se irită comisarul. Unde e per- 
soana în cauză, ca să confirme? 

Doina cobori privirea şi răspunse cu glas slab: 

— A plecat... Nu mai voia să fie internat şi a fugit... 

— A plecat? A fugit? Păi, dacă era aşa de grav, cum a 
putut să fugă? Unde s-a dus? 

— A intrat în mare şi a înotat în larg... 

— Mai slăbeşte-mă, domnişoară, cu fabulațiile astea 
de jurnalistă de senzație, că doar nu a înotat până la turci! 
Plus că apa e rece şi ar face hipotermie. la dumneata o 
foaie de hârtie şi dă o declaraţie despre tot ce s-a întâm- 
plat, dar fără să omiţi nimic. Oricum, ai timp berechet, 
fiindcă eşti arestată până mâine, iar de mâine, sunt sigur, 
încă 29 de zile. 

Îi împinse un teanc de hârtii de pe masă şi un pix. În 
timp ce tânăra îşi trăgea scaunul la o masă laterală şi se 
pregătea să facă ce i s-a cerut, uşa biroului se deschise, 
lăsând să intre un bărbat în vârstă, de statură medie, us- 
cățiv, cu o cocoaşă evidentă şi un nas cârn. 

— Ce faci, Ghiţă, pe-aici? se oțări comisarul la el. lar 
umbli după cai verzi? 

— Nicidecum, comisare, nicidecum. Am venit să-ţi 
spun că te cheamă şefu'. 

— Da? Ce-o mai vrea, de data asta? 

Se ridică şi ieşi împreună cu cel care i-a adus vestea, 
însă, după un minut, cel din urmă intră din nou în cameră. 
Se apropie de Doina şi îi întinse mâna: 

— Numele meu e Gheorghe Costeniuc şi am fost sunat 
de Nicu pentru a te ajuta. Dumneata trebuie să fii Doina. 

Tânăra îi strânse mâna cu un zâmbet. 

— Mă bucur să vă cunosc, zise ea. Din păcate, am intrat 
în bucluc şi nu mai ai cum să mă ajuţi. Sunt arestată. 

— Nu se ştie încă. Tocmai am vorbit cu comisarul-şef, 
care mi-e dator, şi sper să se rezolve altfel. 

— Oaaau! Da' repede te-ai mişcat, fără să mă fi cunos- 
cut în prealabil! 

— În meseria noastră e bine să fii rapid. Am aflat de 
spectaculoasa ta capturare şi m-am grăbit să te scap de 
Virgil, până nu e prea târziu. 

Uşa se deschise din nou şi cel pomenit intră nervos şi 
bodogănind. 

— Ce cauţi aici? se răsti la Ghiţă. Te-am lăsat pe hol. Te 
rog să pofteşti afară! 

Apoi se adresă tinerei: 

— Termină declaraţia şi eşti liberă până mâine, când 
se va prezenta cineva din Maramureş să te ducă acasă. E 
treaba lor ce ai făcut. Să te condamne acolo. Măcar scap 
de completarea atâtor acte. Apropo: maşina rămâne la 
secție, deocamdată. 

Doina nu mai zăbovi asupra hârtiei şi, după ce i-o în- 
mână comisarului, ieşi uşurată pe hol, unde o aştepta bă- 
trânul ziarist. 

— Eşti în custodia mea şi în arest la domiciliul, îi zise 
acesta râzând. Vorbesc serios. Trebuie să mergem direct 
la garsoniera subsemnatului şi, probabil, vom fi urmăriți 
mereu. Mâine dimineaţă trebuie să te aduc înapoi. Sunt 
sigur că ţi-e foame şi de aceea voi opri pe drum să iau pro- 
vizii. Te rog să-mi spui Ghiţă, ca toți cei care mă cunosc. 

Au urcat într-o Dacie 1310 veche şi, după comandarea 
unei pizza, alăturată unei sticle de vin, au oprit în fața 
unui bloc vechi de locuințe, de multe decenii. Garsoniera 
era la parter şi intrarea pe casa scării era liberă. Înăuntru 
era o dezordine care n-o luă prin surprindere pe Doina. 
Au eliberat împreună masa din cameră şi s-au aşezat să 
mănânce, iar după un pahar de vin şi o felie din delica- 

tesă, dialogul s-a înviorat. Tânăra i-a mulțumit şi i-a po- 
vestit despre vasul Comunion şi bănuielile pe care le avea 
despre MISA. L-a întrebat dacă ştie unde e sediul lor din 
Constanţa. 

— Bineînţeles că ştiu, la fel ca mulți alții. Am auzit multe 
despre activităţile lor, însă nimic concret. Dacă ceea ce 
spui tu se poate proba, ar fi o ştire de senzaţie! 

— Crezi că am putea intra înăuntru fără să fim prinşi? 
se interesă tânăra jurnalistă. 

— Heeei! Mare puşlama eşti! A avut dreptate Nicu. O 
să mă gândesc la asta, până te odihneşti tu. Probabil eşti 
obosită după o asemenea cursă infernală. 

— Lasă asta şi mai bine spune-mi de unde-l cunoşti pe 
şeful meu. 

Ghiţă luă paharul în mână şi se adânci în amintiri. 

— Ne-am împrietenit din prima lună de studenţie, deşi 
suntem din zone diferite: el maramureşean, şi eu moldo- 
vean din Rădăuţi. Spre deosebire de majoritatea colegilor 
ce căutau distracţia prin discoteci sau tot felul de petre- 
ceri, noi colindam Bucureştiul, mirosind fiecare biblio- 
tecă, cât de mică sau mărginaşă, vizitam muzee şi, în 
special, nu pierdeam niciun film, la orice cinematograf ar 
fi rulat. Am ajuns să cunoaştem capitala ca pe localitatea 
natală şi ne plăcea să ne pierdem în şuvoiul de oameni 
care se revărsa pe trotuare. Era primul contact cu centrul 
culturii româneşti şi speram amândoi să ne găsim posturi 
care să ne permită să nu-l părăsim. Dar nu a fost să fie şi 
ne-am reîntors fiecare în câte un capăt de țară. Am păstrat 
mereu legătura, ba chiar ne-am vizitat, uneori. 

Lui Ghiță îi plăcea să povestească şi Doina profită de 
asta, pentru a afla mai multe: 

— Cum de eşti atât de apropiat de comisarul-şef? Nici 
nu mă gândeam să scap de puşcărie, când l-am văzut pe 
Virgil. 

— Aaaa! De „Mafaldea”, zici! Aşa îi spun mulți, pentru 
că se laudă că le ştie pe toate. Cel puţin un lucru nu l-a ştiut: 
că avea probleme cu inima. Să fi trecut vreo opt ani de 
când i-am salvat viața, sau cel puţin aşa au zis cei de pe 
ambulanţă. Era o zi caniculară şi mă răcoream în apa 
mării, într-un loc mai puțin aglomerat. Mă depărtasem 
destul de mult de țărm şi am văzut că nu eram singurul. 
În faţa mea mai era un bărbat pe care nu l-am recunoscut 
imediat şi nici nu voiam să-i invadez „apele teritoriale”. 
ÎI priveam uneori cu coada ochiului şi la un moment dat 
nu l-am mai văzut. Cum nu putea să dispară decât sub 
apă, m-am grăbit spre locul unde l-am văzut ultima dată. 
Am avut noroc că apa era limpede şi l-am găsit la timp. 
Era comisarul-şef, inconştient şi cu respirația oprită, aşa 
că am intrat într-o cursă contra-cronometru să-l aduc la 
mal. Imediat i-am făcut manevra de resuscitare, în timp 
ce nevastă-sa suna deznădăjduită după salvare. A fost o 
minune că şi-a revenit şi, pe când a sosit maşina, respira 
din nou. De atunci am o „pilă” bună la poliţie şi sunt in- 
vitat uneori la cină, în familia lui. Plus că e o sursă de ştiri 
proaspete pentru meseria mea. 

Izbucni în râs cu această remarcă. Fata întrebă: 

— E şi o binecuvântare pentru tine, căci nu prea te văd 
gătind. Dar cum de eşti singur? Ai fost căsătorit? 

Zâmbetul bărbatului dispăru de pe buze şi răspunse 
cu o urmă de tristeţe: 

— Nu prea îmi place să vorbesc despre asta, cu atât 
mai puțin cu o persoană pe care am cunoscut-o acum câ- 
teva ore. 

Îşi turnă un pahar de vin şi după ce sorbi îndelung, 
continuă: 

— Nu am fost însurat, dar, ca orice om normal, am iubit 
şi eu odată. Poate că prea mult sau prea evident, fiindcă 
mi-a reproşat că o sufoc cu dragostea mea. După doi ani 
de fericire deplină, cel puţin pentru mine, m-a părăsit 
pentru altul, care s-a dovedit că n-o iubea deloc. De data 
asta a fost ea cea părăsită, din acelaşi motiv, însă nu s-a 
mai întors la mine, deşi aş fi primit-o fără reținere. Dar 
asta a fost demult şi de atunci mi-am pus stăvilar iubirii. 
Nu aş vrea să mai trec printr-o aşa dezamăgire, nu aş mai 
rezista... Ce ţi-e şi cu dragostea asta! Nimeni n-o înțelege! 
Dacă iubeşti prea mult, nu e bine, dar nici nu poți să şti 
care sunt limitele. 

Tăcerea s-a aşternut câteva minute şi tot el a reluat cu 
un ton mai vesel: 

— Destul cu vorbăria! Pune-te în pat şi te odihneşte, 
că-i fi frântă de oboseală. Eu am să ies puţin. 

Invitaţia era binevenită, fiindcă Doina nu dormise de- 
mult. Pe când Ghiţă ieşea din locuinţă, ea era deja în lumea 
somnului. 

S-a trezit pe la ora şase după-amiază şi se pregătea să 
plece spre Vama Veche, dar gazda a apărut la timp şi a 
reținut-o: 

— Doar nu crezi că am să-mi calc cuvântul? Am promis 
că nu vei părăsi această garsonieră până mâine, când îți 
vine escorta. 

Tânăra încercă să-l convingă: 

— Trebuie să merg! l-am promis lui Paul că ne vom în- 
tâlni în seara asta... 

— Seară, da! Dar nu în seara asta. Oricum, dacă erai 
arestată, nu puteai să mergi. Plus că suntem filaţi dintr-o 
maşină parcată vizavi. Ai fi reținută imediat şi condusă 
la secţie. Înarmează-te cu răbdare şi ascultă mai bine ce 
am aflat. 

Neavând alte argumente, Doina se aşeză resemnată. 

Ghiţă îşi trase scaunul mai aproape, îşi frecă mâinile 
mulțumit şi îi relată: 

— Am fost la sediul MISA şi am motive să cred că se 
pregăteşte ceva. Multă afluenţă pe-acolo şi, printre clienți, 
cine crezi-că era? 

— Domnul Virgil Stănescu!? exclamă tânăra. 

— Bingo! Se pare că ai avut dreptate când l-ai bănuit. 
Bineînţeles că nu m-a văzut. Apoi am mers în port, de unde 
am aflat că iahtul Comunion e încă în reparaţie, dar echi- 
pajul va pleca mâine seară înspre America Latină, cu un 
alt vas. Se cheamă Sea Star. 

— Asta e! se însufleți Doina. Dacă e acelaşi echipaj, o 
fi şi aceeaşi marfă. Trebuie să le facem o vizită. 

— Noi!? Ai uitat că tu eşti în detenţie şi eu nu sunt 
nimic altceva decât paznicul tău? Eu zic, totuși, să-l in- 
formăm pe Mafaldea. Am încredere în el şi poate inter- 
veni la timp. 


181 


METAMORFOZA Petru Racolța 


Fata nu fu de acord şi s-au contrazis o bună bucată de 
vreme pe tema asta. În cele din urmă, au decis să aştepte 
până dimineață şi să urzească un plan de acţiune. S-au 
culcat târziu, Doina în pat, iar Ghiţă pe un scaun cu 
spătar. 


Ahr 


S-a trezit odihnită, după un somn lung şi plin de vise 
ciudate. Scaunul lui Ghiţă era gol şi din bucătărie răzbă- 
tea un miros de prăjeală. Ceasul arăta ora nouă. Bărbatul 
n-o trezise!? Tocmai voia să-i reproşeze, când acesta îi 
veni în întâmpinare cu o farfurie cu două ouă ochiuri ro- 
mâneşti: 

— Mi-a fost milă să-ţi întrerup odihna, când am văzut 
ce bine dormi. Oricum o făceam acum, pentru că ţi-am 
pregătit un mic-dejun specific burlacilor. E ceea ce ştiu eu 
să fac mai bine, în afară de cartofi pai cu friptură. la, până 
nu se răceşte! 

Doina se ridică din pat şi se scuză: 

— Trebuie să fac întâi un duş. Se poate? 

— Absolut. Stai să-ți aduc un prosop. 

În timp ce fata se delecta sub un jet de apă fierbinte, 
sună telefonul. Era Mafaldea, care-l anunţa că trebuie să 
sosească polițistul din Baia Mare şi să-l aştepte acasă, de 
unde o va prelua pe fată. I-a transmis şi Doinei, după ce 
a ieşit din baie şi, în timp ce mâncau ouăle, au continuat 
să se contrazică pe marginea modului în care aveau să 
acționeze mai departe. Fiecare avea ideea lui şi nu voia 

să facă niciun compromis. Pe la amiază, s-a auzit soneria, 
iar în prag stătea nimeni altul decât comisarul Bud, însoțit 
de un polițist. A intrat tăcut, dar se vedea pe el că avea 
multe de zis. L-a prezentat întâi pe agentul de lângă el: 

— Dumnealui e agentul de serviciu Ion Butnaru şi 
l-am luat din maşina care vă supraveghea. Nu are rost să 
stea afară şi nu ar refuza o cafea, dacă aveți. 

Ghiţă îi pofti pe scaune şi se grăbi să pună în ceşti. Bud 
luă loc, scoase o țigară şi o aprinse în tăcere. După care, 
scărpinându-se în creştetul capului, i se adresă fetei, cu 
un calm forțat: 

— Numai de-asta n-aveam nevoie acum! E sfârşit de 
săptămână şi în loc să mă bucur şi eu de odihnă, ca tot 
omul, trebuie să călătoresc toată noaptea cu trenul până 
la celălalt capăt al țării. Nu înţeleg de ce nu te-au închis 
dracului aici şi să ne scutească pe noi de cheltuieli şi timp 
pierdut! Toate astea, pentru ce? Merit asta la vârsta mea? 
De ce nu puteai să fii şi tu ca ceilalți oameni? De ce toate 
astea? 

Doina arăta spăşită, cu capul plecat, aruncându-i câte 
o privire scurtă. Zise încet: 

— Pentru că îl iubesc... 

— Asta e scuza ta? Pentru asta întorci două judeţe pe 
dos şi pui lumea pe drumuri? De-aia a trebuit să încalci 
legea de nenumărate ori? Uite ce e, domnişoară: şi alții se 
iubesc, şi alții au probleme, dar nu comit fărădelegi, ca 
dumneata! 

Comisarul nu se mai controla. Gesticula larg, cu mâi- 
nile sale lungi ca nişte tentacule. Era roşu la faţă şi nervos. 

Se opri puțin, ca să bea o gură de cafea şi să mai aprindă 
o țigară. Apoi continuă pe acelaşi ton, o bună bucată de 
vreme, şi termină cu indicaţiile: 

— Agentul Butnaru o să te ducă la gară. La 18:30 avem 
tren spre Bucureşti, iar de acolo legătură spre Baia Mare. 
Eu o să fiu acolo cu biletele. Acum trebuie să merg la 
Stănescu pentru a completa nişte hârtii şi a semna de pre- 
luare. Ioane, ţi-o las în primire, dar ai grijă să n-o pierzi 
din ochi! 

Tânărul agent se ridică zâmbind, odată cu comisarul, 
şi îl salută la plecare. Îl conduse până la uşă, asigurându-l 
că totul va fi în regulă. Apoi reveni tăcut la cafeaua lui. 
Până la şase mai aveau câteva ore şi căutau să omoare 
timpul făcând conversație. Agentul, mai reținut, răspun- 
dea succint la întrebările care-l vizau. Era în primul lui 
an de activitate şi nu era căsătorit. Poate tocmai de aceea 
fusese ales pentru această misiune plictisitoare, mai ales 
că era weekend. Fiind moldovean de origine, ca şi Ghiţă, 
începură să-şi amintească împreună peisajele mirifice ale 
acestui străvechi meleag. Doina îi privea, dar mintea ei 
era ocupată cu un subiect mult mai complicat. 

Pe la ora patru i-a întrerupt, întrebându-i dacă nu le e 
foame, adăugând: 

— De la ochiurile de dimineaţă, mi s-au lungit ure- 
chile, iar stomacul macină în gol. 

— Mă duc să i-au ceva la pachet! propuse Ghiţă. 

Fata se oțări: 

— lar mâncare nesănătoasă! Eu aş vrea o ciorbă, o sa- 
lată de creveţi, ceva. Să mergem la restaurant. Fac eu cinste. 

Ghiță se uită bănuitor la ea şi apoi la agent. Acesta 
părea să nu fie de acord, dar Doina plusă: 

— Haide, Ionică, doar nu crezi că am să fug! Vrem să 
mâncăm şi noi ceva, căci burlacul ăsta nu are nimic pe 
acasă şi ieri m-a îmbuibat cu pizza. O să stau la masă 
lângă tine, ca să nu mă scapi din ochi. 

Nevrând să pară prea suspicios sau neajutorat, tânărul 
cedă, dar îi ceru promisiunea că nu va încerca să-i facă 
probleme. Primi cuvântul fetei şi porniră spre maşina de 
supraveghere a poliţistului. Doina insistă ca Ghiţă să vină 
cu maşina lui, să nu trebuiască să se întoarcă pe jos acasă. 
Au găsit un restaurant pe placul fetei şi o masă mai ferită. 
Tânăra a comandat trei feluri de mâncare şi i-a îndemnat 
pe bărbaţi să aleagă ce le place, fără să se uite la preţ. Le 
era foame tuturor şi o asemenea ofertă era binevenită. Au 
gustat şi un vin bun, iar atmosfera se destinse. Înainte de 
desert, Doina se scuză că trebuie să meargă la toaletă, 
ceva firesc după o masă ca aceea. Agentul nu avu nimic 
de obiectat şi își continuă dialogul cu Ghiţă. Luaţi cu 
vorba, nu băgară de seamă că se scurseseră vreo 20 de 
minute şi fata nu mai apărea. Când şi-a dat seama, poli- 
țistul s-a făcut alb la față, a sărit de pe scaun, căutând 
toaleta femeilor și intrând acolo fără jenă, însă nu mai era 
nimeni. A ieşit val-vârtej afară şi a văzut că maşina lui 
Ghiţă lipsea. Omul era lângă el şi se căuta prin buzunare. 
Zise cu părere de rău: 

— Nu ştiu cum naiba s-a întâmplat, dar mi-a subtilizat 
cheile. Crede-mă că n-am ştiut nimic despre planul ăsta 
al ei! 

— Am pus-o de mămäligă! se plânse tânărul. Cred c-o 
să mă dea afară! Ce mi-ai făcut tu, fato!? Şi doar mi-ai 
promis... 

— Lasă, că şi eu sunt de vină. Să mergem la gară şi să-l 
informăm pe comisar, apoi vedem ce-i de făcut. Haide... 


EAR 


Vântul bătea nervos şi aduna nori plumburii deasupra 
litoralului. Câteva picături de ploaie se grăbeau să anunţe 
furtuna ce se pregătea temeinic. Pe plaja pustie de la Vama 
Veche se afla o singură persoană, o tânără care se încăpă- 
țâna să înfrunte natura vitregită. Doina, cu privirea ei 
pierdută spre valurile ce se spărgeau de țărm, arăta de 
parcă nu-şi dădea seama ce se întâmplă în jurul ei. Lu- 
mina zilei se stingea prea timpuriu, iar undeva, în zare, 
un turist întârziat mai făcea câteva ture cu o şalupă. Fata 
făcea abstracţie de orice imagine sau zgomot care o în- 
conjura şi căuta cu insistență un anumit reper. Astfel că 
nici n-a observat când şalupa s-a oprit pe nisipul plajei şi 
individul s-a apropiat încet de ea. Abia când a ajuns la 
vreo doi metri l-a sesizat şi a scos un țipăt, înăbuşit ime- 
diat cu propria mâna. Era Paul... şi parcă nu mai era el. 
Nu avea niciun veşmânt, dar nici piele, tot corpul fiindu-i 
acoperit de cochilii de scoici de culoare violetă. Părul îi 
căzuse de pe cap aproape în totalitate şi doar ochii lui 
albaştri şi mersul biped mai aminteau de o ființă umană. 
Pentru oricine altcineva ar fi fost considerat un monstru, 
însă Doina avea o tărie de caracter mai puţin obişnuită şi 

a pus-o pe toată la bătaie pentru a nu se vedea cât era de 
răvăşită. Şi-a luat inima în dinți şi i-a sărit în brațe, şoptin- 
du-i: 

— O, dragul meu! Mi-a fost frică să nu fi păţit ceva! 

Trupul lui era rece, solidificat. Doar puţina piele din 
partea dorsală mai amintea de învelişul catifelat de odini- 
oară. Paul se lăsă cuprins de braţele ei şi nu cuteză să o 
împresoare cu mâinile. Îi zise doar, jenat: 

— Nu trebuie să faci asta! Ştiu că arăt ca naiba şi nicio 
femeie nu ar vrea să mă aibă la pieptul ei. Nu vezi că nu 
mai sunt om!? 

Fata depuse tot efortul şi îl sărută pe buze, apoi îi zise, 
privindu-l bine în ochi: 

— Pentru mine ai rămas acelaşi şi chiar dacă nu mai 
arăţi a om, eu te iubesc pentru ce ai reprezentat şi repre- 
zinți pentru mine. O să mă obişnuiesc cu noua ta înfăți- 
şare şi asta contează foarte mult pentru noi. Ai răbdare 
cu mine şi eu voi avea cu tine. 

Paul se mai linişti şi o strânse uşor la piept. Au stat aşa 
o vreme, după care s-au aşezat pe nisip, sub picăturile 
din ce în ce mai mari şi mai dese slobozite de norii ce stră- 
fulgerau lumini. După cuvintele de tandrețţe şi îngrijorare, 
trecură la partea pragmatică. 

— Nu mă aşteptam să fii motorizat. De unde ai şalupa? 
întrebă ea, curioasă. 

— Am cam... subtilizat-o de la Mamaia. Promit să o 
duc înapoi! 

— Te cred, dar acum ne prinde bine. Ce zici de un 
drum până în portul Constanţa? 

Şi fata îi povesti despre Sea Star şi ce a aflat despre MISA, 
cu ajutorul lui Ghiţă. Paul fu bucuros de cele auzite şi 
nerăbdător să se răzbune pe cei care contribuiseră la ne- 
fastul accident. Apoi porniră împreună prin valuri şi în- 
tuneric, cu tânărul la cârma şalupei. La câteva mile în 
larg, le atrasseră atenţia nişte lumini, în depărtare. Era un 
iaht care staționa. Mânaţi de curiozitate, se apropiară cu 
atenţie. Ploua bine şi tunetele acopereau orice alte zgo- 
mote, aşa că nu puteau fi sesizați de cei de pe navă. Desco- 
periră astfel că era vorba chiar de Sea Star, care ieşise din 
port pe vreme de furtună, așa cum făcuse şi predecesorul 
ei, Comunion. Semn clar că aveau ceva de ascuns. 

Paul îi spuse Doinei că merge în recunoaştere și sări în 
apă, scufundându-se numaidecât. Trecu o jumătate de 
ceas până se întoarse și fata stătu ca pe jăratic, imaginân- 
du-şi tot felul de scenarii. Răsuflă uşurată când îl văzu 
făcându-i semn şi ghidând-o spre o frânghie ce spânzura 
de-o parte a iahtului. Se cățărară împreună, el înainte, ea 
după el, folosindu-se, de câteva ori, de mâna întinsă de 
bărbat. Pe punte, înfăşurat într-o pelerină de ploaie, un 
om scruta depărtările, cu o lanternă în mână. Paul îl luă 
prin surprindere şi îl dobori cu o lovitură sigură. 

Din cabină răzbătea gălăgie mare. Mai mulți bărbați 
păreau că petrec de zor, vorbind în spaniolă. Trebuiau să 
caute în celelalte cușete, să vadă dacă erau fete traficate. 
Coborâră sub punte, răscolind peste tot. În zadar, însă, 
toate cabinele erau goale. leşiră, cu gândul să se ascundă. 
Sus era zarvă mare. Patru bărbaţi se agitau în jurul celui 
pe care îl doborâse Paul. Doi se chinuiau să-l aducă în 

simțiri, iar ceilalți porniră să cerceteze, aprinzând lanter- 
nele şi dând la iveală niște pistoale. Au luat cabinele la 
rând, urlând şi înjurând. Paul profită şi închise ușile de 
acces, blocându-i sub punte. Mai rămâneau cei de dea- 
supra şi Paul tocmai se pregătea să-i întâmpine, când o 
împuşcătură puternică îl dobori la pământ. Un glonţ de 
calibru mare, care îl lovi în plin. 

Doina, ascunsă în întuneric până atunci, se repezi spre 
trupul lui Paul, care nu mai mişca. ÎI strigă pe nume, în- 
cercând să se convingă că mai e în viață, făcând abstracție 
de echipajul se strânse în jurul lor, luminându-i cu lanter- 
nele şi minunându-se. Vorbeau în spaniolă şi unul dintre 
ei, un metis pe nume Jose, care părea a fi şeful, strigă niște 
ordine. Ținea încă o puşcă mare în mână, semn că el tră- 
sese. Scoase o înjurătură, pe care mintea tinerei îndure- 
rate o înțelese. Nu-i păsa, însă, ce vorbeau tâlharii şi nu 
reacţionă în niciun fel. Doar când o ridicară cu forţa, în- 
cepu să țipe şi să se zbată. 

— Ce dracu' mai e şi ăsta!? se miră Jose, privind trupul 
întins pe punte. Om nu e, dar nici nu cunosc vreo specie 
care să-i semene!? 

Îl lovi cu piciorul şi văzu că arătarea nu reacţionă în 
niciun fel. Unul dintre coechipieri îşi dădu cu părerea: 

— O fi vreun monstru marin. 

— Dar cum a ajuns pe vas? lansă altul o întrebare. 

— Şi cine e fata? continuă altul. 

Jose ridică un deget, cerând liniște, apoi concluzionă: 

— O fi o creatură încă nedescoperită, care trăiește în 
mare. Probabil că fata a descoperit-o şi era animalul ei 

preferat. Acum e moartă şi asta datorită mie, altfel cine 
ştie câte victime ar fi făcut? Duceţi-o jos în cală, iar pe fată 
aduceţi-o în cabină. Haide! Mişcaţi-vă! 

Doi indivizi încercară să ridice cadavrul, dar era prea 
greu, aşa că hotărâră să îl târască după ei. Alți doi o imo- 
bilizară pe fată, care se zbătea și țipa de mama focului, 
încercând să îi zgârie şi să-i muşte. Reușită să o împingă 
sub punte și apoi o legară de un scaun, în mijlocul cabinei. 
Îşi umplură paharele cu vodcă, dintr-o sticlă ce trona pe 
masă. 

— Ce facem cu ea, Jose? întrebă unul. Nu arată rău, 
fătuca! Eu zic să ne distrăm puţin. Uite ce ne-a făcut, zici 
că-i tigroacă! 

— Nu-i rea ideea! aprobă celălalt. Îmi plac fetele tem- 
peramentale! 

Jose îi linişti, în timp ce-şi dădea jos cămaşa udă şi se 
ştergea cu un prosop: 

— Răbdare! Să aşteptăm până vine Pedro cu fetele şi o 
să aveţi parte de hârjoneală de-o să vă stea în gât. 

Apoi se adresă tinerei, într-o românească aproxima- 
tivă: 

— Ce cauţi aici? 

Văzând că fata tace, continuă: 

— Ce era ciudăţenia cu care ai venit?... Înţelegi ce te 
întreb?... Eşti româncă, nu?... 

Doina îl fulgera cu privirea şi nu scotea niciun sunet. 
Cel puţin nu se mai zbătea şi nu-i blestema. Văzând că 
nu poate scoate nimic de la ea, Jose îşi puse şi el un pahar 
de vodcă, apoi aprinse tacticos un trabuc. Se întinse pe 

scaun şi, punându-și picioarele pe masă, se adresă celor- 
lalți doi: 

— la mergeţi şi vedeți ce fac frații Mendoza, de nu mai 
vin? 

După o scurtă controversă, unul dintre ei alese să iasă 
în furtună. Tunetele nu încetaseră o clipă şi vântul bătea 
parcă şi mai tare. Astfel că au remarcat ciudăţenia, pe care 
o crezuseră moartă, abia în clipa în care păşise deja înăun- 
tru, ținând în mână o mică ancoră. Jose se repezi la puşcă, 
dar obiectul metalic îl lovi cu putere în piept, doborân- 
du-l la podea. Celălat tâlhar scoase cuțitul şi începu să îl 
fluture ameninţător. Paul nu se grăbi. Se apropie cu pași 
rari, fără teamă. Cuţitarul lovi cu forță, drept în piept, dar 
lama ascuţită se rupse ca o aşchie. Simţi apoi cum o mână 
puternică îi apucă braţul şi-l strânse, făcându-l să urle de 
durere. Oasele îi trozniră, frânte. Un pumn osos, în plină 
figură, îl făcu knock-out. 

Paul se întoarse spre Doina şi se grăbi să o dezlege. 

— Dragul meu, am crezut că te-am pierdut! exclamă 
ea printre suspine. Cum ai reuşit să scapi? Eşti rănit? 

Paul se bătu cu palma în piept: 

— Se pare că am o platoşă de nepătruns. Am fost doar 
ameţit de şocul provocat de proiectil. În rest, n-am nimic, 
pune mâna, convinge-te. Pe lângă atâtea probleme pro- 
duse de această transformare, am primit și o calitate folo- 
sitoare. 

Doina nu apucă să mai spună ceva, că un nou foc de 
armă se făcu auzit şi Paul se prăbuşi iarăși. De astă dată, 
focul fusese tras din pistolul comisarului Stănescu. 

— Poate că ești invincibil în zona pieptului, amice, dar 
spatele ţi-e expus cu totul! Nu-i niciun păcat, un monstru 
mai puţin! râse el batjocoritor, în pragul ușii. 

De această dată, din trupul doborât se scurse un sânge 
maroniu şi vâscos. Doina rămase înmărmurită, nereali- 
zând ce se întâmplase. Apoi, fără să dea importanţă noi- 
lor veniţi, se aruncă spre Paul, căutându-i rana şi încer- 
când să-i oprească hemoragia. Comisarul îşi băgă pistolul 
în teacă şi mormăi: 

— Ce scenă dezgustătoare! 

Apoi, cu un glas poruncitor, ordonă: 

— Ce vă holbaţi atâta? Hai, aduceţi fetele la bord şi cu- 
rățați cabina asta! Tu ce mama dracului ai pățit? i se adresă 
el lui Jose, care sângera din belşug. 

Individul şedea pe podea, cu ambele mâini în jurul 
rănii din piept, cu o privire pierdută. Stănescu nu se lăsă 
înduioşat: 

— V-aţi pus pe băute şi pe pocker, în loc să fiţi cu ochii 
în patru! Data trecută ați eşuat şi mi-aţi făcut o mie de 
probleme, iar acum tot eu trebuie să vă scot din încurcă- 
tură. Ar trebui să fiu plătit dublu. Pedro, ia-l de aici, până 
nu-şi dă duhu’. 

Pedro era un ciocolatiu mic de statură, cu un rânjet si- 
nistru pe chip. La chemarea lui, cei doi frați Mendez au 
sărit, ajutându-l pe Jose să se ridice şi să iasă. 

Ceilalți s-au ocupat ca cele şase tinere din barcă să urce 
pe vas şi apoi le-au închis în cabine. Comisarul Stănescu 
şi-a tras un scaun lângă Doina, care murmura mereu rugă- 
minți şi-l mângâia pe Paul. Şi-a aprins un trabuc și a mârâit: 

— Vezi unde s-a ajuns? Capăt de linie, draga mea. V-aţi 
băgat unde nu vă fierbea oala şi ați pierdut tot. Dacă stä- 
teați în banca voastră, rămâneați fericiți şi, ce e mai im- 
portant, în viață! Îţi dai seama că acum nu mai pot să te 
las să pleci de aici... 

Îşi scoase din nou pistolul şi-l așeză pe masă, la înde- 
mână. Continuă: 

— Am de ales între a te ucide şi a le spune băieţilor să 
te arunce în largul mării... Sau să dau dovadă de indul- 
gență, să-ți cruț viața şi să te vând ca prostituată. Sunt 
sigur că valorezi bani frumoşi. Hm... Cred că ar fi riscant, 
totuși, să te las să ciripeşti, chiar şi peste ocean... Eşti prea 
deşteaptă ca să te împaci cu viața de târfă. Așa că, fru- 
moaso, cea mai sigură ar fi prima variantă. 

Luă pistolul, ușor, şi îi scoase piedica. 

Piticul Pedro intră chiar atunci. 

— Avem câţiva morţi. Ce facem cu ei, dom’ comisar? 
întrebă el, într-o românească stâlcită. 

— Le aruncați cadavrele în larg. Eu mi-am făcut treaba 
şi trebuie să mă întorc la mal. E o noapte a dracu' de neno- 
rocită. Aveţi grijă cum navigaţi, să n-o mai dați în bară şi 
de data asta. 

Se întoarse către Doina și ținti. O voce puternică răsună 
dintr-un megafon și îi opri degetul să apese pe trăgaci: 

— Poliția de Coastă! leşiți imediat pe punte! 

Stănescu îşi ridică privirea, încruntat. 

— Ce mama dracului?! 

Tâlharii dădură buzna afară. Pedro băgă capul pe ușă, 
după câteva secunde, precizând: 

— O vedetă a poliției! 

— Cristoşii mă-sii! se enervă comisarul. Porneşte mo- 
toarele şi bagă viteză! Dacă trag în noi, trageţi şi voi! 

Piticul ieşi şi dădu nişte ordine. Polițistul se întoarse 
spre fată: 

— Să nu crezi că m-am răzgândit. Dacă ne vor amenința, 
tu vei muri prima! 

Apoi se grăbi şi el în furtună, având grijă să încuie uşa. 
Vocile indivizilor răzbăteau cu greu printre tunete şi ra- 
fale de vânt. 

Pedro strigă la urechea comisarului: 

— Nu putem porni! Cred că sunt blocate elicele! 

— Amândouă!? Cum mama dracului!? 

— Nu ştiu! Când le-am oprit, totul era în regulă. 

Megafonul continua să avertizeze și un far puternic 
baleia întreaga ambarcațiune: 

— Poliția de Coastă. Predaţi-vă, altfel deschidem focul! 

— Ce facem, domn' comisar? ţipă piticul negricios. 

— Trageţi cu tot ce aveţi! Eu nu mă las prins! răcni Stă- 
nescu, cu ochii la vedeta poliţiei. 

Când focurile de armă s-au pornit, luminile de pe vasul 
poliției s-au stins şi comisarul își închipui cum le dădea 
târcoale, ca un rechin în jurul prăzii. Acum, ai lui trăgeau 
la întâmplare. Pe o asemenea vreme, orice indiciu, vizual 
sau sonor, era ca și inexistent. 

Comisarul se întoarse spre cabină, cu gândul să revină 
la ostatice. Când să ajungă la uşă, însă, zări o siluetă uriașă 
aruncându-se spre el. Ridică arma, dar nu mai apucă să 
tragă. Umbra îl dobori ca pe o popică. Încercă în van să se 

opună. Trebui să cedeze, în cele din urmă, şi să accepte 
cătuşele. Se lăsă târât înăuntru și acolo îl recunoscu pe 
adversarul său: comisarul Bud. 


kkk 


Doina era tot pe podea, cu capul lui Paul în poală. 
Când i-a văzut pe cei doi intrând, a ridicat privirea spre 
comisarul băimărean, exclamând: 

— Nu e mort! Nu e mort... Mai are puls. Îi simt pulsul! 

Stănescu continuă să se zbată, avertizând de zor: 

— Eliberează-mă imediat, cretinule! Te implici într-o ac- 
țiune a poliției locale, netotule! Ţi-ai depăşit atribuțiunile 
şi vei suporta consecinţele, animalule! 

Şi tot aşa, până când Bud îl domoli brusc, cu un dos lat 
de palmă. Afară răsunau încă împuşcături din ce în ce 
mai rare şi comenzi scurte care răzbăteau printre tunetele 
tot mai îndepărtate. Scăpat de văicărelile celui încătuşat, 
comisarul se aplecă deasupra corpului diform şi îi căută 
pulsul. Simţi o bătaie slabă, ceea ce-l miră, fiindcă glonțul 
îl lovise în zona inimii şi sângerarea fusese abundentă. 
Fata îi luă mâna şi o conduse către piciorul drept. Acolo, 
în apropierea călcâiului, ceva bătea cu putere şi îl mențţi- 
nea în viață. Era o nouă inimă, de un alt tip, care se for- 
mase din scoica ce-şi găsise gazdă trupul lui Paul şi îi pre- 
luase funcţiile vitale, salvându-i astfel viața. 

Doina zâmbi către comisar, care părea că nu înțelege 
ce se petrece. Ochii rănitului se deschiseră şi de pe buzele 
lui se auzi o şoaptă: 

— Apăăăă!... 

Bud se precipită să caute un pahar, dar fata îl prinse de 
mână și îi spuse: 

— Nu orice fel de apă. Are nevoie de apă de mare... Și 
în cantitate mare! 

Înăuntru se buluci, dintr-odată, un grup numeros de 
persoane. Un ofițer de la Poliția de Coastă, câțiva subor- 
donați, unii răniți, urmați de tâlharii de pe Sea Star, legați 
şi spăşiți. În final intră Ghiță, care se grăbi să o ajute pe 
Doina. Scoaseră trupul lui Paul din cabina aglomerată și 
îl duseră pe punte. Doina îl îmbrățişă şi-l sărută prelung. 
Lacrimile fierbinți, sărate ca marea, se prelinseră pe obra- 
zul iubitului, ajungându-i la buze. Le sorbi cu nesaţ, ca 
pe un elixir al vieţii. Şi, cu puterea generată de acele pică- 
turi, o strânse şi el la piept şi-i şopti: 

— Te-am iubit mereu, Doiniţă... şi te voi iubi mai mult 
decât aş putea să-ţi arăt... Tu eşti perla sufletului meu şi 
aş fi vrut să te țin mereu aproape... să te admir. Dar acum, 
dragostea mea, suntem condamnați la despărțire... căci 
aparținem fiecare altei lumi... Nu te voi uita niciodată, 
căci mintea nu mi-e tulbure şi va păstra limpede imaginea 
ta. Acum trebuie să mă laşi să plec în lumea mea... Te rog, 
draga mea... Simt că mă sfârșesc... 

Fata se dezlipi cu greu de pieptul lui. Cei doi bărbați 
înțeleseră că trebuie să intervină. ÎL ajutară pe rănit să se 
arunce în apele agitate ale mării. Strigătul de durere al 
Doinei sfâşie îndelung, în zadar, întunericul nopții. Între 
valuri, însă, nu se mai putea distinge nimic. Bărbaţii o 
mai lăsară câteva clipe, să se liniştească, după care o duseră 

mai mult pe sus în cabină, unde îi dădură un calmant, din 
trusa cu medicamente a ambarcaţiunii. 

Vasul fu scotocit peste tot. Cele şase fete găsite la bord, 
precum şi contrabandiștii de carne vie, fură transbordați 
pe vedeta poliției şi duşi pe uscat. Pe Sea Star mai răma- 
seră doar doi agenţi, să asigure paza până dimineaţă. 

Zorii noii zile îi prinse pe toți obosiţi, după acea noapte 
atât de zbuciumată. Se retrase fiecare către un loc unde 
să se odihnească preţ de câteva ore. Doina, în garsoniera 
lui Ghiţă, Bud, la Mafaldea, cu care se întâlnise pe mal. 

După-amiază se îndreptară cu toții spre sediul poliției 
municipale, pentru declaraţii. Deşi dormise câteva ore, 
Doina era tot agitată şi îi dădu mari bătăi de cap jurnalis- 
tului constănţean. Bărbatul fu nevoit să-i povestească în 
amănunt cum reuşise să mobilizeze poliţia, pentru a 
porni în interceptarea vasul contrabandiştilor. 

După despărțirea de la restaurant, plecase glonț spre 
gară, unde-i aştepta Bud, cu ochii pe ceas. Când aflase că 
prizoniera lui evadase, explodase ca o grenadă şi fusese 
gata să-l ia la bătaie pe Butnaru. Cu greu reuşise Ghiţă 
să-l mai tempereze şi să-l convingă că totul avea să se re- 
zolve cu ajutorul comisarului-şef. Aici intervenise talentul 
jurnalistului, care, într-o discuţie îndelungă cu Mafaldea, 
îşi folosise toate argumentele disponibile şi invocase chiar 
şi faptul că-i e dator de când îl salvase de la înec. Ştia că 
pe vas se întâmplă ceva ilegal şi mai ştia locul unde se du- 
sese Doina. Mai exagerase el unele lucruri, dar numai în 
felul acesta îl convinsese să apeleze la Poliţia de Coastă. 
Restul fusese simplu: aşa cum bănuise, găsiseră maşina 

pe plaja de la Vama Veche şi porniseră în căutarea lui Sea 
Star, care nu avea cum să fie departe. Noroc că cineva blo- 
case elicele cu plase de pescuit. Fusese inspirația lui Paul, 
înainte de a urca pe vas... 


EPILOG 


Era o dimineață liniştită de toamnă şi pe plaja de la 
Vama Veche nu se vedea țipenie de om. Doar valurile, în- 
demnate de un vânt mai vioi, se înfoiau şi se repezeau, 
cu repertoriul lor caracteristic, spre malul care le tempera 
elanul. Un Mercedes îşi făcu apariția în acest peisaj mati- 
nal, înaintând spre mare. Se apropie până la întâlnirea cu 
undele înspumate şi motorul încetă să mai toarcă. Din 
maşină cobori Doina, într-o rochie albă, vaporoasă, sfi- 
dând răcoarea anotimpului. Era desculță şi pipăi cu tăl- 
pile nisipul umed, înaintând de-a lungul plajei, cu privi- 
rea pierdută spre orizontul cuprins între cer şi mare. Ochii 
îi erau protejați de ochelarii negri ce-i permiteau să sfideze 
soarele care se ridica semeț deasupra apei. 

După un timp, se opri. Privi nemişcată spre depărtări, 
cu braţele încrucişate la piept. Nimic nu trăda frământa- 
rea interioară şi aşteptările din sufletul ei. Sătu aşa multă 
vreme, până când un sunet, străin de cele generate de na- 
tură, îi atrase atenţia. Era maşina lui Ghiţă, care cobori şi 
se apropie de ea. 

— M-am gândit că încă n-ai plecat. O să-ţi fie dor de 
locul ăsta. 

Doina aprobă din cap, tăcută. Bărbatul o privi, admi- 
rându-i părul care-i flutura în bătaia vântului. Îşi dădu 
vesta jos şi o puse pe umerii expuşi ai fetei. Apoi întrebă 
sfios: 

— Crezi că mai trăieşte? Mai speri să-l întâlneşti? 

Răspunsul ei veni târziu: 

— Nu ştiu... Sunt dezorientată şi mi-e frică. Mă simt 
vinovată. L-am împins de multe ori la acţiuni stupide, iar 
ultima i-a fost fatală. N-o să mi-o iert niciodată... 

— Nu mai fi aşa aspră cu tine. A fost şi alegerea lui şi, 
având în vedere circumstanţele, v-aţi descurcat destul de 
bine. Aţi dat în vileag o rețea de traficanţi de prostituate, 
salvându-le pe fetele acelea de la o viață de chin, poate 
chiar și de la moarte. Plus că aţi prins un comisar corupt 
şi ai reușit să scrii un articol senzaţional. 

Fata negă din cap: 

— Dar cu ce preţ, Ghiţă?! Cu ce preț!? Cu cel al fericirii 
noastre, cu prețul vieții iubitului meu. Şi ce-am realizat? 
Stănescu e cercetat în stare de libertate şi sunt aproape 
sigură că nu va fi condamnat la închisoare, fiindcă aşa e 
justiţia la noi! Mâine, poimâine va găsi o altă oportunitate 
de a-şi continua activitatea infracţională, iar eu voi fi în 
vizorul lui. Mă voi uita mereu în spate, căci răzbunarea e 
doar o chestiune de timp. lar acum sunt singură. 

— Să nu spui asta! replică imediat bărbatul. Voi fi ală- 
turi de tine, chiar dacă ne despart 800 de km. Dă-mi doar 
un semn, când ai nevoie, şi voi fi gata de acțiune. În plus, 
să ştii că am încredere în tine: am văzut că te descurci în 
orice situaţie şi mi-a plăcut să lucrăm împreună! 

Doinei îi scăpă un zâmbet discret: 

— Mersi, Ghița! Eşti un om bun şi m-ai ajutat enorm! 
Sper să ne mai întâlnim. 

Bărbatul o îmbrăţişă prieteneşte şi îşi luă rămas bun: 

— Să mă suni cât mai des, fată dragă! Şi să vii la primă- 
vară în concediu. Eşti binevenită în garsoniera mea. Eu o 
să dorm în altă parte. 

— Ok! Păstrăm legătura. Mersi încă o dată pentru tot! 
Hai, du-te acum, că eu mai stau câteva minute şi pornesc 
spre casă! Vreau să-mi iau rămas bun de la mare. 

Îi înapoie haina şi îi strânse încet palma între degetele 
ei mici. După ce Dacia dispăru din peisaj, întoarse iar pri- 
virea spre valurile înspumate. Totul era neschimbat şi nu 
ştia dacă exista ceva care ar fi putut perturba monotonia 
mării. Porni alene spre maşină. Avea tot timpul din lume 
şi amâna cât putea despărțirea de acest peisaj, căruia avea 
să îi ducă dorul în fiecare zi, în fiecare clipă. Locul în care 
pierduse o parte din suflet, unde avusese parte de senti- 
mente puternice, de neimaginat, care îi schimbaseră ca- 
racterul şi perspectiva asupra lumii. 

Curios! Uşa maşinii era întredeschisă, deși ştia că o îm- 
pinsese de tot. Grăbi pasul şi descoperi, cu uimire, pe 
scaunul şoferului, o cochilie, iar pe ea, o perlă superbă! 
O ridică zâmbind şi întoarse ochii înlăcrimaţi către mare. 
Nu reuşi să zărească nimic deosebit, dar acum ştia că 
acolo, undeva, sub valurile acelea neastâmpărate, există 
cineva care o priveşte cu dragoste, cineva care o iubeşte 
în tăcere. Paul al ei trăia şi, aşa cum promisese, n-avea să 
o uite niciodată! 

Ridică mâna şi o flutură fericită deasupra capului, stri- 
gând: 

— Mă voi întoarce, iubitule! Mă voi întoarce! 

Apoi se urcă la volan şi porni în trombă. Emoţiile co- 
pleşitoare îi apăsau pieptul mai s-o sufoce şi spera din tot 
sufletul ca șofatul s-o ajute. La urma urmei, avea viteza 
în sânge. 

Soarele se înroșea tot mai tare, precum un fecior timid 
care tocmai a terminat primul dans cu iubita, iar acum 
trebuie să se retragă pentru a-și înăbuși emoţiile. Aluneca 
în jos la orizont, lipsindu-se de coroana strălucitoare şi 
permițând ochilor pământești să-i vadă fața mai blândă. 
Marea parcă păstra un moment de reculegere înainte de 
a primi astrul încins în pântecul ei răcoros. Era o tăcere 
sacră și un spectacol unic, pe care familia de pe iaht îl 
savura cu nesaț și recunoștință, de parcă ar fi fost primul 
asfinţit pe care-l vedeau. Nu-și închipuiseră că poate fi 
atât de frumos, deși ăsta era scopul principal al ieșirii în 
larg. 

Tocmai cumpăraseră ambarcaţiunea, iar Nelu era bu- 
curos să-și etaleze virtuțile de marinar în fața soţiei și a 
micuțului lor. Spectacolul unui apus de soare, văzut de 

pe iahtul înconjurat de ape, era un motiv suficient să navi- 
gheze până ce uscatul se pierduse în zare, iar liniștea de- 
venise pe deplin stăpână. Parcă erau trei statui scăldate 
de lumina dulce a ultimelor raze, copilul — fascinat de 
globul miraculos, mama - ținându-și odorul strâns în 
brațe și tatăl — îmbrăţișându-și femeia pe după umăr. Su- 
blim! Acesta fu cuvântul care le veni pe buze amându- 
rora, după ce ultima lucire se pierdu sub apă. Acum puteau 
să se întoarcă la mal, înainte de a se întuneca de tot. 

O firavă adiere de vânt îl convinse pe Nelu să nu mai 
pornească motorul, preferând să ridice vela și să savureze 
în continuare liniștea. Adierea își amplifică puterea și 
vasul prinse viteză. Privirile lor așteptau acum să distingă 
uscatul, iar apoi locul de unde plecaseră. Doar că altceva 
le atrase atenţia, tocmai când zăriră primele semne ale 
plajei. O pâlnie uriașă și jucăușă se plimba pe mal, dan- 
sând de una singură și schimbându-și mereu direcția. 

— Mami, uite! exclamă entuziasmat băieţelul, arătând 
cu degetul. Ce-i ăla? 

Era o tornadă, încă un fenomen spectaculos pe care nu 
îl mai admiraseră niciodată de atât de aproape. Priveau 
fascinațţi la demonstraţia de forță a vântului, uitând pen- 
tru o vreme de pericolul pe care îl reprezenta pentru ei. 

De parcă tornada s-ar fi plictisit de teren, își schimbă 
complet planul şi porni pe mare. Apa prinse viaţă şi se 
ridică la zeci de metri înălțime, ca niște fântâni arteziene 
uriașe. O altă reprezentaţie fascinantă, primită cu aceleași 
exclamații de uimire. Părea că pâlnia va dispărea curând 
în larg, însă, deodată, își schimbă iar cursul, de parcă îi 

zărise. Admirația din privirile lor se transformă instanta- 
neu în groază. Nelu se grăbi să pornească motorul, pen- 
tru a fugi din calea pericolului, în timp ce femeia, speriată, 
se precipită spre adăpost, cu copilul în brațe. Doar că nici- 
unul nu-și atinse ținta. 

Vârtejul ajunse repede în preajmă şi balansă puternic 
vasul, de parcă ar fi vrut să-i încerce greutatea. li dădu 
un ocol de aproape, stropindu-l din belşug cu valurile fu- 
rioase. Strigătele oamenilor — care se țineau disperaţi de 
orice lucru bine fixat — nu se mai auzeau, înghițite şi ele 
de același tolcer însetat. Lacrimile copilului și ale femeii 
erau imediat spălate de mare. Nelu se ținea cu o mână de 
balustradă, iar cu cealaltă apucase brațul nevestei, care, 
la rândul ei, reușea încă să-și țină odorul la piept. Erau 
clipe de agonie, în care doar speranţa că se vor termina 
din moment în moment, îi făcea să reziste. 

Însă n-a fost să fie, pentru că tornada a pătruns pe la 
tribord și i-a ridict în aer ca pe o coajă de nucă. Catargul 
s-a frânt ca un pai și l-a lovit pe Nelu drept în cap. Mâinile 
i s-au desprins și trupurile s-au împrăștiat care încotro. 
După ce s-a rotit de câteva ori prin aer, ambarcațiunea a 
fost azvârlită ca o jucărie care nu mai prezenta interes, 
stricată de un copil curios și alintat, care își găsea plăcerea 
în a distruge și abandona tot ce-i pica în mână. Acum, că 
își satisfăcuse poftele, nu-avea rost să mai zăbovească, așa 
că se pierdu în depărtare, șuierând. 

În urma lui... bucăţi de lemn, de plastic, de pânză, tru- 
puri inerte... Și din nou acea liniște deplină. Dar o altfel 
de liniște: fără suflare, fără admiraţie, fără speranţă, fără 

iubire. O linişte apăsătoare, care se aşterne întotdeauna 
după o mare tragedie. Un apus de soare mult prea scump 
plătit. 


BĂIATUL CU OCHI MOV 


Plaja de la Vadu era un loc mai puțin vizitat de turiști, 
dar liniştit şi plăcut, mai ales pentru cei care veneau pre- 
gătiți cu tot ce aveau nevoie într-o zi de distracție estivală. 
Puţine familii se încumetau să străbată drumul de țară 
pentru a ajunge pe nisipul fin, spălat conștiincios de valu- 
rile răcoroase ale Mării Negre. Livia și cei doi copii ai ei 
se numărau printre cei care își întinseseră azi cearșafurile, 
încă de la primele raze ale soarelui de iunie. În dreapta lor 
se așezase un cuplu de pensionari, iar în stânga, o pere- 
che de tineri îndrăgostiţi care se căzneau să pună pe apă 
o barcă gonflabilă, adusă probabil cu mari eforturi. Stră- 
dania lor era un deliciu pentru privitori, dar mai ales pen- 
tru Sebi şi Lavinia, care chicoteau în timp ce-și ajutau 
mama la despachetat. 

Simţeau o mare nerăbdare să fie botezați de apa sărată, 
așa că n-avură timp decât pentru o mică gustare, după 
care se aruncară în îmbrăţișarea revigorantă a valurilor. 

— Sebi, ai grijă de Lavi, că încă nu ştie bine să înoate! 
Nu vă despărțiți unul de altul și nu vă depărtați de mal! 
Nu staţi prea mult, apa încă-i rece! 

Dar adolescentul de paisprezece ani era prea entuzias- 
mat de provocările mării, în timp ce fata, cu patru ani mai 

mică, se înfiora la mediul rece cu care trebuia să se obiș- 
nuiască. Micuţul, după ce făcu un număr consistent de 
tumbe și scufundări, se apropie de barca tinerilor, cu 
intenţia vădită de a le da o mână de ajutor. În acest timp, 
copila se străduia să se obișnuiască cu ritmul impus de 
valuri, înaintând încet către o stâncă ce se ițea din apă, la 
o distanță tocmai potrivită pentru un popas. Din apropi- 
ere, ceea ce părea doar un pietroi scăpat de zei în apă, se 
dovedi o insuliță cu mai multe grote pe dedesubt, iar dea- 
supra având porţiuni întinse de mușchi verde și moale, 
ca o pătură ce te îmbia să te întinzi. Era locul ideal, pe 
care fata îl revendică imediat, ca pe o descoperire impor- 
tantă în vederea explorărilor viitoare. Toate acestea și le 
spuse după ce găsi descoperi cea mai ușoară cale de a es- 
calada stânca, precum şi cel mai indicat loc pentru a scruta 
depărtările. 

O vedea pe maică-sa cum îi face cu mâna, după ce, cu 
siguranță, o urmărise mai întâi, cu inima strânsă, cum es- 
caladase stânca. ÎI vedea pe Sebi împingând în larg barca 
tânărului cuplu. De asemenea, putea să-i vadă pe cei doi 
pensionari cum se ungeau reciproc cu cremă de soare pe 
corp. 

Un clipocit abia perceptibil, venind din spate, îi atrase 
atenţia. Se întoarse și încercă să ghicească locul în care se 
produsese. Văzu o undă ușoară apropiindu-se de insulița 
ei, dar nu putu să-și dea seama ce o generase. O fi fost 
vreun peşte mai mărișor sau poate chiar un delfin? Se 
ridică în picioare, pentru a observa mai bine fenomenul, 
înainte de a se pierde sub stâncă. Probabil că intrase în- 

tr-una din deschizăturile pe care se temuse să le explo- 
reze. Acum avea un motiv în plus. 

Coborî pe același traseu, încercând să nu uite locul în 
care se pierduse unda, apoi înotă până la o intrare destul 
de înfricoșătoare pentru ea. Curiozitatea vârstei era mai 
mare decât frica, așa că nu pregetă să pătrundă în întu- 
neric. Apa nu era adâncă, dar cu siguranţă era mai rece. 
După ce-și obişnui ochii cu întunericul, începu să explo- 
reze fiecare cotlon, în speranța ocaziei de a mângâia pie- 
lea fină a unui delfin. Pe măsură ce înaintă, nu se mai putu 
ajuta de vedere, astfel că merse doar pe pipăite. Locul era 
tot mai strâmt și tocmai se gândea să se întoarcă, când 
ceva zvâcni în apropiere şi se strecură pe dedesubt, atin- 
gânduri picioarele. Tresări și se întoarse imediat, pornind 
repede în urmărirea vietății. Fireşte că n-o ajunse, iar asta 
o necăji foarte tare, când ieși la lumină. 

Rămase locului, uimită de ceea ce i se întâmplă, anali- 
zând în gând atingerea care-i provoca și acum furnică- 
turi. Parcă nu fusese delfin ori vreun pește, parcă simţise 
niște mâini care-și făcuseră loc să treacă. Să fi fost oare o 
caracatiță? Dar există caracatițe în Marea Neagră? Privi- 
rea ei dezamăgită urmări calea pe care bănuia că se în- 
depărtase viețuitoarea, regretând că o pierduse. Nu-i veni 
însă să creadă când văzu unda întorcându-se deodată 
spre ea şi dându-i ocol, încet. Oare avea să o atace?! — 
zvâcni un gând de panică în mintea ei crudă. Dar curio- 
zitatea învinse iarăşi teama şi fata rămase locului, gân- 
dind cu glas tare: 

— Hai, arată-te! Hai că nu-ți fac nimic... 

Îndemnul ei avu efect și deasupra apei își făcu apariția, 
încet, un cap de... băiat. Totuși, nu era aprea sigură, căci 
capul era acoperit cu un fel de cască protectoare, iar 
chipul dezvăluia un zâmbet stingher și nişte ochi mov 
cum nu mai văzuse în viața ei. Nu-şi putea explica de 
unde răsărise, că doar nu-l văzuse pe plajă. Şi cum reușise 
să stea atâta vreme sub apă? Îi zâmbi și ea, încercând să 
se apropie. Băiatul, însă, dori să păstreze distanța, astfel 
că se îndepărtă la fiecare pas de-al ei. 

— Eşti de pe-aici? Cum îţi spune? încercă Lavi să-l cu- 
noască. 

Omulețul zâmbi și mai larg, după care se scufundă de- 
finitiv, dispărând în valuri, odată cu unda lui. 

Numai fata îl văzuse, stânca fiind un paravan bun între 
ei și ceilalți turiști. lar acesta era un imbold suficient pen- 
tru a-l căuta și în zilele următoare. 


INSULA NOPŢII 


Apusul devenea o amintire din ce în ce mai îndepăr- 
tată, în timp ce noaptea se așeza tot mai întunecată dea- 
supra mării liniștite. Cupola de stele din trena nesfârșită 
a lunii își etala sclipirile, căutând fiecare din ele să se ad- 
mire în oglinda imperturbabilă a apei. Apoi, pe măsură 
ce se regăseau, clipeau ștrengăreşte pentru a se asigura 
că e reflectarea fidelă a lor. Deodată, acel spectacol de 
liniște și grandoare începu să vibreze, iar oglinda apei își 
deformă chipul, chinuită parcă de durerile unei nașteri 

iminente. Și nu era nicio exagerare, pentru că, din burta 
ei misterioasă răsări lin un petic de pământ înverzit, ce 
se elibera täcut din adâncul întunecos. 

Era o insulă mică, ce părea făcută de mâna omului. 
Prea simetric erau construite canalele zidite în piatră ce 
o străbăteau, prea calculat erau distribuite plantele care 
creșteau pe pământul neted, prea bătătoare la ochi era 
capsula din mijlocul acestei apariții. Parcă pentru a risipi 
orice dubiu, acea construcție rotundă și întunecată se des- 
chise în patru petale, lăsând să se vadă un alt înveliș, de 
data asta transparent, prin care răzbătea o lumină blândă. 
Şi acesta se deschise precum o floare, descoperind com- 
plet o suprafață de circa 300 de metri patrați. Camere cu 
pereți de sticlă, straturi de verdeață și flori, obiecte de mo- 
bilier al cărui rost era greu de ghicit, un bazin mare în 
centru, erau doar câteva din dotările ce săreau în ochi. 
Fiecare lucru genera lumină proprie, de parcă ar fi avut 
viață, suficientă pentru a-l face vizibil, dar să nu eclipseze 
nimic din jurul său. 

Şi totuși, cele două paturi situate în centrul locuinței 
se cereau examinate mai îndeaproape. Nu fiindcă arătau 
ca două scoici uriaşe semi-deschise, de un alb sidefat, la 
fel ca așternuturile imaculate, dar mai ales pentru cele 
două fiinţe care se odihneau în ele. În primul dormea încă 
un băiețaş gol şi complet dezvelit, de vreo zece ani, cu 
părul negru și lung și cu o respirație imperceptibilă. 
Arătarea care ocupa ce-l de-al doilea pat e mai greu de 
descris. Avea două mâini și două picioare, de asemenea 
și un cap, dar parcă nu era om. Tot corpul îi era acoperit 

de plăcuțe dure, ca de scoică, de culoare închisă. La fel îi 
era și chipul. Doar pleoapele, care tocmai se ridicară, îţi 
mai dădeau senzația că are ceva din specia umanoidă. 

— Bună noaptea, somnorosule! i se adresă el copilului. 
Avea o voce stranie, de parcă venea de departe și cădea 
ca valurile înspumate. Iar ai făcut zile negre, umblând 
prin locuri îndepărtate? Eşti obosit? 

Somnorosul începu să dea semne de viață, prin mișcări 
tot mai dese. Se ridică alene şi deschise ochii, dând la 
iveală o culoare intensă, mai puțin obișnuită pentru un 
om. 

— Nuss obosit deloc! Ţi-a spus Lala ceva? întrebă el, 
uitându-se curios la cel care-i întrerupse odihna. 

— Ce ar fi trebuit să-mi spună? 

— Eu știu...? Poate că... 

Omul scoică se așeză lângă micuț și îl cuprinse cu 
braţele. Apoi îi luă obrajii în mâini, fixându-l cu privirea: 

— Îmi ascunzi ceva, dragul meu? 

Băiatul scăpă un oftat și îl îmbrăţișă, la rândul lui, 
după care spuse mai mult în şoaptă: 

— Paul, eu te iubesc mult... O iubesc și pe Lala, îl iubesc 
şi pe Matu și pe Titu și pe Sisu, dar... de ce stăm noi aici? 

Omul scoică îl dădu deoparte și se ridică în picioare. 

— Ai văzut oameni, așa-i? Ai fost la mal în zilele tre- 
cute, în loc să vizitezi Templul, așa cum mi-ai spus? 

— Daaa... puţin. Doar un om... şi numai de trei ori. 

— Ah! copile, copile... Locul nostru nu e printre ei, ci 
printre prietenii noștri, printre rudele noastre de sânge. 
Crede-mă, că eu de acolo vin. 

— Dar eu semăn mai mult cu ei decât cu Lala... sau cu 
tine. 

Paul se întoarse din nou lângă băiat și îl luă de mână. 

— E drept că arătăm diferit, însă avem același sânge. 
Ți-am mai povestit că Matu mi te-a adus aproape mort. 
A trebuit să-ți dau din sângele meu, pentru a te salva. Din 
fericire, nu ți s-au produs mutații fizice evidente, poate 
fiindcă eu am fost înainte un om normal. Doar pe ici pe 
colo ţi-a ieșit câte un înveliș de scoică, dar chipul ţi-a 
rămas frumos și pur. 

— Şi Lavi e frumoasă! se grăbi să spună micuțul. 

— Cine e Lavi? 

— Fata cu care m-am întâlnit pe malul mării. E fată, 
nu-i așa? 

— Mda, cred că e fată. Sufletul tău știe mai bine. Doar 
că ar trebui să n-o mai vezi. 

— De ce? E un om bun, simt asta! 

— Nu mă îndoiesc de asta, dar nu-i singură. Pe lângă 
ea roiesc o mulțime de oameni, dintre care unii ți-ar putea 
face rău. 

— Îşi promit că o să fiu atent și nu mă voi lăsa văzut! 
Te rog, Paul! O să mă apere Titu și Sisu... 

— Doi rechini de mare și o biată focă nu pot ţine piept 
nici măcar unui om. Mai ales dacă e înarmat. 

Un sunet discret se făcu auzit, la care Paul se ridică și 
se apropie de un mic panou de comandă. 

— Exact la timp a sosit Matu cu hrana. 

Atinse un buton al cărui led clipea, după care chepen- 
gul ușor de pe bazin se ridică silențios. La scurt timp, pe 

marginile din sticlă groasă își făcură apariția niște brațe 
lungi cu ventuze, urmate de un cap cu ochi mari și curioși. 

— Matuuuu! exclamă băiatul sărind vioi din pat și fu- 
gind spre ceea ce arăta ca o caracatiță de dimensiuni apre- 
ciabile. Mi-a fost dor de tine... 

Două din braţele arătării se avântară și-l cuprinseră pe 
micut într-o îmbrățișare insolită şi pătimașă. După un 
moment de tandreţe, omulețul fu ridicat pe sus și scufun- 
dat zgomotos în apa revigorantă. Apoi alte două ramifi- 
cații cu ventuze își făcură apariția din apă, purtând în ele 
alge şi câţiva peştișori ce se zbăteau încă. Paul preluă 
mâncarea și îi lăsă pe cei doi să se hârjonească, în timp ce 
el spălă ingredientele și alcătui porțiile. După care se 
aruncă și el, iar joaca mai dură câteva minute, de data asta 
în trei. Ăsta era ritualul de început al fiecărei nopți obiş- 
nuite. Bipezii ieșeau bine dispuși și se ștergeau cu câte un 
prosop alb și pufos, înainte de a se așeza la masă. Matu îi 
privea de pe margine, dar câteodată încălca protocolul și 
ieșea din bazin, alăturându-se mesenilor. Nu și de data 
asta. 

— De ce e Matu singur în toată marea? întrebă băiatul 
în timp ce mânca. Nu am mai văzut o altă caracatiță care 
să-i semene. 

— Cred că ţi-am mai spus povestea lui Matu, dar îţi 
place să o tot auzi, chiar și când mâncăm. Ceea ce nu-i fru- 
mos printre oameni. Cu Matu m-am împrietenit când 
rătăceam prin Oceanul Atlantic, și a ținut neapărat să mă 
urmeze, deși nu-i priește traiul în apele prea puţin salini- 
zate ale Mării Negre. Acum s-a mai adaptat, dar a suferit 

un timp doar pentru a-mi fi alături. E o caracatiță isteață 
și iubitoare, cum nu mai există alta. Acum, ia spune-mi, 
ce subiecte abordăm azi la educaţie? Că tot veni vorba de 
istețime... 

— Aşaaaa... Știu că avem de discutat despre Istoria și 
Geografia Mării Negre, despre limba maternă, despre... 
anatomia omului și... arte. 

— Atât? Ai uitat matematica? 

— Uuuuf, n-am uitat-o, dar nu-mi prea place, se îmbufnă 
micuțul. 

— Nu-ţi place fiindcă nu o cunoști. Un lucru la care 
eşti bun, nu se poate să nu-ți placă. Așa e și afecțiunea 
dintre ființe. Dacă nu cunoști o ființă, ba chiar ai infor- 
mații greșite, nu o să te simți atras de ea, ajungând să o 
detești. De exemplu, oamenii l-ar prinde pe Matu şi l-ar 
expune într-un bazin mic, ca să-i distreze. Asta dacă nu 
l-ar ucide pentru a-l mânca. 

— Ooooo, Paul! Cum poţi să vorbeşti așa ceva?! Mai 
ales când mâncăm. 

— Scuză-mă, dar nu m-am putut abține. Revenind la 
matematică: trebuie să ai răbdare și o să-i găsești farme- 
cul. De ea ai nevoie și la Istorie, și la Geografie, și la Ana- 
tomie... Mă bucur că ai terminat din farfurie. Hai să trecem 
la lecţii, după care te așteaptă marea și prietenii de joacă. 

Bazinul devenise parcă neîncăpător pentru Matu și 
noii veniţi: câinii de mare Titu și Sisu, precum și mustă- 
cioasa focă, Lala. Dar nu era loc de compromisuri, iar cei 
patru vizitatori știau că trebuie să aibă răbdare până ce 
omulețul lor îşi termina treaba. Paul a venit cu mai multe 

cărți, unele mari și frumos colorate, toate protejate de 
coperţi impermeabile. Băiatului îi plăceau cărțile, mai ales 
cele cu poze, și le mângâia cu drag paginile fine din care 
emana o mireasmă nemaiîntâlnită în nicio altă parte a 
întinderilor străbătute de el. Oare așa miroase uscatul 
populat de oamenii de la care proveneau aceste cărți? Tre- 
buie să fie un tărâm minunat! 

Timpul s-a scurs, când mai repede, când mai greoi, dar 
momentul cel mai așteptat al nopții a sosit, spre bucuria 
tuturor. Au sărit amândoi între înotătorii ce-i așteptaseră 
cu atâta răbdare, coborând prin bazin în adâncul mării. 
Acolo îi aştepta o altă lume, plină de viaţă și libertate. 
Aproape toate viețuitoarele îi cunoșteau și veneau să le 
ureze bun venit. Altele, mai puţine și probabil rătăcite de 
zona lor obișnuită, priveau curioase acel alai multicolor 
ce însoțea două ființe de mare rang. Noaptea din ape avea 
strălucirea ei, văzută în toată splendoarea de cele două 
perechi de ochi omenești... și nu prea. Pentru că ei se 
adaptaseră noii vieţi și puteau vedea, la fel de bine, 
noaptea ca şi ziua. 

Au înotat în grup, o perioadă, apoi băiatul s-a des- 
prins, prin încercările lui de a-i întrece în viteză pe Titu 
Și Sisu. Însă rechinii nu se lăsau mai prejos, și astfel Paul 
și Matu, mai potoliți de felul lor, le pierdură urma. Doar 
Lala încerca încă să se țină după ei. Băiatul știa că-i 
așteptat pe insulă, înainte ca aceasta să se scufunde, dar 
nu ar fi fost prima dată când aventurile îl făceau să nu fie 
punctual. 

BOTEZUL 


Tentația întâlnirilor de la malul mării era tot mai mare 
pentru ambii copii. Lavi era atrasă de apariția atât de 
exotică a băiatului cu ochii mov, iar acesta simțea o 
afecțiune irezistibilă pentru fetiță, prima ființă umană în 
care avea încredere. Amândoi căutau prilejul să ajungă la 
locul de întâlnire, ea convingându-și mama că plaja de la 
Vadu e cea mai frumoasă din lume şi acolo se simte ne- 
spus de bine, iar el evadând de sub supravegherea lui 
Paul și a lui Matu. Degeaba era dojenit și avertizat de tu- 
torele lui, nu avea putere să reziste chemării instinctive. 

Primele cuvinte le-au schimbat când s-au văzut a doua 
oară, tot în locul ferit de după stâncă. Predominau întrebă- 
rile fetei, dar băiatul evita sau nu cunoştea toate răspun- 
surile. Cea mai grea era „Cum te cheamă?”, peste care să- 
rise până la a treia întâlnire, căutând un răspuns potrivit. 

— Pe mine mă cheamă Lavinia, dar mi se spune Lavi. 
Pe tine cum te cheamă? a venit din nou întrebarea fetei. 

Băiatul lăsă ochii în jos, rușinat. 

— Nu știu... Încă nu am un nume. 

— Cum așa?! Toată lumea are un nume, chiar şi pisica 
mea. Cum îţi spun părinții? 

— Mama și tata au murit când eram mic, iar eu nu-mi 
amintesc cum îmi ziceau. Paul e prietenul meu cel mai 
bun, dar nici el nu știe cum mă cheamă. Mi-a zis că poate 
îmi voi aminti cu timpul. Până atunci îmi spune „băiete” 
sau „micuţule”, că nu mă are decât pe mine. 


215 


METAMORFOZA Petru Racolța 


— Nemaipomenit! Să nu ai nume! Doar voi doi sun- 
teți? Unde locuiți? 

Băiatul îi arătă marea, iar Lavi nu știu ce să înțeleagă. 

— Pe o insulă mică, o lămuri el. Cu ceilalți prieteni. 
Vrei să-i cunoşti? 

Fata aprobă încântată și, după ce băiatul dispăru sub 
apă pentru câteva secunde, în apropierea ei apărură doi 
pești mari şi o focă. 

— Nu te teme, că nu-i mușcă decât pe cei care-mi vor 
răul, o liniști copilul mării. 

Frica Laviniei dispăru destul de repede, pe măsură ce 
se amuza de giumbușlucurile celor trei ființe care făceau 
cercuri în jurul ei. Foca se apropie cel mai mult, lăsân- 
du-se chiar mângâiată. 

— Ea e Lala, iar cei doi câini de mare sunt Titu şi Sisu. 

— Ce simpatică focă! se entuziasmă fata. Vezi, chiar și 
ea are un nume. Trebuie să primești și tu unul! Vrei să te 
botez eu? 

Băiatul păru încântat de idee: 

— Se poate așa simplu? 

— Sigur că da! Trebuie doar să-ţi găsim un nume po- 
trivit, ceva frumos. Ai vreunul în minte? 

— Nu m-am gândit. Așteptam să-mi amintesc numele 
care l-am primit de mic... 

— Până atunci pot să treacă ani, iar eu nu știu cum să-ți 
zic. Eşti un copil al mării, dar îţi trebuie şi un nume... su- 
gestiv. Cum ar fi... Marin? Marinică? 

— Da! E frumos Marin, se bucură băiatul. Atâta-i tot? 
Sunt gata botezat? 

— Nu chiar. Hai aproape și lasă-te pe mâna mea. 

Băiatul se apropie supus, iar fata îi puse mâna pe cap. 
Se bucură de atingerea ei plăcută chiar dacă era prin casca 
protectoare. Închise ochii și simți o ușoară apăsare care-i 
sugera să-și scufunde capul. De trei ori a repetat operaţi- 
unea, timp în care Lavi recita ceva de genul: 

— Doamne, botează-l pe acest copil al mării cu sfântul 
nume de Marin! Fie ca această alegere să-i poarte noroc, 
să-l facă mai viteaz, mai bun, mai înțelept! Amin! 

În timpul ceremoniei, Lala, Titu și Sisu, își aduseră 
aportul stropindu-i din belșug pe cei doi protagoniști și 
înghiontindu-l pe cel botezat. 

— Acum, e gata. Oricine te întreabă, poți să-i răspunzi 
că te numești Marin sau Marinică, după cum le place să 
te cheme. Eu sunt naga care ţi-a ales numele și te-a bote- 
zat, ceea ce înseamnă că nu poți avea secrete față de mine, 
iar eu trebuie să te ajut în orice problemă. 

— Nașa Lavi?! Ce bine că mai am o rudă! Trebuie să-i 
spun şi lui Paul, să nu fie îngrijorat. El crede că oamenii 
sunt răi. 

— Sunt și oameni răi, de care trebuie să te ferești. Tati 
e poliţist și îi prinde pe infractori, dar pe tine sunt sigur 
că te-ar îndrăgi. Chiar ar trebui să te prezint părinților. 
Vrei să alergăm împreună pe plajă? 

Marinică se uită spre țărm și îi dispăru zâmbetul de pe 
faţă. Să-şi părăsească teritoriul în care se simţea în sigu- 
ranță și să se avânte în necunoscut, i se părea prea mult. 
Acolo erau oameni mulți și mari, iar el era mic și nu o cu- 
noștea decât pe Lavi. Cum ar fi primit un copil care tră- 

ieșşte în mijlocul mării, cu aspect deosebit, cu obiceiuri 
complet diferite, cu stângăcii care l-ar fi dat de gol? Poate 
că părinții fetei l-ar fi tolerat, dar ceilalţi? Prietenii din apă 
nu l-ar fi putut urma și s-ar fi dus imediat la Paul să-l 
avertizeze. Sigur nu era pregătit încă pentru acest pas, 
mai avea nevoie de timp. 

— Nu pot acum. Nu am nimic pe mine, așa cum văd 
că au ceilalți de pe plajă. Poate data viitoare. 


CASTELE DE NISIP 


Ce bine e pe plajă! Să alergi pe nisipul fin şi fierbinte, 
care se strecura plăcut printre degetele picioarelor. Să in- 
ventezi tot felul de jocuri exuberante, în care toți copii 
câștigă și râd neîncetat. Să construieşti castele de nisip 
din cele mai fantastice, în timp ce soarele te bate pe umeri, 
iar valurile vin până lângă tine să te cheme în îmbrăți- 
șarea lor răcoroasă. Avea dreptate Lavi, şi chiar regreta 
că nu a avut curajul să vină pe țărm mai devreme. Pier- 
duse astfel câteva zile prețioase, din cele pe care le mai 
avea prietena lui pentru întâlnirile atât de plăcute. 

Mama și fratele fetei îl primiră pe Marin cu interes și 
deschidere. A fost invitat să ia masa alături de ei, deși nu 
gustase vreodată mâncare atât de interesantă. A încercat 
din fiecare și a mulțumit, așa cum învățase că-i bine să 
facă. Doar tatăl Laviniei era mai rezervat și îi punea multe 
întrebări jenante, cum ar fi: de ce e singur pe plajă, unde 
îi sunt părinţii, unde locuiește, unde e înscris la școală... 

Dar masa nu dura mult și copiii se reîntorceau la joacă, 
plini de energie și veselie. 

— Nu-mi place deloc băiatul ăsta, îi spuse Eugen 
nevestei, după ce au rămas iarăși singuri. L-am urmărit 
atent şi pot spune că-i foarte ciudat. 

— Ei, ăsta-i defectul tău profesional, răspunse îngădui- 
tor Livia. Să-i judeci pe toți cei cu care intrăm în contact, 
mai ales când vine vorba de copii. 

— De data asta e cu totul altceva, trebuie să recunoşti 
și tu anumite lucruri evidente. De pildă, am observat că 
are în unele zone ale pielii niște excrecenţe suspecte, posi- 
bil de la vreo boală infecțioasă. E și normal, având în ve- 
dere că umblă de unul singur pe plajă, probabil și prin 
alte locuri dubioase. Uită-te ce păr lung are, de parcă nu 
s-ar fi tuns niciodată. Ce să zic despre culoarea ochilor! 

— Poate că tocmai de aceea îl place Lavi, spre deose- 
bire de copii din vecini, cu care nu prea comunică. Marin 
ăsta pare simpatic și entuziasmat de tot ce face. 

— Până se va întâmpla o nenorocire, și nu mă gândesc 
doar la fata noastră, că noi de poimâine nu mai venim. 
Atunci, tot eu voi fi tras la răspundere fiindcă nu am luat 
măsuri din timp. Un copil singur pe plajă, e un semnal 
de alarmă. Eu o să-mi fac datoria și îl voi preda celor în 
drept. E spre binele lui și a societății. 

Ziua următoare se anunţa a fi ultima din șirul celor 
mai frumoase din viaţa lui Lavi şi Marin. Au făcut econo- 
mie și la timpul destinat mesei, dedicându-se în totalitate 
jocurilor cu care s-au obișnuit. Plaja era ceva mai animată, 
iar un moment de mare atracţie s-a dovedit a fi concursul 

de înot planificat și organizat de Sebi. Băiatul cu ochii 
mov a câștigat cu ușurință întrecerea, spre marea bucuriei 
a prietenei sale și necazul fratelui ei. A urmat concursul 
de construit castele de nisip, la care s-au înscris și mai 
mulți participanţi, tineri și mai în vârstă. 

Pe când se apropiau de final, iar juriul se pregătea să 
evalueze construcţiile, Eugen, însoțit de o doamnă între 
două vârste și un jandarm, se apropie de locul în care 
Marin îşi finisa lucrarea. S-au oprit în spatele lui, obstruc- 
ționând lumina unui soare ce se pregătea să-și strângă 
razele şi să meargă la culcare. 

— Tu ești Marin? întrebă doamna, cu o voce obosită. 

Băiatul se întoarse și privi spre cea care părea că a 
vorbit. 

— Da, doamnă... 

— Foarte frumos! Ce castel ai făcut tu acolo? se arătă 
interesată femeia, aplecându-se spre opera micuţului. 

— E insula mea. Uitaţi, aici este casa care se deschide 
noaptea, iar aici e dormitorul. Astea sunt canalele... 

— Ahaaa... Şi acolo locuiești tu? Ce nume are insula? 
întrebă iar femeia, uitându-se cu înțeles la Eugen. 

— Insula Nopţii se cheamă. Pentru că apare numai 
noaptea. 

— Nu mai spune! E o insulă fermecată... 

— Nu-i niciun mister. E doar știință și puțină fantezie. 

— Şi cum ajungi acolo? Poţi să ne inviţi și pe noi? Ca 
să-ți cunoaștem familia. 

— Numai înotând. Chiar ar trebui să plec, Paul o fi în- 
grijorat că am lipsit prea mult de acasă. 

Marin se ridică în picioare, stânjenit de atâtea întrebări. 
O căută din priviri pe Lavi, dar aceasta era ocupată cu 
castelul ei. Eugen sesiză deruta băiatului și îi spuse zâm- 
bind: 

— De ce să pleci când trebuie să primeşti premiul pen- 
tru cea mai reușită construcție? Doamna face parte din 
juriu și vrea să-ți dea o medalie. Haide până la mașina 
aceea frumoasă, pentru premiere și felicitări. 

Marin mai încercă o dată să-și contacteze prietena, dar 
în zadar. Nu prea avea încredere în oamenii străini, chiar 
dacă tatăl Laviniei era aproape. Ar fi putut să fugă, dar 
risca să se facă de râs în fața celorlalți concurenți și, mai 
ales, în ochii prietenei. Va merge cu oamenii ăștia și se va 
întoarce cu premiul! Astfel se gândi băiatul, după care se 
lăsă luat de mâna doamnei. Ajunși la locul indicat, fu in- 
vitat înăuntru, iar mașina o luă din loc. Nimeni de pe 
plajă nu a observat ce se întâmplase, doar trei ființe dintre 
valurile mării și-au dat seama că prietenul lor a fost răpit, 
drept pentru care au pornit imediat să-i ducă vestea tristă 
lui Paul. 


DOR DE MARE 


Doamna Melinda venise la spital pregătită cu haine pe 
măsura lui Marin, însă, înainte de a da ochii cu acesta, fu 
poftită în biroul medicului Antonescu. Se vedea după 
figura gravă a specialistului că lucrurile nu stăteau deloc 
bine. 

— Doamnă, trebuie să vă spun că nu am mai văzut așa 
ceva, deși am o experienţă de aproape patru decenii. Dar 
vă rog să luaţi loc, o invită bătrânul. 

— Nu înţeleg, e chiar atât de bolnav? răspunse aceasta, 
așezându-se pe scaunul arătat. 

Doctorul își ocupă și el scaunul din spatele biroului, 
deschizând un dosar și căutând anumite date. 

— Am repetat de două ori analizele și tot nu pot să 
înţeleg. Băiatul ăsta e total ieșit din tiparele obișnuite ale 
oamenilor! În primul rând, sângele nu se potriveşte cu 
nicio grupă. Apoi, pulsul şi tensiunea sunt foarte scăzute, 
de parcă ar fi foarte anemic. Doar că această stare nu pare 
să-i pericliteze sănătatea, corpul și organele lui interne 
arătând că funcționează perfect, cel puţin până acum. 

— Foarte bine, se bucură doamna. Înseamnă că-i sănă- 
tos și pot să-l iau. 

— Chiar nu mă înţelegeți. Copilul e un mister, și până 
nu-l descifrăm, nu poate fi externat. Deja am făcut o in- 
formare către Bucureşti, iar după-amiază vin mai mulți 
invitați pentru a-l examina. Poate că, în zilele viitoare, va 
fi mutat în Capitală. 

— Ştiam eu că-i ceva în neregulă cu el, oftă Melinda 
înciudată. 

— Aţi făcut bine că l-aţi adus la noi, dar ar fi minunat 
dacă i-am găsi părinții sau măcar o rudenie. Cine știe, 
poate sunt infectați și ei. 

— Azi am publicat un anunţ, cu poza lui, într-un coti- 
dian din Constanţa, dar teamă mi-e că-i un copil al străzii, 
abandonat de multă vreme. 

— Şi totuși, ar avea nevoie de cineva drag alături, sau 
măcar un cunoscut cu care să dialogheze. De când a venit 
la noi, nu a mâncat nimic și nici măcar o picătură de apă 
nu a băut. Singurele cuvinte care le rostește sunt: „Mi-e 
tare sete de mare!” plus câteva nume pe care acum nu mi 
le amintesc. În ritmul acesta, starea sănătăţii se poate 
schimba în rău. Pielea i se usucă în mod ciudat și se de- 
sprinde în straturi, în timp ce el stă ore în şir în fața fere- 
strei, călătorind cu privirea dincolo de orizont şi inspi- 
rând adânc orice boare care vine dinspre țărm. Mă tem 
că va trebui să apelez la perfuzii, dar există riscul să le 
respingă și să-și piardă cunoștința. Nu-i cunoaștem cor- 
pul, nu-i știm istoria bolilor şi nici obiceiurile alimentare, 
astfel că nu excludem nicio surpriză. 

— Ar fi o fetiță..., gândi cu glas tare Melinda. 

— Ce fetiță? Se cunosc? se interesă medicul. 

— Fata polițistului care mi-a încredinţat băiatul. Una... 
Lavi, parcă. 

— Lavi!? E unul din numele auzite din gura copilului. 
Ar fi bine s-o aduceţi chiar azi. 

Cu asta, doctorul Antonescu se ridică mai energic ca 
până acum, sugerându-i astfel invitatei să facă la fel. Nici 
doamna Matilda nu avea timp de pierdut și, după un 
apel telefonic, se prezentă acasă la familia Laviniei. Fata 
nu știa nimic de tragedia prietenului ei, iar după vestea 
că-i internat în spital, nimeni n-ar fi putut-o opri să-l 
viziteze. 

Așa cum era de așteptat, pe Marin l-au găsit în faţa fe- 
restrei deschise, cu mâinile sprijinite de gratiile răcoroase, 

cu ochii închiși a visare și cu nasul fremătând în căutarea 
brizei marine. Medicul Antonescu, mama fetei și Melinda 
au rămas precaute la intrare, în timp ce Lavi se strecură 
în spatele băiatului și îi șopti la ureche: 

— Ce faci, finule? 

Finul nu s-a întors imediat, ci a zâmbit fără să deschidă 
ochii, de parcă trăia un vis frumos. Apoi, tot în șoaptă, a 
murmurat: 

— Lavi? Unde ești? 

— În spatele tău, Marinică! a izbucnit zgomotos fata. 

Atunci și-a dat seama băiatul că nu visează. S-a întors, 
dar zâmbetul îi dispăru imediat. 

— Te-au închis și pe tine? întrebă el întristat. 

— Nuuu! Am venit să te văd. Nu știam unde ai dispă- 
rut în timpul concursului. Tati mi-a spus că ai plecat acasă, 
iar eu am crezut că te-a supărat ceva. 

Marinică o privi atent, apoi le examină pe cele două 
femei, după care o privi din nou și murmură: 

— Mi-e tare sete... 

— Ia uite aici, îi ridică fata paharul de pe noptieră. 

— Mi-e sete de mare, rosti din nou băiatul. Uite..., şi 
își ridică mâneca pijamalei largi pentru a-și arăta fâșiile 
de piele uscată ce se desprindeau de pe mâini. 

Lavi își aminti ce piele moale și frumoasă avea Mari- 
nică pe plajă, și se cutremură. Oare ce îi lipsea atât de tare 
prietenului său încât i se usca trupul și i se stingea sufle- 
tul? Cum de nu putea bea apă, deși îi era atât de sete? Nu 
îi plăcea apa aceea? O gustă și ea, dar i se păru în regulă. 
Poate el are alte gusturi, dar de care? Doar n-o fi vrut să 

bea apă de mare? Ar fi culmea! Nimeni nu bea apă de 
mare, în afară de viețuitoarele marine. Dar nu a spus el 
că trăiește în mare? De ce nu l-ar crede? Măcar să încerce. 
— E undeva apă de mare, în spitalul ăsta? întrebă ea. 
— Avem, la parter, pentru tratamente, răspunse acesta, 
uimit de întrebare. 


ÎNTOARCEREA OMULUI SCOICĂ 


Fusese o zi teribil de caldă, iar adierile nopții erau aștep- 
tate ca un trofeu menit să răsplătească trupul pentru chinu- 
rile prin care trecuse. Ferestrele stăteau parcă înfometate 
după aer, cu braţele larg deschise și cu urechile ciulite la 
orice zgomot nocturn. Arareori, câte un lătrat răzleț mai 
sfârteca liniștea dedicată odihnei, urmat de tropăitul unor 
pași grăbiţi ce se pierdeau de-a lungul străzilor. Această 
atmosferă benefică o resimțea și Ghiţă, în așteptarea som- 
nului revigorant și a odihnei binemeritate. Oare visa deja 
sau chiar se auzea un zgomot surd dinspre ușă? Cine ar 
fi putut să-l deranjeze pe el la o oră atât de sacră? Putea 
fi un animal rătăcit sau un tâlhar care spera zadarnic să 
aibă ce fura din biata lui garsonieră. Amână pe cât putu 
să se ridice de pe perna aranjată cu grijă, dar sunetele în- 
fundate nu dădeau semne că vor înceta. 

— Cine e? puse el întrebarea standard, în timp ce aprinse 
lumina și se apropie de vizor. 

Bodogăni ceva, supărat că iar nu era lumină pe hol, 
după care repetă: 

— Cine e la ora asta? Voi nu aveți casă? E trecut de 
miezul nopții... 

O voce înfundată rosti ceva de genul: 

— Domnul Costeniuc... scuze... Doina... Baia Mare... 

Suficiente cuvinte pentru a-i trezi interesul și a-i fugări 
somnul. Deschise ușa cu încredere, dar imaginea ce-i fu 
dat s-o vadă îl înmărmuri, cât era el de tare în spirit. În 
faţa lui se găsea o arătare masivă și înfricoșătoare, oricât 
ar fi încercat să se ascundă între niște haine deloc potri- 
vite. Fața, pe care căuta să și-o mascheze cu niște mâini 
la fel de oribile, îi era alcătuită din bucăţi sidefii, dintre 
care scăpărau două puncte albastre, ce te făceau să-ţi în- 
ghețe sângele în vine. Prin cămaşa prea scurtă se vedea 
că tot corpul avea același înveliș, de robot ce ar trebui să 
fie mereu lubrifiat, pentru a nu scârţâi la orice mişcare. 
Dar nu se auzeau decât paşii apăsaţi, pe care arătarea îi 
făcu în timp ce intra în locuinţă. 

— Mulţumesc! Poţi să închizi ușa. 

Acum se auzea mai clar ce spunea namila, doar că Ghiţă 
nu-și revenise din spaimă și uimire. A avut nevoie de 
câteva zeci de secunde pentru ca mintea lui să se reseteze 
și să înceapă a rejudeca logic. Doar nu era într-un film 
fantastic și nici într-unul de groază, deci apariţia aceasta 
avea o explicație. Nici nu visa, fiindcă simțea cum îl doare 
mâna de la puterea cu care strângea clanța ușii. Deja avea 
o firavă bănuială, dar, ţinând cont de faptul că oaspetele 
avea darul vorbirii, cel mai bine era să-l întrebe pe el: 

— Nu am reținut, cu cine am onoarea? bâigui el, fără 
a urma însă sfatul intrusului. 

— Nu ne cunoaștem personal, dar am auzit numai lu- 
cruri bune despre dumneavoastră. De la Doina... din Baia 
Mare. Numele meu este Paul... 

— Tu ești Paul?! exclamă Ghiţă, de data asta cu putere. 

Acum se grăbi să închidă ușa, după care cercetă mai 
îndeaproape creatura. 

— Extraordinar! Și eu am auzit multe despre tine, dar 
nici nu-mi închipuiam cum arăţi. De fapt, nici nu mai 
speram că trăieşti! Sfinte Sisoe! Eşti o adevărată... 

— Monstruozitate? 

— Legendă! Eeeei... poate că la început inspiri teamă, 
dar pentru cine te cunoaște... iar eu ştiu despre cine-i 
vorba. Adică... sper că ai rămas același om. Cum ai supra- 
viețuit atâția ani în sălbăticie? Ia loc la mine, însă nu pe 
scaunul ăla... nu cred că rezistă. Pe fotoliu... O să mă așez 
și eu, că mi-s oasele bătrâne. Spune-mi, ce val te aduce în 
civilizaţie? Cum m-ai găsit? Ai luat legătura cu Doina? 

Ar fi vrut să vadă un surâs pe chipul rigid al oaspe- 
telui, dar probabil că era imposibil. Nici vocea nu-i lăsa 
să se întrevadă vreo emoție. 

— Eu zic că nu am trăit în sălbăticie, ci în liniște. I-am 
urmărit pe oameni de la distanţă, făcând tot posibilul să 
nu intervin şi să nu fiu văzut. Doina mi-a explicat pe vre- 
muri cam pe unde stai, iar adresa am găsit-o ușor, doar 
ești încă un reporter cunoscut. Cu hainele astea a fost 
ceva mai greu, dar să știi că le-am plătit. Să lăsăm, însă, 
amănuntele și să trec la motivul pentru care te deranjez: 
înclin să cred că prietenul meu a fost răpit și e în mare 
pericol. E vorba de un copil de circa zece ani. 

— Poftim? Acum sunteți doi? 

— O, nu! Nu e ce crezi. Băiatul acesta a rămas orfan de 
mic, de când l-am crescut în mijlocul mării. E isteţ și fru- 
mos, deci nu seamănă cu mine decât la modul de viaţă. 
Nu poate să supravieţuiască decât în apă sărată, care e, 
pentru el, ca aerul pentru oameni. 

— Sfinte Sisoe! Am văzut, zilele trecute, un articol cu 
poza unui băiat cu părul lung căruia i se căutau părinții. 
Mi se pare că ştiu unde e internat. Se spune că-i un caz 
deosebit și-l vor transfera la Bucureşti. Precis că despre 
el e vorba! 

— Mi-ai dat o veste foarte bună. Ştiam eu că mă vei 
ajuta! Mai dă-mi și adresa, după care plec să-l scot de 
acolo. 


Dimineaţă, intrarea Spitalului Judeţean din Constanţa 
era plină de polițiști, jandarmi şi chiar o unitate de inter- 
venţie antiteroriste. Vizitatorii erau opriţi să intre, bol- 
navii erau împiedicaţi să iasă din secţii, iar urgenţele erau 
redirecţionate spre alte puncte de primire, fără să li se 
ofere vreo explicaţie. Ce se întâmplase? Doar cei adunați 
în biroul directorului știau câte ceva, dar nici ei nu erau 
pe deplin lămuriți. 

Poliția primise un apel pe la ora opt, în care se cerea 
întăriri în vederea imobilizării unui individ care pătrun- 
sese cu forţa în incinta instituției și se baricadase într-un 
salon de la parter. La faţa locului s-a deplasat un echipaj 
compus din doi agenţi, dar relatările martorilor arătau că 
e vorba de un act terorist, cu luare de ostatici și amenin- 

tări la adresa personalului. Astfel că au început să vină 
alte mașini cu trupe, iar aripa în care se găsea agresorul 
a fost blocată de agenți înarmați. Între timp, se constituise 
o celulă de criză formată din medicii conduși de dr. prof. 
Antonescu, care ținea locul doamnei dr. Abramovici, 
aflată în concediu de odihnă. În biroul încăpător se mai 
aflau jurnalistul Costeniuc, familia poliţistului Eugen și 
portarul care fusese bruscat de individ. Pe ei i-a găsit 
comisarul Butnaru, însărcinat să conducă acțiunea. 

— Să înțeleg că dumneavoastră îmi puteţi da mai 
multe informații, se adresă acesta lui Antonescu. Ce do- 
rește omul ăsta, câți ostatici are și cu ce e înarmat? 

— E o poveste lungă, domnule comisar, oftă medicul. 
În primul rând, nu cred că e vorba de un om. 

— Cum adică? Acum sunt mai mulți?! 

— Nuuu... nu. Din cele ce mi-a spus angajatul nostru, 
şi îl arătă pe portar, agresorul nu pare ființă umană, ci 
mai degrabă un mutant înfricoșător, cu o statură masivă 
și o putere ieșită din comun. Altfel nu ar fi reușit să treacă 
de pază. Cred că aceste aspecte le poate confirma și asis- 
tenta noastră, Maia, care e ostatică, dar păstrează legătura 
telefonică cu noi. Mai e un pacient... un copil bolnav pe 
care trebuie să-l trimitem azi la București. Mă tem pentru 
siguranța lor, într-o astfel de companie. 

— Un mutant zici? Cum arată? se interesă Butnaru. 

— Păi... e cam fără piele pe faţă... din cât am apucat 
să-l văd, răspunse namila de portar. Și corpul îi e tare ca 
piatra, că era să-mi rup mâna cu care l-am lovit. Colegul 
care mi-a sărit în ajutor a ajuns în ghips. 

— Nu se poate! EI o fi oare? Ia să-mi spui dumneata, 
domnule Ghiţă, dacă e vorba de creatura ce mi-a făcut 
probleme acu’ vreo zece ani. Presupun că nu degeaba ti-ai 
băgat iar nasul. 

Costeniuc îşi scărpină nasul încovoiat, apoi barba ascu- 
țită, după care binevoi să zică: 

— Elo fi, comisare... Dar, din câte am aflat, nu vrea 
decât să-l elibereze pe băiat. Fără apa mării se stinge 
încet... 

— Extraordinar! Așa e, doctore? se întorse Butnaru 
către Antonescu. 

— Nu ştiu cine sau ce e creatura despre care vorbiţi, 
dar băiatul nu are părinţi, deci statul, prin instituțiile lui, 
trebuie să se ocupe de el. E foarte bolnav și numai spe- 
cialiștii în medicină îi pot pune un diagnostic, iar apoi să-l 
vindece. 

— Înţeleg că prietenul dumitale vrea să-l răpească pe 
băiat, reveni comisarul la jurnalist. 

— Dimpotrivă, vrea să-l elibereze. Iar pentru ca dom- 
nul doctor să nu rămână fără cobai, vrea să se ofere în 
locul copilului. Zice că ar fi chiar mai multe de văzut la 
el. 

— E o propunere convenabilă, domnule doctor? se in- 
teresă Butnaru. 

— Desigur n-ar fi deloc rău pentru ştiinţă, dar și mai 
bine ar fi dacă i-am păstra pe amândoi. După cum am 
arătat, băiatul nu poate trăi singur. 

— Interesul meu e să înăbuș cât mai repede și pașnic 
conflictul. Trebuie, așadar, să negociem cu agresorul până 

îl imobilizăm. Promite-i că faci cum îți spune, să-i dea 
drumul băiatului și să se predea. 

— Nu cred că va merge, interveni Ghiţă. Mi s-a spus 
să-l duc pe Marin — așa îl cheamă pe copil - până la malul 
mării. Şi numai după ce mă asigur că e liber, să-l sun pe 
mobilul asistentei. 

— Te pot acuza de complicitate, omule! se răsti comi- 
sarul. 

— Poţi să faci ce vrei, dar înainte de toate trebuie să 
rezolvăm problema. 

— Nu-s de acord! se revoltă doctorul Antonescu. De 
ce nu intrați peste el, doar aveţi oameni echipați pentru 
asta? Nu dăm pasărea din mână, pe cea de pe gard... 

— Așa e, doctore? Totul se reduce la o pasăre, la un 
proverb? îl înfruntă Costeniuc. Dar nu ne gândim că sunt 
oameni? Sau nu mai sunt... decât obiecte de studiu? 

— Terminaţi cu polemicile, că decizia o iau eu, inter- 
veni din nou comisarul. Vom face cum ni s-a cerut, până 
punem mâna pe creatură. Vreau s-o văd cu ochii mei, că 
de mult visez la clipa asta! Dar cine-i fetița asta, Eugen? 
se interesă Butnaru. 

— Să trăiţi, dom! comisar! E fiica mea. Ea l-a cunoscut 
prima pe băiatul acela ciudat, cu care s-a împrietenit. 
Vrea să-și ia adio de la el. 

— Bine, bine... Pregătiți o ambulanţă și sunaţi-l pe in- 
divid pentru preluare. Hai, că suntem într-un spital, și 
oamenii așteaptă ca instituţia să funcționeze! 

Pentru cei mai mulți, ce nu au apucat să-l cunoască în- 
deaproape, denumirea de Doctor T li se părea normal să 
vină de la inițiala numelui, Tibor. De altfel cine s-ar fi 
gândit ca un om care are menirea să aline suferinţa să 
ajungă a primi o poreclă ce ar sugera un caracter fără 
scrupule, care pune pe prim plan experimentele medicale 
și științifice, cu orice preţ, pentru a descoperi mereu ceva 
impresionant, ceva revoluționar, ceva nemaivăzut? La fel 
cum au încercat medicii racolați de Hitler pentru lagărul 
din Auschwitz, zvonindu-se că unul dintre ei a fost un 
bunic de-al acestui doctor T, cu T de la Teroare. 

Dar să nu ne luăm după bârfe, ci să încercăm a reda cât 
mai real personalitatea acestui controversat specialist în 
chirurgia medicală, internist, psiholog, neurolog și alte 
domenii studiate în Germania, Franța și Marea Britanie, 
de unde s-a întors încărcat cu diplome, premii și aprecieri 
laudative din partea unor somitățţi. Ar fi fost mai mult 
decât suficient pentru a-l propulsa direct la conducerea 
spitalului în care a ales să lucreze, dar el a preferat să stea 
în umbră şi să-și vadă de cercetări, evitând orice contact 
mediatic și retrăgându-se la ultimul etaj al clădirii. Acolo 
avea dotări din cele mai moderne și extravagante, pe care 
nu le vedeau îndeaproape decât cei câțiva componenți ai 
echipei cu care lucra. 

Etajul era bine păzit, iar saloanele în care erau internați 
pacienţii aveau gratii groase la geamuri. Acești „noro- 

coşi”, care erau aleși cu atenție de doctorul T, veneau din 
secțiile spitalului și reprezentau cazuri fără speranțe, oa- 
meni care nu mai aveau nimic de pierdut, nici măcar rude 
sau prieteni care să le fie alături în ultimele clipe ale vieții. 
Treceau pe acolo copii cu malformații grave, tineri acci- 
dentați sau bătrâni cu boli în faza terminală. Majoritatea 
nu zăboveau mult, iar următoarele popasuri erau la morgă 
și apoi la incinerare. Foarte rar se întâmpla să mai întrebe 
cineva de ei, dar imediat se acționa printr-o filieră bine 
pusă la punct, iar curioşilor li se închidea gura prin des- 
păgubiri sau ameninţări. Doctorul avea multe relații, din 
care cele mai eficiente erau în afara legii. 

E drept că s-au înregistrat și câteva reușite remarcabile, 
prin care spitalul a dobândit notorietate în rândul pacien- 
ților deznădăjduiţi. Astfel că fluxul internări nu scădea 
deloc, ci dimpotrivă, veneau tot mai multe și interesante 
cazuri, iar doctorul avea mereu material pentru experi- 
mente, bani pentru noi echipamente și aparaturi, precum 
și idei din cele mai fanteziste. Colegii și ceilalți angajaţi 
aveau păreri împărţite despre persoana și munca lui T, 
dar nimeni nu îndrăznea să-l înfrunte, ci doar să-l lingu- 
șească. Bârfele și criticile și le spuneau în șoaptă, numai 
dacă erau siguri că nu vor fi deconspiraţi. Chiar și așa, 
s-au văzut unii dintre ei concediați fără un motiv plauzi- 
bil, doar ei bănuiau că au ciripit către cine nu trebuie. 

Activitatea care se desfășura de câteva zile la ultimul 
etaj nu putea fi trecută cu vederea, având o amploare 
mare și implicând mai multă forță de muncă. Muncito- 
rilor nu li se putea pune căluș la gură, doar să li se limi- 

teze spațiul de acces, iar celelalte saloane să fie închise. 
La întrebările curioșilor, ei au răspuns că lucrează la un 
bazin mare și îngrădit, dar și la o conductă de apă ce va 
fi racordată la un bazin din curte. La ce i-o fi trebuit doc- 
torului o piscină la etaj, când era una la parter, nimeni nu 
înțelegea și nici nu îndrăznea să întrebe. Nici măcar di- 
rectorul spitalului. 

Dar noi, judecând după întâmplările anterioare, ne-am 
putea da seama că doctorul T se pregătește să-l primească 
pe Paul, omul-scoică. Pentru că venirea prețiosului oas- 
pete era iminentă, lucrările s-au desfășurat în ritm susți- 
nut, iar bazinul a fost umplut exact în ziua internării lui. 
Înfăşurat într-o haină cu glugă și escortat de câte doi po- 
liţişti înarmaţi, doi jandarmi şi două gorile de-ale doc- 
torului, misteriosul personaj a fost dus direct în biroul 
gazdei. Aceasta l-a primit cu amabilitate și entuziasm. 

— Te rog să te simți ca la tine acasă, l-a invitat T. Toate 
măsurile luate sunt pentru protecţia ta și a celorlalți pa- 
cienţi. Hai, dezbracă-te să te văd, doar ești în cabinetul 
unui doctor! Voi ieşiţi și așteptați afară, vă chem eu când 
e cazul 

Oamenii de pază au părăsit bucuroși încăperea, după 
care oaspetele se dezechipă cu mișcări lente. Medicul era 
fascinat de ce vedea și nu se abținu de la exclamații: 

— Am auzit multe despre tine, dar ceea ce văd întrece 
orice așteptări. 

Se apropie ca hipnotizat şi întinse mâna să pipăie cor- 
pul înţesat de cochilii. Creatura din faţa lui îi cuprinse 
mâna și strânse dureros. 

— Ce ai de gând cu mine, doctore? Am venit de bună- 
voie, vreau să fiu tratat omenește și apoi să plec tot de 
bunăvoie. Până atunci, cu ce te pot ajuta? 

Chipul doctorului se strâmbă puțin, până i se eliberă 
palma. Zise, în timp ce-și masa degetele: 

— Nu prea ai învăţat ce-i aia politeţea, în locurile din 
care vii. Ar trebui să fi mai cooperant, dacă vrei să fim 
prieteni. 

— Nu suntem prieteni și nici nu vom fi. Trăim în lumi 
diferite și așa trebuie să rămână. 

— Asta rămâne de văzut. Vei fi la dispoziția mea, atâta 
timp cât consider că-i necesar. Dacă vei colabora, va fi 
bine pentru amândoi, iar dacă nu, va fi rău doar pentru 
tine. 


ȘOCURI 


Noaptea ar trebui să fie amortizorul zgomotelor, liniș- 
tea sufletelor chinuite şi odihna trupurilor obosite. Aceste 
caracteristici ale unei lumi obișnuite se pot schimba total 
într-un spital. Cu atât mai mult la etajul zece al unei astfel 
de instituții, în care era ținută o ființă obișnuită cu liniștea 
profundă a mării, o ființă ce simțea cum fiecare vaiet din 
jur îl străpunge ca o suliță. 

Trecuseră două săptămâni de supliciu, iar Paul simțea 
că înnebunește dacă mai rămâne închis în bazinul ce-i 
ținea loc de celulă. Și-a dat seama că nu era greu să îndoaie 
două bare de la grilajul construit în pripă, dar ieșirea din 

incintă constituia cea mai mare problemă. Trebuia să gă- 
sească repede o soluţie, ținând cont că peste tot erau in- 
stalate camere de supraveghere, iar de la alarmă și până 
la sosirea paznicilor nu puteau trece mai mult de trei-patru 
minute. Acesta era în mare planul Omului-Scoică, iar 
după miezul unei nopți înstelate a trecut la executarea lui. 

Prima fază a fost floare la ureche, dar după aceea a in- 
tervenit neprevăzutul. Paznicul de nivel era la datorie şi 
a aprins luminile, după care a intrat în sala bazinului, 
somându-l să se arunce în apă. De două salturi ca de felină 
a avut nevoie Paul ca să se proiecteze în pieptul mataha- 
lei, dar tot n-a fost suficient pentru a evita un proiectil. 
Glonţul a ricoșat din umărul său, fără să-l rănească, dar 
sunetul armei a amplificat gemetele din saloane. Curio- 
zitatea îl mâna să vadă ce se întâmpla în spatele acelor 
uși metalice. Se grăbi să ia legătura de chei de la cureaua 
adversarului inconștient, stinse lumina, după care ieși pe 
holul lung și lugubru. 

Prima cameră era descuiată și se convinse că nu avea 
pacienţi. După ce găsi cheia potrivită și intră în cea de-a 
doua, avu parte de un șoc puternic. Pe un pat se afla un 
corp de om fără cap, dar cu numeroase fire și furtunuri 
care-i ieşeau din placa prin care i se termina trupul în 
partea superioară. Se părea că acea ființă incompletă 
trăiește, judecând după pieptul ce se ridica și cobora. Pe 
o masă alăturată, așezat parcă pe o tavă cu nenumărate 
orificii, se găsea și un cap de om, cu ochii deschiși și cu 
gura convulsivă, de parcă voia să spună ceva. Însă nu era 
nevoie de cuvinte, ajungea privirea plină de durere 

imensă şi o groază de nedescris, pe care Paul nu o mai 
putu suporta. Căuta alt tip de pacient, pe care-l găsi în 
următorul salon. Era vorba de un tânăr cu corpul invadat 
de pete supurante și zone întărite, ce suferea cumplit și îl 
implora să-i ia viața, că nu mai poate trăi așa. 

Atunci se auzi vânzoleală mare la intrarea principală 
a secţiei, semn că au venit întăririle. Omul-Scoică se re- 
pezi la fereastră, smulse din perete gratiile și sparse gea- 
mul. Curtea se vedea liberă încă, dar era la o distanță de 
circa treizeci de metri în cădere liberă. Totuși, când e 
vorba de libertate, toate pericolele sunt provocări care te 
aşteaptă să le treci, iar Paul nu făcea excepţie. „Acum ori 
niciodată!”, își zise el înainte de a se strecura printre 
cioburi și a sări. 

Căderea a fost dureroasă rău, chiar dacă a căzut în pi- 
cioare și s-a rostogolit ca la carte. Mii de ace i-au împuns 
corpul în zonele de impact, în timp ce bucățele de cochilii 
se împrăștiaseră în jurul lui. Probabil că şi-a rupt picioa- 
rele, judecând după durerea pe care o simțea, dar nu era 
un motiv suficient pentru a rămâne la pământ. Încercă să 
se ridice, când auzi vocea doctorului T: 

— Aruncați plasa! 

Poate că ar fi reușit să fugă, pentru că picioarele îl mai 
ascultau, dar plasa grea și lipicioasă i-a înfrânt ultimele 
eforturi. Degeaba se zbătea, încercând să iasă din prin- 
soarea ei, parcă nu avea capăt. Doctorul a avut timp su- 
ficient să apară şi să se distreze pe socoteala lui: 

— la te uită ce captură am avut la ceas de noapte! Im- 
presionantă săritură, dar previzibilă pentru mine. Ţi-am 

spus eu că ești nepoliticos, iar acum ai dovedit-o încă o 
dată. Ce oaspete e acela care pleacă fără să mulțumească 
pentru găzduire? 

— Nu am fost oaspete niciun minut! Înțelegerea noas- 
tră a expirat, iar eu am să plec acasă, într-un fel sau altul. 

— Da, da, da... De fapt nu m-ai ajutat aproape de loc, 
zise doctorul apropiindu-se de Paul şi coborând vocea. 
Nu știu ce se întâmplă, dar sângele tău este respins de 
primitori. Ai omis să-mi spui ceva? 

— Tu ești specialistul, tu ar trebui să știi. Poate că așa 
a vrut Dumnezeu, ca eu și băieţelul să fim compatibili. 

— Nu există Dumnezeu! se răsti doctorul înfuriat. Noi 
devenim dumnezeii altora, dacă suntem puternici și inte- 
ligenţi. Eu sunt Dumnezeul celor ca tine. 

— Dacă ești atât de puternic, de ce foloseşti plasă și oa- 
meni pentru a mă imobiliza? Tu nu ai putere? 

— Dezlegaţi-l! ordonă doctorul T paznicilor. 

Oamenii se supuseră, dar cu multă precauție și cu 
armele aţintite asupra creaturii. 

— Hai şi mă înfruntă, Omule-Scoică! strigă medicul 
râzând zgomotos şi ținând mâinile încrucișate. 

Paul era prea iritat să mai judece și se aruncă imediat 
înspre cel care-l provocase. Doar că acesta reacționă ime- 
diat și-și îndreptă mâna stângă, în care ținea un pistol cu 
electroșocuri. Fulgerele scăpărară ca o sferă de foc pe cor- 
pul gol al lui Paul, provocându-i o durere intensă și 
aruncându-l la pământ. Ca și cum n-ar fi fost destul, o 
nouă încărcătură îi fu administrată, urmată de alte ge- 
mete de durere și miros de carne arsă. 

— Ți-am zis că sunt Dumnezeu! Puterea mi-e în tehno- 
logie, nu în corpul efemer. 
După care le făcu semn paznicilor să-l lege. 


FRICȚIUNI 


Doctorul era total nemulțumit de evoluția cercetărilor 
în ce privește fenomenul Om-Scoică. Își pusese mari spe- 
ranțe în potențialul oferit de o asemenea creatură, de 
posibilitățile extraordinare pe care le promitea o aseme- 
nea mutație naturală, în combinație cu ceea ce adăuga el 
prin geniul unic și știința pe care o stăpânea. Dar rezul- 
tatele întârziau să apară, experiențele eșuau în lanț, iar 
subiecții mureau pe capete. După o analiză atentă, și-a 
dat.seama că era nevoie de o nouă abordare, motiv pen- 
tru care trebuia să poarte o discuţie cu Paul. Legat și adus 
în biroul său, acesta nu părea cooperant şi nici măcar re- 
ceptiv la propunerile doctorului, până când i-a fost atinsă 
coarda sensibilă. 

— E clar că așa nu mai merge! Ieri a fost a treia oară 
când te-am împiedicat să evadezi, iar eu nu sunt gardian, 
ci om de știință, cercetător. De ce nu vrei să ne înțelegem 
și să câștigăm fiecare? Eu să creez ființe ca tine, iar tu să 
poți pleca de unde ai venit. Acasă pe insula ta magică, 
alături de celelalte creaturi marine și lângă băieţelul tău 
mutant. Sau vrei să-l vânez, să-l aduc și pe el lângă tine? 

Aici, Paul tresări şi deveni mai atent. 

— Aha! exclamă doctorul, atent la reacție. Se pare că 
tu nu-mi ești de ajutor, dar sunt sigur că micul tău prieten 

deține gena pe care o caut. Și să nu crezi că-mi este im- 
posibil să-l găsesc, cât o fi Marea Neagră de mare şi insula 
aia de ascunsă. Crede-mă: am aparatura necesară și o am- 
biţie nemăsurată. Însă, dacă-mi ușurezi căutarea şi îmi 
spui coordonatele, copilul va fi adus nevătămat lângă tine 
și veţi fi din nou o familie fericită. lar după o scurtă peri- 
oadă, o să vă reîntoarceți amândoi în paradisul vostru. Ai 
cuvântul meu de onoare! 

Paul nu scoase un sunet, deși îl privea intens în ochi 
de ceva vreme. Nici doctorul nu mai insistă, ci încheie cu 
câteva cuvinte: 

— Ai timp să te gândeşti, dar nu profita de răbdarea 
mea. Sunt cu ochii pe tine şi cu mâna pe butoane, și făcu 
un semn către pistolul cu electroșocuri, purtat acum la 
vedere. 

În următoarele trei zile, doctorul T s-a ținut de cuvânt 
și a stat ore întregi în fața monitoarelor de supraveghere. 
Mai ales fiindcă că Omul-Scoică a intrat curând într-o 
stare de nemișcare totală, zăcând ore la rând pe fundul 
piscinei. Nu era mort, după cum s-au convins, dar nu răs- 
pundea la niciun stimul, de parcă ar fi leșinat. Poate era 
o formă de protest sau o stare de depresie, care trebuia 
să înceteze odată, iar dacă nu, vor găsi o metodă prin care 
să-l trezească. Nu a fost nevoie de măsuri extreme, pentru 
că în a patra zi Paul și-a revenit și a mâncat cu poftă tot 
ce era în tava din apropiere. După care a cerut să-l vizi- 
teze pe doctor. 

— Ce ai încercat să-mi transmiti prin gestul ăla copilă- 
resc? a fost întrebarea cu care l-a întâmpinat gazda. 

— Ţie, nimic. A fost doar o perioadă de reculegere și 
cugetare, se auziră primele lui cuvinte după atâta vreme, 
iar doctorul se bucură vizibil de ele. 

— Cam lungă perioada asta. Puteai să ne avertizezi, să 
nu ne facem griji pentru tine. 

— Îmi pare rău, dar nu am știut nici eu dacă voi reuși 
să intru în transă. E nevoie de mai mulți factori, iar cei ex- 
terni nu depind de mine. Dar acum sunt liniștit și opti- 
mist, gata să te ajut în cercetările tale. 

— Mda, rosti doctorul, privindu-l ceva mai suspicios. 
Probabil că în acest timp ai meditat și la propunerea fă- 
cută de mine. 

— Aș fi tare bucuros să-mi revăd băiatul și fac orice 
pentru asta. Dar nu cred că-l veţi găsi, chiar dacă îți arăt 
locul unde a fost ultima dată Insula Nopţii. Tocmai pen- 
tru că e o insulă mobilă, care își schimbă coordonatele 
după dorinţa celui care o locuiește. Iar copilul știe foarte 
bine să o comande. 

Bătrânul doctor îl privi atent peste ochelarii lucioși, 
încercând să ghicească adevărul. Cam greu, totuşi, atunci 
când nu vezi decât niște ochii reci ce răzbat dintre cochilii 
inexpresive. 

— Şi care ar fi soluţia ta? întrebă el, bănuitor. 

— O să merg cu tine. 

— Mă gândeam eu. Dar de unde știi unde s-o cauţi? 

— De aici, şi Paul își îndreptă degetul arătător către 
cap. O fi mai greu de crezut, dar în mintea mea se aude 
marea, cu toate vocile pe care le cunosc. Probabil de aici 
s-a născut mitul prin care, dacă pui o scoică la ureche, 

percepi sunetul mării. Eu am ascultat-o îndelung, zilele 
trecute, mi-am regăsit prietenii şi mi-am simțit casa 
aproape. la-mă cu tine și te duc direct la ea. 

Doctorul se ridică de pe scaun și începu să se plimbe 
prin birou. Avea o dilemă mare, de care depindea viitorul 
său, iar riscurile trebuiau bine cântărite. Ambiţia și mă- 
rețele lui visuri se puteau realiza în curând, însă nu avea 
voie să greșească. Pe de altă parte, trebuia să arate că-i un 
temerar. 

— Plecăm în câteva zile. Să fii pregătit... și nu mai intra 
în transă. 


DOINA 


Nu se mai ştie cine a remarcat la începuturi că prima 
dragoste nu se uită, dar bănuim că viața i-a fost presărată 
apoi mereu de regrete. Observaţia lui ne-a rămas sădită 
în minte, încorsetând dureros inima fiecăruia după prima 
iubire ce nu-şi poate găsi continuitatea. Pentru că marile 
adevăruri se spun la suferință, ca un avertisment pentru 
cei ce vor urma. 

Doina a fost mereu o fată cu capul pe umeri și nu a 
crezut în mituri sau prejudecăți despre iubire. Era con- 
vinsă că fiecare om e altfel, și numai de el depinde să-şi 
stăpânească gândurile și sentimentele. Această abordare 
a vieţii chiar a funcţionat o perioadă, făcând-o să se 
creadă invincibilă, mai ales că a trecut prin încercări grele, 
care au întărit-o. Pierderea lui Paul și modul înfiorător în 

care s-a produs ea, ar fi putut să o pună la pământ defin- 
itiv. Deși a fost prima ei iubire, a rezistat și a mers mai de- 
parte cu fruntea sus. S-a căsătorit mai mult din dorința 
de a avea o familie, dar n-a avut noroc. Deși ținea la soțul 
ei, iar acesta i-a arătat numeroase dovezi de iubire, 
"căsnicia s-a destrămat după doi ani. Motivul era unul sin- 
gur, dar decisiv: ea nu putea să rămână însărcinată, în 
timp ce el dorea neapărat să aibă copii. 

Ginecologii care au consultat-o au avut același verdict: 
la uterul pe care-l avea, doar printr-o minune ar putea să 
aducă pe lume un urmaș. Dar de ce nu ar adopta? Nici 
cu această soluţie nu a fost de acord partenerul ei, ex- 
plicându-i de fiecare dată când venea cu această propu- 
nere că natura a înzestrat-o pe femeie cu cel mai mare dar, 
un „aparat” extraordinar pe care omul nu-l va putea 
copia niciodată, acela prin care poate da naștere unor 
fiinţe asemănătoare părinţilor lui, sânge din sângele lor. 
Prin asta, femeia e mai presus decât orice realizare bărbă- 
tească, dar numai dacă-și valorifică atu-ul. Iar el îşi dorea 
neapărat o femeie completă, fără „defecțiunea” cea mai 
gravă. Ce putea să-i spună ea? Convingerile importante 
nu le poți schimba prin discuţii în contradictoriu, mai ales 
când ele sunt bine înrădăcinate. 

A rezistat și acestei despărțiri, chiar dacă n-avea un umăr 
pe care să plângă sau un suflet care s-o îmbărbăteze. Nici 
nu-i stătea în caracter. Poate de aceea o vizita foarte rar și 
pe Veronica, mama lui Paul. Voia să uite trecutul, dar în 
apropierea ei nu era posibil. Doar munca era soluţia și se 
apleca asupra ei scriind numeroase articole, pe care le 

trimitea apoi mai multor publicaţii tipărite sau virtuale, 
sub diferite pseudonime. Până în urmă cu câteva săptă- 
mâni, când psihicul ei viguros a fost dat parcă peste cap. 

Totul a început cu visele despre Paul, imagini compuse 
din amintiri sau plăsmuiri ale minţii răzvrătite. Nu le-a 
dat importanţă de la început, dar a îngrijorat-o apariția 
lor din fiecare noapte, tot mai consistente și mai apropiate 
de coșmar. Uneori revedea chipul din trecut al iubitului, 
cu ochii lui azurii și tenul fin al pielii. Apoi, figura i se 
transforma în moduri din cele mai înfricoșătoare, iar 
vocea blândă îi devenea un urlet de jivină rănită. Atunci 
se trezea brusc, speriată şi udă de transpiraţie, nemaiîn- 
drăznind să adoarmă până dimineaţă. Își spunea că o fi 
de la alimentație, organismul afectat încearcă să-i trans- 
mită ceva, drept pentru care încerca să mănânce altceva. 
Doar că era tot mai rău. 

Ultimul vis a convins-o, însă, că nu e nimic în neregulă 
cu ea. De data aceasta, totul a fost atât de clar de parcă 
era aievea, iar vocea lui Paul era asemănătoare cu cea pe 
care o ținea ea minte, mesajul fiind foarte clar. S-a sculat 
hotărâtă din pat, ştiind precis ce are de făcut. Telefonul 
pe care l-a primit înainte de a ieși din casă, i-a confirmat 
decizia. Era prietenul ei de departe, Ghiţă: 

— Doiniţă, vino repede. Paul e în pericol. 

Atât. Doina mai avea nevoie de cineva, iar acesta era 
comisarul Bud, omul care a ajutat-o în momentele cele 
mai dificile și care i-a promis că-i va fi alături dacă va mai 
avea nevoie. Polițistul era acasă, însă se vedea pe el că 
nu-i în toanele cele mai bune. 

— Spune-mi și tu, în ce țară trăim? Trei decenii am fost 
mereu pe baricade, adesea mi-am riscat viața pe teren, iar 
acum sunt obligat să pup în cur un venetic venit cu prop- 
tele politice. Ei bine, am şi eu mândria mea și o să profit 
de legea pensionării. Decât să put a rahatul unor parve- 
niți, mai bine miros a gunoi de grădină, măcar e cinstit și 
cu folos. Pământul mă așteaptă și, slavă Domnului, pu- 
tere de muncă mai am în brațele astea. 

Așa a răbufnit gazda, în timp ce-și aprindea încă o ți- 
gară şi își vântura mâinile lungi. Femeia îl lăsă să se des- 
carce, aprobându-i concluziile, și doar la întrebarea aces- 
tuia îi dezvălui motivul vizitei. Când a auzit noutățile, 
fața lui mohorâtă s-a luminat deodată: 

— Ai picat la țanc! De mâine îmi iau concediul pe 
care-l mai am și sunt al tău. Să nu ai nicio grijă, că încă 
nu mi-au ruginit oasele şi nici arma. Mergem la mare, dară! 


UMBRE ÎN NOAPTE 


Cazimir era mâna dreaptă a doctorului T. Spre deose- 
bire de ceilalți vlăjgani, care excelau prin forță, acest om 
de încredere era pirpiriu şi destul de bătrân, dar inteli- 
gent și neobosit. Un sprijin serios în toate deciziile impor- 
tante ale medicului, ales cu atenţie și plătit pe măsură. 
Omul acesta ajunsese să poată anticipa aproape fiecare 
dorinţă şi stare de spirit a șefului, evitând astfel să fie con- 
cediat, așa cum se întâmplase mai demult cu predecesorii 
lui. De data aceasta își dădea seama că ia parte la o ope- 


245 


METAMOREOZA Petru Racolța 


rațiune importantă și foarte periculoasă, deci era cu atât 
mai vigilent. În plus, doctorul avea obiceiul să intervină 
prin controale inopinate, indiferent că erau în spital, în 
delegaţii sau, ca acum, pe vas. 

Prima noapte s-a aşternut în liniște, sub un cer aproape 
complet senin, de parcă voia cu tot dinadinsul să contra- 
zică prognoza meteorologilor. La urma urmei și ei pot să 
greșească, doar oameni sunt. „lemerarul” tăia cu semeție 
apele mării, iar pasagerii încercau să se simtă, pe cât posi- 
bil, ca într-o călătorie de plăcere. Așa că, printre treburile 
care le reveneau, se bucurau de asfinţit şi apoi de stele și 
lună, mai aproape ca niciodată. Doar Cazimir nu avea 
timp de privit cerul, chiar dacă umbla de colo-colo pe 
punți, verificând fiecare zonă și convingându-se că 
fiecare om e la postul lui. Oricum nu se lipea somnul de 
el nici când n-avea ce face, darămite acum. 

Doctorul își vedea de studiile lui, căpitanul Mircea era 
în cabina de comandă, iar oamenii se odihneau în dormi- 
toare. Bătrânul începea să simtă răcoarea nopții, de aceea 
raidurile îi erau tot mai rapide și cu pauze mai lungi. Tre- 
cuse bine de miezul nopții, când într-o astfel de ieșire i se 
păru că vede o siluetă ce se strecura tăcut pe puntea princi- 
pală. Fiind un om lucid, își zise că nu poate să fie doar o 
iluzie, dar nici în stafii nu credea. Se grăbi să o urmă- 
rească la lumina lunii, dar zgomotul pașilor l-a dat de gol 
și o pierdu imediat. Nu pentru multă vreme, însă. Aștep- 
tând gânditor sub adăpostul scărilor, avu bucuria să vadă 
cum silueta face cale întoarsă. De data asta se descălță și 
o urmări cât se poate de silențios. 

După statură și felul în care se mișca, părea să fie o fe- 
meie, iar asta îl duse cu gândul la singurul pasager de 
acest gen de pe iaht. Bănuiala i-a fost confirmată atunci 
când, după o raită de la prora la pupa, umbra se retrase 
în dormitorul căpitanului Mircea și al fiicei sale. Era clar 
că ăștia doi ascund ceva, iar el avea datoria să-i țină sub 
observaţie, să facă niște cercetări. 

Parcă era mulțumit de rezultatul strădaniilor din acea 
noapte, atunci când se retrăgea spre cabină cu încălțămin- 
tea în mână. Doar că o altă umbră, de data asta mai mică 
și mai iute, se perindă ca o părere prin faţa lui. Ce naiba 
se întâmplă, că doar nu e noaptea umbrelor?! De data asta 
nu se mai feri, ci o luă la fugă în direcția în care a dispărut 
fantasma. Astfel o zări din nou, doar că de data asta părea 
ireală și plutea deasupra lui, făcând cercuri concentrice 
și parcă râzând în batjocură. Niciun om nu putea zbura 
așa, deşi părea mai degrabă o pasăre fără aripi. Nici ve- 
denie nu putea să fie, nu i se întâmplase niciodată. După 
câteva zeci de minute de așteptare, Cazimir fu nevoit să 
se retragă, pătruns de răcoare și de fiori. Nu adormi deloc 
până la primii zori, când a ieșit pe punte și a rămas cu 
ochii aţintiți spre siajul lăsat de vas. Acolo l-a găsit doc- 
torul, ieşit și el să ia o gură de aer proaspăt. 

— Ei, ce părere ai de prima noapte pe mare? întrebă 
acesta bine dispus. Am recuperat câteva ore, fără să ne 
prindă pic de furtună. 

— Mda, în privinţa asta e bine..., răspunse gânditor 
Cazimir. 

— Și în care privinţă ar fi rău? se interesă doctorul. 

— Nu știu ce să zic... 

Ar fi vrut să-i povestească de umbrele nopții, dar, 
dacă-i vorbea de cea plutitoare, se temea că va fi privit cu 
suspiciune sau batjocură. Mai bine îi arăta ceva concret. 

— Vedeți dumneavoastră cei doi câini de mare care ne 
urmăresc? 

Doctorul se folosi de binoclu, pentru a-i distinge mai 
bine. 

— Da... ce-i cu ei? 

— Îi privesc de o bună bucată de vreme. Se pare că țin 
cu tot dinadinsul să nu rămână în urma noastră, ceea ce 
nu stă în caracterul speciei, că doar nu-s delfini. 

— Şi ce-i cu asta? Te deranjează doi peşti? Împușcă-i! 
Măcar faci un antrenament la tir, râse medicul bătându-l 
pe umăr. lar nu ai dormit azi-noapte? Hai să bem o cafea 
împreună. 

Cazimir acceptă invitaţia, ca de fiecare dată, dar nu 
savură deloc gluma cu împușcatul. Era ceva ciudat în 
apele astea, și parcă nu ar fi fost destul, vântul începea să 
sufle tot mai insistent, adunând nor cu nor pe cerul tot 
mai întunecat. 


FURIA MĂRII 


Furtuna a început cu adevărat pe la amiază, când s-a 
întunecat ca într-o apocalipsă și marea a început să fiarbă 
mânioasă. Norii negri s-au unit într-o plapumă compactă 
şi joasă, de ziceai că vrea să se împreuneze cu apa ce-și 

trimitea solii prin valuri tot mai înalte. „Temerarul” părea 
o jucărie ale cărei comenzi au fost trecute în mâinile na- 
turii, scuturată zdravăn din toate părțile, acoperită perio- 
dic de cascade înspumate și apoi împinsă iarăși spre 
creste înșelătoare. Precum un chibrit ce nu se poate scu- 
funda, dar nici nu are vreo putere să se împotrivească. 

Pasagerii de pe vas erau aruncaţi dintr-o parte în alta 
și încercau cu disperare să se prindă un obiect fix. Să ieși 
din cabine ar fi însemnat sinucidere, dar unii oameni sunt 
făcuţi să înfrunte orice pericole. Cazimir era unul dintre 
aceia la care simţul datoriei prima înaintea fricii de moarte, 
oricum ar fi arătat ea. Cu mare efort a ajuns în aparta- 
mentul doctorului Tibor, ştiind că acesta avea nevoie de 
tot sprijinul. 

— Ţi-a luat ceva! îl întâmpină şeful său, ţipând pentru 
a acoperi mugetul valurilor. Toţi oamenii sunt la post? 

— Cred că da, rosti omul în timp ce-și trăgea sufletul 
și își elibera capul de sub gluga impermeabilă. Cel puțin 
așa era înainte de potopul ăsta. 

— Doar crezi?! întrebă doctorul, iritat. 

— Liniile de comunicare au căzut, iar pe punte nu se 
poate ieși. E prăpăd! 

— Nu există așa ceva! Tocmai tu să spui asta? 

— Serios, domn doctor. Așa ceva n-am mai văzut și 
auzit: circulă rechinii pe vas ca în adâncul mării. Dar nu 
numai ei, am văzut foci, delfini și o caracatiță! 

— Fugi d-aici, mä’ Cazimire, că tu ai halucinații! O să 
mergem împreună în control. Nimic nu mă poate împie- 
dica, iar furtunile le mănânc pe pâine, la micul dejun. 

Cazimir îşi privi şeful, pentru a vedea dacă are chef de 
glume, după care se uită cu îngrijorare spre urgia de 
afară. Dacă trece peste asta înseamnă că mai are multe 
zile de trăit, își zise el în gând. 

În acest timp, alte două persoane se zbăteau să răz- 
bească prin vântul aprig, valurile imense și ploaia deasă. 
În față pășea un bărbat solid, cu o funie al cărei capăt era 
legat împrejurul mijlocului său, iar celălalt de mijlocul fe- 
meii care-l urma. Mergeau spre proră, ajutându-se de 
balustrade sau orice altceva puteau să le ofere siguranță 
în faţa tăvălugurilor ce se succedau. De parcă erau într-un 
vis, ființe marine curioase se opreau preț de un val să-i 
cerceteze, după care venea apa și îi ducea în direcții im- 
previzibile, aducând altele. Femeia, din ce în ce mai obo- 
sită, a scăpat din mână sprijinul pe care se baza și a zburat 
cu valul peste bord. Nici bărbatul nu rezista prea bine, dar 
se ținea cu ambele mâini de o bară. Simţea că dacă și-ar 
fi desprins o mână, pentru a încerca recuperarea celei 
partenerei pierdute, nu s-ar mai fi putut menţine pe vas. 

Dar minunile nopţii nu încetau, și astfel el văzu cum 
limba unui val aduce lângă el o făptură desprinsă parcă 
din basme. Un copil cu părul lung și chipul luminat de 
fulgerele furtunii, care prinse frânghia și trase cu putere. 
Nici nu era nevoie de mai mult, pentru că un alt val spec- 
taculos îi ușură misiunea și îi aduse la picioare femeia ce 
păruse pierdută. Era vie și își reveni după ce tuși de 
câteva ori. Apoi, fără să-și mai permită vreo uimire, au 
acceptat ajutorul neașteptat până la coborârea în încăpe- 
rea vizată. Paza lipsea şi ușa era închisă, dar asta nu era 

o problemă de nerezolvat pentru căpitanul Mircea și fiica 
lui, după cum probabil ați ghicit. 

Înăuntru era întuneric beznă, însă la lumina lanternei 
au putut descoperi o imagine cutremurătoare. În mijlocul 
cabinei, se găsea un tub transparent de circa doi metri în 
diametru. Era plin cu apă, de jos și până sus, iar în ea 
plutea Paul. Părea adormit, fiindcă nu reacţionă la in- 
trarea lor. Femeia se apropie emoționată și bătu cu mâne- 
rul lanternei în suprafața de sticlă groasă. Niciun răspuns 
pentru început, dar bătăile au continuat, mai tari și mai 
dese, urmate de o chemare vocală: 

— Paul? Paul! sunt eu, Doina. Paul, mă auzi? 

Băiatul îi urmă exemplul și îi rosti, la rândul lui, nu- 
mele. Bărbatul de alături era prea impresionat de prive- 
liște pentru a putea scoate un cuvânt. Chemările au avut 
efect şi ochii Omului Scoică s-au deschis ca dintr-un somn 
prelung. Chipul lui se lumină de bucurie, transmițând 
această stare și celor trei vizitatori. Doina își lipi palma 
de recipient și șopti cu gura larg deschisă: 

— Mi-a fost dor de tine! 

Paul o imită, potrivindu-și mâna sidefată în dreptul 
celeilalte și rostind în surdină: „Şi mie de tine!” 

— Cum îl putem scoate? interveni Mircea cu o curiozi- 
tate firească. 

— Nu puteţi! se auzi o voce autoritară din spatele lor. 
Doar eu pot să fac acest lucru. 

Era doctorul Tibor, însoţit de Cazimir și încă două „go- 
rile” înarmate. 

PUTEREA DRAGOSTEI 


Un întrerupător făcu lumina să inunde dintr-o dată 
încăperea, alungând cu brutalitate orice urmă de întune- 
ric și îndoieli. Până și marea și-a încetat mugetul, pentru 
a nu pierde nimic din acțiunea explozivă care se anunța. 
Calitate confirmată de la început prin câteva focuri de 
armă, trase de doctorul Tibor în containerul cilindric. 

— După cum vedeți, pereții sunt bine blindaţi, le spuse 
acesta cu mândrie. lar eu v-am anticipat din nou mișcă- 
rile. Așadar: Bine ați venit pe „Iemerarul”! Păcat că am 
rămas fără căpitan, dar nu puteam să le am pe toate, nu-i 
aşa? Totuși, sunt curios să știu cine ești dumneata și ce 
rol joci în această poveste, domnule Mircea... Hei, tu, 
băiete! Stai cuminte dacă nu vrei să te rănesc! 

Avertismentul îi era adresat lui Marin, băiatul nud ce 
nu avea răbdare să stea într-un loc. 

— Mă bucur că ni te-ai alăturat, dar ai răbdare până îţi 
vine rândul. Deocamdată, vorbeam cu fostul căpitan... 

— Comisar de poliție Bud, îi satisfăcu curiozitatea cel 
vizat. În această calitate, te anunț că ești arestat și îţi cer 
să predai toate armele. 

— Ia te uite cu cine avem onoarea! Permite-mi, însă, să 
am ceva rezerve, având în vedere că te-ai strecurat cu acte 
fictive pe această navă. La fel ca doamna ce te însoțește, 
despre care spuneai că-i retardată. O fi tot de la poliție? 

— Nu tocmai! răspunse femeia, arătând spre prizonier. 
El e iubitul meu și am venit să-i fiu alături. 

— Iubitul tău?! Fii serioasă, cucoană! Doar n-o să faci 
dragoste cu un monstru marin capabil să sperie orice om. 
E ceva pervers, nu crezi? 

— Dumneata vorbeşti de ciudățenii? continuă femeia, 
care nu era alta decât Doina. Am auzit eu ce monstruozi- 
tăți creezi în laboratoarele din spital, fără autorizații sau 
cunoștința autorităților. 

— Destul cu vorba, că nu am timp și răbdare să vă lă- 
muresc. Luaţi-i pe toţi trei și puneți-i sub pază. Misiunea 
e îndeplinită și putem să ne întoarcem pe uscat. Poate că 
insula aceea nici nu există. 

Cele două matahale îi luară în vizor pe comisar și pe 
Doina, în timp ce Cazimir se apropie de băiat. Doar că 
Bud nu era omul care să cedeze atât de ușor, astfel că, nu 
se știe de unde, îi apăru în mână un pistol. A fost doar o 
iluzie, spulberată scurt de doctorul care l-a dezarmat cu 
un glonţ țintit în brațul drept. Momentul de panică a fost 
folosit de paznici pentru a pune mâna intruși și a-i imo- 
biliza, în ciuda împotrivirilor ce au urmat. Ba tocmai 
această opunere i-a făcut să apeleze la măsuri mai dure- 
roase, iar în cazul femeii, se vedea cum bărbatului îi face 
plăcere s-o siluiască. 

Între zgomotele acestei confruntări era cam greu să fie 
auzit și un sunet mai slab, dar constant, ce venea dinspre 
bazinul transparent. Și totuși, unul câte unul, toți cei 
prezenţi au ajuns să vadă cum Paul încerca să fisureze 
geamul cel gros, folosindu-se de tăișul dur al scoicilor ce-i 
înveleau mâinile. Se făcu tăcere, fiecare fiind curios să 
vadă dacă această idee va avea vreun rezultat sau era 

doar o încercare disperată, fără sorți de izbândă. Mar- 
ginea sidefie aluneca lin pe suprafața netedă, precum un 
diamant pe sticlă, lăsând o zgârietură ce părea neînsem- 
nată la o asemenea grosime. Dar omul-scoică nu părea 
descurajat, ci continuă până reuși să unească linia ce de- 
sena un cerc la baza recipientului. După care, se întinse 
pe spate, se sprijini cu mâinile de partea opusă și împinse 
cu picioarele interiorul cercului. O dată, de două ori, de 
trei ori... Nimic. 

Doctorul răsuflă ușurat și zâmbi bucuros, în timp ce 
prietenii lui Paul se arătau dezamăgiţi. Dar tocmai când 
se pregăteau să revină la problemele lor, se auzi o bufni- 
tură eliberatoare, după care apa țâșni cu putere peste par- 
doseaua fină a cabinei. În câteva secunde, bazinul era com- 
plet gol, iar trupul masiv al lui Paul se înălța amenințător 
pentru oamenii doctorului. Gloanțele au început să șu- 
iere, ricoșând în diferite direcții din trupul impenetrabil 
al bestiei și provocând panică printre trăgători. Doar doc- 
torul își păstra calmul și încerca zadarnic să-i încurajeze. 
După ce au încasat câteva lovituri dureroase, și-au dat 
seama că lupta devenise inegală şi au bătut în retragere. 
Şeful lor mai avea, însă, un as în mânecă: pistolul cu elec- 
troşocuri, de puterea căruia era sigur. 

Stând pe scara ce dădea în cabină, descărcă cu satisfac- 
ție prima serie de curent paralizant, dar, spre dezamăgi- 
rea lui, efectul nu a fost cel scontat. Monstrul tresări, în- 
genunche câteva clipe și gemu prelung. Atunci se auzi 
vocea Doinei: 

— Paul! Fii tare, dragul meu! Te iubesc! 

Urmă o nouă tresărire, urmată de un spasm, ca de 
deșteptare. Namila se ridică încet, dar hotărâtă, privind 
cu mânie spre doctor. Acesta aplică alt șoc, apoi altul, dar 
parcă ființa devenise imună. Abia atunci și-a dat seama 
Tibor că lupta e pierdută și se impune să-și scape pielea. 
A ieșit în fugă, împreună cu Cazimir, și a apelat la planul 
de fugă, în caz de urgenţă. În timp ce Paul era copleșit de 
revederea iubitei și cu toţii își făceau griji pentru rana 
comisarului, de afară se auzi zgomotul unui elicopter 
care se ridica. La scurt timp, furtuna își reluă intensitatea. 


PERLA IUBIRII 


Rana comisarului Bud arăta urât, de aceea s-au adunat 
îngrijoraţi în jurul lui. Se impunea oprirea imediată a he- 
moragiei, iar Doina se oferi imediat să îl îngrijească. Pen- 
tru că, după cum spunea ea, o jurnalistă bună trebuie să 
știe de toate câte puțin, mai cu seamă la acordarea primu- 
lui ajutor. Glonţul trecuse prin antebraţ, dar nu îi atinsese 
osul, deci nu era nevoie decât de o curățare temeinică și 
un pansament strâns. Polițistul insista să se întoarcă la ti- 
mona vasului, însă se vedea pe el că avea nevoie de 
odihnă la pat. Paul îl asigură că-i poate ține locul, fiind 
familiarizat cu comenzile și cunoscând bine zona în care 
navigau. O mică problemă s-a ivit când omul-scoică a tre- 
buit să intre în cabina de comandă, care era blocată pe 
dinăuntru de Hassan, bucătarul navei. Omul — speriat 
peste măsură de arătările nopții — a trebuit liniștit și asi- 

gurat că nu mai există monştri marini pe punte, iar când, 
în sfârșit a deschis ușa și l-a văzut pe Paul, a scos un 
strigăt de groază și a leșinat.Trecând cu seninătate peste 
toate acestea, Marin era foarte fericit de reîntâlnirea cu 
Paul, mai ales că avea șansa să-i cunoască pe prietenii ce-i 
veniseră în ajutorul lui. 

Ca o recompensă pentru întunericul zilei, seara a venit 
cu o înseninare completă, ce permitea astrelor să-și re- 
verse toată strălucirea de care dispuneau. Furtuna și-a 
adunat vânturile nebune și s-a îndreptat spre alte zări, 
plictisită de aceeași luptă zadarnică. Vasul și-a recăpătat 
controlul și acum înainta victorios, în timp ce chipurile 
pasagerilor săi deveneau tot mai vesele. lar bucuria le-a 
explodat în exclamaţii când din adâncul apelor a apărut 
floarea mult așteptată: Insula Nopţii. Era exotică şi îi 
aștepta cu petalele deschizându-se. 

După ancorare, au coborât bărcuța motorizată cu care 
au intrat pe unul dintre canalele micului paradis. Hassan 
își revenise, dar încă nu se putea scoate de la el vreun cu- 
vânt inteligibil, în afară de exclamaţii de uimire. În centru 
i-a întâmpinat o intrare scăldată de jeturi de apă multi- 
colore, ce dansau în ritmul unei melodii romantice. În 
urmă se putea distinge o trenă lungă din viețuitoare ma- 
rine jucăuşe și dornice să le fie admirată fiecare săritură 
acrobatică. Totul părea un vis pentru Bud, Doina și Has- 
san, o stare din care se temeau că se vor trezi printr-o miş- 
care bruscă sau un gând nepotrivit. De aceea nu îndrăz- 
neau să vorbească decât în șoaptă, iar fiecare gest le era 
lin și bine calculat. 


256 


METAMOREOZA Petru Racolţa 


Marin era încântat să preia rolul de gazdă, să le arate 
oaspeților locuinţa. Deși erau obosiţi după o zi atât de 
grea, invitaţii au participat la o cină aparte, compusă din 
ingrediente cu care nu erau deloc familiarizați. A fost mo- 
mentul când bucătarului turc i-a revenit graiul, excla- 
mând înciudat, spre hazul celorlalți: 

— Halal mâncare! Da’ voi nu gătește nimic? 

Noroc că Bud a avut inspiraţia să ia de pe vas o sticlă 
cu coniac, din care s-au cinstit amândoi până au golit-o. 
După asta, nu prea mai conta că peștele era crud, iar al- 
gele nesărate. Nici somnul nu s-a lăsat mult așteptat pen- 
tru cei doi bărbaţi, Paul aranjându-le două paturi îmbie- 
toare și invitându-i să se cufunde în așternuturile moi. 
Marin ar mai fi vrut să asculte poveștile noilor prieteni, 
dar își dădu seama că oamenii pământului obosesc re- 
pede și au nevoie de mai mult repaos. El, fiind mai rezis- 
tent, alese să-şi petreacă restul nopţii cu prietenii care-l 
așteptau în adâncuri. Dormitorul rămase doar pentru 
Doina, dacă asta ar fi fost și voia ei, doar că ea nu putea 
să se despartă de Paul o noapte întreagă. 

— Te-am visat atât de mult în ultima vreme! îi șopti ea 
după ce s-au retras împreună. 

— E vina mea, răspunse el în aceeași tonalitate. M-am 
gândit la tine, iar tu ai recepționat telepatic. 

— Şi cu Marin comunici așa? 

— Da, dar el a fost afectat de mutații și percepe inte- 
gral fiecare mesaj. lartă-mă, dar mi-era dor de tine. 

— Ooo, Paul, dragul meu... și mie îmi era dor, zise Doina, 
invitându-l să ia loc lângă ea. 

— Chiar mă iub...? Nu ai spus-o numai ca să mă încu- 
rajezi? întrebă Paul, așezându-se cu sfială pe pat. 

— Aaaa... te-am iubit mereu, chiar dacă uneori nu-mi 
dădeam seama. Acum sunt convinsă. 

— Şi m-ai visat aşa cum arăt acum sau cum arătam 
înainte? 

Femeia stătu puțin pe gânduri, încercând să-și amin- 
tească. 

— Nu-mi dau seama. Cred că nici nu ţi-am văzut chipul. 
Ştiam pur și simplu că ești tu. Nici nu mă interesa cum 
arăţi, ci doar ce gândești, ce-mi spui... 

Tăcerea se așternu din nou. De data asta, Paul reluă: 

— Eşti fericită? 

Doina râse ceva mai tare și își duse mâna la gură. 

— Acum mă simt bine, deci sunt fericită. La fel cum 
eram cu tine, în tinereţe. 

— Și eu sunt fericit acum. Îți mulțumesc că ai venit, 
Doiniţă, spuse el zăbovind cu plăcere asupra numelui. 

— Îmi promiţi că n-ai să mai fugi? Vei rămâne mereu 
alături de mine, Paul? 

Paul o privi de data asta cu pasiune, lăsând la o parte 
orice jenă. Ba mai mult, se apropie de trupul ei fierbinte 
și îi luă mâna mică între palmele-i butucănoase, mângâ- 
ind-o cu grijă. 

— Știu că am fost egoist, căutând să-mi salvez viața și 
să înțeleg ce se întâmplă cu mine. Acum, după ce au tre- 
cut atâția ani de la accidentul care mi-a schimbat viața, 
cred că ar fi fost mai bine să mor atunci decât să sufăr 
atâta de dorul tău și al mamei mele. 

— Nu spune asta, îi acoperi Doina gura cu degetul. Nu 
trebuie să mori, ci să ne fii alături. 

Zicând acestea, femeia își scoase de sub bluză lănţișo- 
rul care-i atârna la gât, arătându-i singura mărgea care 
era prinsă în el. 

— Îţi mai aminteşti perla pe care mi-ai lăsat-o la despăr- 
tire? Doar prin ea te simțeam aproape, în fiecare seară 
când o strângeam în pumn și mă culcam cu gândul la 
tine. Eu îi dădeam căldura inimii mele, iar ea mă asigura 
că ești viu şi ne vom reîntâlni cândva. Ştiam că e o parte 
din trupul tău și n-are cum să mă mintă, așa cum nici tu 
nu m-ai minți vreodată. E tare ca tine, pură ca sufletul tău 
şi strălucitoare cum ar trebui să ne fie iubirea. 

— Iubirea noastră are graniţe și, oricât ar fi de mare, 
nu poate ajunge la împlinirea firească. Îți aminteşti ce a 
zis doctorul T? 

— La naiba cu doctorul! se zburli Doina. Luceafărul 
lui Eminescu a coborât de pe cer pentru o muritoare. Tu 
ești aproape de mine şi nu trebuie decât să dai drumul 
iubirii înlănţuite. Îţi promit că nu voi fi dezamăgită. 

Femeia îl cuprinse cu mâinile pe după ceafă şi-l mân- 
gâie tandru, în timp ce din ochii ei se revărsa o pasiune 
mistuitoare, iar cuvintele îi curgeau ca o melodie șoptită. 
Paul vru să se asigure că semnele nu-l înşeală: 

— Doiniţă..., n-aş vrea să te rănesc. Crezi că e bine ce 
facem? dar ea închisese ochii, iar gura îi era în căutarea 
buzelor lui. 

Ca la o comandă invizibilă, lumina din dormitor se 
stinse complet, după care petalele exterioare se închiseră 

în jurul locuinței, lăsând totul sub dominaţia întunericu- 
lui profund. Doina ştia că Paul voia ca astfel să n-o sperie 
cu hidoșenia trupului său, dar era hotărâtă să meargă 
până la capăt, oricât de dureroasă ar fi această experienţă. 
Toate simțurile îi erau pregătite, așteptând să analizeze 
fiecare atingere și fiecare sunet. Se aștepta la un anumit 
disconfort şi chiar la momente de durere, având în vedere 
corpul dur cu care trebuia să se iubească, dar își spunea 
că amintirea chipului pe care-l mai avea în minte va 
amortiza aceste neplăceri. 

Însă, spre plăcută surprindere, trupul îi era străbătut 
de fiori incitanţi, de atingeri uşoare, începând de la felul 
în care a fost eliberată de haine și continuând cu mângâ- 
ieri divine. Mâinile ei căutau cu fervoare sursa acelor 
plăceri, mirată să constate că nu mai găsea plăcile dure și 
uneori ascuțite, ci doar părți fine, ușor umezite și calde, 
care o ademeneau spre mângâiere. Buzele i-au fost acapa- 
rate de alte buze lacome, dulci-sărate, cu aromă de briză 
marină și cu freamăt de valuri neastâmpărate. Fiecare 
părticică a corpului avea partea ei de excitare, de parcă o 
mie de mâini și de buze se revărsau cu delicateţe asupra-i, 
într-un concert al simțurilor. Nici nu a știut când a fost 
penetrată, doar când a ajuns la extaz și-a dat seama că 
granița dintre ei a fost ruptă de tot, iar ea parcă face dra- 
goste cu un zeu. Altă explicaţie nu putea să dea acelor 
plăceri infinite, acelor explozii de căldură care o inundau 
din toate părțile. 

Dacă ar fi fost puţină lumină, poate ar fi văzut de unde 
vin aceste senzații, dar numai cu mâinile, cu trupul şi cu 

buzele nu reușea să-și imagineze cum s-a transformat 
ființa aceea dură într-o mașină de iubit. Aceste gânduri 
persistau și după ce, într-un târziu, Paul şi-a încheiat 
prestația cu câte un sărut prelung, pe sâni, pe buze și pe 
frunte. Niciunul nu a scos un cuvânt, de frică să nu strice 
momentul sublim în care respiraţiile lor se auzeau put- 
ernic și la unison. Nici mai târziu nu au rupt tăcerea, 
fiecare din alte motive. Doina se temea parcă să nu se 
trezească din acest vis frumos și să descopere că ființa pe 
care întunericul a transformat-o într-un prinț fusese doar 
o iluzie. Paul era fericit și voia să savureze în liniște amin- 
tirea fiecărui moment. 

Doina s-a trezit târziu a doua zi. Era singură în dormi- 
torul luminat discret, iar cupola transparentă de dea- 
supra lăsa să se vadă cum vietățile marine înotau alene 
și o priveau indiscret, de parcă ar fi înțeles cine e și ce a 
făcut peste noapte. Se rușină puţin, înainte de a-și lua pe 
ea halatul așezat pe marginea patului.Pe noptiera de 
alături trona o vază cu flori roșii şi un bileţel cu mesajul 
„Te iubesc”. 


MINUNEA 


Locul acela rupt de lume avea pentru fiecare oaspete 
un efect deosebit. Alternanţa dintre zi şi noapte venea cu 
un impact mai mare asupra psihicului și organismului, 
mai ales că era însoțită invariabil de oscilarea insulei între 
suprafață și adâncimi. Aproape în fiecare seară se ridicau 

în altă parte a mării, deși nu întotdeauna își dădeau 
seama de asta. Uneori, însă, aveau plăcuta surpriză să 
zărească în apropiere vreo stâncă solitară sau o fâşie de 
uscat pustie, locuri îmbietoare care îi atrăgeau ca un mag- 
net pe cei trei musafiri. 

Marin nu pierdea niciun prilej de a petrece timpul în 
preajma Doinei, mai ales ziua, când femeia era trează și 
Paul trebuia să se ocupe mai mult de ceilalți doi bărbaţi 
de pe insulă. Fiecare și-a însușit câte un costum de scafan- 
dru de pe iaht, astfel că puteau să viziteze obiective sub- 
acvatice extraordinare, având alături cei mai competenţi 
ghizi. Şi nu era vorba doar de Paul și băiat, ci şi de o suită 
impresionantă de viețuitoare care-i însoțea peste tot, îm- 
părțindu-se în două dacă oamenii făceau la fel. Iar asta 
se întâmpla din cauză că Marin venea adesea cu idei prin 
care o atrăgea pe Doina în locurile lui preferate. 

Unul dintre acestea era sacru pentru el și voia să-l îm- 
părtășească numai noii sale prietene. l-au dat numele de 
„Templul”, fiind de fapt un cimitir subacvatic cu multe 
sicrie metalice aliniate lângă epava ruginită a unui vas de 
război. Se vedea că, pe lângă acel vas din care se recupe- 
raseră unele bunuri, mâna omului a contribuit cu unele 
lucrări și aranjamente, pentru a crea o atmosferă solemnă 
de cinstire a celor care-și dormeau acolo somnul de veci. 
Alături, se înălța ceva ce semăna cu un lăcaș de rugă- 
ciune, constituit dintr-un altar și o cruce mare din piatră, 
totul adăpostit într-un spaţiu semiînchis, străjuit de 
coloane și ziduri de piatră masivă. Ceea ce a înțeles mai 
târziu Doina, e că acele sicrie adăposteau cadavrele culese 

de Paul şi Marin din mare. Poate că două dintre ele apar- 
țineau părinților lui, dar nu știa care. Tocmai de aceea 
avea un mare respect pentru fiecare și venea uneori să 
mediteze lângă ele. 

În fiecare zi au văzut câte ceva extraordinar, iar timpul 
era firesc să se scurgă prea repede. Se întorceau flămânzi 
în bucătărie, unde Hassan a improvizat o mașină de gătit 
pe placul lui și spre bucuria lui Bud. Peștele prăjit era mai 
apreciat de oamenii uscatului, ba chiar și Marin a încercat 
să se deprindă cu el, fără prea mare succes deocamdată. 
În schimb caracatița, foca și cei doi câini de mare nu pu- 
teau să suporte mirosul de prăjit, de aceea dispăreau 
rapid la ora mesei. Cu toate acestea, Bud și bucătarul 
simțeau dorul de oamenii obișnuiți, de locurile cunoscute 
și de soarele strălucitor al zilei. Era evident că nu mai 
puteau sta în astfel de condiţii, iar Paul simţea asta și în 
ce o priveşte pe Doina. Dragostea, oricât ar fi de înflăcă- 
rată, se stinge dacă nu are atmosfera necesară pentru a-și 
menține arderea. 

— O să ne mutăm în Constanţa, iar tu și cu Marin vei 
avea marea aproape, își linişti Doina iubitul într-o seară. 
Băiatul are nevoie de școală, de socializare, de experienţe 
omenești. Altfel va rămâne un singuratic și un neînțeles. 

Paul o asculta tăcut, dar femeia simţea câtă tristețe îi 
provoacă această perspectivă. Doar când liniștea a de- 
venit jenantă, interveni și el: 

— N-aș vrea să-ți schimbi total viața pentru noi. Ar tre- 
bui să-ți părăsești orașul, prietenii, locul de muncă. Să în- 
cepi o altă viață în necunoscut, printre necunoscuți. lar 

eu aș fi mereu o piedică în calea normalizării, o piatră 
care te-ar trage în adâncuri. 

— Nu privi așa lucrurile, dragul meu. Tu ești cel mai 
minunat lucru care mi s-a întâmplat, iar pe Marin îl în- 
drăgesc ca pe băiatul meu. Chiar o să fac formele necesare 
pentru a-l adopta, mai ales că eu nu pot să am copii. lar 
în ce priveşte munca mea, sunt sigur că prin Ghiţă o să 
găsesc redacţii interesate de ceea ce scriu. Mai ales că nu-i 
nevoie să renunt nici la clienții mei vechi, doar de aceea 
e Internetul. Vom găsi noi un mod în care să trăim în 
afara ochilor lumii, dacă va continua să aibă prejudecăți. 

Paul o privi mai intens și îi luă mâna între ale lui. 

— Ai spus că nu poţi să ai copii. Și dacă, în cele din 
urmă, vei avea unul? Nu o să-ți complice viaţa şi mai 
mult? 

Doina zâmbi amărui și îi răspunse: 

— Ar fi nevoie de o minune, după cum mi-a spus doc- 
torul. lar dacă totuși s-ar întâmpla, aș fi și mai fericită. 

— Ştii ce mi-a transmis Matu, zilele trecute? După ce 
v-aţi plimbat împreună câteva ore... 

— Chiar te rog să-mi spui, pentru că eu nu-i prea 
înțeleg încă limbajul. 

— Matu ţine mult la tine și se bucură să-mi fii alături. 
Pe de altă parte, are o experienţă de viață impresionantă 
și nu se înșală niciodată. 

— Mă bucur, dar ce ţi-a spus? 

— Draga mea... eşti însărcinată. 

ATAC DISPERAT 


Ziua plecării a sosit cu emoții pentru fiecare dintre cele 
cinci personaje. Turcul Hassan era nerăbdător să revină 
printre oamenii normali, care-i apreciază calitățile de bu- 
cătar și îl răsplătesc cu vorbe de duh și veselie. Comi- 
sarului Bud i se vindecase rana și era dornic de mișcare 
pe uscat, unde se simţea în largul lui. Marin se gândea 
adesea la Lavinia și aștepta cu nerăbdare ocazia să o 
reîntâlnească, iar Doina ştia că urmează o perioadă efer- 
vescentă de acomodare ca viitoare mamă și soție, într-un 
oraș mai mare și prea puțin cunoscut. Doar Paul regreta 
sfârşitul acestei luni minunate și își rezerva dreptul să fie 
mai puțin optimist în ceea ce privește viitorul lui printre 
oameni. 

„Temerarul” porni la drum odată cu un imaculat răsă- 
rit de soare, când vântul îi îndemna să ridice velele și să 
le lase în voia lui. Ziua toată a fost ca o festivitate lumi- 
noasă, în care vasul părea un car alegoric acvatic, conti- 
nuat de o trenă lungă de vietăți marine ce săltau cu voioșie 
în urma lor. Nici noaptea nu s-a lăsat mai prejos, încoro- 
nându-i cu podoabele ei specifice, parcă mai multe și mai 
strălucitoare. Doar dimineaţă, când mai aveau câteva ore 
până în portul Constanţa, Doina a reușit să-l contacteze 
telefonic pe Ghiţă și să-l anunţe de venirea lor. Desigur 
că prietenul lor a fost în culmea fericirii, mai ales că nu avu- 
sese nicio veste de la plecarea lor în căutarea Insulei Nopți. 
Evenimentele s-au precipitat imediat după convorbire. 

Bud era în cabina de comandă, Hassan trebăluia prin 
bucătărie, Paul privea orizontul dinspre proră, în timp ce 
Doina și Marin se înveseleau de acrobațiile făcute de prie- 
tenii marini în siajul de la pupa vasului. Omul-scoică a 
sesizat primul pata întunecată care venea dinspre vest, 
mărindu-se vertiginos înainte de a-și da seama că e un 
pericol. Pe când s-a dumirit că-i elicopterul doctorului T, 
gloanţele au început deja să se împrăștie pe punțile iah- 
tului, printre pânzele fluturânde, prin geamul cabinei de 
comandă, și pe trupul lui. A reacționat cât a putut de re- 
pede, îndreptându-se în fugă spre persoanele cele mai 
dragi, pentru a le pune la adăpost. Doina și Marin 
scăpaseră nevătămați după primul raid, dar era de bănuit 
că acesta fusese doar începutul. 

Aeronava s-a întors cu o nouă salvă de mitralieră, de 
la o înălţime mai mică și cu stricăciuni mai evidente. Bud 
a ieşit în fugă de la timonă, înjurând de mama focului și 
strigându-l pe Hassan. Turcul și-a scos doar capul afară, 
îngrozit de vacarmul din jur, după care a dispărut din 
nou. A treia survolare a venit la pachet cu o rachetă care 
a aruncat în aer o parte din proră, provocând un incendiu 
major. Era clar că doctorul voia răzbunare cu orice preţ, 
iar pierderea mândrului său vas nu mai conta absolut 
deloc pentru el. Turcul a apărut din nou cu teamă și agi- 
tând un aruncător de grenade, dar comisarul nu-l putea 
prelua, fiind înconjurat de flăcări şi căutat de gloanţele 
din elicopter. Doar Paul putea să înfrunte aceste pericole, 
dar nu înainte de a-i pune la adăpost, pe cât posibil, pe 
băiat și pe Doina. 

Apoi, într-o cursă contra cronometru pentru viață, a 
alergat să ia aruncătorul și grenadele din mâna turcului 
ce tremura în spatele ușii. Nu mai trăsese cu o astfel de 
armă, iar asta făcea ca misiunea lui să se complice. Ferind 
în palme muniţia şi ignorând rafalele care-l vizau acum 
pe el, își luă un elan puternic și sări peste zona cuprinsă 
de flăcări. Comisarul, rănit la un picior și înfocat cumplit 
de focul mistuitor, primi cu satisfacție speranța unei 
replici la iadul care-i fusese destinat. Numai că tot doc- 
torul lovi înainte, cu o altă rachetă, destinată chiar locu- 
lului unde se adăpostea Hassan. Bud nu se lăsă intimidat, 
ci își încărcă meticulos arma, după care ţinti cerul, în 
așteptare. 

Temerarul era distrus aproape în întregime, iar cei din 
elicopter savurau minutele dinaintea scufundării sale. De 
jos, se putea vedea chipul satisfăcut al doctorului și al 
asistentului Cazimir, în timp ce făceau ultimele ture în 
jurul torţei ce avea să se scufunde curând. Probabil că 
acea trecere, mai lentă şi la foarte joasă înălțime, trebuia 
să fie ultima, când s-a ivit marea surpriză. Din spatele 
perdelei de foc s-a ițit un proiectil fatal, care a lovit partea 
de sus a navei și a smuls efectiv elicea. Elicopterul s-a 
smucit dureros, a gemut a neputinţă și apoi s-a prăbușit 
greoi în flăcările de pe iaht. În aceste ultime secunde, ura 
și deznădejdea au fost cele care au luat locul bucuriei de 
pe figura Doctorului Teroare. 

Clipele erau numărate și pentru supraviețuitorii de pe 
vas. Paul l-a apucat hotărât pe comisar şi l-a aruncat cu 
putere peste bord. După care, din câțiva pași, a ajuns la 

locul unde-i lăsase pe Doina și Marin. Au sărit deodată 
În apa mării, cu douä secunde înainte de a se auzi cum 
explodează aeronava. Temerarul se stingea rapid între 
valurile care-l îmbălsămau. 


EPILOG 


O după-amiază senină de noiembrie, pe plaja din Ma- 
maia, cu câţiva turiști întârziați și curioşi să testeze tem- 
peraturile ultimei luni de toamnă. Perechi, în familie sau 
solitari, se plimbau în apropierea valurilor și inspirau cu 
nesaț aerul proaspăt adus de adierile marine. Unii, mai 
îndrăzneţi, se descotoroseau de o parte din îmbrăcăminte 
și înaintau până la genunchi în apa răcoroasă. Erau acte 
de vitejie apreciate de spectatorii de pe mal. Privirile ace- 
lor spectatori le-au fost atrase, la un moment dat, de o 
imagine desprinsă parcă dintr-o lume ireală. 

Din larg se apropiau de țărm trei personaje, cel puţin 
ciudate după felul în care arătau și modul de deplasare. 
Era vorba de o plută, pe care se remarca în primul rând 
o femeie îmbrăcată în alb ce stătea în picioare, în timp ce 
briza îi răsfira în spate părul lung și rochia albă, vapo- 
roasă. O mână de-a ei îl ținea strâns pe după umăr pe un 
băiețaş despuiat, cu un păr la fel de negru și ridicat așij- 
derea de adierea constantă a vântului. La picioarele lor 
era întinsă o altă persoană, un bărbat masiv ce părea să 
sufere. Platforma din lemn se apropia rapid de plajă, fără 
să fie mânată de valuri sau vreun alt mijloc de locomoţie 

vizibil, iar când a ajuns pe nisip, toată lumea s-a strâns în 
jurul celor trei. 

Atunci au văzut mai bine cât de frumoasă era femeia, 
cât de interesant era băiețașul și cât de rănit era bărbatul 
la şoldul unui picior. Cineva a sunat la Salvare, în timp 
ce alții au sărit să-i ajute sau să-i bombardeze cu întrebări. 
Câţiva bărbaţi se învârteau pe lângă pluta abandonată, 
încercând zadarnic să-și dea seama de modul în care a 
fost propulsată. Ambulanţa din Constanţa a sosit în 
câteva minute, preluându-i pe toți cei trei naufragiați și 
lăsându-i pe turiști să facă tot felul de presupuneri. 

Comisarul Bud a fost internat pentru operație, în timp 
ce Doina și Marin au fost abordați de poliție pentru decla- 
rații. Amândoi au susținut că erau pasageri pe „leme- 
rarul”, când au fost prinși de furtună și nava s-a scufun- 
dat, ceilalți înecându-se. Ei au avut noroc să se agaţe de 
o platformă care i-a adus cu bine la țărm. Comisarul a fost 
împușcat de doctorul Tibor, într-o ceartă privind traseul 
de navigare. Târziu în noapte, femeia și băiatul au ieșit 
din secţia de poliţie și s-au întâlnit cu prietenul lor Ghiţă. 

A urmat o perioadă agitată, în care Doina și-a găsit o 
locuinţă la marginea mării, l-a înfiat cu acte în regulă pe 
Marin și l-a înscris la școală. Nu a uitat-o nici pe soacra 
ei, Veronica, pe care a convins-o ușor să se mute cu ea, 
ținând cont că visul de a fi bunică devenea realitate. Nu 
numai pentru Marin, ci și pentru copilul pe care Doina îl 
aștepta cu ardoare. Lumea era suspicioasă pe această 
venetică și se întreba de unde are atâţia bani, fiind doar o 
biată jurnalistă. Mai ales când s-a auzit că băimăreanca a 


269 


METAMORFOZA Petru Racolța 


schimbat în bani mai multe perle de cea mai bună calitate. 
Mai erau contrariați de faptul că frumoasa femeie nu voia 
să înceapă o relaţie cu niciun bărbat, cât ar fi el de promi- 
țător. Unii șoptesc că au văzut, totuși, o persoană solidă 
care se furișează noaptea în casa ei, iar alții susțin că l-au 
văzut înaintea zorilor, când părăsea locuința. Cu toate 
acestea, cu timpul, au acceptat-o în grupul lor, datorită 
generozității şi căldurii cu care-i trata pe toți. 

Despre Paul nu s-a mai auzit nimic și niciun om nu l-a 
mai văzut. Doar zvonuri și întâmplări inexplicabile, neo- 
ficiale, îi fac pe mulți să creadă că omul-scoică e printre 
ei, doar că nu se arată. Astfel, un cuplu de bătrâni cărora 
le-a luat foc casa, într-o noapte, jură că au fost scoși dintre 
flăcări de o ființă neagră și uriașă, cu o forţă ieșită din 
comun. Un alt cuplu, de tineri îndrăgostiți, insistă că au 
fost descarcerați din mașina accidentată de o namilă cu 
corp de piatră, ce a desfăcut caroseria mașinii cu mâinile 
goale, înainte ca incendiul să izbucnească. 

Însă cele mai numeroase relatări vin din partea turişti- 
lor. Ei afirmă că au fost adesea salvaţi de la înec de o mână 
nevăzută, care i-a ridicat la suprafaţă și i-a împins spre 
mal. Cazurile sunt multe și provin din mai multe stațiuni, 
dar nimeni n-a văzut cui aparține mâna, cine e salvama- 
rul misterios din adâncuri. Doina zâmbea înţelegătoare 
de câte ori auzea astfel de întâmplări, iar Marin râdea cu 
bucurie, de parcă ar fi primit un dar minunat. În schimb, 
Veronica lăcrima din ochi zâmbitori, iar bătrânul jurnalist 
Ghiţă își scotea un carnețel pentru a nota toate datele. 

“O poveste postapocaliptică 
scrisă cu o măiestrie desăvâșită!” 


“Un personaj de care te îndrăgosteşti 
din primele pagini și o atmosferă 
creată atât de veridic încât simți 

că eşti acolo, în lumea în care 
praful este atoatestăpânitor!” 


”...s-a întâmplat într-un început 
de decembrie, într-o vreme în care co- 
piii tânjeau a zăpezi și aroma Crăciunului, iar oamenii mari a 
gust de concedii și şuncă fiartă. A început să cadă agale, ne- 
stingherit de nimeni şi nimic, praful cenușiu, moale și sfărâmi- 
cios, greu deloc și grațios ca puful de gâscă. La început au râs, 
au chicotit că nu știu care sfânt s-a pus pe grătărit fripturi grase 
și unsuroase. Dar gluma n-a ţinut decât o vreme, pentru că pra- 
ful cădea — și tot cădea, de nu se mai oprea — inexorabil, învelind 
lumea într-o plapumă de funingine.” 

Paul era în cada cu apă rece, 
perfect lucid. Transformarea 
trupului său fusese galopantă 
și chipul nu-i mai putea fi 

din ce în ce mai solidă, iar 
pulsul îi scăzuse foarte mult, 

Celsius și se plângea mereu 

jurul lui și trebuia să facă ceva. 

